
OM AT SKRIVE DEN DANSKE 
AANDS HISTORIE 

DA Anders Sørensen Vedel havde fuldendt sin Over- 
sættelse af Saxo i Aaret 1575 og efter megen Tø- 
ven gav sig i Lag med den Opgave, som nu ventede 
ham, at skrive en selvstændig og fuldstændig Dan- 
marks Historie, sendte han Kansleren Niels Kaas en 
Plan for Arbejdet, som han havde skrevet paa Latin 
og senere skrev om paa Dansk og kaldte Om den dan- 
ske Krønike at beskrive. Heri siger han: 

T^ Ligervis som en forstandig Bygmester, førend han 
befatter sig noget alvorligen med nogen synderlig Byg- 
ning, da g ører han tilforn en Udkast derpaa og bereg- 
ner ved sig selv, hvad der vil til saadan en Bygning, 
og overvejer, hvor det er at bekomme, som dertil ud- 
kræves, paa det at han skal ikke siden forlade sit Ar- 
bejde med Spot og Skade, naar han synes at have det 
bedst fat Saaledes vil jeg raade og formane den, som 
understaar sig at skrive vor danske Krønike, at han 
bær sig ogsaa ad med sit Forsæt. At han først for sig 
selv udi Enlig hed i sine Tanker vel overvejer ^ hvad dette 
er for et Arbejd, og sætter sig en Skabelune op i sit Ho- 
ved, hvorlunde det vil bedst skikke sig dermed, at han 
paa det næste kan forslaa [gøre et omtrentligt Overslag 
over], hvor stort og langt det vil vorde, at der bliver 
intet forgæt, som skal indsættes, og intet indmængt, 
som ikke bekvemmer eller rimer sig dertil. Thi fejler 

Tider og Typer. 1 

hannem det, som hører til at gøre fuldkommen Arbejd^ 
da peger man Finger ad det brudne Hus og halvgjort 
Gerning. Lader man ogsaa gaa med udi Drøften alt det, 
som fore kommer, da vanskabes Historien og vil be- 
komme ham som Maven, der i Utide tager til sig uden 
Forskel alt, hvad som foresættes. « 

Jeg tilegner mig disse gode Ord som Indledning til 
det Arbejde, jeg her begynder med en Undersøgelse af 
Humanismen i Danmark. 

De er selv et Udtryk for den danske Humanisme. 
Kunstnerisk formede, efter Horatses Ars poetica v.38 ff.^ 
men med den gennemførte Benyttelse af et fra Byg- 
ningskunsten hentet Billede, derlaa Frederik den Andens 
og Christian den Fjerdes Samtid nær, er de det første 
afgørende Udtryk for den Renæssanceaand i Videnska- 
ben, der vil give et videnskabeligt Arbejde en kunstnerisk 
Form. Vedel er den første og længe den eneste danske 
Skribent, der kender til Møjen og Glæden ved at bygge. 
Over sit ^ Museum <^ paa Liliebjerget i Ribe havde han 
ladet sætte en Kuppel af Form som en Kube, vel ikke 
alene for at udtrykke den Kunstflid, der samlede til 
Huse derunder, men for ogsaa i det ydre at kunne kap- 
pes paa en sømmelig Maade med den adelige Ven Tycho 
Brahe paa Hven. Dersom han havde kunnet faa sin 
Krønike i Stand, saaledes som han havde tænkt sig den, 
skulde Liliebjerget ikke have staaet tilbage for Uranie- 
borg. 

Men ogsaa deri er Vedel en Søn af sin Tid, at han vil 
alt eller for meget. Bag det overleverede Billede af den 
gammeldags ærbare og fromme Mester Anders Vedel, 
som Kingo har fastholdt i et Par kønne Vers, opdager 
man — som hos Kingo selv — Renæssancemandens 
Attraa efter Navnkundighed. Driften til hans histori- 
ske Arbejde varen brændende Kærlig hed til Fædrelandet 
og en glødende Iver efter at udmærke sig selv. Sallusts 

Ord, i Indledningen til ^Catilina^, omAttraaen efter at 
udmærke sig ved aandeligt Arbejde som den egenlig 
menneskelige Drift, er afgørende for al Humanismens 
Bedrift og det tit gentagne Løsen for dens Historieskriv- 
ning , ogsaa for Vedels. Paa Bagsiden af et Blad, 
der indeholder en Afbildning af hans Bomærke med 
fromme lutherske Deviser, har han skrevet nogle latinske 
Vers, deriblandt et med Overskriften: Ryet eller Døden. 
Hans danske Krønike skulde være hans og hans Folks 
Æresminde, et Storværk i 22 Bøger, Kirkehistorien i 
7 Bøger og andre Tillæg ikke medregnet. Heraf skulde 
de tre første som en Indledning give: en Danmarks 
Geografi, det danske Folks Etnografi, altsaa Folkestam- 
mens Historie, og Biografi, Folkelivets Historie eller 
Kulturhistorien. Af Værket, der aldrig er blevet færdigt, 
er nu kun Stumper bevarede. Selv om Vedel havde kun- 
net samle alle sine Kræfter om sit historiske Arbejde 
og ikke spredt dem til andre Ting — han var en ivrig 
Udgiver og meget efterstræbt som Taler — vilde han 
begribeligvis aldrig have kunnet faa det færdigt i den 
Form og det Omfang, han havde tænkt sig. Og den, 
som i vore Dage vilde fatte en saadan Plan og tro at 
kunne gennemføre den med Liv og Fylde, maatte enten 
være meget ung eller ikke vel forvaret. Til at skrive det 
sidste Kapitel af Vedels tredie Bog, nemlig Sædernes 
Tilstand paa Vedels egen Tid, har Troels-Lund brugt 
mere end 20 Aar og næsten lige saa mange Bind. 

Alligevel ønsker jeg meget, at jeg maa kunne følge Vedels 
Raad om at skrive den danske Krønike i det Stykke 
deraf, som jeg her tager paa mig. Jeg vil ikke alt, men 
dog en Helhed. Ogsaa jeg har sat et Skabelon op i mit 
Hoved for et helt Arbejde, hvoraf det nærværende kun 
er en Del. Jeg tænker at fremstille den danske Huma- 
nisme som et Bidrag til den danske Aands Historie. 

Hvordan jeg mener at føre dette Foretagende igennem. 

kan jeg bedst forklare ved ligefrem at fortælle, hvordan 
jeg er kommen ind paa det. Da jeg ikke har at aflægge 
nogen Kansler Regnskab for mit Arbejde, men uombe- 
det taler dets Sag for dem, der vil læse det, maa jeg i 
endnu højere Grad end Vedel ^forse mig til, at den 
gunstige og fromme Læser tager mig alting i den bed- 
ste Mening <s> . 

Da jeg for en Snes Aar siden, godt og vel, studerede 
klassisk og nordisk Filologi ved Københavns Univer- 
sitet med skyldigt Eftertryk paa den rent sproglige 
Disciplin, faldt det mig ind, at man maatte kunne 
maale det latinske Sprogs Indflydelse paa Kultursproget 
her i Landet, som i andre Lande, ved en ligefrem filo- 
logisk Paavisning af de meget talrige Tilfælde, hvor en 
Ordføjning, en Vending, et billedligt Udtryk paa Dansk, 
som paa de øvrige Kultursprog var dannet efter et la- 
tinsk Forbillede. Jeg læste f Eks. i første Sang af Oeh- 
lenschlågers ^ Helgen Vi fils Ord til Frode 

Her synger dig din Svanesang 
Den sølverhvide Svane 

og var vel ikke ufølsom for den poetiske og maleriske 
Virkn ing i Billedet af den h vidklædte Gam le paa Strand^ 
bredden i Sommerdagen. Men det morede mig at følge 
det Udtryk, der havde fremkaldt Billedet, Svanesan- 
gen, til dets Kilde: over Brorsons t^ Svanesang ^ , Titlen 
paa hans efterladte Salmesamling, og Anders Sørensen 
Vedels Ord i Fortalen til :^ Et Hundrede udvalgte danske 
Viser (^ om Thormod Kulbryneskjalds Endeligt ved Stik- 
lestad, at han » lægger en skøn Digt om denne Slagtning 
og dør saa hen udi denne sin Cygnæa cantione« tilbage 
tilCicero, der bruger dette Udtryk om L. Licinius Crassus' 
sidste Tale i Senatet (de oratore III, 6 : Cycnea vox et ora- 
tio), og derfra tilPlatonsFaidon {Kap.35) — hvorfraCicero 



har Ordet (seTusculan.1, 30, 73) — hvor Sokrates siger, 
at den vise bør dø med Glæde, ligesom Svanen, der syn- 
ger i Døden. Naarjeg saa tillige skaffede mig at vide, 
at de nordiske Sang-Svaner ikke fortrinsvis :» synger i 
Dødeiia, som Aristoteles opgiver (Hist. animal. X. 12 p. 
615), men allerede Ole Borch afviser som en urime- 
lig Overtro (Dissertat. academicæ 1, 356), men altid gurg- 
ler eller basuner under Flugten^ saa fik jeg herigennem 
en meget tydelig Besked om, at vort klassiske Billed- 
sprog ikke altid er af nordisk Oprindelse eller uden 
videre hentet fra Naturen; der er T>Humanisme^ deri. Det 
friske Syn af den sølvhaarede Gubbe med T^Svanesan- 
gen « viste sig da at være en kostymeret Glose, og jeg 
havde, foruden den ligefremme Morskab af et kønt 
digterisk Billede, tillige haft den Glæde ved Filologiens 
Hjælp at kunne stadfæste en historisk Erkendelse. Eller 
jeg huskede fra Chr. Richardts ungdommelige »Ved 
Løvspring f^ Slutning sstro fen: 

Ja, alt er nyt og friskt og ungt, 
Og hvem kan aande vintertungt 
I disse lyse Telte, 
Hvor Haabet staar 
Med Krans om Haar 
Og broget Blomsterbælte! 

og havde megen Morskab af at træffe denne sidste 
Erindring fra Ovid (Metam. H, 27 f) i Bøgeskoven. En 
af Richardts Forgængere, C. F. Wadskiær, plejede i lig- 
nende Tilfælde at angive det klassiske Findested under 
Teksten; naar han paa Dansk skildrede Hjorten T^med 
sineudgrenede Takker <i^, henviste hansamvittighedsfuldt 
under Teksten til de Steder hos Vergil, hvor Hjorten si- 
ges at have cornua arborea eller ramosa. For Richardt^ 
der er en af den danske Lyriks sidste Latinere, er det 
netop betegnende, at Citatet er ubevidst. 

Jeg forstod nok ved saadanne Iagttagelser, at det var 
ikke bare Sproget, men Smagen og Tænkemaaden her 
i Landet som i andre Lande, der havde været under la- 
tinsk Paavirkning. En gammel Filolog, Thorkil Baden 
{den ældre), har forfattet en Bog Roma Danica (1699), 
hvori han, med stærk Benyttelse af lignende Arbejder 
af udenlandske Lærde, påaviser Overensstemmelsen 
mellem dansk og latinsk Sprogbrug , dog uden at skelne 
mellem hvad der er oprindelig naturlig Lighed og hvad 
der, som i de fleste Tilfælde, er et Laan, umiddelbart 
eller gennem et af de ny-europæiske Hovedsprog som 
Mellemled, fra Latinen til Dansken. Saaledes mente jeg, 
at der paa rent filologisk Maade maatte kunne foreta- 
ges en Undersøgelse af et aandeligt ^Rom i Danmarks, 
altsaa af den latinske Indflydelse ikke alene paa Stilen 
og Udtryksmaaden, men ogsaa paa Smagen og Person- 
ligheden her i Landet, Det var min væsenlige Indven- 
ding imod Jul. Paludans grundlæggende Arbejde om 
^ Renæssancebevægelsen i Banmarks Litteraturs {1887), 
at netop denne Undersøgelse manglede. Forfatteren syn- 
tes mig stundom i sin Forklaring af den ældre danske 
Litteraturs Afhængighed af fremmede Forbilleder atgaa 
over Aaen for at hente Vand, naar han udledte de danske 
Litteraturformer umiddelbart af tilsvarende Frembrin- 
gelser i den ny-europæiske Renæssancelitteratur i andre 
Lande i Stedet for at forklare dem af den fælles Kilde, 
den antike Litteratur. I det enkelte forsøgte jeg en saa- 
dan Undersøgelse ved en Tid at gaa paa Jagt efter Re- 
miniscenser fra Horats hos Anders Bording, som efter 
Udgiverens, Grams, Vidnesbyrd i Forordet til hans Poe- 
tiske Skrifter var lidet paavirket af moderne Forbilleder, 
men meget fortrolig med Klassikerne, ligesom jeg mange 
Aar senere har forsøgt at paavise Horatses Indflydelse 
paa Ludvig Bødtchers Smag og Personlighed {i Littera- 
turbilleder, første Sam Ung) . 

Samtidig sørgede jeg, saa godt Jeg formaaede, for 
Helhedsopfattelsen. Som Modsætning til mit Begreb om 
latinsk Stil og Smag eller, som jeg nu helst sagde, i^ ro- 
mersk Aand<^ dannede jeg mig ved min Ladning af 
oldnordisk Litteratur og af Carl Rosenbergs Nordboer- 
nes Aandsliv^ vel ogsaa af Taines Den engelske Littera- 
turs Historie, et Begreb om nordisk eller germansk Aand 
og betragtede det som en Opgave at undersøge disse Ele- 
menters Brydning i vor litterære Kultur. Min ^Roma 
Danicas var ved at fremkalde sit Modstykke. 

En velkommen Lejlighed til at prøve disse Arbejdshy- 
poteser gav Universitetets Prisopgave i Nordisk Filologi 
for 1891: t^ Natursans og Naturskildring i dansk Digt- 
ning igennem Tidernes. Jeg saa her, i en enkelt og ud- 
skilt Følelses Udviklingshistorie, Spillet mellem mine 
Grundbegreber, romersk og germansk Aand, i fuld Gang 
paa et afgrænset Omraade. Og jeg maatte tillige, hvad der 
var ikke mindre lærerigt, udvide min Filologi fra den 
blotte Tekstforklaring til Tekstpsykologi, Bestemmelse 
af Forfatterpersonligheden igennem Stilen. Det Motto, 
hvormed jeg den Gang betegnede min Metode: Introspi- 
ciendo, d. e. ved at se ind eller, som jeg nok egenlig 
mente, ved at se fra inden af, vilde jeg gerne vedkende 
mig endnu. 

Samtidig udkom Vald. Vedels første litteraturhistoriske 
Arbejde :» Studier over Guldalderen i dansk Digtninge. 
Det var en helt anden, omskuende Metode — »circuni- 
spiciendo« — , der søgte det mangfoldige og sammen- 
satte i Situationen, hvor jeg gik ud paa Simpelheden i 
Sammenhængen, og som allerede den Gang som altid 
siden viste mig Betydningen og ikke mindre Begræns- 
ningen af min Arbejdsmaade. 

Min Fremstilling af de Forandringer, som Naturfølel- 
sen eller dens litterære Udtryk havde undergaaet her i 
Landet, havde jeg efter Forholdet til den klassiske Litte- 

ratur ordnet i tre Dele, saaledes at jeg i den første frem- 
stillede den primitive Naturopfattelse i Folkeviser og 
Eventyr i Tilslutning til samtidig Digtning hos de an- 
dre germanske Folk, derefter viste, hvordan denne Føle- 
maade i Litteraturen veg for den antik-litterære Betragt- 
ning i det 16^ Aar hundredes Humanisme, det 17. s t^ Re- 
næssancen og det 18. s Klassicisme, indtil der med den 
nordiske Romantik i Begyndelsen af det 19. Aarhun- 
drede foregik en mere eller mindre naiv Tilbagevenden 
til det oprindelige. Det forekom mig, at hvad Jeg her 
havde paavist filologisk for en enkelt Følelses Vedkom- 
mende maatte gælde dem alle. Naarjeg f Eks. gik ud 
fra den bekendte Grundlov for Horatses Æstetik i de 
første Vers af hans Ars poetica , at ingen, som ikke er 
berøvet sin Fornuft, kunde falde paa at fremstille en 
Figur ved Sammensætning af stridige Dele — en Kvin- 
debuste og en Fiskehale el. lign. — og jeg saa tænkte 
paa vore Viser og Eventyr, ogsaa H. C. Andersens, eller 
paa de gamle tyske og hollandske Malere, som Jeg næppe 
kendte meget til, f Eks. den Hieronymus Bosch, om 
hvem Jeg Iceste hos Karl Madsen, at han idelig syslede 
med saadanne Fantasier, t^ Fremstillinger afallehaande 
afskyelige Udyr, naturstridigt sammenstykkede af ufor- 
ligelige Bestanddelen, fandt Jeg i denne Sammenstilling 
en passelig Vignet til en hel Række Betragtninger og 
Iagttagelser, der vel kunde have ført mig ganske dybt 
ind i den Art litterær T^Racepsykologin, hvormed man 
søger at give sine personlige Fornemmelser historisk 
Smæld og objektivt Eftertryk. 

Til al god Lykke kom Jeg paa den Tid af personlige 
Grunde ind i et indtrængende Studium a/Poul Møllers 
Liv og Værker og gav i den Bog, Jeg skrev derom 
{1894), et Billede af den dansk-humanistiske Aandsform, 
Jeg længe havde været optaget af, en oprindeligt dansk 
Aand med stærk klassisk Skole, i en levende Personlig- 



IX 

hed. Det har gavnet mig at have syslet saa meget med 
dette enkelte Billede, før jeg indlod mig paa at udrede 
Sammenhængen. 

Nogle Aar senere havde saa ogsaa denne Fremstilling 
fremkaldt sit Modstykke i et Værk om Adam Oeh- 
lenschlåger, der paa lignende Maade søger at give Bil- 
ledet af den germanske Romantik i Danmark i en en- 
kelt hel Figur. Halv digterisk i sin Form har dette Værk 
dog noget ganske filologisk i sin Metode, derved at det 
søger at sammensætte Billedet af Mennesket næsten ude- 
lukkende igennem historisk og psykologisk Fortolkning 
af Digterens Værker. len mereakademisk Form havde jeg 
et Par Aar før i min Disputats i> Guldhornene, et Bidrag 
til den danske Romantiks Historie^, ved Hjælp af den 
samme Tekstpsykologi søgt at læse et vigtigt aandeligt 
Gennembruds Historie ud af et enkelt Digt. Ved at sam- 
menligne dette Arbejde med Rud. Hayms store Værk 
y>Die romantische Schule, ein Beitrag zur Geschichte 
des deutschen Geists ^ vil man faa et tydeligt Indtryk 
af Forskellen mellem en litteraturhistorisk og en blot 
tekstpsykologisk Arbejdsmaade. 

Jeg havde i det hele i disse Aar en betydelig Ulyst til 
at indlade mig paa større Oversigtsarbejder. Jeg syntes, 
at Georg Brandes havde Ret i, at det var kun Klodria- 
nerne eller Dilettanterne, der omspændte hele Verdens- 
historien i en Afhandling, men at en samvittighedsfuld 
Skribent hellere skulde forsøge paa at faa noget stort 
ud af noget rigtig smaat Da det først stod ret klart for 
mig, at hvad jeg vilde var ikke bare en Paavisning af 
det latinske eller græske Element i vor Kultur og det 
germanske i vor Race, men en Anskuelse af den dan- 
ske Aand som en levende Helhed, søgte jeg en Tid lige- 
som at liste mig ind i det store Emne ad en Luge. 
Eflerhaanden som mine sproglige Studier var bleven 
mere og mere psykologiske, havde jeg især faaetSmag 



for en den Gang ny Side af Filologien, ^Semasiolo- 
gien^ eller Læren om Ordbetydningernes Historie. Der- 
som det var rigtigt, som det fra en Side hævdedes — 
Forholdet mellem Filologi og Sprogvidenskab var i de 
Aar under Drøftelse — at Filologiens højeste Opgave 
var den empiriske Erkendelse af en given Folkesjæl, saa 
at der vel kan tales om en almindelig Sprogvidenskab, 
men kun om nationale Filologier, maatte en dansk 
Filologi, altsaa en psykologisk Indtrængen i det danske 
Sprogs Stof og Form, bedre end nogen andenVidenskab 
kunne give det Billede af dansk Aand, som jeg søgte. 
Inden for denne danske Filologi vilde da atter Betyd- 
ningslæren være den Del, der gav rigest Oplysning om 
Tænkemaadens Udvikling og Smagens Forandringer. 
Og inden for Semologien vilde atter den historiske Sy- 
nonymik, Læren om de glidende Overgange mellem 
enstydige Ords Betydninger, give det fineste Indtryk 
af Tankens Afskygninger. Naar jeg f Eks. af Betyd- 
ningshistorien lærer, at Ordet i/un«, der egenlig bety- 
der en Temperatur, overføres til at betegne et Tempera- 
ment og giver Ordet T^Lune<L,d. e. vekslende Sindsstem- 
ning, en hel anden Betydning, saa giver den historiske 
Synonymik ved sine Sammenstillinger: Hu, Sind, 
Humor, Gemyt, Lune en meget sikker Afspejling af 
Forandringen, man kunde sige Meleringen af det na- 
tionale Temperament. Igennem et saadant ganske lille 
Kapitel af Sprogets Psykologi maatte man da kunne 
se Folket i Sjælen, og den lille Luge vilde vise sig at 
være en ganske klar Rude. 

Et længere Ophold i Udlandet — bl. a. i Italien og 
Grækenland — bragte mig denne danske Filologi noget 
paa Afstand. Det litterære Racebeg reb latinsk-germansk, 
hvormed jeg tidligere havde arbejdet, traadte tilbage 
for det levende Sammenspil af Kulturmodsætninger: 
antik-moderne og hedensk-kristelig . Kender man noget 

til denne Modsætning i sit Hjerte, rejser man i disse 
Lande endnu bestandig paa denne Rytme. En Aften 
paa Aracoeli i Rom med Solnedgangen over Peterskir- 
ken i Vest og dens Genskin paa den latinske Jupiters 
Bjerg i Øst er det ikke saa svært at afføre sig sin Na- 
tionalitet og udfylde sig med Menneskeaand, som det 
stundom kan synes paa Sjælland. I det Arbejde, som 
blev den nærmeste Frugt af denne Rejse ^ Bacchus- 
toget i Norden, og som er mit første Forsøg paa en 
aandshistorisk Fremstilling i Sammenhæng gennem 
et reliefagtigt Følge af typiske Skikkelser, mærkes 
dog hverken Race- eller Kulturmodsætningen tydeligt. 
Dels er det græske Element, der kommer paa Tale 
i denne Bog, det t^ dionysiske«, ikke væsensforskelligt 
fra det kristelige, men paa flere Maader beslægtet med 
dette. Dels gøres der, da Bogens Anlæg er mere psykisk 
end historisk, i Forholdet mellem dette græske og det 
moderne nordiske, ingen skarp Forskel mellem bevidst 
Efterligning og naturlig Overensstemmelse, saa at for 
Eksempel de bellmanske Figurer opstilles i samme Plan 
som Dionysoskultens Nymfer og Satyrer. Jeg kan derfor 
vel betragte denne Bog som en Indledning, efter dens 
musiske Form maattejeg vel sige en Ouverture, til mit 
nærværende Foretagende, men maa da beklage, at Le- 
demotiverne ikke er klare. 
Jeg venter nu, at Læseren venligst har forstaaet, at jeg 
ikke har meddelt dette for at fornøje mig selv med et 
Overblik over min litterære Løbebane i Sammenhæng 
fra i>Roma Danica « til ^Bacchustoget«, fra Glosen til 
Guden. Fornøjelsen er ikke ublandet, naar man gan- 
ske oprigtigt maa tilstaa, at man har flere halvgjorte 
eller hel ugjorte Gerninger at skamme sig over end 
gode Arbejder at skryde af. Jeg kunde vel paa sæd- 
vanlig Vis have nævnet de litterære Forudsætninger for 
mit Arbejde fra Herder til Taine og Anders til Valdemar 

Vedel, men det var ikke sandt, hvis jeg sagde, at dette 
eller hint Værk havde vist mig Maalet og Maaden 
for mit eget Det Skabelon, som jeg har udtænkt mig 
i mit Hoved for mit Arbejde, er ikke afridset efter no- 
gen Fortegning, men ganske naturligt vokset /, med 
og ud af mig selv, bestemt og begrænset af min Natur 
og Dannelse. Jeg har tilladt mig denne Henvisning til 
mine tidligere Arbejder og Planer, fordi de alle er For- 
arbejder til det Værk, som jeg nu begynder, og hvori 
jeg ønskerat samle min Erkendelse om dens Midtpunkt. 



Naar jeg da lover at meddele en Række Bidrag til 
dansk Aands Historie, ved man af det foregaaende 
paa det nærmeste, hvad man kan vente sig. Arten af 
mine Forarbejder vil ganske tydeligt have betegnet den 
Begrænsning, hvori jeg maa tage Opgaven. Enhver skal 
øve den Kunst, som netop han forstaar. Jeg er ikke Fi- 
lolog i almindelig Forstand og endnu mindre Historiker, 
men jeg forstaar mig paa den Form for videnskabelig 
Erkendelse, som man i den nyere Tid har kaldt Kritik, 
og som bestaar i en af psykologisk Forstaaelse og dig- 
terisk Medfølelse ledsaget filolog isk-historisk Forklaring 
af et Aands værk som Udtryk for en bestemt Tid og en 
ejendommelig Personlighed. Idet jeg betegner mit Ar- 
bejde som væsenlig filolog isk-historisk, begrænser jeg 
baade dets Genstand og bestemmer dets Metode. 

Man vil vistnok indrømme, at et saadant Arbejde 
trænger til en saadan Begrænsning. Dersom jeg virke- 
lig lovede at give en fuldstændig dansk Aandshistorie 
paa det Trin af mangfoldig forgrenet og inderlig for- 
finet Aandsudvikling, hvor Tiden nu befinder sig, vilde 
man med Sikkerhed kunne spaa mig en Skæbne, der 
var værre end Anders Vedels, at maatte gaa med Skam 
og Skade fra et bruddent Hus og en halvgjort Gerning. 

Jeg vilde ikke engang faa begyndt paa et saadant Ar- 
bejde. 

Tager jeg Begrebet et Folks Aand i den videste For- 
stand, betyder det en menneskelig Natur, en Race, der er 
under Kultur, ligesom en Ager er et Stykke Jord, der er 
under Ploven. Man maatte da, før man kunde tale om 
Folkets Kultur, kende Racens Natur. Først naturligvis 
dens rent legemlige Beskaffenhed, dens Anatomi og Fy- 
siologi, Indflydelsen fra den Luft, den aander, den Ger- 
ning, den gør, den Næring, den tager tilsig. Dernæst hele 
det Spil af ubevidste Livsytringer, der først meddeler Ra- 
cepræget den nationalt individuelle Smeltning eller ^Re- 
touchen: Maaden atstaa og gaapaa; Talen; Minen; La- 
derne. Af alt dette kan man sikkert gøre paalidelige Slut- 
ninger om et Folks sjælelige Beskaffenhed, ligesom det tit 
giver et tydeligere Indtryk af et Menneske, hvordan han 
taler, end hvad han siger. Af vor Maade at gaa paa 
vil i al Fald fremmede gerne danne sig en Forestilling 
om vor Maade at være paa. En svensk Forfatter finder, 
at Ordet i^at slentre n, som ikke kan oversættes paa 
Svensk, er saa uhyre betegnende for de Danske. Det 
er rigtignok tysk, men vore Folkemaal indeholder gan- 
ske rigtigt en Mængde hjemmegjorte Betegnelser for 
denne nationale Gangart. I Mads Uhrs Historie i Bli- 
chers ^EBindstouu)€ betegnes den ganske regelmæssige 
Bevægelse to Gange med ^at gaa^ og to Gange med ^at 
kommet, men fem Gange med et Almueudtryk for i>at 
slentret (slumre aa, staggre, sluntre aa, teste aa, da- 
ske a). 

Men alle saadanne Iagttagelser hører ind under Race- 
og Folkevidenskaben i videste Forstand, der i al Fald 
hidtil har givet sig mere af med de Racer, der ikke har 
været under europæisk Kultur, end med de europæiske 
Folks uvilkaarlige Livsytringer. Af disse Videnskaber, 
nemlig Antropologien, altsaa Naturvidenskaben om Men- 

nesket, Etnologien og den dermed forbundne sam- 
menlignende Folkepsykologi, der er Aandsvidenska- 
ber og arbejder med Begrebet i^Folk^, hvor Antropo- 
logien arbejder med ^Race^, har kun Folkepsykologien 
Betydning for mit snævrere FormaaL Af de tre Udtryk for 
Folkesjælen^ der efter den skarpeste Bestemmelse er denne 
Videnskabs Genstand: Sprog, Myte og Sæd, hører atter 
Sproget afgjort under mit Omraade, Myten ligesaa, naar 
den er fæstet i Ord, Sæderne kun, for saa vidt de — 
ligesom Laderne — har givet Aftryk i Sproget eller Lit- 
teraturen. Thi Filologiens Genstand er, som Navnet lyder. 
Logos, Aanden i Ordet. Altsaa falder ogsaa de andre 
Videnskaber, der undersøger Folkets bevidste Liv uden 
for Ordet: Statshistorien {med Undtagelse af Lovhisto- 
rien), Kirkehistorien {for saa vidt den ikke er optegnet 
i den kirkelige Litteratur), Kulturhistorien, Kunsthisto- 
rien, strengt taget uden for min Rækkevidde. Som 
Filolog forlanger jeg altid en Tekst og endda saa vidt 
muligt helst et kunstnerisk formet eller personlig mær- 
ket Aktstykke paa Bordet, for at jeg kan arbejde. Filo- 
logi er Fortolkning, en Genfremstilling af hvad der en- 
gang er fremstillet, en Genfølelse af hvad der er følt. 
Som man ser, en meget indgribende Begrænsning af 
en omfattende Opgave, som det vil koste adskillig Over- 
vindelse at gennemføre. Ingen dansk Historiker vil med 
sin gode Villie give et Billede af dansk Aand paaValde- 
marstiden igennem Saxo og ikke gennem Absalon, fordi 
den første har udtrykt sig i Ord og den sidste ved 
Handlinger, lade Griffenfeldt træde i Skygge for Ole 
Borch og studere den danske Almues Levemaade og 
Tankegang gennem Holbergs Jeppe og Blichers EBind- 
stouw, selv om han kunde tage Præsten Junges Den 
nordsjællandske Almue og H. F. Feilbergs Dansk Bon- 
deliv og Jyske Ordbog med i Kommentaren, i Stedet for 
ved filosofiske Cykelture og statistiske Tabeller. Og 

hvorledes kan man danne sig et forsvarligt Billede af 
Ny-Humanismens Betydning uden Thorvaldsen, af den 
nationale Romantik uden Gade og Hartmann? 

Det er da heller ikke min Hensigt at øve en saadan 
litterarisk Afholdenhed. Jeg skal bruge alle de Hjælpe- 
videnskaber, jeg kan magte, til Forstaaelse af mine Do- 
kumenter, som er den danske Litteraturs typiske Skik- 
kelser og Skrifter. Jeg vil ikke saa meget give den dan- 
ske Aands eller den danske Dannelses Historie, som jeg 
vil opstille og ordne dens Typer. 

Typen er det^ som jeg søger. 

Jeg vil forsøge at forene filologisk Fortolkning af det 
enkelte og historisk Forstaaelse af Sammenhængen til 
Erkendelse af det typiske. Dersom man vil give denne 
Arbejdsmaade , der ikke er Filologi og ikke Historie, 
men en Forening af begge, et andet Navn end hint 
mistænkte og misbrugte Kritik, der som en Blanding 
af Kunst og Videnskab fornægtes fra begge Sider, kunde 
man med et Udtryk fra Naturvidenskaben kalde den 
litterær Typologi. 

/ denne Arbejdsmaade er det, at Filologi og Historie 
forenes. Historien arbejder med Dokumenter, Filologien 
med Tekster, Aandshistorien med Typer. Den gør Do- 
kumentet ved filologisk Fortolkning til en Tekst, Teks- 
ten ved historisk Belysning til et Dokument. Men 
TypeUj der saaledes fremkommer, giver den Liv af sit 
eget i Kraft af det reproduktive Instinkt, den Sans 
for det levende eller Hu til det levende, der er Kritikkens 
Sjæl og Sidestykket til det skabende Geni i Kunsten. 

I Grunden gaar al videnskabelig Erkendelse, der er 
rettet paa Helheden, ud paa at vise det faste og blivende i 
Forandringen og Forandringen i det faste. I al Fald sø- 
ger al den Forskning i Natur- eller Aandsvidenskaben, 
der vil gribe det typiske, at vise Formen i Udviklingen 
og Udviklingen i Formen. Ingen menneskelig eller na- 

turlig Ting har sin Type i sin første Fremtræden eller 
sin sidste Skikkelse, men i den Lov, hvorefter det første 
bliver til det sidste. Typen er Loven j Enheden af Form 
og Udvikling. 

Filologien har med Formen at gøre. Det er en Form- 
lære — fra mensa rotunda est op til Fortolkningen af Goe- 
thes Faust. Hvad den søger, er det faste eller fæstnede 
Udtryk for et aandeligt Indhold: i Sproget for Folket, i 
Stilen for Tiden, i Udtryksmaaden for Individet; dens 
højeste Maal er atpaavise Aftrykket afaandelige Kræf- 
ter, Folkets Sjæl, Tidens Aand og den enkeltes Genius, i 
Ordet. Forandringerne, Udviklingen, er det Historiens 
Sag at oplyse. 

Naarjeg da griber en aandelig Type, der har givet sig 
et litterært Udtryk, paa det Trin af dens Udvikling, hvor 
den har udfoldet sig stærkest eller tydeligst, og søger at 
udtømme dens Indhold ad filologisk Vej og derefter ved 
Historiens Hjælp påaviser Loven for dens Forandringer 
i Tiden til begge Sider, dens Tiltagen eller Aftagen, dens 
Stofskiftning, dens Eftervirkning, saa er dette vel ikke 
mere Filologi eller Historie, men Typologi, en historisk 
Forklaring af en filologisk bestemt Type. 

Paa denne Maade er det da min Plan fra Tid til anden, 
saa vidt muligt i en uafbrudt Rækkefølge, at meddele 
nogle Bidrag til den danske Aands Historie. Man vil 
nu forstaa, at jeg ikke tager dette Ord i almindelig, men 
i indskrænket Betydning. Naarjeg kalder min Viden- 
skab dansk Aands Historie, betegner jeg med det første 
Ord dansk dens Genstand, men med det sidste dens Me- 
tode: Aandshistorie er Læren om de aandelige Typers 
Udvikling i Sproget og Litteraturen. Men inden for denne 
Begrænsning stræber jeg efter Fuldstændighed idet væ- 
senlige. Jeg skal, somVedel raader, passe vel paa, at der 
bliver intet forgæt, som skal indsættes, og intet ind- 

mængt, som ikke bekvemmer eller rimer sig dertil. Jeg 
skal vogte mig for at udelukke af den danske Aands Hi- 
storie, hvad der ikke stemmer med mit Begreb om denne 
Aand — tivad Forfatteren af det langt større anlagte 
Værkom Nordboernes Aandsliv fra Oldtiden tilvoreDage, 
Carl Rosenberg, ikke altid gjorde, da der i dette Værk 
mangler en Del og, hvis det var blevet fuldført, vilde have 
manglet mere, som ikke stemmede med det Begreb om 
nordisk Folkeaand, som havde dannet sig i en varm- 
hjertet, luthersksindet dansk Skandinavs Hoved i Tiden 
efter 186^. Jeg tørf Eks. ikke paa Forhaand nægte, at 
der er lige saa meget ikke blot Middelalders- Aand, men 
udansk Aandi< i Saxos latinske Stil som i hans Skjold- 
ungesaga. 

Jeg søger saa vidt muligt ikke at gaa ud fra noget for- 
udfattet Begreb om Danskhed {som jeg naturligvis har 
og sikkert ikke helt kan frigøre mig for) og at afholde 
mig fra almindelige Betragtninger — /. Eks. i Cham- 
berlains historisk-filosofiske Stil. Filologi er at holde sig 
til Teksten og det modsatte af almindelige Betragtninger. 

Jeg begynder da ikke min Fremstilling med nogen 
hverken almen eller individuel dansk Type, men søger 
tværtimod langsomt at arbejde mig frem til et saadant 
Danskhedsbegreb, der saa vidt muligt skulde fremgaa 
som Summen af den hele Undersøgelse. Idet jeg indtil 
videre henstiller dette Begreb som et ubesvaret X, under- 
søger jeg først den Virkning, som de to store for hele 
Nordeuropa fælles Kulturmagter, Lutherdommen og 
Humanismen, altsaa Kirken og Skolen, har øvet paa 
Tænkemaaden her i Landet. Af tilfældige og personlige 
Grunde, som man vil finde Forklaring paa i Oplys- 
ningerne om mine Forarbejder, begynder jeg med den 
sidste, Humanismen. 

Hermed mener jeg da ikke alene den litterære Skole, 
der kom her til Danmark omtrent samtidig med den 

Tider og Typer. I. 2 

lutherske Reformation og grundede en verdslig Dan- 
nelse paa et nyt Studium af den latinske og græske Litte- 
ratur, der i det væsenlige havde været Middelalderen 
utilgængelig. Jeg bruger efter en videre Sprogbrug Or- 
det om al den Skole -Dannelse og deraf følgende Kunst- 
opfattelse og Livsanskuelse, der ikke alene hviler paa 
det antike Grundlag — for det gør umiddelbart eller 
gennem Mellemled al højere Dannelse her som andet- 
steds indtil den nyeste Tid, fra Christian Pedersen til 
Georg Brandes — men som i denne antike Kultur ser 
Normen for al menneskelig Dannelse, Fremstillingen af 
denne den klassiske Dannelses Historie, dens Tider og 
Typer, vil falde i tre Afdelinger. De to første vil især be- 
handle Latinens, den tredje Græskens Indflydelse paa 
den litterære Kultur. Til sammen giver de et Billede af 
Skolen / den nordiske Aand, hvis Vekselvirkning med 
de andre Kulturfaktorer, Kirken og Folket, har været 
Spillet i dens Udvikling. 

Herefter skulde saa følge en Paavisning af den uhyre 
Indflydelse, som Kirken / Tidens Løb har øvet paa Fol- 
kets Tankegang og Følemaade. Ogsaa denne Undersø- 
gelse vil falde i tre Dele, hvoraf den første handler om 
Lutherdommens klassiske Tid og dens Eftervirkninger, 
de senere om de to stærke Rørelser i det religiøse Liv i 
og uden for Kirken, der kan knyttes til Grundtvigs og 
Kierkegaards Navne, og deres Forudsætninger. 

Dermed vil første Del af min Undersøgelse være afslut- 
tet. Den vil have givet et Bidrag til den danske Aands 
Kulturhistorie. Om denne Aand som et selvstændigt Stof 
vil der her ikke kunne blive Tale, kun om en egen Form 
og Farve, som det fælles-europæiske Kulturindhold har 
modtaget hos de Danske. Det er de stærkeste Kulturind- 
tryk, som det danske Folks Natur — danske Hjerner og 
Hjerter — har været undergivet. Om denne Natur vil 

den følgende Del handle. Den vil give et Bidrag til den 
danske Aands Naturhistorie. 

Saa vidt jeg ser, vil man sikrest kunne naa til en Be- 
stemmelse af, hvad dansk Aand af Naturen er og igen- 
nem Udvikling er blevet, ad Sammenligningens Vej ved 
at stille den sammen med og udskille den fra beslægtede 
Nationaliteter. Åltsaa, da mit Undersøg elsesstof stadig 
er Sproget og Litteraturen: ved at undersøge, først hvad 
dansk Sprog og Litteratur har til fælles med de beslæg- 
tede Sprog og Litteraturer, for derigennem som Slut- 
ningsresultat ål udfinde, hvad der er ejendommeligt for 
dette Sprog og denne Litteratur alene: den danske Logos, 
det sprog lige og litterære Udtryk for en dansk Folkeaand. 

En saadan Undersøgelse vilde have Form af en Kres, 
der bestandig gøres snævrere. I den første og mest om- 
fattende Del, som jeg for Kortheds Skyld kan give Nav- 
net Germansk, maatte man da vise, hvad dansk Sprog 
og Litteratur har til fælles med de andre germanske 
Sprog og Litteraturer, dels ved naturlig Lighed, dels ved 
Laan og Paavirkning. Ikke mindst det sidste: der er 
ingen germansk Stamme, som har udviklet sin Ejen- 
dommelighed under en saadan Krysning af Paavirk- 
ningerfra alle nærmere og fjernere Stammefolk som de 
Danske. Selve Fremstillingen af det danske Folks Natur- 
historie bliver en væsenlig Del af dets Kulturhistorie. 
Paa samme Tid som det naturlige Grundlag for Kultur- 
udviklingen, Folkebunden, hæver sig T^geologiskii frem 
og ligesom topper sig til ved en stadig snævrere Sam- 
menligning med de beslægtede Udtryk for en beslægtet 
Aand i Stammefolkenes Sprog og Litteratur, gøres der 
litteraturhistorisk rede for de moderne Paavirkninger, 
den danske Aand har modtaget, i Fortsættelse af den 
Kulturpaavirkning fra Antiken og Kristendommen, 
hvorom den første Del har handlet. Hovedsituationen i 

^ Germanske bliver den Tid omkring Midten af det 18. 
Aarhundrede, da en fælles germansk Aand i Tyskland, 
England og Norden bliver sig bevidst i sin Modsætning 
til den franskeSmag, deret Hundrede Aar forinden havde 
arvet den latinske Aands Herredømme over Europa. Idet 
hele vil denne franske Smag overalt i denne Undersø- 
gelse, helt ned til Nutiden, kunne tjene til ved Modsæt- 
ningen at oplyse den germanske. Dog maa man vogte 
sig for, som Grundtvig og hans Disciple, uden videre at 
opstille den som uforenelig med den danske. 
Sikkert vil det dog blive nødvendigt at opløse denne 
Undersøgelse af i> Germansk Aand^ i flere Enkeltunder- 
søgelser: Tysk, Engelsk, Hollandsk. Ikke mindst den 
sidste vil kunne give godt og sikkert Udbytte for For- 
staaelsen af dansk Aand. Den snævreste Kres giver den 
skarpeste Type. Alene en Sammenligning mellem de to 
jævnbyrdige og ligeartede germanske Stammers Sprog 
og Litteratur vil paa en finere Maade end den grove 
Modstilling af Kontraster kunne paavise, hvad der er 
det inderligst ejendommelige ved hver. Og paa Tinderne 
af den danske Litteraturs Udvikling fra Renæssancen 
helt ned i 18. Aarhundrede spores overalt hollandsk Ind- 
flydelse. Holberg kunde som ung daarligt Tysk — man 
studser ordenlig ved at høre det — men ganske godt Hol- 
landsk. Et smukt Eksempel paa en filolog isk-historisk 
Aandsforskning efter den her antydede Metode vilde det 
være at vise, at Forudsætningerne for det danske Natio- 
nalværk, Holbergs Jeppe paa Bjerget, var: 1) Iagttagelse 
af Virkelig hed, et i Imitations- Tiden ganske nyt kunstne- 
risk Princip; 2) det klassiske Forbillede, som i dette Til- 
fælde ikke er Plautus eller Terents, men snarere Petro- 
nius Arbiter, den foregivne Forfatter af » Trimalchios 
Gæstebude, som Holberg i sit tredje Levnedsbrev beun- 
drer meget, især fordi han er den eneste af de romerske 

Satirikere, der i^ anfører gemene Talemaader« ; mulig og- 
saa Persius, en stærkt realistisk romersk Satiriker, over 
hvem Holberg Iioldt Forelæsninger ved Universitetet i 
1 72i, og 3) hollandske Maleres Bondebilleder, for Eks- 
empel de fem Billeder af »de fem Sansers, der findes 
paa flere Steder, og som hver for sig fremstiller et Ho- 
vedoptrin af Jeppes Liv. Den litteraturhistoriske Under- 
søgelse vilde paavise helt andre Kilder. 

Dersom Gruppen Germansk opløstes paa denne Maade, 
maatte ogsaa den franske Indflydelse have en selvstæn- 
dig Behandling fra Descartes og Moliére til Maupassant 
og Verlaine. Ogsaa her vil man kunne have Nytte af den 
blotte Sammenligning mellem udprægede franske og 
danske Forfatterpersonligheder — Moliére og Holberg; 
Hugo og Oehlenschlåger; Lafontaine i det 17. Aarhun- 
drede og H. C. Andersen idet 19. — og tilsvarende Aands- 
værker, i Lighed med den af Brandes foretagne Sam- 
menstilling af Victor Hugos og Henrik Hertzes højst for- 
skellige Behandling af et Romance-Motiv. Det er ikke 
netop Monumenterne for Nationalaanden, der g iver størst 
Udbytte ved en saadan Undersøgelse. Hvilket tydeligt 
Indtryk af Forskellen mellem fransk ^sentiment^ og 
dansk » Gemyt a vil man ikke faa bare ved en Sammen- 
ligning mellem Rostands » Cyrano de Bergeract og Mol- 
bechs T> Ambrosius <L I 

Derefter følger en Udredning af det danske Sprogs og 
den danske Litteraturs Forhold til de nordiske Frænde- 
folks. Det er Gruppen Nordisk, der er den indre Kres i 
Undersøgelsen af den danske Aands Vcesen og Tilbli- 
velse. Rimeligvis maa ogsaa denne Gruppe opløses i to 
{tre) selvstændige Dele, saa at man først lader Svensk 
fremtræde i sin ganske skarpe Modsætning til Dansk 
{Bellman og Rahbek!) og derefter udreder det i et Slyng 
afkrydsende Paavirkninger ret indfiltrede Forhold mel- 

lem Norsk {og Islandsk) og Dansk — / Lighed med hvad 
Axel Olrik har forsøgt paa et enkelt Aandsværk ved sin 
Tvedeling af Saxos Kilder. Til sidst kunde man saa, 
naar det skulde være, ved en sindig Mosaik, en simpel 
Sammendragning af Brikkerne, danne sig et Helheds- 
billede af T^ nordisk Aand^ . Dette vilde være en rimeligere 
og rigtigere Fremgangsmaade, end om man begyndte 
med at danne sig et Idealbillede af en T^nordisk Aand^ 
ved Hjælp af Edda-Mytologien eller Saxo og Sagaerne, 
hvorfra man lodde senere nordiske Særudviklinger ud- 
gaa som Afvigelser. 

Endelig stod man da ved den inderste Kres, ^ Kernen 4l 
i Bygningen, den bestemte Opgivelse af, hvad da dansk 
Aand / Særdeleshed er, den klare Grundtype, der paa 
een Gang viser den faste Form og den evigt strømmende 
Forandring. Det er den vanskeligste Del af den hele Un- 
dersøgelse. 

Sikrest Udbytte vilde et Studium af det danske Sprogs 
Psykologi kunne give. Dersom et saadant Arbejde blev 
gjort med Forstand, vilde det kunne vise ikke blot En- 
heden i Smagen og Tænkemaaden, men dens Foran- 
dringer efter Tid og Sted. Det sidste vilde næppe være 
det vanskeligste. At paavise Kunststilens, baade den ly- 
riske Stils og Prosaens, Forandringer fra Valdemar den 
Stores Tid til Frederik den Ottendes eller den folkelige 
Udtryksmaades Afvigelser mellem Vesterhav og Øresund 
er ikke noget eksempelløst Foretagende. Vanskeligere vil 
det være at fastslaa det ejendommelige i Fællessproget 
— som dog allerede vil have været til Undersøgelse i de 
tidligere Afdelinger som det danske Sprogs Særpræg over 
for de andre germanske Sprog. Her gælder det mindst 
den ydre Form af Sproget, Lydenes og Bøjningernes 
Forandringer, i al Fald kun for saa vidt de er fremkaldt 
af sjælelige Motiver, men især den indre Form, Sprogets 

psykiske Konstruktion: Ordstilling, Ordvalg, Ordaf- 
skygning; Fraseologien: billedlige Udtryk, den ældre 
Tids Brug af Ordsprog, Nutidens af Slang. Man maa tit 
helt ud i det tilsyneladende ganske udtryksløse for at 
finde det inderst ejendommelige. Hvilken beskæmmende 
Tilstaaelse af dansk Forkny tlied og Plebejeraand er der 
ikke i Udtrykket: ^Det kan du ikke være bekendte I 

Ellers vil jeg paa dette Trin af Undersøgelsen — hvis 
det da bliver mig, der nogensinde naar saa vidt — 
være mest tilbøjelig til at give Ævred op i Tvivl om, 
at det vil være muligt at give hint X, der under den 
hele foregaaende Undersøgelse har vist sig som det, 
der blev tilbage, som en Form og en Farve, Skikkelse 
af en fast Substans. Tydeligst lader det sig gribe som 
en Strømning, en Vorden. Saaledes vil Paavisningen 
af, hvorledes selve den nationale Selvbevidsthed efter- 
haanden bliver til, udgøre et vigtigt Kapitel. Ikke min- 
dre maa man vogte paa Modstanden mod det herskende 
Nationalbegreb, især de indoptagne fremmede Elemen- 
ters Brydning mod Nationalbevidstheden, for saa vidt 
de ikke allerede har været undersøgt i det foregaaende, 
saaledes som Tyskere og Nordmænd. Især vil Jødernes 
Historie i det danske Aandsliv være oplysende, baade 
ved det Indtryk, de selv har modtaget af National- 
aanden, og ved den Indflydelse, de siden Goldschmidt 
og Georg Brandes har øvet paa den. 

Men iøvrigt kan Fremstillingen her med mest Udbytte 
udstykkes i Enkeltundersøgelser. Selv i et saa lille Hus 
som det, der bebos af den danske Aand, er der mange 
Boliger — hvor jeg finder en Dør eller, som jeg før har 
sagt, en Luge, vil jeg gaa ind. Det kan være et Sted, 
hvor dansk Aand af naturlige eller historiske Grunde 
er levende til Stede, som f Eks. Sønderjylland eller 
Sorø eller den danske Skueplads, eller en historisk Op- 

levelse, f. Eks. fra det 19. Aarhundred 1801 og 1848 
eller 1807 og 186i, som i sig selv og i sine Følger er 
litterært dokumenteret. Det er meget lærerigt at sam- 
menligne de Breve, Karl Larsen har udgivet fra 1864, 
med den tilsvarende Samling, ved Allen, fra 1848-50. 
Men det kan naturligvis ogsaa være en Personlighed 
eller et Værk, som ikke har været tilstrækkelig op- 
lyst i det foregaaende, f Eks. Baggesen, Saxos Dan- 
markshistorie; en Æt, som den heibergske; et Par: 
Grundtvig og Ingemann; en Gruppe, f. Eks. i^Løs- 
gængerne<i^ mellem de to Krige 1848 og 1864 — Na- 
tionalpræget er gerne tydeligst uden for Partierne — 
eller en Linie, f Eks. fra Poul Møller over Hostrup og 
Schandorph til Jakob Knudsen. 

Gennem hele Undersøgelsen, i alle Afdelinger og Un- 
derafdelinger, vil det typologiske Anlæg saa vidt mu- 
ligt blive fastholdt. Fremgangsmaaden faar derved no- 
gen Lighed med de aandshistoriske Undersøgelser, der 
løsner en enkelt Form eller et enkelt Leje for et Folks 
eller en Tidsalders Liv ud fra Sammenhængen med 
Tiden og Stedet og sammenstiller den med beslægtede 
Former for andre Tiders og Racers Kultur til en fælles- 
menneskelig Kulturtype. Saaledes beskriver for Tiden 
Valdemar Vedel i et stort anlagt kulturpsykologisk Værk 
de middelalderlige Kulturtyper — Borgertypen, Ridder- 
typen, Klostertypen — som de første Forudsætninger 
for endnu virkende Kulturmagter i Nutidens Liv. Men 
naar Vedel, ikke alene paa Grund af det overvældende 
Stof, hvormed han arbejder, men efter sin Metode, der 
opererer med og i selve Massen, ikke naar til at sætte 
de Kulturtyper, hvis Tilblivelse han undersøger, i For- 
bindelse med Nutidens, vil der her, hvor Stoffet er saa 
stærkt begrænset, en lille Folkestammes litterære Kul- 
tur i Løbet af nogle faa Aarhundreder, og hvor Massen 

overalt giver Møde gennem nogle faa typiske Reprcesen- 
tanter^ blive gjort et Forsøg paa at føre Linierne igen- 
nem fra den første Begyndelse ned til den nyeste Tid. 
Fejlene og Fortrinnene ved et saadant typisk Anlæg af 
et historisk Arbejde vil være iøjnefaldende, ikke mindst 
i et stærkt begrænset Stof Der vil være Fare for, at 
Tidsbilledet udviskes, jo stærkere Typebilledet træder 
frem, og at en altfor stærk Fremhævelse af Formens 
Konstans kan sløve Sansen for Udviklingens Fornyel- 
ser og de kvalitative Forskelle. Den første Fare kan 
undgaas ved at der forud for Opstillingen af de kon- 
stante Kulturtyper meddeles en Oversigt over den hi- 
storiske Udvikling i en Række vekslende Tidstyper. 
Saaledes begyndes her straks med en historisk Indled- 
ning til den første af de tre Dele, der tilsammen ud- 
gør Værkets første Række, ^Humanismen i Danmark<L, 
som er saa almindelig holdt, at den vil kunne gøre 
Fyldest som en fælles Baggrund for alle tre Dele — en 
Frise, hvorimod de enkelte Kulturtyper i de senere Bind 
vil kunne træde frem i Grupper eller som fritstaaende 
Figurer. Den anden Ulempe kan i al Fald formindskes 
ved at man vogter sig for at opstille Typer efter al- 
mindelig Lighed i Anlæg og Retning; selvom der er 
noget i A, der minder om B, kan det dog være, at de 
hører under helt forskellige Alfabeter Der er virkelig 
noget i Georg Brandes, der minder om Jens Baggesen, 
og i Baggesen er der atter noget, der minder stærkt om 
Humanisten Erasmus Lætus, men det vilde dog hver- 
ken blive Fugl eller Fisk, om man stillede dem sam- 
men i Type. Man bør ved Typens Dannelse holde sig 
mere til de særlige end til de almene Ligheder, men 
mest til Foreningen af dem begge. Sikrest bliver Op- 
stillingen, hvor der inden for Typen er Lighed ikke 
blot i Anlæg {i^ psykisk Strukturs), men Arbejde (»/i/- 

storisk Funktions). Den lutherske Præst og den huma- 
nistiske Skolemand er saadanne sikre Typer. Dog har 
man Ret til at fremhæve det typiske i de Tilfælde, hvor 
det samme Anlæg virker paa et andet Stof eller endog 
i en modsat Retning. Der er typologisk Forbindelse 
mellem J. P. Jacobsen og Søren Kierkegaard og læn- 
gere tilbage til Brorsons Salmer, mellem de gamle 
Præsteslægters latinske Kristendom og Fr. Paludan- 
Mullers og Henrik Pontoppidans Latin uden Latin {og 
Kristendom), 

Hvad der fremkommer paa denne Maade, er ikke en 
sluttet {y>kongruerendei<), men en strømmende {^ konti- 
nuerende^.) Type eller en Linje. Inden for den ovenfor 
antydede Linje: Poul Møller — Hostrup — Schandorph — 
Jakob Knudsen er der, under højst forskellige Former, 
væsenlig Lighed i Forfatterskabets Nerve: den ærlige 
Naturs indtil Stædighed og Bornerthed drevne Afsky 
for Affektationen, Idet man løsner denne Linje, blotter 
man den tilsvarende Nerve i den nationale Bevidsthed. 

I Almindelighed vil det netop være Fordelen ved denne 
Opstilling af Stoffet, at man bevarer Enheden i Folkets 
aandelige Anlæg og Arbejde, som efter den sædvanlige 
Opstilling udstykkes i stundom ret vilkaarlige Perioder 
med mer eller mindre udtømmende Navne. Man be- 
varer Aandshistorien, der er en organisk Videnskab, 
dens Arbejdsemne uskadt, idet man redder Organis- 
men. Selv om der ved denne Længdesnits-Metode skæ- 
res lange Strimler af Tidens Hud, forbliver dog Nerven 
uberørt. Man har paa denne Maade Udsigt til at om- 
gaa den Forbandelse, der ellers hviler over alle Forsøg 
paa at studere et utilstrækkelig repræsenteret Aandslivs 
Historie i Sammenhæng, og som Georg Brandes i For- 
ordet til ^Hovedstrømningers har givet det afgørende 
Udtryk, at det er umuligt at studere det danske Folks 

hele Følelsesliv igennem den danske Litteratur. Kan 
man ikke udbrede dens Sammenhæng, kan man dog 
optrække dens Linier. Fra de stærkest belyste Punkter 
i en saadan Sammenhængslinje vil der falde Klarhed 
paa de mindre fremtrædende. En evangelisk Præste- 
type soni Vilh. Bech vil kunne drage Jesper Brochmand 
frem fra Mørket og over Peder Palladius kalde Abbed 
Gunner fra Øm op af de døde; den Munkehaand, der 
i det jyske Grindeslev-Haandskrift fra det 15. Aarhun- 
dred til den kendte Verslinie: T^Mig haver drømt en 
Drøm i Nat^a gjorde den kaade Tilføjelse: ^Det var 
om en Kat<L, bliver helt levende i Lyset af T>Ulysses 
von Ithacia ^ og ^ Kærlighed uden Strømper € . 

Saa meget om Planen til et Arbejde, der maa kendes 
i sin Helhed, hvis man vil dømme ret om dets enkelte 
Dele. Min naturlige Tilskyndelse til at give mig i Lag 
dermed vil fremgaa af hvad jeg ovenfor har sagt om 
mine Forarbejder. Jeg maa dog tilføje, at jeg for Tiden 
ikke vedkender mig noget enkelt Motiv til dette Arbejde, 
men flere: 

En videnskabelig Trang til at maale Aftrykket af en 
stærkt sammensat Aand i et lunefuldt Sprog og en be- 
væget Litteratur. 

En kunstnerisk Drift til at give denne Erkendelse et 
levende Udtryk. 

En Bøn om, at ogsaa jeg efter min begrænsede Evne 
maa hjælpe med til at gøre Danmark større ved at 
give den nulevende Slægt medlevende blandt de døde. 

En Vilje til selv at vokse med det voksende Arbejde 
og leve med det genoplevende Liv. 

Jeg skal altsaa gøre Begyndelse med at fremstille Hu- 
manismens Historie i Danmark igennem en Række 



XXVIII 

typiske Skikkelser og Værker, i tre Afdelinger. Den før- 
ste vil omfatte den egenlige Humanisme i snævrere 
Forstand, det 16, Aarhundredes Humanisme og dens 
Eftervirkninger helt ned til vore Dage i Latinskole- 
dannelsen. Dens Type er den ældre Tids lærde Dan- 
nelse eller Erudition, dens Udtryksmiddel er den latin- 
ske eller af Latinen bestemte danske Prosa. Den anden 
omhandler samme Tid som den første, fra det 16. Aar- 
hundrede til den sidste Fjerdedel af det 19., men et 
andet Omraade, nemlig den humanistiske Poesi, hvis 
Udtryk er det skolemæssigt gennemarbejdede Vers paa 
Latin og Dansk. Dens Type er den ufolkelige akade- 
miske Poet. I disse to Afdelinger hersker altsaa væ- 
senlig den latinske Aand; i den tredje derimod den 
græske. Dens Dannelsesideal er den af en levende For- 
staaelse af Grækerne uddragne Følelse for Harmoni, 
mellem Form og Fylde, Kunst og Virkelighed^ dens 
Udtryksmiddel er det af Græsken paavirkede Folke- 
sprogs højt dannede Simpelhed. Det er det nittende 
Aarhundredes ægte klassiske Dannelse. Efter Anlægget 
af den hele Fremstilling vil hver af disse Dele blive 
indledet med en Karakteristik af den Personlighed eller 
det Værk inden for den evropæiske Aands Historie, 
hvori den paagældende Aandsretning har faaet sit ty- 
piske eller forbilledlige Udtryk. For den latinske Prosa 
og lærde Dannelse er dette Erasmus fra Rotterdam, 
for den akademiske Poesi Horats, for den græske Dan- 
nelse i Norden, den germanske Ny-Humanisme, er det 
Goethe. Med disse Navne: Erasmus — Horats — Goethe 
vil jeg da i det følgende betegne de tre Afdelinger af 
Humanismen i Danmark, ikke just for at smykke mit 
Værk med store Navne og paa klassisk Vis opnævne 
min Historie efter dens Muser, men for at fastslaa Ar- 
ten af mit Arbejde paa en ret tydelig Maade. Man vil 

da straks forstaa, at hvad jeg bringerer ikke Litteratur- 
historie i almindelig Forstand, Forhaabenlig vil man 
heller ikke finde noget ualmindeligt deri, som om jeg 
vilde stikke Godtfolk i Øjnene med en Titel og gøre 
Figur med en ny — eksakt eller spekulativ — Viden- 
skab: den danske Aands ^Morfologi€ eller r> Fænomeno- 
logis . Det hele er kommet ganske naturligt og skal, om 
alt gaar vel, gaa ganske naturligt til. 

Videnskabeligt set er mit Arbejde intet mere end en 
Tolkning af den danske Aands Historie gennem dens 
Typer. Kunstnerisk er det intet mindre end et Forsøg 
paa at skrive dens Epos, 

Planen for det kan efter det foregaaende rent fore- 
løbig opsættes saaledes: 

TIDER OG TYPER 
AF DANSK AANDS HISTORIE 

FØRSTE RÆKKE: SKOLE 

I. ERASMUS 
II. HORATS 
III. GOETHE 

ANDEN RÆKKE: KIRKE 

I. LUTHER 
n. GRUNDTVIG 
III. KIERKEGAARD 

TREDJE RÆKKE: FOLK 

FØRS TE AFDEUNG : GERMANSK 
I. TYSK 
II. ENGELSK 
IIL HOLLANDSK 
NB. FRANSK 

ANDEN AFDELING: NORDISK 
I. SVENSK 

II. NORSK (ISLANDSK) 
III. DANSK 

Hvor lidt eller meget af dette Jeg naar at faa færdigt, 
kan Jeg Jo ikke vide; kun den første Række har Jeg 
for Tiden helt Rede paa. At Jeg overhovedet har faaet 
begyndt, kan Jeg for en stor Del takke Carlsbergfon- 
dets Bestyrelse for, der i flere Aar har vist mig den 
Tillid at understøtte mine Studier. 

September 1907, 

V.A. 

I 

TIL Rotterdam saa jeg om Aftenen, da Børnene gik 
af Skole, begyndte de deres sædvanlige Arbejde, 
nemlig til Tidsfordriv at kaste Stene efter Erasmi Ro- 
terodami Støtte. Jeg forundrede mig ikke saa meget 
over Børnenes Kaadhed som over deres Skødesløs- 
hed, der burde at passe paa dem; thi det var skamme- 
ligt, at dette Monument skulde saaledes vanæres, da 
det burde ikke aleneste af Rotterdamer, men endog- 
saa af den hele lærde Verden haandhæves for saadan 
en Mands Meriters Skyld, hvis Støv Efterkommerne 
burde kysse. « 

Det er Holberg, der har set dette Optrin, da han som 
ung Mand rejste i Holland og paa mange Maader fik 
at mærke, at Lærdommen nu var lidet agtet i sit gamle 
Hjemland. Havde han husket fra Erasmus' Breve, hvor 
ofte Humanisten, >en Mand for sig selv«, som han 
kaldes i »Mørkemænds -Brevene«, imellem de kæm- 
pende Partier, Luthers og Pavens Folk, klager over, at 
han »stenes fra begge Sider«, vilde han maaske have 
tilføjet en besk Spøg om, at det altsaa ikke var andet, 
end hvad han var vant til. 

Støtten, som man endnu ser i Rotterdam, en Bronce- 
statue fra 1622, forestiller en lidet anselig Lærd, der 
staar ret op med en Bog i Haanden. Man husker paa 
Billederne af Luther i samme Stilling, med Bibelen i 

Tider og Typer. I. 3 

Haanden som et Vaaben, og tænker, at det vilde passe 
Erasmus bedre at sidde ned. 

Saaledes er han ogsaa malet, bl. a. gentagne Gange 
af Diirer og den yngre Holbein. Mest talende synes Pro- 
filbilledet af Holbein fra o. 1523, da Erasmus var hen- 
imod de tres. Det forestiller ham siddende ved sin 
Pult i Færd med at skrive paa Genfortællingen (»Pa- 
rafrasen«) af det nye Testamente. Han er rigt klædt, i 
sort Talar og Baret, saa kun det blege Ansigt og de 
hvide Hænder kommer til Syne. Ansigtet, der er uden 
Skæg, ses fra Siden, Panden er helt skjult af Huen, 
Brynet stærkt. Næsen lang og spids, smalle Læber, 
indtrukken Hage. Holdningen er ganske ubevæget, i 
Studie-Ro; den venstre Haand, der er smykket med 
svære Ringe, fastholder roligt Papiret til Pulten, den 
anden flytter sig langsomt prentende derover. Udtryk- 
ket er spændt og alvorligt, som det sømmer sig det 
Arbejde, han har for. Men under det sænkede Laag 
glimter et skarpt Øje, og om Munden er der Udtryk af 
et baade skælmsk og spotsk Lune. Det er et Ansigt, 
der gemmer meget. 

Skikkelsen, der dølges i Kappen, tænker man sig 
lille og spinkel. Og saaledes var Erasmus ogsaa efter 
en Samtidigs Skildring: en lille, tæt og fin Krop, en 
yderst fintmærkende Konstitution, en skær Hud, gul- 
brunt Haar, blaa Øjne, en munter Mine, et fint Mæle 
med en udsøgt Udtale, en stadselig Fremtræden. 

Saadan en fin og lille Mand var den store Erasmus 
Roterodamus, »hvis Støv Efterkommerne burde kys- 
se«. Videnskabens Fyrste, Germaniens Øje, som han 
kaldtes, i hvem den grundmenneskelige Dannelse, 
den Humanisme, som i fire Hundrede Aar har beher- 
sket Evropa, først fik ret Liv og personlig Skikkelse i 
disse nordiske Lande. Læser man hans Skrifter, svære 
latinske Folianter — den lille Mand har skrevet mere 

Papir, end han selv vejede — faar man ikke alene især 
igennem hans talrige Breve {Opera omnia, TomJII, Pars 
I-II) et Indtryk af Tiden, saa levende, at man ofte ser 
Øjeblikket glimte, men man lærer en Aandsform at 
kende, som i det hele og i de fleste Dele er bleven 
sig selv lig igennem Tiderne. Erasmus fra Rotterdam 
er i dobbelt Forstand en historisk Skikkelse, en Øje- 
bliksfigur fra den moderne Kulturs første Brydnings- 
tid i de germanske Lande og en tidløs Typus, som har 
overlevet sin egen Tid og ved Paavirkning og Efter- 
virkning formet senere Tider efter sig — en Mand for 
sig selv og dog en Mand, der har Betydning for mange. 
Allerede Navnet er betegnende. Erasmus var født i 
Rotterdam — vistnok i Aaret 1467 — og hed egenlig 
Gerard ligesom sin Fader. Men da han som Dyrker 
af de gamle Sprog efter Tidens Skik skulde have et 
latinsk eller græsk Navn, kaldte han sig med de to 
Navne, han mente svarede bedst til det hollandske 
Gerhard (»den elskede«), Desiderius Erasmus, hvoraf 
det første er latinsk, det andet græsk, men ingen af 
dem rigtig Latin eller Græsk — ligesom Humanismen. 
Den rette græske Form havde været Erasmius, og med 
dette Navn lod Erasmus ogsaa senere, da han kunde 
rigtig Græsk, sin Gudsøn, Bogtrykkeren Frobens Søn 
i Basel, døbe. Erasmus er et sent og sjældent græsk 
Ord, beslægtet med Eros, Elskov, og Brastes, en Elsker, 
dannet af dette første Ord paa barbarisk Vis ved Til- 
føjelse af en ny Afledningsendelse (den, der forekom- 
mer i Ord som Enthusiasmus). Det forekom som Navn 
paa en Helgen, som Erasmus ns^vner i et af sine Skrif- 
ter, og er derfor valgt af Munken som det Helgennavn, 
der laa hans eget nærmest. Men man kan vistnok gaa 
ud fra, at Navnet Erasmus, da den store Humanist 
havde gjort det berømt, af de fleste er blevet forstaaet 
som en Slags Biform til Erastes og opfattet i en lig- 

nende Betydning, ikke netop som »Elsker«, men, 
hvis jeg kan udtrykke det saaledes, som > — elsker« 
(i Forbindelserne: Bogelsker,Elsker af Oldtideno.lgn.), 
altsaa med den Bitone af Kuriositet og Mangel paa 
personlig Accent, som er betegnende for Humanismen. 
Hvis dette er rigtigt, vilde man i Navnet Erasmus, 
Humanistnavnet frem for alle andre, have et af de Til- 
fælde, for tilfældigt er det jo, hvor Navnet er kommet 
til at indeholde noget, som betegner Typen. 

Saa meget ligger der i al Fald i Erasmus' Navn, at 
han ikke var nogen Elsker af sit hollandske Moders- 
maal. Han trivedes godt i Holland, hvor han havde 
tilbragt sine første Aar, og hvis Luft hans kælne Hel- 
bred var vænnet til fra Barndommen af, men han 
fandt Hollænderne skidne og grove og uden Agtelse 
for Lærdom; naar han en Gang bruger Udtrykket 
»mine Hollændere«, er det ikke ham selv men den 
allegoriske Figur, Dumheden, der taler (i »Dumhe- 
dens Lovtale«). Han, der i sine unge Aar havde været 
skiftevis i Frankrig og England og i sin Manddom i 
Tyskland, følte sig aldrig som Hollænder, men som 
Menneske. »Ved min Virksomhed har jeg søgt at gavne 
alle Folkeslag uden Forskel, Tyrkerne med, om det 
er muligt.« (Ep. 572). Han var Konge over et aande- 
ligt Rige, princeps reipublicæ litterariæ. Erasmus i 
Basel var en Videnskabsfyrste i sin Kongestad. Heller 
ikke talte han nogensinde sit Modersmaal; da Kur- 
fyrst Frederik af Sachsen ønskede at tale Hollandsk 
med ham, blev han ved sit Latin, som Kurfyrsten saa 
besvarede paa Spansk. Først paa hans Dødsleje, da 
det var paa det yderste med ham, sagde han Kære 
Gud I paa sit Modersmaal. 

Erasmus er Latiner. Hans overordenlige Betydning 
ligger ikke deri, at han er Filolog, skønt hans Udgave 
af det nye Testamente efter Grundteksten (1516) fik 

verdenshistoriske Følger og hans øvrige Virksomhed 
som kritisk Udgiver af græske og romerske Forfattere 
stiftede Skole. Men han er især latinsk Stilist. Han skrev 
i sin Ungdom Vers, ellers bestandig Prosa. Han kunde, 
siger han, skrive indtil 40 latinske Breve om Dagen ; i 
Basel morede det ham at skrive saa fort, som hans Ven 
Froben kunde trykke. Han var den første Pen i Europa. 

Og han havde Stil. Han brugte det latinske Sprog 
som et levende eller gjorde det levende ved at bruge 
det. Han har skrevet et muntert, men alvorligt ment lille 
Stykke imod de Italienere, som ikke regnede andet for 
godt Latin end det Sprog, som Cicero skrev. Dialogen 
»Ciceronianeren« {Op. I). Han skæmter heri med en vis 
Nosoponus eller Z)r. Svagmaticus, som vi vilde sige, der 
har studeret alt Huldet af sig, mens han lavede Lister 
over de hos. Cicero forekommende Ord og Former; som 
har afholdt sig fra al anden Læsning som en Kartøj- 
ser fra Kødmad og mener, at han tager Skade paa sit 
Sprog ved at tale med et levende Menneske. Han vilde 
have Ret, hedder det, hvis det var Opgaven at bruge 
Sproget til at gøre Kunster med og ikke til at gøre 
Gavn med. Da dette ikke er Tilfældet, kan man virke- 
lig ikke bruge en Vinternat til en Periode. 

Erasmus' Latin er flydende — hans Modstandere 
kaldte ham Porrophagus (altsaa: Purreslugeren), fordi 
han holder meget af at begynde sine Sætninger med 
Ordet porro^ d. e. videre. Det er meget rigtigt, der er 
et saadant Videre over alt, hvad han skriver; hans 
Sprog rinder, men runder sig ikke. Man forstaar ikke, 
hvorfor han holder op. Men det er ellers baade fyn- 
digt og vittigt. Det er fyndigt, naar han i Indledningen 
til sin Seneca -Udgave afgør det den Gang (og senere) 
meget omtalte Spørgsmaal, om Seneca havde noget 
med Kristendommen at gøre, med de Ord: »Hvis du 
læser ham som en Hedning, skriver han som en Kri- 

sten; hvis du læser ham som en Kristen, skriver han 
som en Hedning. « Og det er vittigt, naar han i en af 
sine »Samtaler af det daglige Liv« om Munkene be- 
mærker, at de »kaldes med Navnet Fader og i Virke- 
ligheden ofte har gjort sig fortjent til at dette Navn 
kan tilfalde dem med Rette«, og om Lutheranerne: 
»Nogle taler om den lutherske Tragødie, i mine Øjne 
ligner den mere en Komødie; thi Spektaklerne løber 
altid ud paa et Giflermaal« (Ep. 951). 

Paa en Nutidslæser gør dette Sprog et ganske mo- 
derne Indtryk. En Dansk læser det, ligesom det var 
Engelsk. Det er i øvrigt ogsaa Englænderne, som i vore 
Dage har forstaaet Erasmus bedst; de behandler ham 
simpelthen som en samtidig og en af deres egne 
(Drummond: Erasmus, his life and character I — II. 
1873. Froude: Life and letters of Erasmus 1894. The 
Epistles of Erasmus by Nichols I 1901). Det er ogsaa 
en Englænder, der har givet Erasmus Mønsteret paa 
en ret levende latinsk Stil, nemlig hans Ven Humani- 
sten John Colet. I et Brev til ham fra Oxford 1498 
(Ep. 41) skriver Erasmus: »Hvordan skal jeg nu sige 
dig, min fortræffelige Ven, hvor fortryllet jeg er over 
din Stil, denne milde, dæmpede, uaffekterede Stil, der 
ligesom en klar Kilde vælder af det rigeste Hjerte, 
jævn, bestandig sig selv lig, aaben og ligefrem, fuld af 
Ærbarhed, lige langt fra det raa og gemene som fra 
det forvredne og forvirrede, saa det næsten var mig, 
som jeg saa et Aftryk af din Sjæl i dit Brev. Du siger, 
hvad du vil; du vil, hvad du siger. Ord, der fødes i 
Hjertet og ikke paa Tungen, føjer sig af sig selv efter 
Meningen, og ikke omvendt Meningen efter Ordene.« 
Hvis man her vilde gengive det latinske pectus ved 
»Hjerne« i Stedet for ved »Hjerte« — det er noget af 
hvert — og til Colets Ærbarhed lagde den Skæmtsom- 
hed, som Erasmus elskede saa meget hos en anden 

udmærket Englænder, Thomas More, og endnu til- 
føjede etParKorn af det »sorte Salt«, som Melanchthon 
altid fandt i Erasmus' Stil (Ep. 704), vilde man i disse 
Ord have et fuldkomment Billede af Erasmus fra Rot- 
terdams »engelske« Latin. 

Tænker man fra dette lyse og levende Latin tilbage 
paa Middelalderens mørke. Skolastikernes »for- 
vredne« og Mystikernes »forvirrede« Sprog, vil man 
forstaa, hvor meget Erasmus alene ved sit Sprog har 
bidraget til at udbrede en mere smagfuld Dannelse i 
det nordlige Europa. 

Men den Mand vilde noget mere end gøre et dødt 
Sprog levende igen. Efter en Liste, han selv har med- 
delt til Brug for en samlet Udgave af hans Værker, 
skulde efter den første Afdeling, »som har Hensyn 
til den sproglige Dannelse« — herimellem hans 
»Lignelser«, Afhandlingen »om Forraad paa Ord og 
Tanker « , hans » Breve « , hans » Samtaler af det daglige 
Liv« {Colloquia familiaria), der længe blev brugt som 
Skolebog, hans »Ordsprog af de gamles Skrifter« 
[Adagio), vel ogsaa hans »Barbarhader« (Antibarbari) 
— følge en anden, som indeholdt de Skrifter af ham, 
der gaar ud paa den sædelige Opdragelse (Oversættel- 
serne af Lukian og Plutark, »Dumhedens Lovtale«, 
»En kristen Fyrstes Opdragelse« o. fl.). Hertil er at 
bemærke, at ogsaa alle de betydeligere Skrifter i første 
Afdeling tjener dette Formaal. Erasmus vilde vel for- 
bedre Smagen, men gennem Smagen Livet. Den »mere 
smagfulde Dannelse«, han kæmper for, er især en 
mere menneskelig Dannelse. For Udtrykket litteræ 
politiores bruger han og andre nok saa gerne Udtryk- 
ket litteræ humaniores. 

Det er dette, man kalder Humanisme. Humanisme 
er Humanion5/ne, Komparativen bør beholdes. Eras- 
mus og hans Samtid vidste ikke nær saa godt, som vi 

ved det nu — efter Michelet og Burckhardt — at de 
havde genfødt »det menneskelige« eller »opdaget 
Mennesket«, men de vidste nok, at de var gaaet noget 
dybere med den Ting, end man før havde kunnet. 
Erasmus vidste nok, at naar han i Stedet for Vulgata 
gav Folk den græske Tekst eller sin latinske Parafrase 
af det nye Testamente at læse eller i Stedet for Boe- 
thius og den middelalderlige, d. e. af Araberne bear- 
bejdede og paa Latin oversatte, Aristoteles Cicero og 
Seneca, saa var det ikke blot den litterære Politur, men 
den menneskelige Kultur, der gik frem derved. Hu- 
manisme er nok Latin, men anvendt Latin. Han har 
sagt det paa en afgørende Maade i et Brev fra 1519, 
hvor han taler om Munkene. »Allerede længe har disse 
Mennesker haft ondt af at se den ægte Dannelse {bonæ 
litteræ) sætte Frugt, se Sprogene blomstre, de gamle 
Skribenter, som før var Føde for Møl og bedækkede 
med Støv, leve op igen og Verdensløbet vende tilbage 
til Kilderne« (Ep. 477). 

Vistnok forstod han ved disse »Kilder« det samme 
som de italienske Humanister, nemlig den græske og 
romerske Litteraturs klassiske Forfattere. Men han 
frygtede, som han har sagt i et Brev (Ep. 207), for at 
der under Skin af Genoplivelsen af den gamle Litte- 
ratur skulde rejse sig en ny Hedenskab. Erasmus, en 
viet Præst, Luthers Samtidige, kunde ikke føle og 
tænke, som om Kristus ikke havde levet. Som den 
tredje og største Afdeling af sine Skrifter har han selv 
betegnet »dem, der opdrager til Fromhed«. Herunder 
hører Udgaven af det nye Testamente, Parafrasen 
deraf, som han foretog for at lade Paulus tale paa 
Erasmus' Latin, og Udgaven af Hieronymus, Humani- 
sten mellem Kirkefædrene, hvem han satte over Ci- 
cero af samme Grund, som en moderne Humanist vilde 
sætte Michelangelo over Thorvaldsen. (»Cicero taler, 

Hierony mus tordner «).L/7fercBefp/eta5,bo^ligDannelse 
og et gudfrygtigt Liv var hans Løsen, som det var Me- 
lanchthons og den germanske Humanismes i det hele. 

Han vilde ikke bekæmpe den kristelige Tænkemaade 
med den antike, men udvide den dermed; ikke en- 
gang den herskende Teologi, som han ellers er saa 
gram, ønsker han udryddet, men gjort rigere og renere 
ved Optagelse af den gamle og ægte Litteratur. I den 
religiøse Bordsamtale i Colloquia familiaria siger han 
om Cicero: »Imellem gode Venner skal jeg sige, som 
det er: jeg kan ikke læse Ciceros Bog om Alderdom- 
men, om Venskabet, om Pligterne, Undersøgelserne 
paa Tusculum, uden jeg Gang paa Gang maa kysse 
Bladet og ære dette hellige Hjerte, indblæst af en him- 
melsk Aand « . Saaledes, og ikke med Bibelen i Haanden 
eller Evangeliet paa Pulten, skulde han males. »Thi 
Kristus' Aand,« siger han med Hentydning paa Cicero, 
»strækker sig maaske videre, end vor Fortolkning kan 
række.« Og selv i den forsigtige Indledning til »Cice- 
ronianeren« finder han i sit hedenske Evangelium 
Glimt af den Gud, »som nogle gerne vil gøre saa snæ- 
ver som deres egne Hjerter«. Mere end Frækheden i 
det fornyede Hedenskab (»Pag^anwmus«) frygtede han 
Snæverheden i en fornyet Jødedom {^Judaismus^)^ 
»en Pest, som er mere modsat, mere Qendsk mod Kristi 
Lære end nogen anden« (Epp. 207, 868). 

Denne kristelige Humanisme viser sig især deri, at 
Erasmus behandler ethvert dogmatisk Spørgsmaal 
paa en saadan Maade, at det menneskelige deri bliver 
Hovedsagen. Han omstøder ikke Kirkens Religion, 
han vender den kun, ligesom man vender et Blad, saa 
at dens Humanum kommer for Dagen. Fra den ud- 
vortes Magi peger han paa det indre Liv: at »dyrke« 
Maria, Kristus vil sige at gøre dem levende i sit 
Hjerte. Paa en afgørende Maade kommer dette frem i 

et af hans vigtigste Skrifter »En kristen Stridsmands 
Værge« {Enchiridion militis christiani). Betegnende 
nok opfattede og efterlignede man almindelig det 
græske Ord i denne Titel (enkheiridion, d. e. et Haand- 
vaaben) i den afledede Betydning: Haandbog, som om 
den humanistiske Stridsmands Vaaben nødvendigvis 
maatte være en Paragraf bog. Heri fremstilles den Krist- 
nes aandelige Strid i platonisk Aand som en Kamp 
mellem det lave og det høje i Menneskenaturen, der 
altsaa ikke er fordærvet fra Grunden og kun til at 
redde ved Kirken eller Troen. Og i hans eneste Fejde- 
skrift imod Luther »Om Viljens Frihed« [De libero 
arbilrio) hævder han imod Luther og kun halvvejs 
med sin Kirke, at den menneskelige Vilje ikke er mag- 
tesløs til Frelse. »Hvad duer hele Mennesket til, hvis 
Gud handler med ham som Pottemageren med Leret?« 
(IX, 1248.) Det er her selve det humanistiske Problem, 
Troen paa Menneskenaturen, det gælder. 

Men naar Erasmus ønsker, at Luther havde behand- 
let hele dette Spørgsmaal af Hensyn til dets Følger 
som et lukket videnskabeligt Anliggende, og Luther 
dertil svarer, at for ham er denne Sag af en saadan 
Vigtighed, at han maa føre den igennem, om det saa 
gælder Livet, »ja om saa Følgen skulde blive, ikke 
blot at bringe Strid ind i Verden, men at føre Kaos 
tilbage og tilintetgøre Universet« — saa ser man heri 
Forskellen mellem den religiøse Helt og den humani- 
stiske Tænker. 

Erasmus var ingen religiøs Aand. Man kan gaa ud 
fra, at hvis der ingen Religion havde været paa hans 
Tid, havde han i al Fald ikke opfundet den. Overalt, 
hvor han kan finde en Omvej uden om det religiøse 
Paradoks, bruger han den. Naar han, der piskede sin 
Tids Mirakelmagere med sin Spot, udtaler sin Ærbø- 
dighed for Jertegnene i det ny Testamente, glemmer 

han ikke at tilføje, at han har endnu mere Ærbødig- 
hed for de indvortes Mirakler, Aandens hemmelige 
Virken (V,828). Saa kraftigt han lejlighedsvis tager til 
Genmæle imod Beskyldningerne for Kætteri og fra- 
lægger sig al Del i »Arianernes afskyelige Ugudelig- 
hed« (IX, 818) eller den calvinske Opfattelse af Nad- 
veren (Ep. 1095), saa — ja, man maa høre ham selv: 
»saa stor er min Ærbødighed for Kirkens Myndighed, 
at jeg kunde komme overens med Arianerne (i Læren 
om Kristus' Menneskelighed) og Pelagianerne (i For- 
nægtelsen af Arvesynden) hvis Kirken havde godkendt 
deres Lære« (Ep. 905). Saaledes gaar en høflig Mand 
i god Skik uden om Kætterbaalet. »Jeg har en saadan 
Rædsel for Dogmatisme,« siger han i Skriftet om Vil- 
jens Frihed, »at jeg uden Vanskelighed kunde regne 
mig for et Medlem af den skeptiske Skole, naar og 
hvor jeg ikke stødte imod den hellige Skrifts og Kir- 
kens Myndighed, hvorunder jeg villigt underkaster 
min Forstand, hvad enten jeg forstaar, hvad den fore- 
skriver mig, eller ikke forstaar det« (IX, 1215). Man 
ved nu, hvorfor Erasmus paa Holbeins Billede trods 
sin faste Mine ser ud, som om der var noget, han 
gemte paa. Det er Tvivlen. 

Erasmus var Ironiker, den første af den Slags i denne 
Kant af Europa. Da han rejste fra Italien, forfattede 
han halvvejs paa Hesteryggen sit Skrift Dumhedens 
Lovtale. Det var det, han bragte med hjem fra Rom. 
Hvad Luther bragte, var noget andet. 

Verden er Synd, siger den troende. Verden er dum, 
siger Ironikeren. Erasmus' »Tro paa Menneskenatu- 
ren« var ikke af den optimistiske Slags. Hans Ironi er 
gennemgribende. Man plejer at sammenligne ham 
med Voltaire; en moderne Læser faar et rigtigt Begreb 
om ham Ved at stille ham sammen med Anatole France. 

Hans Bog, der udkom i Aaret 1508, har — efter an- 

tike Forbilleder — Form af en Lovtale, som Daar- 
skaben holder over sig selv. Den er Livets Salt. Uden 
den kunde man slet ikke blive født, som enhver vil faa 
at fornemme, naar han ønsker at blive Fader. Og uden 
den kan man slet ikke spille med i Livets Komedie. 
For overhovedet at kunne udrette noget i Verden maa 
man have Del i Daarskaben; de, der slet ingen Del 
har deri, de vise, er de sande ulykkelige. Jo mindre 
man har at gøre med den saakaldte Visdom, des lyk- 
keligere er man. Lykkeligst er Børn, allerlykkeligst 
er Daarerne. De taabelige er de klogeste. I Stat og 
Kirke, i alle Stænder og i alle menneskelige Gernin- 
ger, ridderlige Idrætter og aandelige Sysler, er der 
Daarskab. For Konger og Fyrster er den en Livsbetin- 
gelse, Præster vilde være ulykkelige, hvis de tog det 
alvorligt; nu handler de vel, idet de gør sig til gode. 
Og Paven — vilde der, hvis der ingen Daarkab var, være 
en ynkeligere Skabning paa Jorden? Til sidst beviser 
Daarskaben sin Ret af selve de hellige Skrifter og en- 
der: »I det hele taget synes den kristelige Religion at 
have et vist Slægtskab med Daarskaben og meget lidt 
til fælles med Visdommen«. Kort sagt. Verden er saa 
latterlig, at tusind Demokriter ikke forslog til al den 
Latter — og saa trængte de endda til en endnu til at 
le ad deres dumme Latter. En saadan potenseret Iro- 
niker ér Erasmus selv i denne Bog. Han kunde le ad 
Verdens Daarskab, hvis han ikke tillige maatte le ad 
sig selv, fordi han lo ad den. Man ser hans dulgte Smil, 
naar han i Forordet skriver, at han ved sin Bog har 
søgt Fornøjelse, ikke Forargelse. 

Luther vilde andet, som sagt. Hvishanvar fremtraadt, 
da Erasmus skrev » Daarskabens Pris« , havde han uden 
Tvivl faaet sit Sted deri. I Sandhed, skrev Erasmus i 
1521, det er en underlig Maade, Luther tager sig af os 
paa: at give nogle fnysende Fjender af den klassiske 

Dannelse et højst forønsket Vaaben til at kaste sig 
over brave Folk, som af et oprigtigt Hjerte yndede den 
evangeliske Lære, og over de herlige Videnskaber 
(Ep. 573). Luther kunde have været den kristne Me- 
nighed til stor Nytte ved at forkynde den evangeliske 
Filosofi, han kunde have gavnet Verden ved at udgive 
Bøger, dersom han bare havde afholdt sig fra disse 
Ting, der nødvendigvis maatte ende med Spektakler 
(Ep. 572). Hvis han, Erasmus, havde vidst, at Luther 
kom efter, vilde han have skrevet mere varsomt. 

Det er Sagen, Erasmus vilde have Fred. Fred, pax et 
concordia, er efter hans Mening Kernen i Kristus' Lære. 
»Den hele kristelige Litteratur,« skriver han i »Fredens 
Klagemaah (IV, 632), »hvad enten du læser det gamle 
Testamente eller det ny, aander intet andet end Fred 
og Enighed, og det hele kristelige Liv drejer sig ikke om 
andet end Krige«. Han advarer idelig mod at blande 
Reuchlins Sag, Luthers Sag, Troens Sag med de gode 
Videnskabers Sag; de har slet ikke noget med hinan- 
den at gøre (Epp. 317, 449). Han vil som alle Huma- 
nister skille Ilden fra Lyset. En ond Fred er bedre end 
den retfærdigste Krig, siger han med Cicero i 1520, 
efter at Luther er traadt frem. Og til ham selv skriver 
han (30. Maj 1519): »Jeg holder mig, saa vidt det er 
muligt, udenfor, for at jeg bedre kan gavne den klas- 
siske Dannelses nye Blomstring. Og jeg finder, at der 
udrettes mere ved Tugt og Lempe {civili modestia) end 
ved Voldsomhed. Saaledes har Kristus lagt Verden 
under sig. Saaledes har Paulus ophævet den jødi- 
ske Lov ved at behandle enhver Ting fra den aande- 
lige Side {omnia trahens ad allegoriam. Ep. 427). Alt- 
saa: ved at humanisere Verden skal man reformere 
den. 

Det var, hvad Erasmus ikke kunde tilgive Luther, 
at han brød ud af :^ Allegorien« og forstyrrede Freden. 

Nu gik det just saa godt! I Tiden umiddelbart før Lu- 
thers Fremtræden havde Erasmus sin højeste Magt- 
stilling og hilses i Breve fra de bedste Mænd i Samti- 
den snart som en Hercules, der skal frelse Verden 
fra Barbariets Uhyrer, snart som en Paulus, der skal 
genopvække Kristendommen (Epp. Append. 93. 116). 
Selv var han paa den Tid fuld af Haab og Mod. »Jeg 
er tilvisse ikke lysten efter at leve«, skrev han i 1516, 
»men alligevel kunde jeg for Tiden næsten faa Lyst 
til at blive ung igen en føje Stund, ikke af anden Grund 
end for at opleve, at en gylden Alder snarlig oprinder. 
Saa forandrede ser vi, som ved en guddommelig Til- 
skyndelse, de mægtiges Sind og Hu, med forenede 
Kræfter optagne af Fredens og Enighedens Værk, og i 
Spidsen derfor Leo, den ikke blot efter Titelen Ypper- 
ste Præst, og Frans, Frankrigs ikke mindre ved herlig 
Gavn end ved sit ædle Navn Allerkristeligste Konge. — 
Naar vi derhos betænker, hvorledes Verdens første 
Fyrster, Hans katolske Majestæt Karl, Kong Henrik 
af England, Kejser Maximilian har rykket Ufredens 
Spirer op med Rode og befæstet Freden med forsvar- 
lige og, som jeg haaber, staalstærke Baand, saa fatter 
jeg unægtelig det sikre Haab, at ikke blot retskafne 
Sæder og kristelig Fromhed, men ogsaa denne renere 
og ægte Dannelse og de skønne Videnskaber vil leve op 
paa ny, ja bryde frem af Mørket. — Hvad andet er det 
nemlig, naar saa mange højtdannede Mænd, hver paa 
sit Sted, idet de fordeler Opgaverne imellem sig, ar- 
bejder ikke blot med Iver, men med et ikke ringe Held 
paa denne skønne Sag. Hvad for det første den finere 
Dannelse angaar, der tidligere var bragt sin Undergang 
nær, saa dyrkes og elskes den nu allerede længe baade 
af Skotter, Danskere og Irlændere. Porro etc. « Og saa 
kom Luther Aaret efter og tog ham hans utrættelige Og- 
saavidere af Munden, idethansagde sig ude af Stand til 

at tage Tingene — Aflad, Messe m. m. — fra den aan- 
delige Side. Erasmus mente vedblivende, at hans Stu- 
dier var meget mere magtpaaliggende end Striden, om 
Pavens Aflad var Pengene værd. 

Han var en Læser og vilde have Læsero. Han var en 
Mand uden Lidenskaber, helt Hjerne, ingen Galde; 
overfor Luther taler han med det Udtryk, Horats bru- 
ger om den vrede Akilles, om hans »ubændige Ind- 
volde«. Han var et Menneske uden Samvittighed i lu- 
thersk Forstand, som ikke af egen Erfaring kendte til 
et Sjæleliv i Fald og Oprejsning, men som vidste fuld 
Besked om en Opdragelse gennem Hjernen ved »de 
gode Videnskabers« stille Medicin. »Var det mon 
sandt,« siger han i et Brev fra Brygge 1521, »hvad den 
sejrsæle danske Konge Christiern sagde til mig, at der 
intet udrettedes ved milde Lægemidler, men at det 
var al kraftig Medicines Art, at den begynder med at 
gennemryste hele Legemet.« Det var vel hans Spøg, 
tilføjer han (Ep. 590). Han har ikke følt sig ganske tryg 
over for denne nordiske Akilles med de brusende 
Indvolde. Det stokholmske Blodbad og Rigsdagen i 
Worms kunde hver paa sin Maade have vist ham, at 
det var Alvor, og at den germanske Race, som han 
nylig havde set lægge sig efter de gode Videnskaber, 
ikke var moden til en Opdragelse pr. Intellekt. 

Over for dette Røre lagde Erasmus Pennen ned. Jeg 
saa, skriver han i et stort Brev fra samme Tid (Ep. 
587), at et var at drive paa Studiet af de gode Vi- 
denskaber, at mane til en retskaffen Vandel, at gøre 
en og anden Anmærkning ved Læsningen af de hel- 
lige Skrifter, og noget andet at føre Troens Sag med 
hele Verden til Skueplads. Han paastaar stadig, at han 
kender meget lidt til Luthers Skrifter, da han paa 
Grund af sine Studier ikke har haft Tid til at læse dem ; 
et enkelt Sted siger han, at han ikke forstod det Sprog, 

hvori de var skrevne. Det er et meget lykkeligt Udtryk. 
Erasmus for stod virkelig ikke, hvad det Ord Tro bety- 
dede i Luthers Sprog. At tro paa Kristus var for ham 
at følge hans Eksempel. Han var over for Luther netop 
i den Stilling, som han i et Brev (Ep. 606) betegner 
med det ærgerlige Udraab: »De raaber paa, at her 
har jeg ingen Pen.« Det gik ham over for »den lu- 
therske Goliat«, som han siger, ligesom det gik Flau- 
bert, da han i Ægypten saa Sfinxen og udbrød: Dette 
kan man slet ikke beskrive 1 Havde han haft noget af 
den Stemning i sig, hvori Michelangelo skabte sin Da- 
vid, havde han byttet sin gode skarpe Pen for en 
Slynge. 

Men Erasmus var ikke noget Renæssancemenneske, 
men en Humanist. Og en Humanist er ikke uden vi- 
dere en genskabt Homo, et selv- og fulc^^tændigt Men- 
neske, hvad Renæssancemændene i al Fald paastaar 
at være {^uomo unico e universales). Erasmus kaldte 
sig selv spøgende for »Skyggen af et Menneske« {um- 
bra hominis) og tænkte derved paa sin skrantne Krop. 
Han var ogsaa som Aand en saadan umbra hominis, 
et gennemarbejdet Skyggebillede af Homo-Idealet. 
Humanismen er intet Frihaandsværk. Det er Menne- 
skelighed efter Fortegning. 

Man kunde ogsaa sige, at det er Boglighed. Bøgerne 
var hans Verden. Hvorledes han saa kalder den Dan- 
nelse, han kæmper for: politiores litteræ, den finere, 
humaniores, den menneskeligere, bonæ eller optimæ 
litteræ, den gode eller bedste, saa er det overalt saa- 
ledes: litteræ, altsaa Boglighed. Livet er, hvor der 
skrives og læses. Han regner som Plinius, der paa 
en Maade er den første Humanist, hver Time for spildt, 
hvori der ikke studeres, og anfører hans Ord derom i 
Tilegnelsen foran Ordsprogene. Han kunde føle sig 
udlevet — »man ældes over de gamle Bøger,« siger 

han (II, 707) — uden at have levet sig ud. Store Styk- 
ker af Livet var ham fremmede. Han var uden Fædre- 
land og uden den Sans for Natur, som er almindelig 
hos de italienske Humanister; han kunde lide at til- 
bringe nogle Eftermiddagstimer med sin Pen og sine 
Bøger i Frobens Have i Basel; men paa sin Rejse over 
Alperne tog han af Forstyrrelserne i sin Stolgang An- 
ledning til at forfatte et Digt om Alderdommens Be- 
sværligheder. Han brød sig ikke mere om Kvinder 
end om Natur; »de bliver golde med Aarene,jeg mere 
frugtbar « (Ep. 663); han kalder dem i » Dumhedens Lov- 
tale« flove, men pudsige. Ogsaa hans Mandighed var 
ufuldstændig. Ikke alene hadede han alt Soldatervæ- 
sen og alle krigerske Idrætter, Jagt f. Eks., han kalder 
Hornmusik afskyelig; han var paa Forfattermaner øm 
over sin Reputation, men han havde ingen ridderlig 
Følelse for sin Ære. Man ser det bl. a. af hans Forhold 
til Eppendorf, en Smædeskriver, med hvem han af 
litterær Ømskindethed forligte sig paa en uværdig 
Maade. I denne Henseende er han en fuldstændigMod- 
sætning til den humanistiske Landsknægt Ulrich von 
Hutten, som han da ogsaa røg sammen med som Sty- 
gotius med Tybo i Komedien. Naar Erasmus i sit Svar 
paa Hutten s Angreb ikke nægter sig en Triumf over 
sin Fjendes selvforskyldte elendige Endeligt (af den 
slemme Syge), var Skæbnen ikke mindre ironisk end 
den store Ironiker, som i Slutningen af sit Liv led 
stærkt af Gigt- og Stensmerter og andre Følger af 
Stillesidderiet og det lærde Cælibat. 

Et Stuemenneske var han, en Filosof ved Lampen 
{philosophus lucernosus)^ som han siger. Saa bevæge- 
ligt hans Studerekammer var med Pulten og det 
lette Bohave af Bøger, saa ivrig han i sine Breve er 
for at forsvare sin Hjemløshedvedkl^^siske og bibel- 
ske Eksempler, holdt han dog af at føle sig hjemme i 

Tider og Typer. I. 4 

sin Stue, »en lille hyggelig Rede, vel beskyttet mod 
Vinde med et muntert Ildsted, hvor jeg kan hygge mig 
paa min vante Vis« (Ep. 141). Han holdt dog mere af 
Kulden end af Varmen og skyede de store tyske Ovne, 
der gjorde ham det for hedt i Hætten. Til sidst vovede 
han ikke engang at besøge sine Venner, naar der var 
en saadan gloende Ovn i deres Stue. Han var i det 
hele yderst forsigtig med sin Levemaade, turde ikke 
rejse mere til Italien af Frygt for Værtshusene under- 
vejs, blev af Helbredshensyn (!) borte fra Rigsdagen i 
Augsburg og undlod at besøge Hutten paa et kritisk 
Tidspunkt, fordi han havde en gloende Ovn i sin Stue (?). 
Megen Umage gjorde han sig, som man ser af 
mangfoldige Steder i hans Breve, for at skaffe sig den 
Vin, der bekom ham bedst, helst den græske, der 
smagte mest af Kilden. I Dumhedens Lovtale morer 
han sig meget over Historien om den Guds Mand, der 
i from Distraktion drak Lampeolie i Stedet for Vin. 
Paa det Omraade, som paa alle andre, mistede Eras- 
mus ikke sit Judicium. Han havde megen Respekt 
for de rigtig fromme Munke, men endnu mere for 
deres Vin. Han vidste af Erfaring fra sin Ungdom, da 
han havde været i Kloster, at ikke blot hans Hoved og 
Hjerte, men hans Mave ikke kunde taale Munkeliv. 

Men Studenterliv elskede han. Der findes fra hans 
Ophold i Paris fra Aaret 1498 et Brev, han har skrevet 
i en ung Skolars Navn, som er helt gennemtrængt af 
Glæde over at være Student: Maaltiderne i Lærerens 
og en Kammerats Selskab og Gratiernes Antal eller, 
hvis man vil være flere, da ingen raa Bægersvingere, 
men de gamle trofaste Venner, Bøgerne, »der taler, 
som vi vil, hvad vi vil, saa længe vi vil«, og efter Bor- 
det Spasereturene mellem Vinhaverne, berusede af 
Samtalens Sødme. »Det er Helikon i mit Kammer, det 
er Musernes Dans. Alt, hvad vi tager os til. Alvor, Spøg, 

Arbejde, Hvile, smager af Litteraturen. Ved Frokosten 
lader vi Munden løbe om Litteratur, vort Middags- 
bord krydres af Litteratur. Naar vi spaserer, vrøvler 
vi om Litteratur; end ikke vor letteste Tidsfordriv er 
uden Litteratur. Søvnen overrasker os, naar vi sidder 
sammen og taler om Litteratur; naar vi sover, drøm- 
mer vi om Litteratur; naar vi vaagner, begynder vi 
Dagen paa ny med Litteratur. Jeg har en Følelse af at 
lege, ikke studere, og dog mærker jeg nu først, at jeg 
studerer« (Ep. 33). 

En anden Gang beskriver Erasmus i sit eget Navn 
en humanistisk Bordscene i Oxford (Ep. 44). Anret- 
ningen er saaledes, at den kunde fornøje Epikur, Sam- 
talen saadan, atden kunde fængsle Py thagoras. Selska- 
bet saadan, at det kunde gøre Fyldest for et Akademi. 
Forsædet indtages af Colet, der taler sig saa varm i et 
teologisk Spørgsmaal, nemlig hvad der egenlig var 
Kains Brøde, at Erasmus, der har Poetens Plads i 
Laget, føler sig kaldet til atdæmpe hans Nidkærhed ved 
at fortælle en Historie, som han foregiver at have læst i 
et gammelt Haandskrift paa en af Mus og Møl uskadet, 
af Muserne skærmet Side. Dens væsenlige Indhold er 
en Samtale mellem Kain og Keruben, hvori denne 
slette Karl, men ypperlige Taler paa Lukians — eller, 
som vi vilde sige, mefistofelisk — Vis haaner Paradis- 
vægteren for hans ynkelige Stilling. Se, siger han, hvor 
meget der paa denne Jord trøster os for Tabet af vor 
himmelske Bolig: Skove med grønne Lokker, Træer 
af tusind Slags, som vi næppe ved at nævne ved Navn, 
smaa Kilder, der vælder ud af Skrænter og Lider, Floder 
med det klareste Vand, der beskyller græsrige Bred- 
der, skyhøje Bjerge, skyggefulde Dale, grundrige Have. 
Ogsaa her er gyldne Æbler, yppige Figen, Frugter af 
alskens Arter. Saa meget vokser der vidt og bredt af 
sig selv, at vi ikke synderligt savner dit Paradis, hvis 

vi maa leve her til evig Tid, vi, som i Stedet for denne 
ene lille Have har faaet den brede Jord til vor Bolig. 
— Naturligvis er det en Spøg, tilføjer Erasmus, født 
under Vinen, ja, om du vil, af Vinen. 

Det er Ironi, og af den grundigste Slags. Der er intet, 
som tydeligere viser Modsætningen mellem Renæs- 
sancens Patos og Humanismens Ironi i Opfattelsen af 
det menneskelige end en Sammenstilling mellem dette 
Sted hos Erasmus, hvor Mennesket, der viser sig bag 
Ironiens Maske, er en Kain, og Menneskeligheden et 
Rov, og et andet af hans Samtidige Pico della Miran- 
dolas Tale om Menneskets Værdighed: 

Da Skabelsen, »som vi læser det hos Moses og i Ti- 
mæus«, var fuldbragt og Gud Herren savnede en Lov- 
taler af sit Værk til at elske Skønheden og undres ved 
Storheden deri, og der ingen Kim fandtes mere til no- 
gennySkabningogintetEmnetilhansBolig,besluttede 
han at give et enkelt Væsen paa en Gang alt, hvad de 
andre havde hver for sig alene, og skabte saaledes Men- 
neskets sammensatte Hele, satte det paa Verdens 
Navle og talte saaledes til det: 

»Intet blivende Sted, ingen enkelt Skikkelse og ikke 
noget særegent Hverv har Vi givet dig, o Adam, paa det 
at du af egen fri Drift efter dit eget Tykke kan have og 
hævde det Sted, den Skikkelse, de Hverv, som du selv 
maatte ønske. De øvrige Skabninger holdes ved deres 
begrænsede Natur under de af os foreskrevne Loves 
Tvang; utvungen af hver Begrænsning vil du ved din 
egen fri Vilje, i hvis Haand jeg har overgivet dig, selv 
bestemme Grænserne for din Natur. 

Midt i Verden har jeg sat dig, for at du saa meget 
lettere derfra kunde se dig ud over al Verden og hvad 
deri befindes. Hverken himmelsk eller jordisk, hver- 
ken dødelig eller udødelig gør Vi dig, at du som 
din egen frivillige og fritvirkende Skaber og Danner 

kan uddanne dig, i hvilken Skikkelse du selv maatte 
foretrække. Du kan vanartes til de lavere Væsener, 
som er umælende, og du kan efter dit eget Hjertes Til- 
skyndelse genfødes til de højere, som er guddomme- 
lige. « 

Stor er den himmelske Faders Gavmildhed, stor og 
forunderlig er Menneskets Lykke, hvem det er givet 
at have hvad han ønsker, at være hvad han vil. De 
umælende Skabninger bringer ved Fødselen, som Lu- 
cilius siger, med sig for Lyset af Moders Liv det, som 
de skal besidde; de øverste Aander var enten fra Be- 
gyndelsen eller stakket Tid derefter [de faldne Engle 
nemlig], hvad de i Evigheders Evighed skal blive. I 
Mennesket har Gud Fader samtidig med dets Fødsel 
lagt Sædekorn til alt og Spiren til et omfattende Liv: 
hvad enhver deraf har dyrket, det vil og modnes og 
bære sin Frugt i ham. Er det Plantelivets, vil han blive 
Plante, er det Sanselivets, vil han blive dyrisk, er det 
Fornuftens, vil han udvikle sig til et himmelsk Væsen, 
er det Erkendelsens, bliver han en Engel og Guds Søn, 
og hvis han, ufornøjet med alle dødelige Kaar, drager 
sig tilbage til sin Enheds Middelpunkt, vil han, alene, 
en Aand ene med Gud, i Faderens ensomme Mørke, 
som er befæstet over alt levende, overrage alt, som 
lever. — 

Over to Aarhundreder før havde BrunettoLatini, Dan- 
tes Lærer, sammentrængt de samme Tanker i en Sæt- 
ning, der er Humanismens Ildskrift paa Middelalde- 
rens Himmel : »Alle Ting mellem Himmel og Jord {dou 
del en avat) er gjorte for Mennesket, men Mennesket 
er gjort for sigselv« . Hertil haren ydmygSamtidig gjort 
den Tilføjelse, som ogsaa Erasmus maatte gøre: »og 
for at elske Gud og tjene ham og have den evige Glæde« . 

Der er lige saa langt fra Erasmus' Kain til denne 
Adam som til Goethes eller Lukians Prometheus, 

den hensynsløse Udtalelse af den gudløse Menneskefø- 
lelses Majestæt, som er Højden af den hedenske Huma- 
nisme. 

For Erasmus var ingen Adam og intet gudløst Men- 
neske, men en Skolar, som i Tidens Fylde var bleven 
en Humanist af en Teolog at være. En Student var 
han, den første, der ret kan kaldes saaledes her i Nor- 
den, fordi han aldrig nogensinde vilde være noget 
andet. Han tænkte virkelig, som der staar i en dansk 
Studentervise: »Hvad er imod Studentens Kaar St. 
Peders Hat?« Han vidste, at han kunde blive Kardi- 
nal, hvis han vilde skrive imod Luther, men gjorde 
det ikke, for han vidste ogsaa, at Erasmus med den 
røde Hat og i Violkaaben vilde tage sig lige saa narag- 
tig ud som en Kat i Skørter. Der er en urokkelig Stu- 
denterfølelse i hans fuldkomne Rædsel for Embeder 
og offentlige Hverv, i hans Glæde over intet andet Hjem 
at have end sin Pult, ingen anden Kone end Fattigdom- 
men — med hvem den fyrsteligt lønnede Privatmand da 
ogsaa levede i et overmaade fornøjeligt Ægteskab med 
en Overflod af Medgift — og i den ansvarsfrie Uaf- 
hængighed, hvorover han gotter sig i det slet ikke 
resignerede Udtryk, at kunde man ikke være Oedipus, 
maatte man finde sig i at være Davus. Den Rolle, han 
spillede som Ræsonnøren i Tidens Skuespil, kunde nok 
til Tider minde om den vittige Slave i den gamle Ko- 
mødie. Han blev ogsaa af sin Tids alvorlige Mænd påa 
begge Sider betragtet som en Libertiner, en løs Per- 
son, uden bestemt Gerning og fast Overbevisning. Selv 
tog han det alvorligt nok med sin akademiske Aands- 
frihed. »Mine Studier har aldrig tjent noget andet 
Parti end Kristus', der er fælles for alle« (Ep. 572). 
Det er godt Latin og god Kristendom, men det er ikke 
den stridbare Studenterfølelse, som der staar om i den 
samme danske Vise, der før og siden har faaet Stu- 

denterne til at træde sammen som »et Broderkorps til 
den raske Strid mod Løgn« , og som paa hans egen Tid 
var levende hos Ulrich von Hatten og den danske 
Hans Tausen. Erasmus skrev paa Latin en »Fredens 
Klage«, hvori Freden klager over at blive forfulgt fra 
Sted til Sted af Oprøret. Tausen skrev efter dette For- 
billede en dansk Vise, hvor det er Sandheden, der paa 
samme Maade klager over at være forfulgt af Løgnen. 
Det er en afgørende Forskel. 

Erasmus er Student til det sidste. Som den første i 
Lavet skriver han i sit Svar paa Huttens Angreb de 
Ord, som man har betegnet som hans Program: »Der- 
for skal de Lærde, hvis Studium forvirres ved den lyde- 
lige Skælden, komme sammen med hinanden og ende 
Verdens Strid « . Saadan har al Verdens » Studenter« — 
Ideologer og Intellektualister — til alle Tider lavet 
deres Program og udrettet det samme. — 

Saaledes danner man sig nu til Dags den store Eras- 
mus fra Rotterdams aandelige Billede. Det er at mær- 
ke, at han selv frabeder sig Tilnavnet. Ligesom han 
af Person ikke var nogen ret Mand, men en Mandsling, 
saaledes synes han fra Humanismens Højdepunkt 
ikke dens fuldkomne Type, men dog dens første, ingen 
Homo, men en »Homunculus«. Med dette Navn, »et 
fint lille Menneske « , kaldes han af Deltagerne i det nylig 
nævnte humanistiske Gilde. Det er en stor Fortjeneste 
at have været et fint lille Menneske i en raa Tid. 

Vist var han ingen Prometheus, men han havde 
Gnisten. Ikke som Ild, men som Lys, det rene, hvide 
Lys, som Holbein har lagt over hans kloge Ansigt og 
fine Hænder, og som ikke saa meget strider imod 
Mørket, som oplyser det. Det var denne rolige Flamme, 
der brændte i hans Lampe, som var Germaniens Lys 
indtil det wittenbergske Baal, og som længe derefter, 
snart med, snart mod den lutherske Aand, har ledet 

Nordevropas Folk til de gode Videnskaber og den 
menneskelige Dannelse. Han er da ikke blot, som jeg 
begyndte med at sige, et Billede paa en Tid og dens 
Tanke, den nordevropæiske Humanisme, men tillige 
et Forbillede, der umiddelbart og igennem Mellemled 
har bestemt Tusinder af Aander efter sig, de nordiske 
Humanister i det 16. og 17. Aarhundrede, Rationa- 
listerne i det 18. og Intellektualisterne i det 19. Han 
var for det lærde Evropa, hvad to Aarhundreder ef- 
ter Voltaire blev for den dannede Verden og Holberg 
for det oplyste Norden. Og hverken Voltaire eller Hol- 
berg vilde være blevet, hvad de var, hvis ikke Erasmus 
først havde været. 

I Holbergs Peder Paars findes et Sted, i anden Bogs 
tredie Sang, nogle Bemærkninger om, at »et er at 
være lærd, et andet vis og klog«, og under Teksten 
en Henvisning til en Sætning hos Erasmus om »den 
praktiske Klogskab {prudentia valens), som studerte 
Folk gerne savner«. Som bekendt er dette en Hoved- 
sag i Holbergs hele Virksomhed, og det var mest 
derfor, han holdt saa meget af Erasmus fra Rotter- 
dam, fordi han hos ham fandt den sunde Sans og 
dygtige Dannelse, som han savnede hos de andre. 

I denne samme »Peder Paars« har han da ogsaa givet 
et flygtigt Rids af en af »de skolastiske Personer«, 
som det hedder i et andet Citat paa det anførte Sted, 
»der er ligesom de Dyr, der er til Latter for alle«. 
Det er Kræmmersvenden Per Ruuses Beskrivelse af 
den lærde Student Per Iversen (2. Bog, 1. Sang), som 
er holdt temmelig nær i den Stil, hvori Erasmus be- 
handlede sin Tids Pedanter. I »Peder Paars« er Per 
Iversen, der i »Barselstuen« forekommer som Poet 



ERASMUS MONTANUS 25 

og i »Den Vægelsindede« som Filosof, en velstuderet 
Nar af den Art, som Erasmus haaner i »Dumhedens 
Lovtale«: der tager paa alle praktiske Sager »som et 
Æsel paa en Lyre« og i Selskab med andre Menne- 
sker gør den samme latterlige Figur »som en Kamel, 
der danser«. Han ser ud, som han ikke kan tælle til 
fem, og glemmer for lutter Lærdom at vaske sig og 
at binde sine Hoser. Men han har disputeret otte 
Gange i København og har en saadan Foragt for 
Modersmaalet og den ustuderede Almue, at han 
holder det for Synd at skrive paa Dansk og vil, at 
man skal tro. Himlen er af Glas og Maanen en Ost, 
naar han siger det. Han sætter Lars Hendriksens 
danske Bøger langt under Per Poulsens latinske, der 
dog ikke indeholder uden Pølsesnak: 

Han disputeret har om Romersk Sko og Hat, 
Saa rig er han paa Ord.* 

Det er denne Rigdom paa Ord, dette Forraad af la- 
tinske Gloser, der et Par Hundrede Aar efter Eras- 
mus' Tid var den første Humanismes Efterladenskab 
i den nordiske Latinskole. For Erasmus var Huma- 
nismen en Enhed af Form og Sag. I Afhandlingen 
»Om Maaden at studere« {Opp. I) udvikles, at res et 
verba, Ting og Ord, er hele Sagen, og den store Un- 
dersøgelse »Om det dobbelte Forraad af Sager og 
Ord « , altsaa om Harmonien mellem Form og Indhold, 
der indleder Leydener-Udgaven af hans Skrifter, gi- 
ver i en gennemført Form Real- og Formal -Huma- 
nismens Program. Men naar det paa det første Sted 
hedder om Forholdet mellem Sager og Ord i den 

* Hvem der tydes paa med Lars Henriksen, er ikke svært at 
gætte. Derimod er det sikkert helt tilfældigt, at Per Iversen og Per 
Povlsen er Navne paa bekendte Humanister fra det 16. Aarhun- 
drede (Petrus Jairi f 1562 og Petrus Paulinus f 1572). 

lærde Dannelse, at de sidste læres først, men de første 
er vigtigst, bliver denne Omstilling af Leddene skæb- 
nesvanger for Latinskoledannelsen i den følgende 
Tid, hvor kun Ordene er tilbage. 

Af denne Ordrigdom har Forfatteren af Peder Paars 
paa samme Sted givet et lystigt Billede. Det er den 
snaksomme Per Ruus selv, som ved Skibbruddet paa 
Anholt har mistet alt indtil Skjorten, men ikke sin 
akademiske Veltalenhed: 

Han havde ogsaa lært en Hob latinske Gloser, 
Han vidste paa det Sprog at nævne Bukser, Hoser, 
Bryst, Pande, Hage, Kind, Hals, Hoved, Hud og Haar, 
Tand, Øje, Næse, Mund, Arm, Hænder, Fødder, Laar. 
Hans Klæder kunde han opregne indtil Skjorte, 
Den Trøst tilbage var; de ellers vare borte. 

Saa lærd er ogsaa Per Degn i »Erasmus Montanus«, 
som, mens han drikker en Snaps og fortærer et Stykke 
Ostebrød, »er kapabel at regne op den hele Aurora<^, 
Han tænker paa Thomas Bangs latinske Glosesam- 
ling Aurora Latinitatis eller »Latinskhedens Morgen- 
røde« fra 1638, der blev brugt som Begynderbog saa 
langt ned i Tiden, at Steen Blicher mindes, hvordan 
han som otteaars Purk en hel Vinteraften forgæves 
og med Taarer søgte at lære sig udenad dens Motto, 
som ogsaa Per citerer: 

Omnia conando docilis solertia vindt, 
det er: 

Alt forvinder, naar alt det forsøger, det villige Nemme. 

Det er en grundkomisk Scene, hvor Per »æder og 
snakker tillige«. Det er ikke bare det, at han gør sig 
tyk af sin Latin ; han virkelig vokser i Selvfølelse og 
Menighedens Agtelse derved. Et helt Skuespilhus 
kan den Dag i Dag le derover uden at ane noget om 

den egenlige Hemmelighed derved: det lærde Sprogs 
Magt til at fortrylle de indviede og kyse de udenfor- 
staaende, den sproglige »Transsubstantiation«, der 
forvandler et Stykke sjællandsk Grovbrød til et hu- 
manistisk panis, en Glose, som ved de klassiske og 
kirkelige Minder — de sacrale og profane Remini- 
scenser, skulde jeg sige — der hænger ved den, lige- 
som løfter Tilfredsstillelsen af en naturlig Fornøden- 
hed op i en højere Orden. Naar Per forhøjer sig Ny- 
delsen af sit Ostebrød ved at deklinere panis^ er det 
den samme Ting, som naar Petrarca sværmer for 
den romerske Republik, fordi Ordet, Glosen respu- 
blica Romana forekommer ham klangfuldere {sonan- 
tius) end noget andet. For os vilde det ikke lyde min- 
dre komisk at høre Studenterne snakke Latin over 
Sødgrøden eller Sulefadet ved Maaltiderne paa »Klo- 
stret«, men for dem selv var det ikke komisk, men 
højtideligt, da det var denne »Klosterlatin«, der for- 
vandlede det umaadelige Ædegilde til et humanistisk 
Menighedsmaaltid. 

I den samme Scene har Per Degn en Replik, der lige- 
som et Lyn oplyser Tidens Bogstavtro paa den latin- 
ske Glose. Paa Jeppes Spørgsmaal, hvad det Ord 
Grammatica vil sige, svarer han: »Det samme som 
Donat. Naar man binder den ind i Tyrkisk Bind, saa 
kaldes den Donat; men naar man binder den ind i 
hvid Pergament, saa kaldes den Grammatica, og de- 
cimeres ligesom ala.<si De sidste Ord, som han ikke 
siger, men udbasuner som Munken sit Ave, er Guld 
værd; de giver hele Sagen: naar du har Ordet, har du 
Tingen. Det blev Latinskolens Ide, som det havde 
været Romerkirkens, at man har Sagen, naar man 
kender Formelen. Detvarsaadan, man allerede i Klo- 
sterskolerne havde forvandlet Vorherres Have til en 
Urtegaard af Gloser [hortulus glossarum), som man 

meget betegnende kaldte den Bøgernes Bog, det la- 
tinske Lexikon. Det var lige netop den Besked, man 
gav en Pebling om en Blomst, at man lærte ham at 
deklinere og, naar det kom højt, at definere planta, 
ligesom Per Degn deklinerer ala. Det var al den »Bo- 
tanik«, der var Tale om, naar »Munken gik i Enge«. 
Helt i Per Degns Stil er det, naar en af den tyske 
Forhumanismes ypperste Skolemænd, Gebwyler i 
Schlettstadt, forklarer Panteren som »det Dyr, der i 
Hunkøn hedder Panterinde« {Pardus est animal, cu- 
jus femina pardalis nuncupatur). 

Nu er Per Degn dog som bekendt ikke Hovedper- 
sonen i Komedien, han er ingen velstuderet Nar, 
men en stakkels halvstuderet Røver. Han er over- 
ført fra »Peder Paars« ligesom den lærde Per Iver- 
sen , der dog ikke optræder selv i Stykket, men om- 
tales som den største Disputator ved Københavns 
Universitet og saa stærk i Dialektikken {philosophia 
instrumentalis)^ at han efter at have gjort det ganske 
af med sin Modstander kan tage hans Sag og forsvare 
den lige saa godt, som han nylig angreb den. Saa 
rig er han paa Ord. »Det er Skade, den Karl ikke 
blev Prokurator«, hedder det om ham, »han fik en 
mægtig stor Næring«. 

Den, der roser ham saaledes, er Stykkets Hoved- 
person og Titelfigur, og det er ham, som i Komedien, 
ligesom Per Iversen i Digtet, forestiller den Klasse af 
skolastiske Personer, der har et villigt Nemme (do- 
cilis solertia) eller en beget Hjerne, som Holberg 
udtrykker det, men savner praktisk Klogskab (Eras- 
mus' prudentia valens). En digtet Skikkelse altsaa, men 
dog i stort og smaat en historisk Person, fordi Dig- 
teren i denne Figur har samlet spredte Træk til et 
levende Hele og fortættet en given Tid og Tilstand 
i dens Type. I al Fald er denne opdigtede »Eras- 

muse den eneste Skikkelse fra den nordiske Huma- 
nismes Historie, som i Betydning kan komme ved 
Siden af den virkelige. 

Det er nok heller ikke tilfældigt, at han har faaet 
samme Navn som Rotterdameren. Holberg havde 
oprindelig anmeldt sin Komedie med Titelen »Jo- 
hannes Montanus eller Hans Berg« . Han tænkte maa- 
ske paa de to paa den Tid berømte latinske Han- 
ser og studiosi perpetui paa Valkendorfs Kollegium, 
Hans Busch og den gamle Magister Hans Been, der 
døde i 1708 som Ophavsmand til »en fast utrolig 
Mængde Disputatser« , og om hvem et vittigt Hoved 
gjorde en morsom Gravskrift over den Tekst af Josva 
24, 32: »Og de begrove hans Ben udi Sichem« osv.: 

Her ligger Hans Been 
Saa død som en Sten 
Og piller ej længer filosofiske Ben osv. 

Men ved Trykningen forandrede han det noget ud- 
tryksløse og flove Hansenavn, som han med bedre 
Virkning havde brugt i »Jean de France eller Hans 
Fransen«, til Erasmus, sagtens fordi han fandt det 
berømte Humanistnavn, der ogsaa i Danmark var 
blevet baaret af fremragende Latinister og Lærde 
(Erasmus Lætus, Erasmus Bartholinus), mere pas- 
sende for sin latinske Helt. I al Fald viser den Vægt, 
hvormed Erasmus Montanus tiltaler og omtaler sig 
selv med dette Navn, at han hel vel kender dets 
Vigtighed. Naar han f. Eks. siger: »Men de kender 
ikke Erasmum Montanum ret«, er der unægtelig 
mere Klem paa Navnet, end om han sagde Johan- 
nem Montanum i Stedet. Det river rent lydligt stær- 
kere i Øret, og der er en historisk Resonans deri, 
som naturligvis ikke findes, naar Rotterdameren si- 
ger Erasmus om sig selv i sine Breve. Efternavnet 

Montanus^ der ikke har noget at gøre med den kirke- 
lige Bærer af dette Navn, Sektereren Montanus fra 
det andet Aarhundrede, bærer han efter den ældre 
Humanismes Skik, at oversætte Kendingsnavnet, 
Berg eller Bjerre, paa Latin og ikke bare som senere 
føje den latinske Endelse til det. Tychos Discipel 
Chr. Lomberg, der døde 1647, kaldte sig Longo- 
montånus; den bekendte Studenterpræst Jens Juste- 
sen Bjerre, der ligesom Per Degn deponerede fra 
Slagelse Skole, i Aaret 1633, kaldte sig som latinsk 
Forfatter Johannes Montanus. Ludvig Holberg der- 
imod betegnede sig, naar han skrev Latin, ikke med 
noget Montanus-Navn (som Ruptomontanus eller lig- 
nende), men kaldte sig Holbergius; 

Erasmus Montanus er en ung Student af Bonde- 
slægt. Man ser paa ham, at han tilhører en grovere 
Race end den lille fine hollandske Humanist. Han 
er »en stærk, før Karle, der »ser temmelig vel ud«, 
og er i det hele, hvad Erasmus nok aldrig var. Mand for 
at fornøje en Pige. Naar han klager over sin svage 
Helbred, ligesom den første Erasmus, er det kun Do- 
venskab, fordi han ikke kan lide legemligt Arbejde, 
der river i Lemmerne. Han er til Forskel fra sin 
Navner meget skødesløst klædt, med Hoserne nede 
om Benene. Han drikker ikke Vin som Erasmus, 
men ryger brav Tobak. 

Han er ganske uden praktisk Klogskab. Han vilde 
umulig kunne klare sig paa en lang Rejse, som det 
udtrykkelig siges om ham, saaledes som Holberg selv 
og den rigtige Erasmus. Da han undervejs fra Kø- 
benhavn af lutter Iver for at betragte Maanen og Stjer- 
nerne — han rejser om Natten — er falden tre Gange 
af Vognen, bemærker Bonden, der kører for ham, med 
en gammel humanistisk Vittighed, der er brugt om 
Tycho Brahe, at han vel er en klog Mand paa Him- 

melen, men en stor Nar paa Jorden. Han »gaar i 
Tanker, som grundlærde Folk gerne plejer«; han har 
»saadan grundig Mine«; han taler i Distraktion til 
Køerne; mærker ikke, at det regner og lign. Han har 
ondt ved at gøre sig forstaaelig for ustuderte Perso- 
ner. Han er bleven saa lærd, at han ikke kan for- 
klare sin Mening paa sin Moders Maal, siger hans 
Broder. Naar han taler eller skriver til ganske ulærde 
Folk, løber der bestandig Latin imellem. Ligesaa, 
naar han taler til sig selv, især naar han er mest be- 
væget: »Dog betænk dig, hvad du gør, Erasme Mon- 
tane, Musarum et Apollinis pulle!* (Yndling; egenlig: 
Kylling) siger han, da han har faaet det bevægelige 
Brev fra sin Kæreste. Man kan ordenlig se, hvordan 
han rejser Kammen. I saadanne Tilfælde forløser han 
dog helst sin Sindsbevægelse i et Citat. Saaledes ud- 
bryder han straks efter at have læst Brevet i et Citat 
af Ovid; et andet Sted udtaler han sin Glæde over 
at studere med et Sted af Cicero; sin Foragt for Me- 
nigmand giver han Udtryk ved et Vers af Vergils 
Æneide; Per Iversens Kompliment til ham: Jam su- 
mus ergo pares er en Stump af et Epigram af Martial. 
Alligevel bryder han sig ikke om at læse de gamle 
Skrifter for deres egen Skyld. Det er Lapperi, siger 
han. Den store Bibelbog, han læser i i første Scene, 
er ikke nogen humanistisk Bog, men Brochmands 
Dogmatik eller en anden Paragrafbog. 

Erasmus Montanus er slet ikke Humanist i den 
første Erasmus' Forstand, men noget ganske andet. 

Erasmus Montanus er Disputator. De Folk, der 
nøjes med den jævneste, hvilket ikke altid vil sige 
den simpleste, men meget ofte den fladeste Forstaaelse 
af et Aandsværk, bliver gerne staaende ved dette. 
Holberg har skrevet en Komedie om det Uvæsen, 
der paa hans Tid dreves med Disputereøvelserne 

mellem Studenterne ved Københavns Universitet, 
som han iøvrigt andet Steds (i en Universitetstale 
fra 1736 og i Danmarks og Norges Beskrivelse) har 
udtalt sin Velvilje for, naar de blev fornuftigt indret- 
tede. Da dette Uvæsen nu ikke mere forefindes, har 
hans Komedie nu til Dags kun historisk Interesse. 

Maaske den allerede ved sin Fremkomst var histo- 
risk. I al Fald oplyser Holberg paa det nysnævnte 
Sted i Rigsbeskrivelsen, at Disputatser nu, 1 729, var 
begyndt at gaa af Brug ved de mere kultiverede Uni- 
versiteter, og i Ep. 82 fra 1748, at Erasmi Montani 
Lærdom, at Jorden gaar rundt og Solen staar stille, 
i ingen Landsby mer fordømmes som Kætteri. Ko- 
mediens sidste Udgiver, Julius Martensen, formoder 
derfor med nogen Ret, at dette Stykke, hvori saa 
mange Personer fra »Peder Paars« optræder, ogsaa 
maa tænkes at foregaa paa Peder Paarses Tid, »tre 
Aar for Kalmarkrig«. Herimod strider naturligvis 
ligesom i »Peder Paars« forskellige Træk, der røber 
en senere Tid, Omtalen af Montanus' Brug af Tobak, 
Peter den Stores Besøg i København o. fl., mens andre 
taler derfor: Per Degns Syngefærdighed forklares na- 
turligstaf, at han er en af de Slagelse Degne, der i Begyn- 
delsen af det 17. Aarhundrede, da f. Eks. Hans Mik- 
kelsen Ravn gik der i Skole, havde Ord for at være 
de bedste Sangere. Og Situationen i Komedien for- 
udsætter naturligt, at Disputereøvelserne ved Køben- 
havns Universitet, der var blevet almindelige ved 
Kommunitetets Oprettelse under Frederik II, er en 
frisk og blomstrende og ikke en hensygnende Insti- 
tution. Det filosofiske Kursus, som Montanus har 
gennemgaaet i Logik, Retorik og Metafysik med den 
afsluttende Prøve, Baccalaureus-Eksamenen, var ble- 
ven forlangt af alle, der vilde have teologisk Atte- 
stats, ved Forordning af 1675. At Montanus gør sig 

saa meget til af denne Eksamen, kunde tyde paa, at 
den paa Stykkets Tid ikke er paabudt. 

Montanus er i al Fald ikke Teolog, Holberg gaar 
siden »Peder Paars« i sin Satire imod Gejstligheden 
ikke videre end til Degnen, »hvem det vigtige Em- 
bede er betroet at sige Amen i Kirken«. Han har ikke 
taget teologisk Attestats, der først blev almindelig ind- 
ført 1629, og synes heller ikke at ville tage den. Han 
bliver ved Indledningen. Skønt hans gamle Forældre 
højlig ønsker at høre ham prædike hjemme paa Bjer- 
get, og skønt han har Lov dertil efter den Ret, der 
var tilstaaet unge Studenter i Slutningen af 16. Aar- 
hundrede, til at prædike i deres Fødesogn, gør han 
sig dog ikke saa »gemen at prædike« — efter den første 
Erasmus' Eksempel, der siger om sine teologiske Ven- 
ner: »De kan alene gøre Prædikener, jeg skriver Bø- 
ger, der skal leve for bestandig.« Men saa vidt kom- 
mer han vel aldrig. Han er kun for at disputere. 

Hertil giver alt ham Stof. Blandt Emnerne for hans 
Disputatser findes imellem hinanden naturvidenska- 
belige Hypoteser: Jorden er rund; metafysiske Pro- 
blemer : om Englene er skabt før Menneskene, hvorom 
der endnu paa Holbergs Tid disputeredes af en Bar- 
tholinus og to Montanuser (Hans Bartholin, Jacob 
Lodberg og Morten Reenberg); ældgamle Almensæt- 
ninger fra Kloster- eller Retorskolerne eller Parodier 
paa saadanne: den, der drikker vel, er lyksalig, og 
friskbagte Paradokser ud af Øjeblikkets Inspiration: 
Nille er en Sten, Degnen en Hane. 

Sætter man nu, hvad man efter det foregaaende vel 
kan have Ret til, »Erasmus Montanus«' historiske Si- 
tuation til henimod Midten af det 17. Aarhundrede 
og husker, den komiske Overdrivelse naturligvis 
medregnet, at det væsenlig set var i denne Form som 
et formelt filosofisk Kursus som Indledning til det 

Tider og Typer. I. 5 

teologiske Studium, at Humanismen nu fandtes ved 
Københavns Universitet, ser man tydeligt den Foran- 
dring, Tiden har ført med sig. 

For Renæssancens Mænd var Maalet en uindskræn- 
ket Universalitet. Allerede Leo Battista Alberti, i end- 
nu højere Grad Michelangelo og i den højeste Grad 
Leonardo da Vinci var paa en Gang store kunstne- 
riske og videnskabelige Genier. Endnu i den ældste 
Humanisme var der noget af dette. Erasmus var en 
Mand, der forstod sig baade paa Kunst og Videnskab, 
og som med sin Pen kunde, hvad han vilde. I Slutnin- 
gen af det sekstende Aarhundrede galdt det i den lu- 
therske Humanisme mere om Kundskaber, men dog 
en alsidig Erkendelse af den reale Tilværelse som For- 
raadskammer for Teologien. Det er Melanchthons 
Standpunkt. Heri Danmark fremsættes Fordringen om 
en saadan real-filosofisk Indledning til det teologiske 
Studium i en Universitetstale i 1545 af Jens Sinding. 
I Midten af det syttende Aarhundrede galdt det for 
en opvakt Bondestudent med et villigt Nemme, der 
gennemgik det filosofisk-humanistiske Kursus ved 
Københavns Universitet, ikke om nogen som helst 
virkelig Forstaaelse af nogen Virkelighed, men alene 
om den logiske Haandtering af et i sig selv ligegyldigt 
Stof. Leonardo er en Mand, der kan alt, d. v. s. for- 
maar alt, Erasmus og især Melanchthon Mænd, der 
»kan< alt, d. e. forstaar alt, Montanus er en Dreng, der 
»kan« alt, fordi han slet ingenting kan, ikke engang 
binde sine egne Hoser. Det er dette, der i Montanus' 
Sprog udtrykkes saaledes : ^Philosophia instrumentalis 
er det eneste solide Studium. En Philosophus instru- 
mentalis kan passere for en Polyhistor.« Dersom en 
Humanist er Skyggen af et Menneske, er Montanus 
Skyggen af en Skygge. 

Hermed er Typen fastsat. Den unge opblæste Bonde- 

student, Latineren, Disputerehelten er dens historiske 
Kostyme. Erasmus Montanus, Baccalaureus Philoso- 
phiæ, er et Tidsbillede fra Københavns Universitet 
fra o. 1650 — saaledes galede den Gang de filosofiske 
Hanekyllinger, der med Tiden efter endt Operation 
blev gode lutherske Kapuner. Men Kernen i ham er 
en Type, der er fremtraadt før og efter denne Tid i for- 
skellige Kostymer. Den første Erasmus var en Huma- 
nist, den anden er Formalist. 

For at trænge ind til denne Kerne i Figuren bærer 
Holberg sig ad som en Forsker, der foretager en Ana- 
lyse; »Komedien har Form som en kemisk Proces. Idet 
han lader dens Indhold være det, at Montanus efter 
en længere Tids Fraværelse vender tilbage til sin 
Hjemstavn, skiller han sin latinske Helt ud fra hans 
sædvanlige Omgivelser og stiller ham over for hans 
Modsætning. Han bringer Formalisten til at reagere 
ved at lade ham træde i Forbindelse med Realiteten. 
»Erasmus Montanus« er den eneste, af Holbergs Ko- 
medier, hvori der ikke er Brug for nogen Intrige, fordi 
dens Indhold er et naturvidenskabeligt Eksperiment. 
De Scener, hvori Montanus efterhaanden med sti- 
gende Virkning sættes sammen og indgaar Forbin- 
delse med Forældrene, Broderen, med Degnen, der er 
Indehaver af den højeste stedlige Oplysning, med 
Ridefogden og Jeronimus, der er beklædt med Sam- 
fundets højeste Autoritet, og til sidst med Kæresten, 
hvis Brev gaar ham saa nær til Hjertet, er lige saa 
mange Reagenser, der uddriver hans Type, indtil For- 
malisten træder saa haandgribeligt frem, at han, i de 
sidste Scener med Løjtnanten, kan overgives til ma- 
nuel Behandling. 

Man maa nu ikke lade sig forlede af, at Striden til- 
syneladende drejer sig om et Realitetsspørgsmaal, 
hvori Montanus har Ret og de andre Uret. Montanus 

ved ikke alene, at Jorden er rund, men ogsaa, hvor- 
ledes man er naaet til denne Erkendelse, nemlig gen- 
nem Erfaringen, ved Iagttagelse. Det gaar altsammen 
ganske naturligvis til, siger han som sine naturviden- 
skabeligt skolede Samtidige. Men han har dog Uret, 
ikke alene fordi han ingen Forskel gør mellem sine rig^ 
tige og urigtige Paastande, da de alle er lige gode til en 
Syllogisme, saa at Jorden er rund nøjagtig med sam- 
me Ret, som Per Degn er en Hane, men fordi han ikke 
kan gøre den rigtige Slutning af sine rigtige Forudsæt- 
ninger. Han er en umoden Gymnasiast eller, om man 
vil, en Slags Kineser, der ikke kan bruge sin Viden til 
noget, ligesom hans Samtid, der har Bogtrykkerkun- 
sten, men ikke forstaar at bruge den. Han aner ikke, 
hvad der følger af hans egne Forudsætninger: Iagtta- 
gelsens Sejr over Autoritetstroen — hin store reale 
Syllogisme, som paa hans egen Tid fører Humanis- 
men frelst ud af Formalismen og ind i Naturalismen. 
Dersom det er Renæssancens Ære at have opdaget, at 
Mennesket er en Homo og Verden en Kosmos, og Hu- 
manismens Fortjeneste at have lavet en Litteratur ud 
af denne uhyre Opdagelse, saa er det Formalismens 
Forbandelse, at den ikke kan bruge den til andet end 
Foder for en Syllogisme. 

Det er derfor ikke de Optrin, hvor Montanus over 
for Jeronimus og Ridefogden forsvarer den Sætning, 
at Jorden er rund, og efter den ældre Opfattelse er nær 
ved at blive en tragisk Helt paa denne Sag, som er Ho- 
vedscenen i Komedien. Men Hovedsagen er hellerikke, 
med den nyere Opfattelse, den Scene, som er det ko- 
miske Højdepunkt i Komedien, nemlig Disputatsen 
mellem Studenten og Degnen. Det er sandt nok intet 
mindre end en verdenshistorisk Situation. »Erasmus 
er en latterlig ung Person, der i Hovedsagen har Ret; 
Per Degn er en latterlig gammel Person*, der i Ho- 

• Per er næppe meget mere end tredive Aar. 

vedsagen har Uret— netop hvad Fremskridtets og Kon- 
servatismens Repræsentanter i Regelen ere.« (G. Bran- 
des.) Det er rigtigt nok, men det er endnu rigtigere at 
sige, at de begge i Hovedsagen har Uret. Montanus 
og Degnen er af samme Skole, men i forskellig Klasse 
somMesterlektianeren og Sinken. Ogsaa for Montanus 
er Verden ingen Ting, men en Formel elieren Glose; 
den deklineres som ala. Striden mellem de to er et 
indre akademisk Anliggende ligesom Slagsmaalssce- 
nen paa Universitetet i »Peder Paars« og netop ikke 
Hovedsagen. 

Hovedsagen er alle de Scener, hvori den hjem- 
komne Latiner støder sammen med denTænkemaade, 
som man saa længe har befundet sig saa vel ved paa 
Bjerget. Disse Folk — Jeppe og Nille, Jakob, Mon- 
ta ni Broder, Lisbeth, hans Fæstemø o. s. v. — er ikke 
bare, som det almindelig fremstilles. Dumhed, Uviden- 
hed, Overtro o. s. v.; de er ogsaa Virkeligheden. Det 
»Bjerg«, Montanus løber Panden imod, er Real i te ten. 
Der er sund Realisme i Jeppes stilfærdige Tvivl om 
Tilstanden i de lærde Hjerner, i Nilles ængstelige 
Stritten imod Virkningen af Sønnens Syllogismer, i 
Jakobs uforstyrrelige Ringeagt for den Lærdom, der 
ingen praktiske Følger har, og ikke mindst i Lisbeths 
mindelige: »Sig for min Skyld, at den er flak«. Det vil 
sige: Tag mig. Livetog Realiteten, og lad Fanden tage 
Formerne ! 

Den Scene i fjerde Akt, hvor Montanus læser Brevet 
fra sin Kæreste og kommer i stor Tvivlraadighed der- 
over, er Komediens Hovedscene. Det er virkelig en 
Erasmus for en Brastes, en — elsker i Stedet for en, 
der elsker. I den trænger Reagensstoffet, den Syre, der 
uddriver Pedanten, ind til Hjertet, og man ser under 
Huden den rene Typus: Formalismen, den uper- 
sonlige Maskine, der maler alt og alle. Bjerget og Uni- 

verset, til en Masse, hvoraf der kan gøres logiske og 
stilistiske Figurer. Saaledes overalt: naar Montanus 
vil bevise, at han har Ret til at slaa sine Forældre, er 
det dog ikke et Menneske, der sætter sig op imod Na- 
turen, det er kun Maskinen, der viser Tænder. Og tyde- 
ligst her: da han har udløst sin Spænding ved paa 
god humanistisk Maner at udspy et latinsk Citat, der 
ligesom Forkortelserne i den kemiske Terminologi 
indeholder Formlen for hans Tilfælde, er han i Virke- 
ligheden over det værste. Han har bemægtiget sig sit 
Tilfælde erkendelsesteoretisk ved at udfinde dets For- 
mel. Transsubstantationen er fuldbyrdet og Elisabeth, 
Jeronimus' Datter, indskrænket til en logisk Figur og 
et Led af hans Tankebevægelse. I Heksametrets Snur- 
ren hører man Lyden af Maskinen, der arbejder, og 
det vistnok pudserlige, men søde Pigebarn, som efter 
den første Erasmus' Ord er bestemt til i et hyggeligt 
Samliv at mildne Barskheden i Mandens Sind og op- 
drage ham med sin Daarskab, forsvinder stykkevis 
mellem dens Tænder. Holberg har selv fundet dette 
komisk og kendte maaske selv noget dertil, hvis det 
ellers er sandt, at han under sit Ophold i Christiania 
havde Tanker til en Pige, samtidig med at han halvt i 
Spøg, med Benyttelse af den ældste Parodi paa Monta- 
nus- Formalismen, en i Leipzig i Slutningen af det 16. 
Aarh undrede udkommen komisk-grundig Dissertatio 
quodmulieres non sinthomines, tvøstedesigti\siihe\ise, 
at Fruentimmer ikke var Mennesker. Men det er dog 
ikke for intet, at Montanus' Sjælekamp foregaar i de 
fra Tragedien hentede Former — med Kærligheden 
paa den ene Side og Æren paa den anden. At det og- 
saa kan ses fra en anden Side, naar en ung Mand, der 
harspundetsigindiKonsekvenserneafsinFormel,ikke 
kan faa Armene fri til at favne en Pige, faar man et 
meget levende Indtryk af ved at tænke sig Erasmus': 

»Jeg kan ikke, min Dukke, nam contra naturam esU 
oversat paa Søren Kierkegaards Sprog. 

Man maa i det hele lægge godt Mærke til dette Præg 
af den undertrykkede Natur i Montariusfiguren, fordi 
den er fælles for de nordiske Humanister af denne 
Slags. Hos Erasmus fra Rotterdam mærker man slet 
ikke, at Latinen har undertrykket noget af hans med- 
fødte Natur, den synes tværtimod at have befriet den 
ved at have givet ham et Middel til at udtrykke den. 
Han var en Intellektualist og Latinen det eneste intel- 
lektuelle Organ, der fandtes. Men over for Montanus 
har man straks det Indtryk, at her er et Menneske, 
der er slaaet fra Naturen. Ikke blot i Jakobs kaade 
Mund, men i Jeppes jævne Tale er der saa lifligt et 
Sjællandsk, som gør Ufolkeligheden i Montanus- 
Humanismen dobbelt indlysende, fordi det er den 
samme Natur, som ogsaa er Naturen i Montanus selv. 
Han kan godtvære skælmsk og lunefuld. Da Ridefog- 
den spørger ham, hvorfor Maanen skifter Størrelse, 
svarer han uden at blinke, at det kommer af, at naar 
den er ved at blive for stor, klipper man Stykker af 
den til at gøre Stjerner af. Saadan skulde han bare 
have svaret bestandig, den Narl Det var paa den Maa- 
de, Holberg selv, ligesom Erasmus fra Rotterdam, 
gjorde sig en Morskab af dumme Spørgsmaal. Det er 
ogsaa klart, at Montanus morer sig over sin Broders 
kaade Lune ligesom Holberg selv som ældre Mand 
over sine Skoledrengeindfald, men naar han har rost 
hans Vers, glemmer han ikke at tilføje, som Holbergs 
første Kritiker over for hans første Vers, at Prosodien, 
som er det fornemmeste, fattes. Det er slet ikke til at 
beregne, hvor megen Natur der er tabt af vor Poesi 
for »Prosodiens« Skyld, hvor meget Lune der er gaaet 
til Spilde i vor Litteratur, før vore Forfattere lærte at 

skrive som H. C. Andersen. Humanisme er et og Na- 
tionalitet og Folkelighed noget andet. 

Hos Montanus bliver dette Brud mellem Natur og 
Kultur især tydeligt, fordi han er en Bonde, der er ble- 
ven Student, som for Resten de fleste Humanister her 
til Lands. Der skal gerne et Par Aldere til, for at Latinen 
ret kan gaa over i Blodet. Hos Montanus ser man mest 
Unoderne og det udvortes Væsen. Erasmus fra Rotter- 
dam er nok Student, men egenlig ikke Akademiker, han 
er ogsaa i den Forstand uden for Parti, at han er uden 
Standsfølelse, i al Fald kender han ingen Lavsregler 
for sine Handlinger og Tanker. Montanus derimod 
er Akademiker. Det er betegnende, at naar Erasmus 
afviser noget, fordi det ikke er menneskeligt {parum 
humanum), slaar Montanus det hen, fordi det ikke 
er akademisk: »Ej, det er Lapperi, det er ikke acade- 
micumii (V, 2). »Det er mod leges scholasticas et con- 
suetudines laudabiles« (d. e. Konsistoriums Beslutnin- 
ger IV, 2). Endogsaa naar han ryger Tobak, sker det 
paa lavsmæssig Maade, med Pibehovedet gennem et 
Hul i Hatten; saaledes kalder man at smøge Tobak 
studentixcøff, siger han med en ægte Studenterglose, 
der forekommer bl. a. hos Anders Bording. Hans Be- 
greber om sømmelig Optræden er akademiske; han 
regner det for mindre stødende at lade en gaa i godt 
Selskab (hvad ogsaa Erasmus vil tillade, »hvis det 
dølges med en Hosten«), end at begaa en logisk Fejl 
i en Disputation. Hans Æresfølelse er akademisk, han 
er latterlig ængstelig for, hvad han kalder sin Repu- 
tations Fortabelse; han er usoldatisk som Erasmus 
og græder som et Barn under Eksercitsen; han anser 
det for mindre beskæmmende at slaa op med en Pige, 
med hvem han har gjort ofFenlig Forlovelse, end at 
staa fra, hvad han engang publice har sustineret. Han 
har en grænseløs Foragt for den menige Mand eller 

vulgus og betegner den ulærde Almue med det ver- 
gilske Vers som et uformeligt og blindet Dyr. Han 
mener, at slige Folk i det hele ikke har nogen Tro, men 
maa tro, hvad han og andre Folk siger. Deri mødes 
han med Erasmus, naar han ønsker, at de lærde skal 
bringe den forstyrrede Verden i Lave. 

Ellers ligner de kun lidt hinanden. Det er Holberg 
og Erasmus Roterodamus, der ligner hinanden. Mon- 
tanus derimod er i Familie med den middelalderlige 
Skolastik, som Erasmus bekæmpede. Det er lærerigt 
at se Jakob, Montanus' Broder, i sin Kritik af Brode- 
rens latinske filosofiske Terminologi standse ved net- 
op det samme Ord Quidditas (d. e. »H vadhed«, men 
iøvrigt dannet paa samme Maade som flere endnu 
brugelige Ord: Kvalitet, Kvantitet, Identitet), som to 
Hundrede Aar før havde moret Erasmus saa meget i 
»Dumhedens Lovtale«, og som samtidigt med Hol- 
berg ogsaa Falster havde fat paa {Amoen. philol I, 
48). Montanus-Formalismen er overalt sig selv lig; 
det er en Videnskab, hvori der trods al Tilførsel af 
nyt Stof ingen Udvikling er, men kun Overlevering 
eller med andre Ord, hvad Holberg og Erasmus fryg- 
tede mest: Middelalder og Judaisme. 

Erasmus Rotterdams Standpunkt indtages i Ko- 
medien af Løjtnanten, der optræder i femte Akt og 
helbreder Helten ved en kraftig, reel Syllogisme, der 
gør den kamplystne Kæbehelt til en ynkelig Soldat. 
Men i denne Løjtnant, der ikke er lærd, men en galant 
Mand, d. v. s. en dannet Verdensmand, taler Hol- 
berg selv. Ham er det, der i sin Ungdom (og sit hele 
Liv igennem) har drevet paa de ægte humanistiske 
Studier af »gamle Autores, Naturens Ret og moralske 
Sagerc , og som maaler Studeringernes Værd efter 
deres Virkning paa Personligheden som en sund 
Selverkendelse, et venligt Sind og en ædru Tale, alt- 

saa det samme, som Erasmus mener, naar han vil 
lære Ungdommen den modestia ciuilis og prudentia 
valens, som han savnede hos sine Kolleger. Det Dan- 
nelsesideal af en ved Humanismen forfinet, kraftig 
germansk Natur, som foresvævede Erasmus, da han 
tegnede det smukke Portræt af sin engelske Ven 
Colet (Ep. 435), er i det væsenlige det samme, som 
stod for den næste store engelske Humanist uden for 
England, Ludvig Holberg. 

Man kan betegne Forholdet mellem de tre første 
Aarhundreder i den danske Humanismes Historie, 
det sekstende, syttende og attende, saaledes, at det 
sekstende Aarhundrede beherskes af Erasmus fra 
Rotterdam, det syttende er anskueliggjort i Erasmus 
Montanus og det attende væsenlig bestemt af Hol- 
berg. Men man maa da ikke glemme, at der i al La- 
tinskoledannelse paa Grund af den Overvægt, som 
deri lægges paa Formsansens Udvikling, er en sta- 
dig Fare for Formalisme. Ligesom Montanustypen 
har været til Stede, før Holberg skrev sin Komedie, 
er den vendt tilbage ogsaa i andre Skikkelser end 
det Par Smaasager, der i Litteraturen er fæstede til 
dette Navn eller formede derefter (Lessings Skuespil 
»Der junge Gelehrte« og Fru Gyllembourgs Novelle 
»Montanus den yngre«). 
Det første Kuld af Montanuser udgik fra Middelal- 
derens Klosterskoler. Middelalderens Dannelse er ud- 
præget formalistisk, ikke fordi den er uden Stof, men 
fordi den er uden Udvikling, paa alle Omraader, i Teo- 
logi, Retsstudium og Historieskrivning. Her hjemme 
er der Formalisme ikke alene i Anders Sunesens 
Hexaemeron, men i Saxos Danmarkshistorie. Og 
Skolastikkens Lærefader, Thomas af Aquino, er Ur- 
typen paa en Formalist, d. e. en Mand, der tror at 

vide, hvad han ikke har erfaret. Montanus er en Tho- 
mist, en middelalderlig Aristoteliker. Hans subjektive 
Paradoks: »Det er sandt, naar jeg siger det«, er den 
komiske Spids af Aristoteles' subjektive Postulat, at 
den menneskelige Hjerne indeholder Maalene for alle 
Ting i Naturen. 

Saa kom Humanismen og snart efter den begyndende 
Naturalisme, Erasmus i 1520 og Francis Bacon i 1620. 
Lad os søge vor Viden, siger Bacon, ikke hovmodig i 
den menneskelige Tankes Folder, men ydmygt i en 
større Verden. Men samtidig kom her i Landet den 
lutherske Teologi og den hollandske Filologi, Univer- 
sitet og Latinskole. 

Først Montanus og saa Holberg. Men fordi Holberg 
har digtet Montanus, er Montanismen ikke dermed 
overvundet. Latinskolen bestaar bestandig og udsen- 
der især i Tider, hvor ingen stærk Virkelighedssans 
gav den sultne Formalisme Føde, nye Kuld af Mon- 
tanuser af alle Arter: spekulative Teologer, Skolefilo- 
soffer, Jurister, Stilistikere, Ordpoeter, og former Aan- 
derne og paavirker Sindene umiddelbart eller ved 
Eftervirkning, saa at der det nittende Aarhundrede 
igennem findes Humanister af alle Slags, reale og for- 
male, Erasmister og Montanister, selv blandt dem, 
som maaske aldrig har læst end sige skrevet et latinsk 
Bogstav. — 

Jeg skal da ikke i den følgende Fremstilling af den 
latinske Humanismes Udvikling her i Landet, Eras- 
muS'Tiden, indskrænke mig til dens klassiske Peri- 
ode, den egenlige Latinertid i det sekstende og syttende 
Aarhundrede, men medtage, til den ene Side »Mid- 
delalderen«, dog kun som en Indledning, og til den 
anden baade det attende og nittende Aarhundrede, 
den moderne Humanismes Tidsalder, hvor Moders- 

maalet er blevet humanistisk Organ og Latinen giver 
sig stærkest til Kende i sin Eftervirkning paa den 
akademiske Smag. 

Lige saa lidt skal jeg i den psykologiske Ordning 
og Opstilling af den latinske Dannelses Typer, Eras- 
mus-Typerne, som vil følge efter den sammenhæn- 
gende Udsigt over dens Historie, binde mig til disse 
to Grundtyper, Erasmus og Montanus. 

Men med Fremstillingen af de to Dannelsesformer, 
som disse Navne betegner, er der givet et Indsyn i 
den hele Humanismes Væsen og Udvikling og et Ud- 
tryk for denne foreløbige Erkendelse i et Billede: 
Manden selv og hans Skygge. 



MCC 

SAXO GRAMMATICUS 

I 

1 Erasmus fra Rotterdams Dialog »Ciceronianeren«, 
der handler om at skrive Latin, søger den for- 
standige Bulephorus eller, som vi vilde sige, Prakti- 
kus forgæves at overbevise den pedantiske Nosopo- 
nus, »Dr. Svagmaticus«,om,at der ogsaa i disse Tider 
og uden for de latinske Lande skrives godt Latin, 
selv om det ikke er Ciceros Sprog. For den italienske 
Filolog er selv Cicero ikke ciceroniansk nok. Efter 
at alle de tyske og engelske Latinister er faldet for 
denne Pennepiners Dom, foreslaar Bulephorus, der 
taler paa Erasmus' Vegne, at gaa til Holland. 

Nosoponus: Først til Skotland, foreslaar jeg. 

Bulephorus: Gerne. Dersom jeg kun kendte nogen 
paa de Kanter, som jeg kunde tro du vilde lade gælde. 

Nej, saa hellere til Danmark, som har givet os Saxo 
Grammaticus, der har sammenskrevet sit Folks Hi- 
storie i en stor og glimrende Stil. 

Nosoponus: Jeg tilstaar det: en levende Aand og et 
tindrende Talent, en Stil, som aldrig slappes eller 
sover, dertil en forunderlig Fylde af Ord, Tankesprog 
i Mængde, en beundringsværdig Afveksling i Bille- 
der og Figurer, saa at det næsten ikke er til at fatte, 
fra hvilke Kilder der paa hin Tid i Danmark har 

kunnet tilflyde et Menneske en saadan Vælde i Sti- 
len. Men Træk af Cicero skal du næppe kunne finde 
hos ham {Opp. I, 1013). 

Med disse Ord er givet den store Humanists Til- 
staaelse for, at der i al Fald i Danmark og i den la- 
tinske Stil fandtes »Humanister« før »Humanismen«. 
Erasmus har ikke vidst mere af, at dens Kilde netop 
var i hans Blækhus, end Folk, hvis Gerning har haft 
Følger i Historien, plejer at tænke over, at de laver 
Verdenshistorie, naar de gør deres Arbejde. 

Hermed er tillige givet den humanistiske Opfattelse 
af Saxo, den danske Litteraturs Grundlægger, hvor- 
efter han ikke først og fremmest er dansk Historie- 
skriver, men udelukkende latinsk Stilist. Det er rig- 
tignok ikke den hele Saxo, men en god Del af ham. 
Det er den, som er udtrykt i hans Tilnavn: Gramma- 
ticus eller Sprogmester. Medens »den sjællandske 
Krønike«, der er et Par Slægtled yngre end Saxo, 
ligesom hans samtidige, Svend Aagesen, berømmer 
hans fine Latin uden at kende dette Tilnavn, fore- 
kommer det baade i »den jyske Krønike«, det Udtog 
af Danmarkshistorien fra det 14. Aarhundrede, der 
gaar under Thomas Gheysmers Navn, og i nogle 
Vers paa rimet Hexameter, som Saxos Udgiver fra 
1644, Stephanius, fandt i »et meget gammelt Haand- 
skrift«: 

Saxo Sprogmester, Danmarks Blomst og dets Æres Befæster, 
Synger mangfoldige Kongers Bedrifter i smagfulde Skrifter. 
Tier, O vider, Vergiler, Tuller, som maalløse Muler! 
Ham skal I vige: naar han tager paa, har I intet at sige. 

Almindelig kendt blev Tilnavnet ved Chr. Peder- 
sens Udgave 1514, i hvis Forord Bogtrykkeren Jodo- 
cus Badius i den Anledning advarer ukyndige Læsere 

mod en nærliggende Misforstaaelse. Ligesom man af 
Forfatterens Navn ikke maa tro, at han er en Sakser, 
»thi han er født i Sjælland, som er en Del af Dan- 
mark«, maa man af hans Tilnavn ingenlunde slutte, 
at han har været Skolemester af Profession. »Men 
efter Suetonius er en Grammatiker den, som omhyg- 
geligt, skarpsindigt og kyndigtved at tale eller skrive. 
Med dette Navn holder Cornelius Nepos for at man 
bør kalde Fortolkerne af Digtere og Talere. — Der- 
for har de ypperste Fortolkere af Digtere og Lærere 
for Stæder som Servius, Donatus og adskillige andre 
ladet sig nøje med Navn af Sprogmester og mer end 
billigt er afholdet sig fra klingende og klirrende Tit- 
ler, hvisaarsag man maa fordøje den Tort, at Navnet 
paa saadan ærefuld Bestilling er tilfaldet uvittige 
Indbankere af den første Børnelærdom. Jeg har skre- 
vet dette, for at det Navn ikke skal blive regnet Saxo 
til Skam, som han med saa god en Grund synes at 
have valgt sig til Ære. « 

Som man ser, er det det gamle Humanist-Navn, 
som det gælder at bringe til Ære paa ny. Samtidig 
med at den parisiske Humanist skiller den danske Hi- 
storieskriver fra Aar 1 200, » en Grammatiker, af Fødsel 
en Sjællænder«, som han kaldes paa Titelbladet, me- 
dens baade den sjællandske og jyske Krønike kalder 
ham Klerk, ud fra ethvert Fællesskab med Kloster- og 
Domskolernes Undervisning, stiller han ham i lige- 
frem Fortsættelse af den seneste Oldtids Kritikere 
og Lærere ved de kommunale Retor-Skoler, der end- 
nu i den tidlige Middelalder stod tilbage som den 
sidste levende Levning af den antike Dannelse. Saa- 
ledes fører han Traaden fra det sekstende Aarhundre- 
des Humanisme gennem det mørke Tidsrum til- 
bage til dens Udspring. I hans Forklaring af Ordet 
Grammaticus ligger ret forstaaet Humanismens Hi- 

storie fra den antike Dannelses Hendøen til dens Re- 
næssance. For vort Lands Vedkommende betegner 
Navnet Saxo Grammaticus den umiddelbare Forbin- 
delse mellem den antike Litteratur og den moderne 
Humanisme. Denne Forbindelse er det endnu muligt 
at stadfæste paa en meget levende Maade. 

I det nye Aarhundredes første Aar, den 21. Marts 
1201, døde Erkebiskop Absalon. Hans Testamente er 
endnu bevaret. 

Det er ikke skrevet af ham selv og giver altsaa ikke i 
ligefrem Forstand nogen Oplysning om den Absalons- 
Aand,som det maattevære en dansk Historieskrivers 
største Skat at kende igennem Ord af hans egen Mund. 
Det er heller ikke skrevet af den Mand, der efter dets 
egen Ordlyd var Erkebiskoppens Skriver, nemlig 
Saxo. Hvis saa var, vilde han unægtelig have gjort sig 
fuldt fortjent til Per Degns Berømmelse for at have 
bødet meget paa Latinen med danske Ord. Det er i 
dette »Køkkenlatin«, som maaske netop skyldes Ab- 
salons Køkkenskriver, siden ikke mindre end tre af 
hans Kokke er betænkt i Testamentet, at »en blakket 
Hest« optræder paa Latin for større Tydeligheds Skyld 
som equus blaccatus, og »en foret Kappe« kaldes cappa 
forata. 

Alligevel fortæller naturligvis Absalons sidste Villie 
et og andet om hans Levevis, ikke alene ved Opreg- 
ningen af de mange Genstande af hans Løsøre, der 
maatte kunne hjælpe en Romanskrivers Fantasi med 
at udstyre et absalonsk Interiør, og om hans Sindelag, 
ogsaa ud over hvad man kan slutte af de erkebiskop- 
pelige Gaver til Sorø og Lund og til de landflygtige 
norske Prælater. Det er et lille, men talende Træk, at 
han giver sin Broder Esbern »den Tumling, hvoraf 
hans Fader plejede at tage Drikke«. 

Mærkeligst i historisk Henseende er dog følgende: 

Saxoni clerico suo duas marcas argenti et dimidiam 
concessit, quos sibidonavit Saxo debet duos libros, quos 
archiepiscopus ei concesserat^ ad monasterium de Sora 
referre. 

Altsaa: i^Saxo, sin Klerk, har han overladt halvtredje 
Mark Sølv, som han har givet ham. Saxo skylder at 
afgive de to Bøger, som Erkebiskoppen havde over- 
ladt ham, til Klosteret af Sor. « 

De faa Linier er en Ur-Kilde i Humanismens Historie 
i Danmark. Der kan nemlig ikke godt være nogen 
Tvivl om, at der med den bogelskende Klerk menes 
Historieskriveren, som i Fortalen til sit Værk nævner 
sig som den ringeste af Absalons Følge. De mere eller 
mindre sandsynlige Slutninger, som heraf kan drages 
om Saxos personlige Stilling og hans Forhold til Ab- 
salon : at Tilnavnet Lange, som tillægges ham i den 
sjællandske Krønike, ikke har været hans Slægtsnavn, 
og at han i al Fald paa Testamentets Tid ikke har væ- 
ret Provst i Roskilde, som han kaldes i Stephanius' 
Vers, vedkommer ikke denne Sammenhæng. Det gør 
i og for sig den forholdsvis beskedne Pengegave, et 
eftergivet Laan, ikke heller, skønt det er paafaldende, 
at Absalon, der betænker de norske Prælater med 50 
Mark hver og Erkebispen med 100, kun har Raad til 
at eftergive Saxo et beskedent Laan af nogle Hundrede 
Kroner,* ikke efterlader sin Klerk nogen personlig 
Mindegave i Lighed med dem, han har tilstaaet sine 
Kokke, ja, end ikke sikrer ham Brugen af de to Bøger, 
han har laant ham, saa længe han har dem nødig. Man 
kunde heraf gætte, som nogle har gjort, at Saxo paa 
Testamentets Tid ikke mere har haft Absalons Ven- 

* Hvad enten man oversætter det utydelige Udtryk quos sibi do- 
navit: tsom Absalon har givet Saxo« eller af Hensyn til det følgende 
quos archiepiscopus ei concesserat: »som Saxo har givet Absalon [et 
Gældsbevis for]«, bliver Sagen selv den samme. 

Tider og Typer. I. 6 

skab, maaske ikke heller været i hans Tjeneste, og 
gøre endnu mere vidtgaaende Slutninger om Saxos 
Forfatterskab : at han paa Testamentets Tid — imod 
den almindelige Opfattelse — ikke havde faaet noget 
af sit Historieværk færdigt, i al Fald ikke forelagt Ab- 
salon noget. Hermed vilde det stemme, at Fremstil- 
lingen i det saakaldte Absalonsparti af Danmarkshi- 
storien, som den nu foreligger, ved mange Træk, f. Eks. 
ved Omtalen af Absalon som »en Yngling« , mere tyder 
paa en senere Bearbejdelse end en samtidig Opteg- 
nelse af StoflFet. Absalon, der efter Saxos egne Ord i 
Fortalen nødte ham til at paatage sig det store Arbejde, 
skulde da ogsaa ved en Paamindelse i Testamentet 
om at afgive de Hjælpemidler, han havde betroet ham, 
efter sin Død have nødet ham til at fuldende det. 

Saa usikre disse Slutninger er, er det dog overvejende 
sandsynligt, at de to Bøger, der omtales i Testamentet, 
virkelig har været Saxo overladt af Absalon til Brug 
ved Danmarkshistorien. 

De romerske Historieskrivere, som Saxo har haft til 
Forbilleder for sin Stil, er ingen af dem, som man i Re- 
næssancetiden kendte og skattede, hverken Livius eller 
Tacitus, men Sallust, dog kun forsvindende, Curtius, 
noget mere, Justinus og Valerius Maximus, den sidste 
aldeles overvejende. Af Justinus' i Middelalderen me- 
get læste Udtog af Verdenshistorien, der er skrevet i 
et jævnt og naturligt Sprog, har han især laant en 
Mængde enkelte Udtryk; derimod har han med faa 
eller ingen Forandringer udskrevet en Mængde Fra- 
ser af den forskruede Valerius Maximus. Medens han 
kan have haft sit Kendskab til den største Del af de 
romerske Skribenter og Digtere, han benytter, af Læ- 
sebøger, maa han i al Fald have haft disse to Historie- 
skrivere for sig i Helhed. 

Nu ved man, at der paa Universitetsbiblioteket i 

København før Branden i 1728 fandtes et Haandskrift 
af Valerius Maximus, som Stephanius benyttede, med 
Paaskrift »Sankte Marie Bog af Sor ved Erkebiskop 
Absalons Haand« . Og endnu findes paa det kgl. Biblio- 
tek et Haandskrift af Justinus med ganske ligelydende 
Paategnelse. Det er da efter al Sandsynlighed disse to 
Bøger, som Absalon »havde overladte Saxo og Testa- 
mentet paalægger ham at give tilbage. Var maaske det 
samtidig tilintetgjorte Gældsbevis paa 2 V^ Mark Købe- 
summen for en af eller begge disse Bøger, som Absa- 
lon i sin Tid havde sat sin Skriver i Stand til at skaffe 
sig, før han begyndte paa Danmarkshistorien? Af nogle 
bevarede Fragmenter ved man, at der i al Fald af Ju- 
stinus fandtes flere Haandskrifter her i Landet paa 
den Tid, saa det vel ikke har været nogen Herregaard 
at købe et af dem. 

I al Fald er det lidet rimeligt, som mange efter Paa- 
tegningen »ved Absalons Haand« har troet, at Absa- 
lon selv har afskrevet den kønne Justinus, altsaa og- 
saa Valerius Maximus. Hel umuligt var det vel ikke. 
At afskrive Justinus eller Curtius i Paris vilde for en 
vordende dansk Statsmand i Slutningen af det tolvte 
Aarhundrede svare til at læse Sybel og høre Bismarck 
og Bebel i Berlin i Slutningen af det nittende. Det var 
ikke først Jacob von Thybo, der fandt paa at læse Me- 
ster Mons Vingaards Alexander (Oversættelsen af Cur- 
tius) »seksten Gange og mere og føre sig den til Nytte 
i adskillige Krige«. Men efter alt at dømme er Jiisti- 
nushaandskriftet her fra Landet. Haanden er en fag- 
lært Afskrivers, uden større Forstaaelse af Teksten, og, 
hvad der er afgørende, »ved Absalons Haand« kan 
ikke som i Breve {per manum alicujus datum) betyde: 
skrevet, men : givet {donatum) ved en skriftlig (testa- 
mentarisk) Bestemmelse {per manum) af Absalon. 

Men ogsaa uden denne Antagelse er den gamle Bog 

6* 



52 HUMANISME 

højtidelignok. Skriver den sig ikke fra Absalons Haand, 
saa har den sikkert været i Saxos. Slaar man den op 
paa Bibliotekets Læsesal, mindes man ved Modsæt- 
ningen den Tid, da det var en Videnskab at prente en 
saadan Bog og et helt Bibliotek at eje den. Men endnu 
tydeligere fornemmer man Sammenhængen. 

For ved Bogen er indheftet nogle Papirark. Paa det 
forreste findes med en ren og klar Renæssance-Haand 
en Tilskrift fra Professor Hans Olufsen Slangerup (d. 
1596) til den kongelige Sekretær Hr. Absalon Juel til 
Mejlgaard, hvoraf det fremgaar, at D. Hans for faa Aar 
siden paa Kludetorvet i København har fundet »denne 
kostelige Bog, som Erkebiskop Absalon for mer end 
400 Aar siden har udpløjet med sin egen Haand og 
efterladt kommende Slægter til et Minde om hans ene- 
staaende Energi, rene Smag og Verdenskundskab«. 
Derefter følger med en stor og tyk Haandskrift med 
mange pralende Slyngninger en Dedikation til Chri- 
stian den Femte og Charlotte Amalie af 1. Api*il 1692 
fra ovenmeldte Mester Mogens Vingaard. Han med- 
deler, at han er kommen over Bogen en Gang, han 
skulde værdsætte en københavnsk Borgers Bogsam- 
ling, hvortil den var kommen fra Hr. Tage Høg til 
Førslevgaard (af de bogelskende Høger). Han har da 
holdt det for sømmeligt at skikke den til Kongen selv 
» ligesom de største Fisk, som er Marsvin og Pighvarre, 
sendes til Kongens Bord, for ikke at slæbes i Skarnet 
paa Lastdragernes Skuldre«, og til Dronningen, »thi 
ligervis som Semiramis,AssyriernesDronningo.s.v. og 
Tomyris, Skyternes Dronning, der i et Feltslag over- 
vandt den stormægtige Perserkonge og det svare Lyn 
i Krigen Cyrus o. s. v. o. s. v. og Amazonerne o. s. v. 
have udmærket sig ved ægte kongelige og heroiske 
Dyder o. s. v., saaledes udmærker Dronning Charlotte 
Amalie sig ved Fromhed og kristelige Dyder o. s. v. 



SAXO GRAMMATTCUS 53 

o. s. v.f i en Stil, der viser, at ikke blot Tordenskjold, 
men Holberg er i Luften. 

Ogsaa Bøger har Historie. Naar man læser Absalons 
Justinus med dens Tilskrifter, hvortil ogsaa de paa 
dens sidste Side indførte Sorø -Annaler fra 1202 — 1347 
hører, læser man med det samme det Stykke af den 
danske Humanismes Historie fra Saxo til Holberg, 
som er Indholdet af nærværende Undersøgelse. Paa 
Baggrund af Testamentets og Klosterannalens prak- 
tiske Latin træder de to Bøger frem, Absalons Gave, 
Udtrykket for den bevidste Tilslutning til Oldtidslitte- 
raturen, altsaa hvad man kalder Humanisme. Medens 
Haandskriftets kærligt omhyggelige Munkeprent vid- 
ner om Middelalderens beskedne og oversete Arbejde, 
som uden at begære nogen Ære for sig selv lagde 
Grunden for den nyere Tids aandelige Genfødelse, 
taler Tilskrifterne alene ved deres Tegn, Dr. Hans 
Slangerups ranke Bogstaver og kraftige Stil og Mester 
MonsVingaards Kruseduller, om den meget forskellige 
Aand, hvori man i Humanismens Hovedtider, Eras- 
mus' og Montanus' Aarhundreder, har modtaget Ar- 
ven fra Oldtiden — omtrent paa samme Maade som 
Fundet af det første Guldhorn i 1639 og de to Horns 
Forsvinden i 1802 ledsages af to Digte, Biskop Vin- 
strups Cornicen Danicas og Oehlenschlægers »Guld- 
hornene«, der hver betegner sin Tid. Ogsaa i Bogens 
ydre Skæbner er der noget betegnende for Humanis- 
mens Omskiftelser: fra Klosteret til Kludetorvet, fra 
Benæssanceprofessoren til den humanistiske Adels- 
mand, og saa videre til Foden af den enevældige Trone. 

Kosteligst er Urteksten. Paa disse stærke Blade, hvor 
jeg nu lægger min Haand, har Absalons og Saxos Hæn- 
der ligget. Jeg »konstaterer« ikke alene en historisk 
Erkendelse, jeg sanser den, omtrent som naar jeg en 
Sommerdag under susende Bøge lader mig bære op 

imod Tidens Strøm af Overliggeren paa en Kæmpe- 
høj. Jeg rører ved Sammenhængen. 

At der er en saadan Sammenhæng i den europæiske 
Kultur fra Oldtid til Nutid igennem Middelalderen^ 
har vore Dages Forskning længe vidst. Det »mørke 
Tidsrum« svinder mere og mere og findes snart ikke 
længer. 

Man ser, hvordan »Lyset«, naar man dermed mener 
den fra Oldtiden arvede boglige Dannelse, flytter sig, 
snart svagere, snart stærkere, uden nogensinde at 
slukkes helt. Man ser, hvorledes Undervisningen jævnt 
hen skifter Organer: Akademier — Retorskoler — 
Klosterskoler — Domskoler og deraf Universiteter og 
Akademier paa ny, og Dannelsen flytter sine Bosteder: 
fra Athen til Alexandria, Rom, det romaniserede Land- 
omraade og derfra til Barbarerne. Imod Nord gaar 
Linien fra Gallien til Irerne, derpaa til England, der 
har latinsk Litteratur o. 700, derfra til Frankrig un- 
der Karl den Store, efter Karls -Tiden til Tyskland, der 
har verdslig Latindigtning o. 1000, indtil de spredte 
Lys løber sammen i den nordiske Middelalders lit- 
terære Blomstringstid i Hundi:edaaret før og efter 1 200. 
I dette Mærkeaar skrev Saxo. 

Et Mindesmærke om denne middelalderlige Dannel- 
ses Sammenhæng med den antike Kultur er den For- 
fatter, som har haft større Betydning for Saxos almin- 
delige humanistiske Dannelse end de to Historikere, 
som han brugte til Forbilleder for sit Værk, nemlig 
Martianus Capella. En afrikansk Sagfører, ikke kri- 
sten, skrev o. 470 i Rom et stort Værk i ni Bøger, 
hvoraf de to er bevarede, som i allegorisk Form un- 
der Titelen »Om Merkurs Bryllup med Filologien« 
giver en Indledning til en Lærebog i de syv frie Kun- 
ster og Videnskaber. Forfatteren fortæller heri sin Søn 
en Myte, at Mercurius, der betyder Logos eller den in- 

telligible Form, skal ægte den i ham forelskede Philo- 
logia eller Encyklopædien. Hun smykkes til Bryl- 
luppet af Muser og Gratier, men da hun skønnes at 
være for tung til at stige til de himmelske Boliger paa 
Grund af de mange Bøger, hun har slugt, gives der 
hende en Spydrikke, hvorpaa hun giver alle Bøgerne 
fra sig igen, som saa de forskellige Kunster og Viden- 
skaber hver til sit Brug omhyggeligt opsamler. Un- 
der Brylluppet foredrager syv Jomfruer af Merkurs 
Husstand efter Rækken ganske tørt Summen af de 
syv frie Kunster: Grammatik, Dialektik, Retorik, alt- 
saa hvad man i Middelalderen kaldte Trivium, Geo- 
metri (hvorunder Geografi), Aritmetik, Astronomi og 
Harmoni (hvorunder Metrik), altsaa Quadrivium , alt- 
sammen under Afbrydelser og Indvendinger fra Gu- 
dernes Side. Da det synes at trække vel længe ud, og 
Venus især keder sig over al Maade ved dette lærde 
Bryllup, tilstedes der ikke Medicinen og Arkitekturen 
Adgang, som ogsaa menes at være vel massive for den 
himmelske Smag. Bogen, der som en menippeisk Sa- 
tire er skreven paa Prosa med indføjede Vers, ender: 

Håbes senilem^ Martiane, fabulam — 

En Oldings-Lære har du, Martianus, her. 

Den blev gennem hele den første Middelalder brugt 
som Læsebog og var meget ofte det eneste Grundlag 
for den Tids akademiske Dannelse. Om dens Virkning 
her i Norden er det nok at oplyse, at den samtidig har 
givet Saxo Formen for den poetiske Del af hans Dan- 
markshistorie og, maaske ad Omveje, Snorre for 
hans islandske Mytologi, der meddeler Stoffet allego- 
risk som en Samtale med Guderne. Saxos Forhold til 
Martianus Capella er ellers som den udvoksne Skri- 
bents til Lærebogen. Han har benyttet alle de Verse- 
maal, der forekommer hos Martianus, men ogsaa ad- 

skillige andre; i sin Prosa efterligner han ham ikke, 
skønt han naturligvis laaner baade Ord og Udtryk fra 
ham, især i den geografiske Del af Fortalen, men for- 
udsætter ham bestandig. 

For Saxo som for den ældre Middelalder i det hele 
betyder denne Bog nemlig Traditionen fra Oldtiden, 
Skolen. Det er den vigtigste Bog i Middelalderens 
førhumanistiske Litteratur og den nødvendige For- 
udsætning for det humanistiske Gennembrud i dens 
Slutning, fordi den indeholder selve den antike Dan- 
nelses Rammer og Rubrikker og fra Slægt til Slægt 
aftrykker dem i Barbarernes Hjerner. 

Den Allegori, som dens Forfatter har gjort i » Mercurs 
og Filologiens Bryllup«, er vistnok mere træffende, 
end han selv og den allegori -elskende Middelalder 
har anet. Medens den antike Dannelse var opstegen 
til sit Elysion, opsamlede den middelalderlige Huma- 
nisme dens Levninger. 

I Stedet for denne Papir- Allegori har man fra vor 
Tids Stade betegnet Forholdet mellem Oldtiden og 
Middelalderen med et levende Billede saaledes, at 
Middelalderen er som et stort og lærvilligt Barn, der 
har faaet en meget gammel Mand til Lærer, til hvis 
Ord det lytter uden altid at forstaa dem ret og uden 
at kunne forlige dem med sin Natur. Hvad man kal- 
der Renæssancen er da, personlig følt, ikke andet end 
den Jubel, som Drengen, paa Springet til at blive en 
Yngling, føler ved en Dag pludselig at opdage, at hans 
Lærer ogsaa har været ung, og at han forstaar ham. 
Det Udtog eller Afkog af Oldtidens Dannelse, som 
lærtes i Middelalderens syv frie Kunster efter Marti- 
anus Capella, var virkelig en senil Fabel, som han 
selv siger, en tandløs Tale. Det er ikke Humanismen, 
der har fortsat Oldtidens Kultur i ligefrem Forstand ; 
Middelalderen har gjort det, uden Afbrydelse, men 

som en Flod, der langsomt sander til uden Tilløb. Hu- 
manismen vender tilbage til Kilden. Der kan derfor i 
den tidlige Middelalder med Rette tales om en latinsk 
eller endog romersk Kultur: Romersproget blev Mid- 
delalderens intellektuelle Organ, Romerretten Bar- 
barernes Lov og Romerkirken Romerrigets Arving, 
dannet, som Augustin udtrykkelig fremhæver, efter 
dets Fortegning. Men om en Humanisme i egenlig 
Forstand, altsaa en bevidst Tilslutning til Oldtidens 
Aand og det antike Livssyn , kan der ikke tales i no- 
gen middelalderlig »Protorenæssancec, under Karl 
den Store saa lidt som hos Kirkefædrene med deres 
Klassikercitater. De karolingiske Humanisterer »Se- 
minarister« , Folk, som ikke kender Kilderne til deres 
Dannelse og Grænserne for deres aandelige Eje. Først 
i den store middelalderlige Oplysningstid paa begge 
Sider Aar 1200, da det hele nordlige Europa er i fuldt 
aandeligt Arbejde paa Latinen eller i Folkemaalene, 
da Universiteterne udvikler sig af de friere Domskoler 
og Skolastikken i sin oprindelige Skikkelse har sat et 
selvstændigt Tankearbejde i Stedet for den tidligere 
blot modtagende Kundskabstilegnelse, dæmrer et hu- 
manistisk Princip frem i Abælards liberale Teologi. 
Man kan i al Fald tale om et humanistisk Element i 
denne den moderne Dannelses første Gæringstid. 
Inden for den danske Litteratur omkring 1200 findes 
det hos Saxo. 



n 

Den danske Nationalpoesi har lige fra den Tid, den 
blev sig bevidst, følt sin Af hængighed af Saxo. Johan- 
nes Ewalds nordiske Digtning er, ogsaa uden for de 
Værker, hvis Emne er taget af Saxo, gennemlynet af 
Træk og Mindelser fra Danmarkshistorien. Oehlen- 

schlæger (i »St. Hansaftenspil«) og Ingemann (i »Val- 
demar Sejr«) har hver paa sin Vis opstillet et poetisk 
Billede af »Saxo i hans Celle« ved Indgangen til deres 
nationale Heltedigtning. Denne Celle har virkelig væ- 
ret den Helligdom/ hvor den danske Romantik har 
indviet sine Faner. 

Men paa dette samme Sted tager ogsaa den danske 
Humanisme sin Begyndelse. Det Billede af Saxo, der 
arbejder i sin Celle, som den romantiske I^oesi har 
søgt at fremtrylle ved sine Midler^ kan den filologiske 
Videnskab fremstille paa en anden Maade. Af al den 
Herlighed, hvormed Oehlenschlæger paa dette Sted 
mætter sin barnlige Fantasi : 

Pergamenter af Alder graa, 
Gamle Skjolde med Skrifter paa, 
Træbark med halvudslukt Ciffer, 
Stene med Runer og Hieroglypher, 

har den kun et Stykke graat Pergament at arbejde 
med. Men det kan man til Gengæld tage og føle paa. 

Et af de herligste Steder i Saxos Danmarkshistorie 
og det modneste Udtryk for hans Kunst er den Skil- 
dring i Slutningen af sidste Bog, der kroner Værket: 
AbsalonsSejr over Bugislav af Pommern anden Pinse- 
dag d. 21 . Maj 1 1 84. Denne Begivenhed, der for Saxo er 
Naglen i Danmarkshistorien, da det var ved den, at 
de langvarige Venderkrige endtes, Danmarks Herre- 
dømme paa Havet befæstedes og dets Selvstændighed 
over for den tyske Kejser sikredes, er berettet i en 
Stil, der er Emnet værdig, ingen Betragtninger, lutter 
Handling, med en Fart og et Brag, som seks Hundrede 
Aar derefter har givet Genlyd i Ewalds Kongesang. 
Uden at ty til Symboler eller Allegorier har Saxo alene 
ved Billedet af den danske Flaades Tilsynekomst igen- 

nem Taagen lagt en saadan Glans og Varme over sine 
Ord, at den lydelige Sang, som det unge danske Mand- 
skab istemmer, da de faar den fjendtlige Flaade i Syne, 
klinger i ens Ører som en Pinsesalme. 

2> Dette var altsaa den Dag, som tvang den ved Glimtet 
af Absalon blindede Qendtlige Flaade til at taale enten 
Flugt eller Fordærvelse; som gjorde Ende paa saa 
mange Vildfarter og Farer paa Havet; som rensede de 
sjællandske Havne og det baltiske Sund for Piraternes 
pestsvangre Indfald; som tvang Barbarernes tøjlesløse 
Vildskab under Aaget og gjorde vort Fædreland, næppe 
sin egen Friheds Værge, til Vendens Herskerinde.« 

Det var :»den signede Dag, som vi saa ned til os af 
Himmelen komme«. Paa den Pinsedag blev det Dan- 
mark til, hvis Billede Saxo har givet i sin Bog, og af 
hvis Aand han er opfyldt. Dette Sted i Danmarkshi- 
storien, det eneste, hvis Stil er ret hel, fordi hvert Ord 
vidner om Skriverens dybe Betagethed af Bedriften, 
er aandshistorisk set Udspringet for dansk Fædre- 
landsfølelse og dansk Heltedigtning. Det er denne le- 
vende Lyd, der har forplantet sig som en sagte Torden 
til Ewald og Oehlenschlæger. 

Paa dette Sted giver Saxo nu et af de sidste Træk til 
det Billede af Absalons Høvdingeskikkelse, som han 
vel ikke har fremstillet noget Sted som en Helhed, 
men som samler sig af sig selv under Læsningen af 
hans Bog. Saxo fortæller, at da Absalon om Aftenen 
kommer tilbage fra Forfølgelsen og finder sine Folk i 
Færd med Byttet, vil han ingen Del have deri. :>Thi 
han holdt det for stateligst {speciosum), at Æren tilflød 
ham. Byttet Soldaterne. {Hist Dan. ed. P. E. Muller 
p. 976.) Et kongeligt Ord, som synes taget lige ud af 
Absalons Væsen ikke mindre end den »Humanitet«, 
som paa Bogens sidste Blad tillægges ham imod den 
overvundne Fjende. 

Men det er hverken nordisk hoØingjabragi eller to- 
mersk Aw/na/i/ta5. Det er middelalderlig Humanisme. 

For tredive Aar siden fandt man i Stadsbiblioteket i 
Angers i Departementet Maine-et-Loire i Frankrig 
som Bindfoder om et Haandskrift fra det femtende 
Aarhundrede fire Pergamentblade i Kvartformat, der 
af Gaston Paris straks skønnedes at tilhøre Saxos Dan- 
markshistorie. Haandskriftfragmentet havde det mær- 
kelige ved sig, at der i den brede Rand og de vide 
Rum mellem Linjerne var gjort en Mængde Tilføjelser. 
Herimellem var en Del i en senere Tid tilskrevtie 
Oversættelser og Forklaringer til Teksten, men det 
overvejende Antal skyldtes en samtidig Haand, til- 
syneladende den samme, som havde skrevet Teksten, 
og indeholdt virkelige Stilrettelser og Indskud i Teks- 
ten, som fornuftigvis ikke kunde være gjorte af andre 
end Værkets Forfatter. Gaston Paris dømte da ogsaa, 
at man i Angers-Fragmentet havde en Del af Saxos 
Kladde. Herom er der vel senere rejst Tvivl, men, som 
det vil ses, uden Føje. 

Fragmentet begynder kort efter Begyndelsen af Saxos 
første Bog med Omtalen af Skjold- Naar de samtidige 
Tilføjelser betegnes med ( ) , de senere med [ ], ser den 
første Tekstside saaledes ud i dansk Oversættelse: 

— aflagde Prøve. Og saa store vare Beviserne paa 
hans Evner, at efter ham de øvrige (eller følgende) 
Danekonger med et fælles Navn kaldtes Skjoldunger. 

Saaledes overgik Skjold sine Kræfters Fylde med sin 
Sjæls Modenhed (eller: Da han m. s. S. M. overgik 
sine Kræfters Støtte* eller: Da han med de herligste 
Beviser paa sin Evne eller med sin Aands Friskhed 
o. sin Alders St, overvældede han ogsaa Nabofolkene 

• stabilimentum, jvfr. Valer. Maxim, 7, 6, 1. 

med sin Glans) og førte Dyster [Krige], til hvilke næppe 
nok hans Alder tillod ham at være Tilskuer (eller han 
for sin Grønhed kunde være Tilskuer). — 

Fortællingen gaar saa videre i Teksten selv med en 
kort Omtale af Skjolds Tvekamp med Tyskeren Skate 
og hans derpaa følgende Ægteskab med Alvild og fort- 
sætter uden nogen nærmere Redegørelse for Skjolds 
Karakter som Konge og Menneske med hans Søn og 
Efterfølger Gram. 

Men i Randen er der paa dette Sted med Indskuds- 
tegn af den samtidige Haand gjort en længere Til- 
føjelse: 

Denne var {rettet til: fremtraadte) lige udmærketved 
Vaaben og Kærlighed til Fædrelandet. For han op- 
hævede nemlig uretfærdige Love, indførte gavnlige og 
iværksatte med største Flid alt, hvad der tjente til at 
forbedre Fædrelandets Tilstand. Men derfor vandt 
han ved sin Dygtighed Riget tilbage, som hans Fader 
ved sin Slethed havde mistet. Han indførte {rettet til: 
udgav) først den Lov, at Frigivelser kunde gøres ugyl- 
dige,* fordi en Træl, hvem han engang havde givet 
Friheden, ved skjulte Rænker stod ham efter Livet. 
Ædlinge saa han ikke alene til gode af sine egne Mid- 
ler, men ogsaa ved det fra Fjenden tagne Bytte; thi, 
som han plejede at paastaa eller som han sagde, burde 
der tilflyde Krigerne Penge, men Høvdingen Ære, som 
han forklarede {udprikket). Han betalte Hvermands 
Gæld af sin Kasse, og ret ligesom kappedes med andre 
Kongers Tapperhed ved sin Godgørenhed og Mildhed. 

• recidendanim manumissionum, jvfr. Valer Max, 2, 6, 7. 

De syge og trængende bragte han Lise, og Lindring til 
de nødlidende. — 

Hermed ender den læselige Tekst paa Bladet, der er 
beskaaret for at kunne bruges som Bogbind. 

Men hvad der er, er ogsaa tilstrækkeligt. Hvad de over 
Linierne tilskrevne Udtryksændringer gør mere end 
sandsynligt, gør Tilføjelsen sikkert. Vi har for os et 
Stykke af Saxos Arbejde i dets første eller foreløbige 
Nedskrift eller Afskrift med Rettelser af Forfatteren 
selv. Et lykkeligt Tilfælde har sat os i Stand til at kigge 
Saxo over Skulderen ved hans Arbejde og lytte til den 
danske Humanismes Udspring af dens Kilde. 

Meget oplysende er allerede Rettelserne mellem Li- 
nierne, hvoraf enkelte maa være gaaet over i den ende- 
lige Redaktion, da de findes i den Tekst, der nu erstat- 
ter os de manglende fuldstændige Haandskrifter af 
Saxo, Christian Pedersens Pariserudgave af 1514. De 
viser i al Fald, at Saxo ikke har anset det for saa ørkes- 
løst som Erasmus at anvende en Aften paa en Periode. 

Men vigtigere er Tilføjelsen. Og inden for denne er 
det atterdenVending, at Pengene bør tilfalde Krigerne, 
Æren Høvdingen, som fanger Øjet. Det er, som man 
vil se, Absalons Ord fra Slutningen afVærket, der tem- 
melig ordret indsættes i dets Begyndelse. Man bliver 
saa opmærksom paa, at ogsaa de andre Statsmands- 
fortrin og menneskelige Dyder, baade Mildheden og 
Strengheden, som Saxo, saa vidt det kan ses uden 
nogen som helst Hjemmel i Overleveringen, har til- 
lagt Kong Skjold, genfindes Træk for Træk i hvad han 
fortæller om Absalon: fra hans ubønhørlige Streng- 
hed over for al Slags Svig og Upaalidelighed til den 
varme Mursten, han saa kærligt raader den gamle, 
alderdomsforfrosne Erkebiskop Eskil til at tage hos 
sig i Sengen om Aftenen. Og man forstaar saa, at den 

udtrykkelige Fremhævelse af, at Skjold bringer Riget 
paa Fode igen efter en uduelig Forgænger, paa samme 
Maade er ment som en Afspejling af den ved Valde- 
mar og Absalon skabte historiske Tilstand. 

Heraf kan man nu slutte: Hvad enten Saxo, som det 
almindelig menes, har skrevet den sidste Del af sin 
Bog, i al Fald Absalonspartiet, først eller ej — rime- 
ligvis har han skrevet den først som løse Optegnelser 
efter Erindringen og Absalons Fortællinger — saa 
har han nu, efter at han ved egen Haand eller en andens 
har endt den første Nedskrift, paa den dertil bestemte 
Plads i de aabne Mellemrum mellem Linierne og i 
den brede Rand indført et større Antal Ændringer og 
Tilføjelser, som saa atter er blevet omarbejdede, før 
Værket fik sin endelige Form. Med den friske Erin- 
dring om, hvad han nys havde skrevet om Absalon, 
har han da faaet det Indfald at tillægge Rigets Grund- 
lægger den samme Personlighed og Politik som dets 
Fuldender for saaledes at føje Enden paa Værket sam- 
men med dets Begyndelse og lukke sin Bog som en 
Ring om dens Tanke. 

Maaske det er gaaet saaledes til, maaske ikke. I hvert 
Fald vil man ikke kunne sige for vist, om Saxo først 
har ladet Absalon eller Skjold sige det bevingede Ord 
om Forskellen mellem Herrens Løn og hans Svendes. 

Derimod kan man med fuld Sikkerhed sige, at ingen 
af dem har sagt det Ord for første Gang. Det staar 
nemlig saaledes at læse hos Valerius Maximus paa to 
efter hinanden følgende Steder i Qerde Bog af »Mærk- 
værdige Ord og Handlinger«, hvor det tillægges først 
Æmilius Paulus (4, 3, 8) og derefter (4, 3, 13) Sci- 
pio Æmilianus. Hvad enten nu Absalon virkelig ved 
den givne Lejlighed har citeret Valerius Maximus, 
som godt kan være, eller Saxo af egen Drift har tillagt 
ham, og derefter ogsaa hans sagnhistoriske For-Bil- 

lede, en Ytring, som saa fuldkomment stemmede med 
hans Tænkemaade, saa er det dog mærkeligt, at de 
første gode Ord af danske Mænd har Saxo meddelt 
sine Læsere som klassiske Aandrigheder, afskrevne af 
en latinsk Forfatter. 

Hvad vi har lært ved paa denne Maade at udspejde 
Saxo i hans »Celle«, kan nu udtrykkes saaledes. 

For det første har han, i al Fald ved den sidste Udar- 
bejdelse af sit Værk, søgt at kæde dets to Dele, Sagnet 
og Historien, sammen til en Helhed ved at fremhæve 
eller endog indlægge Ligheder mellem de historiske 
Skikkelser og Sagnfigurerne, saa at Sagnet saa vidt 
muligt fremtræder som et Spejl- eller Skyggebillede 
af Historien. Dette Forhold er af Betydning for at for- 
staa Kompositionen af Saxos Bog. 

For det andet ynder han at give ikke alene sine egne 
Tanker og Betragtninger, men de Udtalelser, han læg- 
ger baade sine historiske og poetiske Personer i Mun- 
den, saa klassisk et Udtryk som muligt, stundom ved 
ligefrem at indpressQ dem i et Citat af det stilistiske 
Forbillede. Dette vedrører altsaa Stilen i hans Værk. 

Tilsammen taget er det disse to Ejendommeligheder 
ved Saxos Komposition og Stil, der gør Danmarks- 
historien til et i hele Middelalderen enestaaende hu- 
manistisk Værk. 

Selv de, der nægter, at Saxo overhovedet med Bevidst- 
hed har fulgt noget Princip for Kompositionen af 
Danmarkshistorien, vil ikke kunne nægte, at, hvad en- 
ten han ved af det eller ej , er der et endogsaa meget 
gennemført Princip for hans Maade at skrive paa, nem- 
lig Gentagelsen. Det er ikke til at beskrive, hvor han 
kan gentage sig. Det er mere end en Maner hos ham, 
det er en Idræt. Han, der sætter saa megen Pris paa 
den sportslige Energi, har villet vise, hvor vidt han 
har kunnet drive det. Hver Side af hans Bog giver 

Prøver paa hans Færdighed i at gentage sig selv; det 
gaar saa vidt, at et enkelt Sted (S. 63) er et nordisk 
Fyndord som »Let er af sulten Mand Sejr at vinde« 
varieret seksten Gange for at vise det uudtømmelige 
Forraad i hans Blækhorn. Saa rig er han paa Ord, 
siger Pennepineren hos Erasmus med Rette om ham, 
ligesom Holberg om den latinske Student i > Peder 
Paars t . 

En egen Art af Gentagelser opdager man , naar man 
ved en Beretning, der gengives i jævne Ord i en af de 
sidste Bøger, minder sig, at man har læst det samme i 
en forskruet eller overdreven Skikkelse i en af de første. 
Et Eksempel er saa godt som mange. I j^ortende Bog 
(S. 754 f.) fortælles ganske ligefrem, hvordan en dansk 
Rytter, der under en af Kampene paa Rygen har for- 
fulgt Fjenden saa iltert, at han er bleven skilt fra de 
andre, omringes af Venderne og æskes til at overgive 
sig. I Stedet springer han af Hesten og forsvarer sig 
saa mandigt, at han »kæmpende uden noget Skin af 
Frygt med ærefulde Saar segner hen over en Dynge 
af fældede Fjender«. I den poetiske Gengivelse af Bjar- 
kemaalet i anden Bog (S. 1 05) er Dyngen (strages) hævet 
til en Vold eller Høj {collis, tumulus, cigg^r)^ og i niende 
Bog paa to umiddelbart efter hinanden følgende For- 
tællinger om Ragnarssønnernes Heltegerninger er 
den det første Sted (S. 455) blevet »ligesom den stær- 
keste Befæstning til at standse Angribernes Fremgang « 
og det andet (S. 456) vokset til en saadan Bjergtop (cu- 
mulus), at Helten maa tages ned derfra med Stiger. 
Unægtelig en poetisk »Elevation«. Paa samme Maade 
har senere Holberg eleveret en Odysseus til Ulysses 
von Ithacia og Tordenskjold til Jacob von Tybo, der 
i det store Slag bei Amsterdam havde om sig som en 
Skanse af lutter døde Kroppe. 

Af saadanne sproglige Svulster, der unægtelig støtter 

Tider og Typer. I. 7 

den almindelige Mening, at den sidste Del af Dan- 
markshistorien er den først skrevne, kan der paavises 
et større Antal. Ofte er de dog et Udtryk for den gen- 
nemgaaende Indholdsgentagelse, der ligger i, at lige- 
som Absalons Heltevæsen ovenfor viste sig at være 
indskreven i Skjolds Karakteristik, er den hele histo- 
riske Tilstand fra Absalons Tid hemmeligt aftrykket i 
Sagnhistorien. Naar Saxo saa paa denne Tilstand med 
Absalons Øjne, havde han som givet, paa den ene Side 
en Konge med et stemningsbevægeligt, »nervøst« eller, 
som han siger, bølgende Sind (S. 936, 938), som trængte 
til en Styrer, oget Folk, der, som Bugenhagen træffende 
skrev til Christian HI om Haandværkeme her i Lan- 
det, trængte til en Driver, og paa den anden Side en Fører 
og Driver uden Mage, hvis hele Væsen var praktisk 
Handlekraft (industria). Hvad syv Aarhundreder se- 
nere Prøjsen blev med Kong Vilhelm og Bismarck- 
Moltke for det tyske Riges Historieskrivere, var for 
Saxo Danmark i Slutningen af det 12. Aarhundrede 
med Valdemar og Absalon og — for at vi skal kende 
vort Fædreland igen — Esbern Snare, hvis Munter- 
hed gør den tunge Bedrift til et lystigt Eventyr. Disse 
Mænd var for Saxo det levende Danmark, hvis Skygge 
han i Sagnhistorien maner op af Graven. Overalt, hvor 
Emnet tillader det, stundom ogsaa hvor det ikke gør 
det, lader han dette nye Danmark spejle sig i det gamle. 

Endnu paa denne Side af Grænsen for Absalon -Tra- 
ditionen læser man i Beretningen om Kong Svend og 
Bisp Vilhelm en Legende om Valdemar og Absalon. 
Men det er ellers hinsides denne Grænse i det sagnhi- 
storiske Halvmørke, at Saxo viser Billederne af Val- 
demar den Store og hans Mænd som store Skygger. 

Tydeligst er der ved Fremstillingen af Erode og 
Erik i femte Bog, en svag Yngling, der af en genial 
Raadgiver gøres til en stærk Konge og ledes ind i en 

storstilet Erobringspolitik, tænkt paa Valdemar og Ab- 
salon — eller Absalon-Esbem , for Erik har paa en 
Gang Absalons Fasthed og Esberns Raskhed. Slut- 
ningsbilledet af Nordens Fredning ved den danske 
Næve, samtidig med Kristi Fødsel, er en storladen 
Foregribelse af Pinsesejren over Bugislav og den der- 
efter følgende Fredstid. 

Men det er ikke altid for at forherlige sin Samtid, at 
Saxo søger dens Billede i Fortiden. Hvad han stundom 
nødes til at fortie over for de levende, kan han paa 
denne Maade give Skyggerne at tale. Den sædelige Nid- 
kærhed, han vanskelig kunde give Udtryk over for 
Knud Lavard og Valdemar, kan han, i dette Tilfælde 
med Sagnene og Oldkvadene helt paa sin Side, udraabe 
gennem sin Starkad. 

Man har lagt Mærke til, at Saxo i fjortende Bog (S. 
694 f.) irettesætter Kong Svend (Grathe) kraftigt for 
hans Gerrighed og den Lumpenhed, hvormed han til- 
sidesatte Adelsfolk og optog alskens Gøglere i sin Hird, 
men i forsigtigere Udtryk paataler den forfinede tyske 
Levemaade, der paa hans Tid fortrængte den gammel- 
dags Tarvelighed, ogsaa i Kong Valdemars Gaard. 
Men i For-Historien revser han ikke blot Gerrigheden 
og Lumpenheden i endnu stærkere Udtryk, i Fortæl- 
lingen i sjette Bog om Huglek, der overvindes og tugtes 
af Starkad, men den tyske Levemaade paa det Sted, der 
er det stærkeste Udtryk for hans fædrelandske Harm, 
nemlig Starkads Optræden ved Kong Ingilds Hird. Saa- 
ledes som Starkad her tager paa Vej i saavel sapphiske 
som alkæiske Strofer, er han ikke mere Vildmanden 
fra Hedenhøs , der fordriver Ventetiden før «n Tve- 
kamp ved at sætte sig til Rette i en Snedrive og jage 
efter Lopper i Kratskoven paa sit nøgne Bryst, men 
den humanistiske Studerekammerprædikant og een- 

sor morum fra det tolvte Aarhundrede, der har haft 
mange Efterfølgere helt ind i det nittende. 

Det er nu muligt, at Saxo kan have faaet den Plan at 
lade den første Del af sin Bog indeholde Profetierne 
om den sidste gennem sit Kendskab til Bibelen. Han 
kan, maaske halvt eller helt ubevidst, have ladet sig 
lede af den (i teologisk Forstand) typologiske Opfat- 
telse af Bibelen, hvorefter det gamle Testament inde- 
holder Typerne eller Forbillederne for det ny, og f. Eks. 
Kobberslangens Ophængning i Ørkenen er »Typus« 
paa Kristus' Korsfæstelse. Men det vilde saa ogsaa være 
det eneste Spor af Bibelen i Saxos Stil. Og som Helhed 
taget er Kompositionen af hans Bog ren humanistisk. 

Der har været skrevet Historie i Danmark før Saxo, 
men ingen humanistisk. Allerede det, at han ligesom 
sin nærmeste Forgænger, Svend Aagesen , medtager 
den hedenske Tid , er et Tegn paa den ukirkelige Op- 
fattelse af Historien. Svend Estridsens Tradition var 
kirkelig, Adam af Bremen finder det ikke Umagen 
værd at optegne deres Bedrifter, der ikke har haft 
Troen. Endnu paa Erkebiskop Eskils Tid er Historie- 
skrivningen annalistisk og bunden til Tiden og Stedet. 
Saxos Liberalitet svarer til det Trin i Middelalderens 
akademiske Dannelse, da man i Skolerne læste baade 
de Poeter, der behandlede den nærmeste Fortid, som 
Lucan og Silius Italiens, og dem, der behandlede Sagn- 
tiden, Vergil og Statius. Det fører ikke til noget at sam- 
menligne den Forskel, der er paa Saxos Stil i de 
ni første og de syv sidste Bøger, med Stilforskellen mel- 
lem det gamle og ny Testamente efter Vulgata; i Grun- 
den er han, ogsaa naar han skriver Prosa, Poeta d. e. 
en ukirkelig Fortæller. Venderkrigenes Historie svarer 
til »Pharsalia«, Sagnhistorien til Æneiden. Personlig 
synes han som flere danske Humanister, f. Eks. Hol- 
berg, at have haft mest Smag for Ovid, af hvem han 

dog efter Citaterne at dømme ikke har kendt meget 
mere end første Bog af Metamorfoserne. Til hans mo- 
raliserende Mytefortællinger svarer den middelalder- 
lige Ovidius moralisatus. 

Og helt i humanistisk Aand er den Maade, hvorpaa 
Saxo forbinder Nutid med Fortid. Den Saxo, der som 
Absalons Klerk skriver hans Erindringer efter hans 
egen Fortælling {referente Absalone), er en Referent, 
en Journalist efter Tidens Lejlighed. Først da han fra 
den umiddelbare Medleven i Daaden og Tiden søger 
bagud efter Tilslutning i Fortiden, er han Humanist. 
Humanisten søger altid Sammenhængen, Humanis- 
men er en afrundet Livsanskuelse. Det er den Sammen- 
hæng, der er i Saxos Syn, og den Runding, han har 
givet sit Værk, der først gør det til en humanistisk Hi- 
storiebog. Naar han slynger den hele Sagnhistorie 
som en Frise om Valdemartidens Kongehal, gør han 
paa sin Vis det samme, som naar Thorvaldsen laver 
:& Alexandertoget« for at forherlige Napoleons Indtog i 
Rom. Naar han lader Ingild høre, hvad han ikke ret 
vover at sige Valdemar, er det det samme, som naar 
Oehlenschlæger affinder sig med Frederik den Sjette 
i »Hroars Saga«. Det sidste er erkehumanistisk: at 
lade de døde høre ilde for, hvad de levende har syndet. 
Det er efter Saxos Tid blevet en almindelig humani- 
stisk Tapperhedsprøve at slaa døde Løver ihjel for 
ikke at smøre sig paa de levende Æsler. 

Saaledes fører Iagttagelsen af en Ejendommelighed 
ved Saxos Komposition, Gentagelsen, som vi først saa 
ligesom snylte sig ind i en Randnote paa hans Klad- 
de, ganske dybt ind i Forstaaelsen af den humanisti- 
ske Aandsvirksomheds Mekanik. Det gør ogsaa den 
anden paa samme Sted iagttagne Egenhed ved hans 
Stil, nemlig Efterligningen eller Afskrivningen af det 
klassiske Forbillede. 

Naar et Ord af Absalons Mund ovenfor viste sig at 
stamme fra Valerius Maximus' Blækhus, kan det ikke 
undre nogen, at ogsaa den beskedne Dynge af Lig, 
som i Profetierne er bleven til en Bjergtop, har samme 
Oprindelse. Saxo er ubarmhjertig i at citere. I For- 
talen (S. 9) læser man om Knud Lavards Død, at der 
af hans højhellige Saar er flydt mere Dyd og Ære end 
Blod, og bliver hel højtidelig til Mode ved netop paa 
dette Sted at finde dette Syn paa det tragiske Forspil 
til Valdemars Kongegerning: man tænker, Saxo har 
følt noget lignende derved som Ingemann, naar han 
begynder »Valdemar den Store og hans Mænd« ved 
Blodkilden i Haraldsted Skov. Man holder derfor 
ikke ret af, at han har gentaget Udtrykket, ikke alene 
i den historiske Beretning om Knuds Drab (S. 591), 
men endnu et Sted (S. 40) i en ligegyldig Sammen- 
hæng. Og man kan ikke tilbageholde sin Ærgrelse, 
naar man af en bange Anelse har kigget i Gloseposen 
og ganske rigtig fundet hele Tragedien hos Valerius 
Maximus (3,2,14). 

At al humanistisk Stil fra først af grunder sig paa 
Efterligning, kan ikke blive skjult for den, der stude- 
rer den danske humanistiske Stil i dens Udspring i 
Saxos Danmarkshistorie. Det er den mest hensyns- 
løse eller troskyldige Gennemførelse af Imitations- 
Princippet, man kan tænke sig. Tyske Lærde, som har 
gode Stunder, har udregnet, hvor mange Procent 
Laan en Side af Saxo indeholder. Der løber gennem- 
snitlig 1,5 7o paa Siden, i Absalonspartiet betydeligt 
mindre og i de første Bøger adskilligt mere, i den før- 
ste Del af Fortalen allermest, nemlig 11 7o. En enkelt 
Gang er næsten hele Siden sammensat af lutter Laan. 
Det er ikke Stil, men Mosaik, et mekanisk Arbejde. 
Dersom Saxo havde brugt den senere Skik at udmærke 
sine Citater med særlige Tegn, vilde man paa saadanne 

Steder ikke kunne se hans egne Ord for lutter Gaase- 
øjne. 

Det er da ikke alene Saxos Maade at skrive paa, men 
hans hele Tænke- og Følemaade, der er humanistisk 
farvet. Det kan vises tydeligt paa to Maader. 

For det første ad negativ Vej derved, at han synes 
ganske upaavirket af Middelalderens kirkelige og teo- 
logiske Opfattelse, for det andet, positivt, ved at de 
Idealer, han opstiller for Livet, er væsenlig bestemte 
af det humanistiske Livssyn. Allerede sprogligt er det, 
som antydet, i høj Grad paafaldende, at der i Saxos 
citatrige Stil næppe lader sig paavise en eneste bibelsk 
Vending. Hans Billedsprog er rent humanistisk. En 
samtidig tysk Krønike anskueliggør Mødet mellem 
Kejser Henrik IV og hans Søn paa Rigsdagen i Mainz 
ved at citere paa een Gang den fortabte Søn i Evan- 
geliet og en Scene hos Terents. Svend Aagesen, den 
klassisk dannede Herremand, der er uhildet af den 
kirkelige Opfattelse i sit Syn paa Fædrelandets Histo- 
rie, er næppe mere Humanist i sin Stil end Ælnoth, 
den kirkelige Forfatter af Knud den Helliges Levned. 
F. Eks. betegner han Thyra Danebods Dyder med de 
Ord, at hun havde paa en Gang Nestors Kløgt, Ulixes' 
Snildhed, Salomons Visdom, saa hvis hun havde væ- 
ret tvættet i Daabens Vand, vilde hun have været en 
sand Dronning af Saba. Saxo vilde kalde et saadant 
Sprog for Klosterlatin. 

Det er meget morsomt at se, hvor han krymper sig 
for at indføre de gængse kirkelige Betegnelser i sit 
Humanistsprog. Han omskriver dem stadig. Mun- 
kene kalder han ikke simpelthen saaledes, men Per- 
soner af munkelig Stand (S. 768), Hættemænd (S. 663) 
eller, dog i en Ridders Mund, >de Herrer med de 
skaarne og ragede Nakker« (S. 931). Provsten i Ring- 

sted er »den Ringstedske Religions Foresatte« (S. 720), 
Bisperne er Tempelforstandere (S. 78), Paven i Rom, 
ganske upersonligt, :^det romerske Skøn, hvorpaa 
Regelen for den almene Religion beror« (S. 913), Gejst- 
ligheden er rent akademisk >de boglærde«, Klostrene 
er »Steder, indviede til munkelig Religion« (S. 955), 
eller, kort, >Munke-Folde« (S. 787). At døbe er »at 
genføde ved Vand« (S. 844), Skriftemaalet »en religiøs 
Tilstaaelse af sine Synder« (S. 955), Trosbekendelsen 
»en Formel for Paakaldelse af det Himmelske« (S. 
459). Selv Guds Navn forekommer meget sjælden (f. 
Eks. S. 985). Han er »Guddommen« (f. Eks. S. 713) 
eller »Tingenes Ophav« (S. 720), Guds Straf er »den 
guddommelige Tugts Brod« (S. 495), Guds Hjælp »de 
Himmelskes Forsorg« (S. 897); Guds Vilje er et enkelt 
Sted (S. 911) »Guds Vink«, ellers altid »den guddom- 
melige Dom« el. lign. (f. Eks. S. 945). 

Man tør vel slutte heraf, at Saxo ikke selv har været 
Munk, men verdslig Klerk, som de fleste af Tolv- 
hundredtallets Forfattere, og at det har været ham, 
ligesom Erasmus, om at gøre at lægge for Dagen, at 
han ikke hører til Professionen. Det uvirksomme 
Munkeliv var ham en Pest. Bekendt er hans gentagne 
Udfald mod dem, der pynter deres Dovenskab med 
Religionens Navn (S. 715) og holder det for frommere 
at ofre Røgelse og slaa sig selv for Brystet end at øve 
Ret og slaa Slyngler til Jorden (S. 572 f.). Og man 
mærker, hvor han er med, naar han fortæller om Ab- 
salon paa det sidste Vendertog, da han er gaaet i Land 
»for at gøre den guddommelige Paakaldelse Fyldest« 
og midt under Messen faar Bud om, at Fjenden er i 
Syne, og saa bryder Højtideligheden brat af med de 
Ord, at nu vil han bringe Gud — her staar Ordet — 
et Offer med Sværd og ikke med Bønner. Sjælen i 
Saxo selv som i hans Herre var Energi, industria, der 

er en Kriger i ham som i hans Fædre, og det er netop 
det rette Ord, naar han i Henvendelsen til Kong Val- 
demar II i Fortalen siger, at han vil tjene ham som en 
Soldat i Aanden. 

Stundom kan man endog ved hans Omtale af Klo- 
sterskikkene faa det Indtryk, at det ikke bare er en 
ridderlig humanistisk Skribent som Ulrich von Hut- 
ten eller Erasmus, der holder sig Munkevæsenet 
fra Livet, men en nordisk eller romersk Hedning, der 
forundrer sig over Kristendommens Besynderlighe- 
der. Naar han saaledes om Erik Lam, der kryber i 
Kutten før sin Død, skriver, at det er en Tro og en Del 
af den hellige Tradition, at der er intet kraftigere Sone- 
middel for Synd end en from Tilkendegivelse af An- 
ger (S. 672), er det et lojalt Referat af en Tankegang, 
som han aabenbart ikke selv har nogen Erfaring om. 

Naturligvis har han, atter som Erasmus, følt sig som 
Kristen, men for skolastisk Teologi har han ikke den 
mindste Sans og for Kirkesager ikke mere, end Absa- 
lons Klerk maatte have. Det er endda paafaldende, at 
han i Absalons Historie saa godt som helt forbigaar 
hans Prælatvirksomhed, Klosterstiftelse og Kirkeret, 
og holder sig til hans krigerske og politiske. Maaske 
man herudaf kan forklare den Fjernelse, der virkelig 
efter Testamentet synes at være indtraadt mellem Er- 
kebiskoppen og hans Klerk i de senere Aaringer. Da 
Absalon blev Kirkepolitiker, var der ingen Brug mere 
for Humanisten, den ringeste af hans Ledsagere. 

For Saxo er Absalon først og fremmest Kulturhelten, 
ikke Kirkefyrsten. Venderkampene er ikke bare et 
Landeværn og et Korstog, men en Kulturkamp ; Ven- 
derne kaldes ikke med det kirkelige Udtryk Hednin- 
ger: de er »Fjenderne«; men især »Barbarer«. 

Ligesom nu Danmarkshistoriens Forfatter er fri for 

ethvert Spor af en kirkelig Tankegang, saaledes røber 
han overalt sin humanistiske Smag og Tænkemaade. 

I det enkelte viser det sig ved de moralske Domme 
og almindelige Betragtninger, hvormed Saxo stadig 
ledsager sin Fortælling. Denne personlige Tilslutning 
til Emnet gennem det moralske Ræsonnement, er al- 
tid Kendetegnet paa den humanistiske Historieskri- 
ver i Modsætning til den kritiske Forsker og den 
kunstneriske Fremstiller. 

Ligesom Valerius Maximus efter et bekendt Ord af 
Cicero, at Historien er »Livets Lærerinde«, har ord- 
net sit Stof ikke efter den historiske Sammenhæng, 
men efter de Dyder eller Lyder, hvorpaa de enkelte 
Handlinger afgav Eksempler, som en Samlinjg »Mærk- 
værdige Ord og Gerninger«, saaledes skrev længe ef- 
ter Saxo Ove Malling efter dette Mønster sine »Store 
og gode Handlinger af Danske, Norske og Holstenere« 
som en moralsk Lærebog. Men allérede Gesta Dano- 
rum er saadanne »store og gode Handlinger« eller 
fada etdida memorabilia, fremsatte til Eftertanke eller 
udhævede til Efterfølgelse. Hertil tjener især de af 
Erasmus beundrede Sentenser, der i Begyndelsen 
meget hyppige og kunstlede, senere sparsommere og 
simplere, stadig følger med Handlingen ligesom Koret 
i Tragedien og uddrager dens menneskelige Væsen 
eller moralske Kerne — alt i den tydeligste Modsæt- 
ning til den ikke-humanistiske Stil i den islandske 
Saga, der aldrig bekender sin Menneskelighed, men 
fremstiller den. Det er denne Lyst og Evne til at an- 
stille Betragtninger over Livet og Menneskene, dette 
virtutum contemplator animus, som han tillægger sin 
Amled, derved Siden af Bogens Stil og Værkets Kom- 
position er vel ikke det inderligste, men det tydeligste 
Tegn paa Saxos Humanisme. 

Men Humanismen er trængt helt ind i Hjertet af 

Saxos Livsopfattelse. At paavise, af hvilke Elementer 
den er dannet, er vistnok en vanskeligere, men tillige 
en vigtigere Opgave end at undersøge Mekanikken af 
hans Stil ved at oplede de Laan, den har optaget af 
klassiske Forfattere. 

Hvor Saxo fortæller, at de første kristne Kirker byg- 
ges paa Rygen, bruger han det Udtryk, at man byttede 
en indskrænket Overtros Hytter med den almene Re- 
ligions Huse {privatæ superstitionis tuguria publicæ 
religionisdomiciliis mutaverunt S. 845). Modstillingen 
af de to Ord publicus og priuatus vender stadig tilbage 
hos Saxo, han bruger den Snese af Gange. Man kunde 
sige, at det er over den Modsætning, hans Historie er 
skreven. 

Hvad den moralsk betyder, ser man bedst af Fortæl- 
lingen om Absalons Indtog i Karenz. Med et ringe 
Følge gaar han roligt ind imellem Fjenderne, der er 
stimlet sammen uden for Byen og afventer hans Kom- 
me med Spydene plantede i Jorden. Men — »han hav- 
de intet at frygte, thi de vidste, at han kom ikke for 
sit eget, men som den, der bragte den almene Fred 
med sige {non ut privatæ rei legatus sed tanquam publi- 
cæ pacis minister^ S. 841). Hele Absalon er i dette. Ud- 
trykket er saa rummeligt eller inderligt, at det ikke 
kan gengives ved nogen ligefrem Oversættelse. Havde 
Saxo skrevet, som vi gør nu, havde han sagt: ikke i 
sit eget Navn, men i den Aands eller Ides, som han 
tjente. 

Denne Ide er Kristendommen, Fædrelandet og Kul- 
turen. Det er dette, Saxo forstaar ved publicum, det 
almene. At han har set Absalon sætte sit eget til Side 
for dette almenes Skyld, er den Oplevelse, der har 
været bestemmende for hans Liv, og som har givet 
ham det Maal, hvormed han dømmer som Historiker. 

Ligesom han dømmer om den enkelte, der for det 

almene glemmer sit eget, dømmer han i det hele. Det 
er overalt, religiøst og nationalt, moralsk og litterært. 
Opgaven at gøre sin egen Sag til en almen. Det nor- 
diske Hedenskab var ikke mindre »privat« end Ven- 
dernes Afguderi ; SkaaningernesVedhængen ved deres 
provinsielle Selvstændighed er »privat«. Det er privat 
at lade sit Syn begrænses af Klosteret eller Kirken som 
den samtidige danske Krønikeskrivning eller som den 
islandske Sagafortælling af Egnen og Ætten. At skrive 
paa Modersmaalet er privat. Men det er publicum^ 
d.v.s. en Kulturopgave, at skrive Danmarks Historie 
paa Latiiv 

I Lyset af den Modsætning, hvorpaa Saxo bestandig 
spiller mellem et privat Liv og et Liv for Fædrelandet, 
mellem en barbarisk Gudsdyrkelse og en kristelig 
Religion, mellem en stedsbunden Sæd og Skik og en 
europæisk Kultur, ser man ganske tydeligt, hvorledes 
det gaar til, at en gejstlig scriba bliver en folkelig Hi- 
storieskriver, og at den danske Litteraturs første Natio- 
nalist bliver dens første Humanist tillige. 

Og man vil saa med et roligt Sind kunne skride til 
Kildeeftersynet og fastslaa, at den samme Antitese 
naturligvis er lige saa gennemgaaende hos Valerius 
Maximus. Det var jo paa Udligningen af disse Mod- 
sætninger, Egen viljens Underkastelse under Sam- 
fundsfølelsen, at den romerske Stat var bleven byg- 
get. Og efter dette ægte romerske Mønster vilde Absa- 
son nu grundlægge Danmarks Rige. 

Saaledes forholder det sig. I Saxos Livsopfattelse 
blandes det stærke Indtryk af den praktiske Bedrift, 
som stod for hans Øjne i Absalons Person, med det 
litterære Forbillede for Livet, som mødte ham hos de 
latinske Historieskrivere. Til det Billede af Absalons 
Aand, som Danmarkshistorien giver, hører ikke alene 

Absalons Stav eller Absalons Økse, men Absalons 
Bøger — Valerius Maximus og Justinus. 

Ingen vil vel falde paa, at den Kærlighed til Fædre- 
landet, som er saa fremtrædende hos Saxo i Sammen- 
ligning med hele den øvrige Historieskrivning i Nor- 
den paa hans Tid, Roskildekrøniken undtagen, skulde 
have nogen anden Kilde end Livet selv: Absalons 
fædrelandsfrelsende Bedrift. Men lige saa sikkert er 
det, at Udtrykket for denne Følelse er en Frugt af 
hans humanistiske Dannelse. Paa den Tid, da den 
særegne danske Fædrelandsfølelse blev til, var det 
ikke muligt at nævne Ordet Fædreland paa Dansk. 
Det virker et Sted ganske rørende at høre Absalon i 
Forbigaaende henkaste et Par venlige Ord til de sjæl- 
landske Bønder, deri et næsten ufremkommeligt Brud- 
føre bringer Tilførsel til Flaaden : at de maatte orden- 
lig slide for Fædrelandet {dura pro patria perpeti S. 
873). Saadan kan han ikke have sagt med de Ord, 
»Fædrelandet« var en latinsk Glose. 

Og saaledes er det overalt. Det Ideal af dansk Aand, 
der lever i Saxos Bog, er det, som hans egne Øjne har 
haft den Lykke at se. Den Aand, en med Mildhed par- 
ret Kraft, der er Spændingen i hans Skjoldungesaga 
og topper sig til i Billedet af Rolv Krage, hvis Hoved- 
dyd er patientia, var Absalons Aand. At mene, at dette 
Ideal er kalkeret efter Lærebogen og sammenstykket 
afden middelalderlige Morals, fra Platons »Stat« stam- 
mende Hoveddyder: Prudentia, Fortitudo, Temperan- 
tia og Justitia, vilde være at tiltro Saxo en saadan For- 
blindelse af Blækket, at han for de fire døde Kardinal- 
dyder ikke kunde se den levende Erkebiskop. 

Paa samme Maade er sikkert nok hans Sagnfigurer 
som Hother og Amled folkelige Skikkelser og ingen 
formummet Akilles eller Odysseus. Saxo kan da heller 

ikke mere Græsk, end at han ved, at Musik kommer 
af »Musa« og en Bagdel hedder »pyga«,og iøvrigt me- 
ner at begge Dele er godt Latin. Men der kan derfor 
godtvære noget »græsk« i hans æstetiske Udformning 
af Helteidealet, f. Eks. i det Træk, at Hother spiller 
paa Lyre. Det er ikke Absalon alene, men den folkelige 
danske Overlevering af Skjoldungesagaen, der har 
givet Saxo Forstaaelsen af, at Maadeholdet, Forenin- 
gen af Kraft og Mildhed, er den ypperste Dyd, men det 
er Romersproget, der har lært ham at stemple denne 
» private « Erfaring i gangbar Mønt med det tit gentagne 
mediocritas eller sævitiam clementia temperare, saa at 
selv Erik Ejegod, i hvem han dog har set det samme 
iltre Sind, som han kendte fra Valdemar den Store, 
prises som en horatsisk Filosof for at have »holdt Mid- 
ten« {medium tenuit S. 603). 

Som i en Spids løber Saxos af tre Kilder — den per- 
sonlige Erfaring, den folkelige Overlevering og det 
litterære Studium — hentede æstetisk-moralske, alt- 
saa »humanistiske«. Livsopfattelse ud i hans Yndlings- 
begreb: speciosum, det statelige. Der kan selv i den 
mest gennemskrevne Stil forekomme Udtryk, der vir- 
ker, som om de var talte og man pludselig hørte Forfat- 
terens Mæle. Som en saadan levende Aanderøst virker 
den hosSaxo overordénlighyppigeGentagelse afden ka- 
rakteristiske Forbindelse aliquantospeciosius, der ikke 
forekommer som formelagtigt Udtryk hos hans For- 
billeder. Man maa ikke, som man uden Kendskab til 
Saxos Sprog i det hele kunde falde paa, gengive dette 
Udtryk ved: »adskilligt nettere«, for det nette er ikke 
Saxos Sag. Det er: betydeligt stateligere. Det er 
trods eller rettere netop ved sin betænksomme Modu- 
lation et meget levende Ord. Der er baade moralsk 
Kerne og æstetisk Glans deri, det rummer baade Hel- 
tens Bedrift og Skriverens Glæde ved at berette derom. 

I dette Udtryk mødes gammel nordisk Sans for det 
storladne og humanistisk Smag for det elegante, det 
er Løsenet baade for Absalons Politik og Saxos Stil. 
Det er denne Sans og Smag, der overalt bestem- 
mer Saxos Gengivelse af det hjemlige Stof, naar han 
omskriver gamle nordiske Vers og Ordsprog eller 
dansk Natur og danske Mennesker >paa en pynteligere 
Maade«. Det bliver en Opgave for en senere Del af 
denne Undersøgelse at løse det Urbillede af dansk 
Folk og Natur, som Saxos Historie gemmer, ud af det 
latinske Hylster. Her tegner sig for første Gang et 
dansk Landskab: 

Nær sig løfter en med sagte skraanende Lider 

(S. 61). 

Her er danske Mænd saa tydeligt gengivet, at man 
kender ikke alene Skaaninger fra Sjællændere og 
Sjællændere fra Jyder, men Lolliker fra Falstringer 
(S. 706). Her taler »Jeppe« for første Gang, men utyde- 
ligt, saa man med Møje skelner hans Mæle under det 
glatte Latin (Skæmtehistorien om Kong Snie og Druk- 
kenbolden S. 417 f.). 

Et Par Eksempler viser Fremgangsmaaden. Efter at 
Saxo en Tid lang har knudret sin Latin ved at gengive 
Erik den Snildes norske Ordsprog, der ikke klæder 
hans Stil, forfrisker han sig ved at lade først Kong 
Frode og derefter Erik selv holde en Tale, fuld af al- 
mindelige Sentenser, paa flydende Latin, ligesom for 
at vise, hvor meget denne Udtryksmaade staar over 
den nordiske. I fjortende Bog (S. 765) holder Rygboen 
Dombar en lang Tale til Absalon, hvori han med 
mange Variationer og Antiteser udvikler, at Venderne 
i al Fald har gjort Danerne det Gavn at gøre dem enige. 
Man gætter, at Absalon her i sit Referat har brugt det 
Ordsprog, som Erik kender: > Ulv gør Svin saattec, og 
af den Tekst har saa Saxo paa sin egen Vis gjort en 

hel Præken. Betegnende for hans poetiske Smag og 
Stil er Omtalen af Hjarnes Vers over den døde Frode. 
Efter Sagnet, der som bekendt lader Folket lønne 
Skjalden for hans Digt ved at gøre ham til Konge, maa 
der i dette Kvad have været noget, som i en høj Grad 
tiltalte den folkelige Sans. Af Saxos Gengivelse ser 
man, at det har været et primitivt Udtryk for Hjem- 
stavnsfølelsen , der har gjort denne Virkning. Naar 
Hjarne lader den vilde Mark dække Kongens Lig med 
sine Græstørv under en aaben Himmel, er det ganske 
den samme Følelse, som naar Chr. Winther vil lægge 
sig til Ro i en sjællandsk Eng og trække dens Grøn- 
sværtæppe over sig. Men for Saxo bliver det først til 
Poesi, naar det siges paa Latin : 

Principis hoc summi tumulatum cespite corpus 
Æthere sub liquido nuda recondit humus. 

Hjarnes Vers er i »en barbarisk Form« og »ukultive- 
ret Korthed t (S. 258 f). 

Det er denne naive Blanding af en oprindelig nor- 
disk Natur og en derfra vidt forskellig litterær Kultur, 
af Racen og Skolen, der gør Saxo, »en Grammaticus og 
Sjællænder af Fødsel « , tilen forbilledlig Skikkelse i den 
danske Humanismes Historie. Ligesom man stundom 
kan skelne to Floders Vande fra hinanden i Sammen- 
løbet, kan man hos Saxo bogstavelig skille »Blodet« 
fra »Blækket«. Hvad der paa Humanismens Højde 
føles som en organisk Sammenvoksning, lader sig her 
i Ophavet opløse som en mekanisk Sammensætning. 
Naar de ti sidste Linjer af Saxos Bog viser sig at inde- 
holderigelig to Tredjedele Valerius Maximus — nem- 
lig den hele bevægelige Skildring af Fyrst Bugislavs 
Tillidsytringer til den danske Konge paa Dødslejet —7 
og kun en Tredjedel praktisk Dansk, nemlig den Be- 

mærkning, der er hele Historiens Facit, at Rygboerne 
altid staar sig bedst ved at holde Venskab med de 
Danske, saa giver denne Maaling ikke bare det rette 
Forhold for Blandingen af de to Elementer i Saxos 
Stil , men i det humanistiske Aandsliv og den skole- 
mæssige Dannelse i det hele. Det er farvet i Kilden. 



III 

Som en saadan Ur- Humanist fremtræder Saxo med 
al Tydelighed i den Fortale til Danmarkshisto- 
rien, som han skrev til Erkebiskop Andreas Sunesen 
ved dens Fuldendelse, adskillige Aar efter Absalons 
Død. Det er Kildeskriftet i den danske Humanismes 
Historie. 

Man mærker vel, at her lægges Grunden. Hvert Ord 
er et Spadestik: Nylig indviet i den almene Kultus 
(altsaa: optaget i Verdenskulturen) har Landet hidtil 
ligget hen uden Del i Religionen og den latinske Tunge. 
Saa kom med Gudstjenesten den latinske Sprogfær- 
dighed, og saa, efter nogen Tids Tøven, kommer Hu- 
manismens Første-Type, Skriveren med Romer-Pen- 
nen {stylus Romanus). 

Man gad set ham for sig. Det er vel ikke helt umuligt 
at danne sig et Billede af Saxos Personlighed. Om 
Samtidens godmodigt gemytfulde Opfattelse af dens 
udvortes Særhed taler rimeligvis hans Tilnavn; det 
er vel Svendene (eller Pigerne) i Absalons Gaard, der 
først har kaldt ham »den Lange«; sine Alderdomsbe- 
sværligheder — den svage Mave og de møre Tænder 
— røber han selv meget livagtigt i Gengivelsen af Star- 
kadskvadene; at han til Forskel fra Erasmus har 
haft Glæde af Naturen og Lyst til Kvinder, kan man 
læse sig til af hans Stil. 

Tider og Typer. I. * 



82 HUMANISME 

Men vigtigere er det at fastholde denne Skikkelse i 
dens typiske Majestæt. Saa er han blot Skriveren. 

Som saadan fremtræder han i Fortalen ved Siden af 
Kongen og Bispen, ligesom tidligere Skjalden ved 
Høvdingens Side. 

Han bøjer sig ydmygt, han er en ringe Mand, den 
ringeste i sin Herres Følge. Han siger ikke »jeg«, men 
»min Lidenhed« og taler ikke om sin Evne, men om 
sin Uformuenhed. Han, hvis Fader og Farfader har 
tjent i den første Valdemars Hær, vil »i det mindste« 
tjene den anden med Aandens Vaaben. 

Men han ved meget vel, hvad denne »lærde Leding« 
er værd. Danmark, som Valdemar og Absalon har 
hævdet ved Sværdet, er det nu hans Sag at hævde med 
Pennen. Ham blev det givet, hvad der var Forfædrene 
nægtet, at læske sin Skrivetørsti Latinen. Han vil give 
de Danskes Bedrifler den vedbørlige Paaskrifl. Han 
vil bogføre Danmark.* 

Man vil ikke kunne nægte, at hvert af disse Ord af- 
stikker den Grund, hvorpaa al humanistisk Litteratur 
senere har arbejdet. 

Den forbilledlige Storhed, hvormed Saxo personligt 
træder frem i denne Fortale, han s Svar paa Absalons 
Testamente, bevarer han paa den almene litteratur- 
historiske Baggrund. 

Ligesom Mærkeaaret for hans Arbejde betegner et 
Højdepunkt i den europæiske Litteratur, og han selv 
som verdslig Klerk og Sekretær hos en gejstlig Herre 
udtrykker denne Dannelses Type, staar han ogsaa i 

* Originalens tituli (efter Valerius Maximus) svarer til, hvad man 
med et moderne Udtryk kunde kalde »litterær Navneværdic; res 
Daniæ gestas litteris prosequi, der maa forstaas i Lighed med de 
hos Saxo overmaade talrige, o. 150, Omskrivninger med prosequi, 
som svarer til det nuværende danske Sprogs Sammensætninger 
med be —, nærmer sig i Betydning til det barokke: >at beblække 
Danmark c. 

den danske Litteraturs Historie paa et højt Sted, 
hvorfra der er vidt Udsyn og store Vande flyder til 
flere Sider. Samtidig med ham er det første viden- 
skabelige Arbejde her i Landet, de danske Love og 
den skolastiske Teologi. Samtidig med ham er den 
sidste Skjaldesang paa det norrøne Maalogden første 
Salmedigtning paa Latin. Forud for ham ligger den 
gamle gotiske Poesi, de stavrimede nordiske Oldkvad, 
han benytter; efter ham følger med Folkevisen den 
moderne Lyrik. Han giver ikke Udtryk for denne 
middelalderlige Kultur som et Hele, men for en Del 
deraf. Han er det humanistiske Element i det danske 
Aandsliv omkring Aar 1200. Af dets Helhed er der i 
al Beskedenhed mere hos hans jævnaldrende Biskop 
Gunner i Viborg. 

Men et andet af disse Elementer fremtræder med 
samme Skarphed som Saxos egen Aandsform i hans 
Fortale. Det er Teologien , der fra Fødselen af er Hu- 
manismens gode Ven og arrige Fjende. 

Medens Saxo paa den første Side af sin Historie un- 
der Omtalen af den engelske Krønikeskriver Beda 
hævder, at det er lige saa »fromt« at skrive sit Fædre- 
lands Historie som at forfatte gudelige Betragtninger, 
lægger han i sin Tilegnelse sin verdslige Historiebog 
ydmygelig for Fødderne af den fromme Erkebisp, 
Forfatteren af »et beundringsværdigt Værk om Kir- 
kens højlovlige Læresætninger«, selv »et Skrin for 
aandelige Skatte« . 

Dette er i Sandhed en forbilledlig Handling. Anders 
Sunesen, Forfatteren af det teologiske Læredigt //exae- 
meron, skrevet paa latinske Vers i den bestemt udtalte 
Hensigt at give Ungdommen en from Erstatning for 
de antike Digteres Sirenesange, som han bruger et 
halvt Hundrede Vers af sin Indledning til at fordømme, 
af nogle Hymner i de kirkelige Vers og af en latinsk 

8* 

Overarbejdeise af jyske Lov til gejstlig Brug, er Typen 
paa Middelalderens ikke -humanistiske Latindan- 
nelse, der bruger det latinske Sprog til Teologi og Ju- 
ra, medens Humanisme netop vil sige at bruge det til 
noget andet. Det var dette praktiske Latin, der her 
som andetsteds gjorde det af med det humanistiske, 
Oldtidslitteraturens Levning og Fortsættelse. De mid- 
delalderlige Universiteter var teologiske og juridiske 
Undervisningsanstalter, de fremmede ikke Humanis- 
men, men standsede den. Saxo, der næppe var pariser- 
lærd, staar paa det Trin i sin akademiske Dannelse, 
der betegnes ved Domskolerne, som gav verdslige 
Klerke deres klassiske Uddannelse. Anders Sunesen 
var en fremragende Pariser-Akademiker. Af de syv 
frie Kunster, som var Middelalderens Arv fra den antike 
Dannelse, var det vel i hele Tidens lærde Undervis- 
ning kun den første, egenlig humanistiske Afdeling, 
Trivium, altsaa Grammatik, Retorik og Dialektik, der 
dyrkedes, den anden, Quadrivium med Naturfagene, 
kom først til sin Ret med Renæssancen. Men efter 
Højdepunktet o. 1200, Saxotiden, er det atter inden 
for denne formale Disciplin Dialektiken , der breder 
sig, i skolastisk Teologi og kanonisk Retsvidenskab. 
Grammatikeren, Saxos Type, fortrænges af den teolo- 
giske og juridiske Dialektiker og synker, som vi har 
set, til den beskedne Skolemesterstilling. Det trettende 
Aarhundrede er den middelalderlige Aristoteles', Al- 
bertus Magnus' og Thomas Aquinas' Tid. 

Det er tillige Tiggerordnernes, Franciskanernes og 
Dominikanernes Tid. Anders Sunesen gav paa sine 
gamle Dage en af sine Gaarde til det første danske 
Dominikanerkloster. Det vil sige, at der efter Saxos 
ukirkelige Humanisme fulgte ikke blot en lærd Teo- 
logi, men en religiøs Propaganda med Prædiken 
paa Modersmaalet og en praktisk, i al Fald ikke hu- 

manistisk Kultur. Hvor »Vorherres Hunde« for frem, 
var det overalt i Europa ude med Humanismen. Da 
Dominikanerne fik Magt over Universiteterne, blev de 
Præsteskoler. Virkningen var noget nær den samme, 
som om man i vore Dage tænkte sig Universitetet i 
Færd med at kapitulere for Frelsens Hær eller den 
indre Mission. 

Et andet af Tidens Dannelseselementer mærkes ikke i 
Saxos Bog, men høres uden for den, nemlig Folkevisen. 
Medens han omsætter det gamle Kvad om Hagbard 
og Signe i klassiske Stavelsemaal, tager unge Folk sig 
Forlov at synge det paa Modersmaalet og danse dertil 
uden noget Hensyn til Metrikken. Folkevisen, altsaa 
det hjemlige Udtryk for den middelalderlige Lyrik, 
der først sprang ud i Provence i Vilhelm af Poitous 
Vers, er Udtrykket for alt det i Middelalderens Liv, 
der ikke behøver at laane en andensteds opbrugt Form 
for at udtale sig, men skaber sin egen. Imod dette 
Liv er det ingen Sorg at se Saxos Lys gaa ud, saale- 
des som man føler Harme over at se det slukkes af 
Munkepraasen. Fra denne Side set ligner han en ufrisk 
Mand, der sidder ved Lampen og prenter i den lyse 
Nat, mens Nattergalen synger uden for hans Vindu. 

Saxo, der i sin Historie elsker at finde Typer eller 
Profetier paa det kommende i det, der er foregaaet, 
er selv en profetisk Type. Hans Stilling i Samtiden 
og Skæbne i Eftertiden forespejler ligesom bag et 
gennemsigtigt Tæppe den hele senere Humanismes 
Drama. 

I det store kan man vel sige, at den middelalder- 
lige Før-Humanisme er Forspillet for den egenlige 
Humanisme i den nyere Tid. I de tusinde Aar, hvori 
man kan følge dens Udvikling, udspilles i store Træk 
det samme Skuespil som i den moderne Humanis- 
mes to Hundredaar, det sekstende og det syttende. 

Det humanistiske Element er næppe bleven sig sin 
Selvstændighed bevidst, før det underordnes det kir- 
kelige som et blot forberedende og rent formelt Dan- 
nelsesmiddel i den teologiske Skole. 

Men hel sikkert er Saxotiden o. 1200 et Forbillede 
paa den aandelige Tilstand i Europa tre Hundredaar 
senere ved Humanismens Frembrud. Der fandtes i den 
europæiske Situation paa denne Tid ikke blot Spirerne 
til en selvbevidst Humanisme, men til en kirkelig 
Reformation i Kætterbevægelsen og i Tiggerordnerne 
en Parallel til den senere katolske Modreformation 
med Jesuiterne. Det blev den sidste Bevægelse, der 
sejrede, indtil de to første var vaagnet af Middelal- 
dersdrømmen til fuld Bevidsthed om deres Væsen og 
blev stærke nok, ved den uhyre Tilførsel af Oldtids- 
litteraturens menneskelige Dokumenter, ikke mindre 
end ved den trodsigt inderlige Fordybelse i Person- 
ligheden og Folkeaanden, til at grundlægge den mo- 
derne Tid, som fra da af ikke mere lader sig standse. 

Hvad Navn man saa senere har givet denne fort- 
satte Lyslinje i den moderne Kultur — Humanisme, 
Klassicisme, Rationalisme, Intellektualisme — er 
det dog klart, at den ikke først begynder med den 
moderne Tids Begyndelse, men trækker sig som en 
smal Stribe igennem det mørke Tidsrum tilbage til 
sin Kilde, som er det naturlige Lys over Menneske- 
livet i den antike Dannelse. 

I denne Lysstribe ser man da Saxo, Humanisten 
før Humanismen, som han sidder i sin Stue, det 
første Studerekammer i Danmark, og prenter sit 
Fædrelands Historie efter de latinske Bøger, et hu- 
manistisk Værk, fordi det ikke blot fremstiller, men 
betragter Livet, ser Sammenhængen i Udviklingen, 
Handlingernes Udspring af Karakteren og overalt 
oplyser Menneskenaturen med dens eget Lys. Han, 

som senere kom til at staa som den danske Littera- 
turs første Romantiker, kunde man med lige saa 
megen Ret kalde dens første Rationalist. 

I Middelalderen selv spores der liden Eftervirkning 
af Saxos Værk. Historieskrivningen , der naturligvis 
bruger hans Stof, er upaavirket af hans Form, bun- 
den til Tid og Sted som før hans Tid, »privat« og 
uden Perspektiver. En tragisk Genlyd af Saxos fædre- 
landske Patos tror man at høre i Klagesangen fra 1 329 : 

Klag og suk i Sorgens Tone, 
Smerterige Danemark! 

Et enkelt Udtryk deri synes endog at være taget 
lige ud af Saxos Stil {per terrarum spatia i første Stro- 
fes sidste Linie i lignende Sammenhæng og med 
samme kraftige Retoning som paa det frappante 
Sted i Danmarkshistorien S. 936, jvfr. S. 974). Men 
en halv Snes Aar senere foretog en Forfatter et Ud- 
tog af Saxo, den jyske Krønike. Skønt han, som man 
ser af hans Fortsættelse af Historien til 1341, har 
lige saa varm en Fædrelandsfølelse som Saxo, finder 
han dog slet ingen Smag i hans Humanisme. Da 
Saxos Værk, siger han i sin Fortale, paa flere Steder 
er altfor bredt og udsvævende, da meget siges mere 
til Pynt end for den historiske Sandheds Skyld, og 
da dertil Stilen er altfor meget mørk paa Grund af 
de overvættes mange Ord og adskillige Digte, der er 
den nærværende Tid ubevante, derfor fremstiller 
denne lille Rog, som er uddragen af hans Værk, med 
jævne Ord de fornemmeligste Regivenheder, som 
han har beskrevet, med Tilføjelse af en Del, som 
har tildraget sig efter det nævnte Arbejdes Fremkomst. 

Henimod to Hundredaar efter udgaar Saxos Rog 
efter et møjsommeligt opledet Eksemplar i Trykken i 
Paris som Hovedværket i den danske Litteratur. 

Vilkaarene for at dette kunde ske falder uden for 
den danske Litteraturs Grænser. Det er, som Eras- 
mus skriver, Verdensløbet, der vendte tilbage til sine 
Kilder. Udtrykket er slaaende rigtigt. 

Ejendommelig for Middelalderens Før-Humanisme 
var, som paavist, den sammenhængende Forbindelse 
med Oldtidskulturen, rigtignok i dens affældigste 
Form i den senromerske Retor-Litteratur. Men dens 
Hjemsted i Blomstringstiden er ikke mere Italien, 
men Frankrig og de germanske Lande. Da den hu- 
manistiske Strømning nord for Alperne er ved at 
sive ud i Middelalderens Slutning af Mangel paa 
Tilløb, kommer Kilden paa ny i Bevægelse. Italien 
er den nye egenlig saakaldte Humanismes Hjemland. 
Ved den italienske Renæssance og Humanisme fra 
Petrarcas Tid af, støttet af det begyndende Kendskab 
til Græsk gennem Berøringen med det østromerske 
Rige og det næsten udtømmende Fund af den ro- 
merske Litteraturs Klassikere i italienske og sydtyske 
Klostre, sluttes Forbindelsen med Oldtidskulturen i 
dens oprindelige Skikkelse; ved nordalpinske Lær- 
des tiltagende Besøg i Italien, men især ved Bog- 
trykkerkunstens Opfindelse, breder Bevægelsen sig 
til Frankrig, Tyskland, England, Holland, Norden, 
og den almindelige europæiske Aandstilstand ind- 
træder, hvorfor Erasmus er Typen. 

I Danmark kendes der lidet eller intet, hverken til 
Renæssancen, altsaa den almindelige Følelse af 
Livsfornyelse, der kommer af, at Synet paa en Gang 
aabner sig tilbage til den gamle og frem imod den nye 
Verden, ind i den indre og ud mod den ydre Verden, 
eller til Humanismen, altsaa den bestemte Bestræ- 
belse for at grundlægge en moderne Litteratur i nøje- 
ste Tilslutning til den antike, før begge Bevægelser i 
Tyskland har forenet sig med en tredje, den kirke- 

lige Reformation, der snart efter tvinger dem med 
sig i en anden Retning. Hvad man ved om Danmarks 
Deltagelse i det humanistiske Røre før den Tid er 
ikke meget andet, end at den ivrige italienske Bog- 
finder Poggio paa Opfordring af den danske Geograf 
Claudius Clavus gentagne Gange skrev forgæves her 
til Landet om det Haandskrift af Livius, der efter 
Claudius' Sigende skulde findes i Sorø Kloster. 

Som den egenlige Humanismes første Mærkeaar i 
Danmark kan man da med et rundt Tal regne Aar 
1520. Det træffer sig saaledes, at hvert af de følgende 
Hundredaar, altsaa 1620, 1720 og 1820, betegner et 
nyt Afsnit i dens Historie, og at der et halvhundrede 
Aar senere i hvert Aarhundrede, altsaa rundt regnet i 
1570, 1670, 1770 og 1870, uden Tvang kan gøres en 
lignende Indskæring for at klare sig den foregaaende 
Udviklings Resultater eller Forudsætningerne for 
den følgende. 

Efter disse Mærke- og Overgangsaar vil da Kapitel- 
inddelingen blive gennemført i det følgende. 

MDXX 
PETRUS PARVUS 

I 

ET er Valborgsdag den første Maj i Aaret 1500 ved 



Aftenstid i en dansk Købstad. Ungdommen i Byen 
har været i Skoven for at hente Grønt til at maje Kir- 
ken og Stuerne med. De kommer nu tilbage, Pigerne 
med deres Forklæder fulde af Blomster, de unge 
Karle med grønne Grene. Mens de gaar op ad Gaden, 
synger de: 

Al Verdens Skaber, med god Besked — 

Hør det, som vi bede! ^ 

Vi prise glade Aarsens Tid. — 

Vær os alle en naadig Gud med Glæde I 

Det er Karlene. Pigerne synger: 

Her kommer vi vakre Piger smaa — 

Maje er velkommen! — 

Om vi en Vise kvæde maa. — 

Alt saa vide, som Verden er, springer i Rosensblommer. 

Saa kommer Peblingerne, sortklædte, i smuk Skik 
og Orden, med deres Skolemester og Hørere. De syn- 
ger paa Latin : 

In vernalis temporis 

ortu lætabundo, 

dum recessum frigoris ^ 

nuntiat hirundo, 



I ' 

terræ, maris, nemoris 
decus adest deforis 
renovato mundo, 
vigor redit corporis, 
cedit dolor pectoris 
tempore jucundo. 

Det er Dr. Morten Børups Maj vise, som paa Dansk 
kan gengives saaledes: 

Naar den første Foraarsdag 

Frydefuld fremgryer, 

Og for Svalens Vingetag 

Vinterkulden flyer, 

Skov og Mark og Bølgeslag 

Lokker os med Velbehag, 

Verden sig fornyer! 

O, hvor træder vi med Mag, 

O, hvor let vort Aandedrag 

Under Sommer-Skyer! 

Skoven i sin Foraars- Dragt, 
Engene i Grøde, 
Fuglesangens milde Magt, 
Som gør Hjerter bløde! 
Havet har til Ro sig lagt. 
Gennem Ætren glider sagt 
Duggens Draaber søde, 
Solen gør paa Skyen Jagt, 
Lader sine Straalers Pragt 
Herligt gennem gløde. 

Eja, hvilken Ære stor 
Af Guds Naades Skaaler! 
Hvilken Efterglans vor Jord 
Af Hans Aasyn taaler. 
Som til alle Skabtes Kor, 
Over, under, paa vor Jord 

Liv og Lød udmaaler, 
Skønt de drage deres Spor 
Fjernere end Syd fra Nord, 
Nat fra Dagens Straaler. 

Det er fristende i dette faste og stærke Latin, der flet- 
ter sig saa levende ind i Folkevisens svævende Efter- 
klange, at se et Billede af den fremrykkende Huma- 
nisme. Men det er ikke rigtigt. Børup var, i al Fald 
da han skrev Digtet, ikke Humanist. Han er født hen- 
imod Midten af det 15. Aarhundrede, da der saa godt 
som ingen Humanister fandtes nord for Alperne, har 
studeret Teologi ved Københavns Universitet hos 
Skolastikeren Peder Skotte og derefter ved Kølner- 
universitetet, Moderskolen til det københavnske, som 
varden middelalderlige Videnskabeligheds faste Borg 
mod Humanisterne. Og hans Majvise er ikke huma- 
nistisk Poesi. Den er i Stil med de rimede latin- 
ske Vers, der i Tilslutning til Kirkeversene (Sekven- 
serne) forfattedes i Middelalderen af de saakaldte 
Vandreklerke (Vaganter), hvis folkelige Sprogform 
og Versbygning, efter Stavelsernes Betoning og ikke 
efter deres Kvantitet, var Humanisterne til Forar- 
gelse. Ligesom Montanus dømmer om Jacobs kvikke 
Vers og Saxo om Hjarnes, at »Prosodien, som er det 
fornemmeste, fattes«, erklærer en Humanist, Biskop 
Mogens Madsen (d. 1611) om den skønne latinske 
Klagesang fra Christopher H.s Tid, at den er »fra den 
Periode, da man brød sig fejl om Latinens Finhed og 
Stavelsernes Kvantitet, men gennemspillede alle Ting 
med sine saakaldte Melodier« {rhythmis). 

Alligevel er der noget i Børups Vers, som viser ud 
over Middelalderen. Humanisten Erasmus Lætus eller 
Rasmus Glad, der har opbevaret Majvisen og givet en 
kort og fin Karakteristik af dens Forfatter, mener, at 

hans latinske Sprogfærdighed maaske ikke bare skyld- 
tes Kirkesproget og Romerretten, hvormed han var 
meget fortrolig — han var Dr. juris fra Køln — men 
at han har udviklet sin medfødte poetiske Evne ved 
private Studier af Vergil. Der er virkelig ogsaa i Maj- 
visens Skildring af »den fornyede Verden« {mundus 
renovatus) noget, som minder om Vergils Skildringer 
af den nye Vaar i første Bog af Georgica og af Guldal- 
deren i den Qerde Ekloge, uden at det dog vil være 
muligt at paavise bestemte Reminiscenser. 

Men netop dette er afgørende. Hvis Børups Vise inde- 
holdt saadanne bestemte Mindelser fra hans Læsning 
i Klassikerne, vilde den være humanistisk Poesi og 
ikke videre. Dens Betydning ligger netop i det ube- 
stemte. Man faar ved at læse den det Indtryk, at den, 
der kan udtrykke sig saaledes, ikke alene glæder sig 
over Foraaret, men at han glæder sig over Foraaret, 
fordi han føler , at en ny Tid er ved at fødes i og om 
ham selv. Med andre Ord: der er ingen Humanisme i 
Børups Maj sang, men der er Renæssance i den. 

Jeg fæster mig især ved det Udtryk i første Strofe: 
»Verden sig fornyer«. Dersom det stod alene, var det 
næppe værd at ænse, skønt der unægtelig er en be- 
tydelig Forskel mellem dette rene og omfattende Ud- 
tryk og de nærmest tilsvarende i Vagantviserne med 
deres mytologiske Sirligheder, som : » Flora fornyer sit 
Aasyn med friske Blomster« o. lign. Men hele Digtet 
er intet andet end en ligefrem Udvikling af denne 
Tanke. Og det vil næppe være muligt i Middelalderens 
kirkelige Digte, der ikke giver sig af med Naturen, 
eller i de verdslige Vagantviser, der paa ganske ufilo- 
sofisk Vis tager Anledning af Floras friske Kranse til 
at smykke den Elskede med lignende, at finde et Side- 
stykke til det Verdensbillede, som fremstilles i Børups 
sidste, i alle nyere Behandlinger uforstaaede Strofe, 

som er den vigtigste i hele Digtet. Her udstrækkes det 
hele Universum med sine uhyre Afstande og vældige 
Modsætninger som et Spejl for Guds Øje. Dette er af- 
gjort ikke Middelalderens Verdensbillede, men Re- 
næssancens Kosmos. Der er baade i Udtryk og Tanke- 
gang bestemt Lighed med den Verdensopfattelse, vi 
har fundet hos Pico della Mirandola. Omnia — sum- 
ma, ima, media — a Deo formam speciel ducunt bety- 
der det samme som hos Mirandola, at Gud er i Ver- 
dens Midte og Mennesket hans Medvider. 

Hvor meget eller hvor lidt Skolemesteren i Aarhus i 
Aaret 1500 bestemt har kendt til Tidens Tanker, ved 
vi ikke. Han har i al Fald ikke vidst saa godt, som 
Gymnasiasterne i hans gamle Skole ventelig ved nu- 
tildags, at Rennæssancen og Humanismen var en Gen- 
opdagelse af Verden og af Mennesket, og at han selv 
var med til begge Dele. Men han har haft en Følelse 
af, at Verden begyndte at blive større. 

Forud for en ny Tids Frembrud gaar en Anelse om 
den, der gerne er rigere end Virkeliggørelsen. Dersom 
den Følelse ikke var til Stede, vilde de nye Tanker 
slet ikke kunne modtages. Forud for Humanismen i 
Danmark er gaaet en personlig Renæssancefølelse, 
en forventningsfuld Stemthed i Sindet, en Poesi, hvor- 
for Børups Majvise er et Udtryk. 

Det var sikkert nok det Indtryk, som Børups Per- 
sonlighed gjorde, af en fornyet og frigjort Menneske- 
lighed, der gjorde hans Undervisning saa værdifuld. 
Han verdsliggjorde Disciplenes kirkelige Syngeøvel- 
ser ved sine Viser, hvoraf vi foruden Maj visen endnu 
kender Sangen om de danske Købstæder : » Kier kebo og 
Kongesæde, muntre København c — altsaa ved Siden af 
det naturlyriske Digt det første Forsøg paa Fædre- 
landssangen i Lighed med Laurids Koks Danevirke- 
vise og Chr. Richardts geografiske Digt »Danmark«. 

Han lod dem, endnu før Humanismen ret var kom- 
met her til Landet, ved vor store Frue Gildes Aarsfest 
opføre Skuespil, som han selv skal have skrevet; han 
komponerede i al Fald Danse for dem. Af den beva- 
rede Titel paa en af disse, nemlig >Daaredansen«, og 
den korte Omtale deraf hos Erasmus Lætus : at den 
fremstillede »de menneskelige Daarskaber med en 
virkelig fin , ofte komisk Afveksling i Handlinger og 
Bevægelser«, kan man slutte, at det maa have været 
en humanistisk Ballet eller Pantomime. Den har haft 
Emne tilfælles med Erasmus' >Daarskabens Lovtale« 
og har, hvis den er fra Børups senere Tid, rimeligvis 
været komponeret paa Grundlag af denne, næppe dog 
med Benyttelse af Holbeins Tegninger, der først kom 
til i Udgaven 1518. Ellers vilde Børups Daaredans 
være et fuldkomment Sidestykke til den ogsaa paa 
Dansk foreliggende humanistiske Satire »Dødedan- 
sen«, der oprindelig er skrevet som Tekst til Holbeins 
Billeder over dette Emne. 

Som Rektor virkede Morten Børup længe nok, til at 
han kunde indføre den humanistiske Metode i sin 
Undervisning. Det er muligt, han har gjort det. Eras- 
mus Lætus siger med et ubestemt Udtryk, at han >var 
Lærer for de Mænd, der virkede paa den Tid, da sam- 
tidig den guddommelige Lære om Kristus og den 
ægte menneskelige Litteratur og de gode og klassiske 
Skribenter i Stedet for de smagløse og barbariske ind- 
førtes paa de offenlige Skoler«. Men ogsaa han be- 
undrer især hans Personlighed, paa anden Haand — 
igennem sin Ven Petrus Paulinus og sin Morbroder, 
Andreas Lætus, der begge havde haft ham til Lærer 
— og fremhæver Renæssancepræget, den forædlede 
Naturlighed, der var over alt, hvad han foretog sig. 

Omkring Aar 1520 opgav han endelig i en Alder af 
henved 75 Aar sin Lærergerning og blev Præst ved 

Domkirken. Han døde 1526 og blev efter sit eget Ønske 
begravet mellem Kirken og Skolen. Paa hans Ligsten 
sattes en Indskrift: »Dr. Morten Børup, Lærer i den 
højhellige Teologi, fordum denne Skoles Rektor« og 
et Billede, forestillende en Grev, et Ris og en Ferle 
sammenbundne. 

Denne Ligsten er den danske Humanismes Vaaben. 
Som den laa der mellem Skolen og Kirken, var 
den humanistiske Kultur delt mellem begge. Ikke 
alene saaledes at forstaa, at mange af dens bedste 
Mænd ligesom Børup begyndte som Rektorer og endte 
som Præster: det var langt ned i Tiden den sædvan- 
lige Trinfølge; men saaledes, at Humanismen selv her 
i Landet, før den blev til fri Kunst og Videnskab, d. v. 
s. i det mindste to Aarhundreder igennem, sad i 
Klemme mellem de to mægtige Huse, Skolen og Kir- 
ken. De tre Redskaber, der fandtes afbildede i Vaab- 
net, udtrykker heller ikke alene Børups personlige 
Forfremmelse : fra det forladte Bondearbejd paa Skan- 
derborg Enge gennem Peblingeaarene, indtil han som 
Hører fik Riset og til sidst som Rektor, den øverste 
Straffemyndigheds Indehaver, Ferlen i Hænde. De er 
tillige Humanismens almindelige Kendetegn. Den er 
en Bondekultur mere end en Bykultur; mange af de 
Hænder, der prentede den fineste Latin paa Perga- 
mentet, var begyndt med at handle Møggreven paa Fa- 
derens Marker. Og over Haardheden i dette Tegnsprog 
kunde ingen støde sig. Det er ikke Bøgegrene og Roser, 
den gamle muntre Skolemester har anbragt i sine fas- 
ces ^ men Lærdommen var heller ingen Leg, men en 
Tugt. Humanismen her til Lands er ingen Filosofi el- 
ler Poesi, men en Disciplin; der maatte harves med 
Hug og saas med Gloser, for at der kunde gro noget 
retskaffent efter. Det var da ikke af Vejen, at enhver 
straks kunde se, at der var noget at gaa igennem for 
dem, der vilde den Vej. 

II 

Samtidig med, at Morten Børup opgav sit Rektorat, 
døde hans jævnaldrende Universitetslærer, Peder 
Skotte. Han omtales af en samtidig Historieskriver paa 
følgende Maade: »Skønt han var en i den skolastiske 
Teologi grundlærd Mand, fornemmelig efter den sa- 
lige Thomas af Aquinos Maade, var han dog en saa- 
dan Tilhænger af Aristoteles' Filosofi (hvad der plejer 
at være et Særkende for Thomisterne), at han næppe 
nogensinde selv har læst eller lært noget andet, ogsaa 
paa hans gammel Alder, enddog han, om jeg mindes 
ret, blev over halvflerdsindstyve Aar gammel. Gud 
være hans Sjæl naadig!« Den, der har skrevet dette, er 
den ældste danske Humanismes Ordfører, den davæ- 
rende Forstander for det nyoprettede Karmeliterkol- 
legium Hvidekloster i St. Pederstræde i København 
(det nuværende Walkendorfs Kollegium), Poul Helge- 
sen. Ligesom der Aaret forud i Lowen i Holland, hvis 
Universitet hidtil havde været et skolastisk Hoved- 
sæde, under Erasmus' Medvirkning var blevet aabnet 
et collegium trilingue for de tre humanistiske Hoved- 
sprog: Latin, Græskog Hebræisk, havde nu ogsaa i 
København det humanistiske Studium med dette Kol- 
legium opkastet sin Skanse mod det middelalderlige 
Universitet. 

Humanismen var herhjemme saa lidt som andre 
Steder en Universitetssag, det var en fri Bevægelse 
uden for Lavet — selve Ordet Universitet betyder fra 
først af Lav — der efterhaanden maatte indtage de 
officielle Lærdomssæder. Fra Københavns Universi- 
tet var bleven stiftet i 1479, indrettet efter det middel- 
alderlige Kølneruniversitets Mønster og forsynet med 
Lærere derfra, havde ingen københavnsk Professor, 
saa vidt vides, læst over andet end skolastisk Teologi, 

Tider og Typer. I. 9 

fVimerret, der foragtedes af Hamanisteme. og middel- 
alderlig Medicin. 

Men i Hebingør var der siden Aarhnndredets Begyn- 
delse drevet friere teologiske Studier i humanistisk 
Aand ved Karmeliterklosteret Dets Forstander var 
Dr Anders Christensen; blandt hans Disciple var 
Christian Pedersen og efter al Sandsynlighed Poul 
Helgesen^ der nu som Forstander for Hvidekloster til- 
lige var Lektor i Teologi ved Universitetet Videre end 
til at udlægge og fortolke det nye Testamente efter 
Erasmus gik hans Humanisme dog vel ikke. Men alle- 
rede dette ansaas af de gamle for et Kætteri. I et no- 
get indviklet latinsk Digt til Kong Christian H udtaler 
en af hans Kolleger, at det ved hans og andre Læreres 
Virksomhed vil lykkes at styrte Uvidenhedens Sfinx 
(med græske Typer) i Havet 

Samtidig angribes Barbariet fra en anden Side med 
et stærkere Vaaben, nemlig Pressen. Her er Christian 
Pedersen Hovedmanden. Fra Gotfred af Ghemens 
Bogtrykkeri var der foruden folkelige Skrifter kun 
udgaaet Bøger til Kirkens og Klosterskolens Brug. 
Med 1510 standser hans Virksomhed. Men i dette Aar 
var Christian Pedersen, Kannik i Lund, i Paris, og 
man kan i de Skrifter, han her lod trykke, se, hvordan 
Humanismen efterhaanden trænger ind i Litteraturen. 
1 1610 udgav han i al Beskedenhed enVocabularium ad 
usum Dacorum, en latinsk Ordbog for Danske efter æl- 
dre Forbilleder {Calepin, Gemma Gemmarum). De la- 
tinske Gloser, den indeholder, er oversatte paa Dansk, 
(le sparsomme Citater af Klassikerne er mest saadanne 
praktiske Vendinger, som der ogsaa i Klosterskolerne 
havde været Brug for (f Eks. Terentius: Satin sana es, 
d. e. est tw ey nock karsk). Bøjningerne har han tilføjet, 
for at hans Landsmænd ikke skal behøve idelig at slaa 

op i Alexanders Grammatik, »hvormed I uden syn- 
derlig Frugt ynkelig spilder næsten al Eders Tid«. 
Ogsaa Fortalen er ganske uden humanistisk Vig- 
tighed, venlig og beskeden. Men paa sidste Side staar 
et lille Vers til Læseren : 

Danmarks velbyrdige Ungdom, vaagn op og se, hvad jeg 

bringer! 
Bægeret, honningfyldt, venter dig, kom da og drik! 
Her Ambrosia bærer med Nektar det blomstrende Vintræ, 
Dugfrisk lokker dig hid Kildens melodiske Fald. 
Livligt og let er dit Nemme: saa kend de Kræfter, du ejer! 
Mod! nu sømmer det sig, at du erkender dig selv. 
Naar den grammatiske Sæd bliver lagt i den barnlige Alder, 
Rigere modnes dig da Høsten i kommende Aar. 
Staa ej længer og drøse! tag fat, thi Møjen er ringe, 
At du kan læse min Bog, at du kan lære dens Sprog! 
Saa skal med egne Øjne du se de lærde Poeter, 
Hver en Bog, der er til, mestrer du let, hvis du vil. 

Den lille retskafne Elegi og ikke Borups middelal- 
derlige Rim er Humanismens første Livstegn her i 
Landet. 

Fire Aar efter i Udgaven af Saxo, Paris 1514, er 
Tonen sat betydeligt op. Her er der ikke Tale om at 
lokke for de smaa Sjællændere, som man lokker 
Fluer med Sukker. Det er ikke længer »ærlig og for- 
numstig Svend Christian Pedersen, Kannik i Lund«, 
der taler, men Christiernus Petri, Parrhisiis agens bo- 
nisque litteris operam navans. 

Det lille Brev fra Biskop Lage Urne, som indleder 
Fortalen, gaar da ogsaa saa vidt i Anerkendelse af den 
unge Mands humanistiske Iver, som et biskoppeligt 
Latin og en besværlig Syntaks tillader: »Altsaa, min 
Christiern, som, ligesom du, medens dine Medstridere 
drøsede Tiden hen {her indrømmes Faktum, endog 

9* 

med et Citat af Elegien), er bleven Mand i en hvile- 
løs Efterforskning for at lære dig Litteratur {her siges 
ikke: den gode eller: den renere Litteratur), saaledes 
forfare Vi , at du ogsaa gløder af Lyst til efter Evne 
at udbrede vort Fædrelands Ære.« Og Christierns 
Svar svulmer af Citater. At Biskoppen har hjulpet 
ham til at faa Udgaven i Stand, udtrykkes paa hu- 
manistisk Vis saaledes, at »den navnkundige Kirke- 
fyrste eller Danmarks Pryd og mit Forsvar {det er 
fra Horatses Oder) har givet den, der allerede var i 
Løb, ja i Flugt Sporer {det er fra Plinius' Breve), saa 
han kunde udgrave Saxos Bog, der var hjemfalden 
til Møl og Maddiker, Støv og Skimmel« {det er baade 
Horats og Plinius). 

Udgaven er meget smukt trykt og stadseligt udstyret 
fra Jodocus Badius Ascensius' Bogtrykkeri i Paris. 
Kong Christian II, hedder det, havde udtrykkelig 
forlangt, at den skulde trykkes af en Kender, da det 
vilde være uværdigt, at en saadan Mand skulde tryk- 
kes med uslebne eller mindre trofaste Typer. Og for 
at indføre Bogen med endnu mere Klem paa det 
humanistiske Marked havde Jodocus Badius selv 
ledsaget den med en smigrende Skrivelse til Lage 
Urne, af 15. Marts 1514, hvori han udtaler det Haab, 
at »Danmark i Fremtiden vil gøre sig bemærket, 
ikke blot ved Vaaben og Vælde, hvorved det altid 
har udmærket sig og hævdet sin Frihed , men ogsaa 
ved den mere dannede Litteratur og frembringe 
mange Saxoner og Kanuler, det er at sige Mænd af 
udmærket Lærdom«. 

Men af humanistiske Kanutter havde Danmark 
endnu ikke frembragt mange. Den Knud, der sigtes 
til, er sikkert Biskop Knud af Aarhus, af hvis meget 
ofte oplagte og paa mange evropæiske Sprog over- 
satte »Forvaring imod Pest« der netop var udkom- 

met en Udgave i Paris o. 1510. Udgaven, der nu kun 
kendes af Omtale, var maaske besørget af Chr. Pe- 
dersen. Den ender med følgende Efterskrift: ^Mod 
Pest Tag saa meget, du formaar, af Sindets Beskhed 
over begangne Synder, med Hjertens sande Sønder- 
knuselse, hellere et Pund end en Unce. Og dette blan- 
de man med Taarevand. Og man tage ind at spy paa 
ved et rent Skriftemaal. Derefter tage man det høj- 
hellige Afføringsmiddel, Kristi Legeme, og man vil 
være forvaret mod Pest. Ende.« 

Om ogsaa dette er af Christian Pedersen, kan man ikke 
vide, skønt det vel nok kunde ligne efter Jertegns- 
postillens og Tidebogens Forfatter. Det er i al Fald 
ikke Humanisme. Og bedre blev det ikke, da Chri- 
stian Pedersen Aaret efter Saxo udgav den middel- 
alderlige Skolebog, Peder Laales Ordsprog. Hermed 
gaar den nationale Humanisme endnu tydeligere 
uden om Universitetet, hvis det ellers er rigtigt, at 
det var Professorerne, som en halv Snes Aar før hav- 
de besørget Ghemens Udgave af Ordsprogene, som 
Christian Pedersen ikke engang nævner. Men skønt 
han behandler sin tvivlsomme Klassiker med fuld 
humanistisk Honnør, oplyser dens Tekst, baade 
sprogligt og realt, og paataler dens Barbarismer — 
dog med Lempe, som naar han om det for humani- 
stiske Øren rædsomme Ord ribaldus bemærker, at paa 
Latin hedder det egenlig ikke ribaldus, men rivalis 
— lykkedes det ham dog ikke at faa sin gamle Skole- 
bog godkendt som Læsning for Humanister. Jodo- 
cus Badius har denne Gang i sit Brev til Udgiveren 
stemt Tonen betydeligt ned og tør ikke mere nære 
saa store Forventninger om Videnskabernes Frem- 
gang i Danmark. »Stundom maa jeg ynkes over at 
se de ypperste Hoveder i dit Fædreland saaledes 
hengivne til Alexander, at de end ikke vover at vige 

en Fodsbred fra ham. Lad dem dog i Stedet læse 
gode og latinske Forfattere, og du skal se, Saxo 
Grammaticus vil faa mange Ligemænd. Men saavel 
Tider som Lande faar først efterhaanden deres til- 
børlige Udvikling, hvorfor det bør haabes, at ogsaa 
Eders Folk med Tiden vil faa Smag for den mere dan- 
nede Litteratur. « Christian Pedersen opgav selv senere 
sin Peder Laale; i Christian den ILs Skolelove, som 
er i hans Aand, fordømmes den ganske, ligesom Fer- 
len, som en Levning af Barbariet. 

Den er dog betegnende for Christian Pedersens 
Humanisme i det hele fra hans katolske Tid, da han 
i Forstaaelse med Prælaterne vil grunde en Frem- 
gang baade i Kirke og Skole uden noget Brud paa 
det bestaaende. Naar han i Forordet opgiver, at Sam- 
lingens Indhold er taget saa vel fra den hellige Skrift 
som den kanoniske Ret og danske Ordsprog og Tale- 
maader og Forklaringerne for en stor Del hentede 
fra Optegnelser af hans gamle Lærer, Rasmus Simen- 
sen i Roskilde, er det Sammenhængen i Kulturud- 
viklingen, han fremhæver. Der er det mærkelige 
ved Christian Pedersens Udgiverarbejde i Paris, at 
han, i skarp Modsætning til Erasmus og hans Skole, 
arbejder paa Udviklingen af en national Humanisme 
ved Hjælp af et dansk latinsk Bibliotek: en Ordbog, 
en Historiebog, en Moralbog (i Lighed med Erasmus' 
Adagio) og, hvis min Formodning er rigtig, én Læge- 
bog. Et Tegn paa denne kongelig danske Humanis- 
me, hvori Forfatterpersonligheden har lidet at sige, 
er det, at Udgiverens Navn enten slet ikke er næv- 
net i disse Skrifter eller skjult i det Danmarksvaa- 
ben, hvormed de alle er forsynede. Især i Udgaven 
af Saxo, hvor Fortalens Initial udgøres af »Kongen 
af Nordens Vaaben « , er det klart, at det er ikke mere 
den i Middelalderen hæderlig bekendte kirkelige 

Provins Dada, som Navnet endnu lyder i Ordbogen 
fra 1510, men det humanistiske Kongerige Danias 
der med Brag træder frem paa den litterære Skue- 
plads. Saxos Udgiver handler helt i Saxos Aand ved 
at give Fædrelandet dets »Titler«, kun at dette Ry 
nu ikke mere skal grundes paa Bedrifter, men paa 
Skrifter. Erasmus' hædrende Omtale af de Danskes 
videnskabelige Iver skyldes da ogsaa udelukkende 
Christian Pedersens Bøger. 

Men Christian Pedersen gik ikke siden videre med 
dette Forsøg paa at grundlægge en dansk Humanisme 
paa danske Latinere. Han blev fra nu af helt, hvad 
han allerede halvvejs var, dansk Forfatter. Man tæn- 
ker, det gik ham med Peder Laale, som det senere 
gik Grundtvig med hans folkelige Oversættelse af 
Saxo. Skønt han i sin Udgave ikke har et godt Ord 
til overs for de danske Ordsprog, der ellers nok maatte 
kunne give en Sjællænder Hjemve i Quartier Latin, har 
han dog maaske allerede den Gang faaet en saadan 
Smag for det folkelige Danske, at han ikke mere 
kunde eller vilde bruge Latinsken. Vist er det, at den 
danske Litteraturs første Humanist blev dens første 
Nationalist. Saxos Udgiver blev Bibelens Oversætter, 
og han, som begyndte med at ville lære sine smaa 
Landsmænd at skrive Latin, lærte til sidst sit Folk 
at læse Sjællandsk. 

Men andre var nu rede til at tage hans latinske Pen 
og Presse op. I Aaret 1520, altsaa vort Mærkeaar, 
udkom en erkehumanistisk Skolebog, Henrici Fabri 
Hortuius Synonymorum eller paa Dansk: Henrik 
Smeds (Smiths) Liden Urtegaard af enstydige latinske 
Ord. Høj over Høj : ligesom Christian Pedersen havde 
villet gaa videre end Professorerne, vil Henrik Smed, 
der kort forinden i Leipzig havde besørget et forbed- 
ret Oplag af Christian Pedersens Ordbog, med sit 

nye Arbejde gaa videre end denne, nemlig fra Sin- 
kelektien til Gymnasiet. Bogen er ingen latinsk-dansk 
Ordbog for Begyndere, men en Opregning og For- 
klaring af det latinske Sprogs Synonymer, i Lighed 
med en nogle Aar tidligere i Wittenberg udkommen 
Samling. Gloseforraadet er mest fra det klassiske La- 
tin , især Ciceros Skrifter. Ligesom med Flid sættes 
Latinens Overlegenhed over Folkesproget overalt i 
det skarpeste Lys. Efter en saadan Paafuglehale af 
latinske Synonymer som: Errans,Vagabundus, Fugi- 
tiuus, Circulator, Circumforaneus, Ardelio, Palans fal- 
der i det mindste den danske Oversættelse: »som 
meget bisser eller vild farer« ganske hinkende. 

Saa hurtig var altsaa Udviklingen af det humani- 
stiske Skyts, ligesom af de moderne Krigsredskaber, 
at et Leksikon af Model 1520 er i Stand til fuldstæn- 
dig at afvæbne et, der kun er ti Aar ældre. 

Forfatteren er sig sit Fremskridt fuldt bevidst. Lige- 
som Christian Pedersen har ledsaget sine Udgaver 
med Anbefalingsskrivelser fra sin franske Ven, har 
Henrik Smed prydet sin med flere Bidrag af en af 
sine Venner, den danske Humanist Petrus Parvus 
Roscildensis eller Peder Lille fra Roskilde. Straks efter 
Titelen henvender denne Forfatter »et ottelinjes For- 
maningsvers til Begynderne i Studiet af den renere 
Litteratur«. Ligesom det græske, dog med latinske 
Typer trykte, Ord i denne Overskrift er et Skud Skarpt 
imod Tilhængerne af den mindre rene Litteratur, 
der sikkert ikke havde den mindste Anelse om, hvad 
Protreptikon Ogdoastichon vel kunde betyde, saaledes 
er Verset selv med tydelig, men naturligvis overlegen 
Tilslutning til Christian Pedersens beskedne Distika 
en Frembringelse af en meget »lærd Cithar«, som 
han siger (med gal græsk Ordform) : 

Hvis Aonidernes (Musernes, Ovid Metam. V. 333) hellige 

Kilder dig lyster at gæste, 
Hvor den tre-enige Flok danser til Citharens Lyd: 
Her gaar Vejen. Maaske du til Ciceros blomstrende Marker 
Ønsker at styre din Gang: Vejen sig aabner dig her. 
Thi nærværende Bæk er strømmet fra Musernes Kilde, 
Blomsterne langs dens Bred, Tullius (Cicero) selv har 

dem sendt. 
Heraf er spiret den Have, saa blomsterrig, for hvis 

Fremkomst 
Jeg tilønsker min Smed alt det bedste, jeg ved. 

Derefter følger saa et meget langt Brev fra den 
samme Peder Parvus til Henrik Smed. Det er den 
begyndende Humanismes vigtigste Aktstykke her fra 
Landet. Det er skrevet paa et meget begejstret og 
meget kunstigt Sprog med Ordspil og sirligt ind i 
hinanden puttede Perioder for at vise — thi saale- 
des er Stilen — »den, som du, hvor liden den end 
er, hos mig har bemærket, svage Skygge af Læsning 
i den renere Litteratur«. 

Til al god Lykke hedder Manden paa Grund af sin 
klejne Vækst Parvus og kan altsaa med en smukt 
stiliseret Beskedenhed begynde sit Brev saaledes: 

»Jeg, Peder Lillemand fra Roskilde, ikke mindre 
de godes end de vellærdes Mand, den renere Dan- 
nelses Dyrkeres mindste Mand, sender den hos os 
skarpeste Bekriger af den udannede Litteratur, Hen- 
rik Smed fra Malmø, min svorne Broder med fuld- 
god Vilje tusind gode Nætter, f 

De to unge Mænd har gjort hinandens Bekendtskab 
i Rostok, hvor de har drevet humanistiske Studier 
sammen. I Anledning af dette Venskab hædrer Peder 
Parvus »den med den renere Litteraturs, saa vel som 
med det renere Livs Skønhed højt prydede Henrik 



106 HUMANISME 

Smed« med nogle ildfulde Perioder, som sikkert er 
meget alvorlig mente: Medlemmer af saadanne kæm- 
pende Sammensværgelser har til alle Tider været 
henviste til at rose sig selv indbyrdes, da det var 
mer end uvist, om de andre vilde gøre det. Derefter 
takker han ham for den særdeles fine Maade, hvor- 
paa han ikke har svaret paa hans to tidligere Breve 
og dog besvaret dem. »Thi nyssens ved din Hjem- 
komst fra Leipzig, den i Lærdom i de tre Sprog, 
Latin, Græsk og Hebraisk, mest blomstrende Stad, 
har du bragt mig det sødeste Brev — skal jeg sige: 
det udsøgte og kærlige eller omvendt: det kærlige og 
udsøgte Brev? i den Grad kappes deri, saa sandt 
hjælpe mig Gud og forfremme mine Studier I den 
fineste Dannelse med et Hjerte, fuldt af oprigtig Kær- 
lighed«, hvori den ansete Humanist Herman Tuli- 
chius (jeg overspringer Titlen) paa Henrik Smeds 
Opfordring har sendt sin Peder Lille, som han dog 
ikke engang kendte saa meget, at han vidste, om 
han, som man siger, var gul eller graa, en saa smig- 
rende Henvendelse, at den lille Mand bliver ganske 
rød derved. »Maatte jeg dog en Gang til Gengæld ved 
det guddommelige Forsyns Bestyrelse, hvortil jeg 
har fortroet mig, nemlig Talsmanden den Hellig 
Aand, med Alles høje Fader og Hans høje Søn, Gud 
lig, saa vidt min Lidenhed tillader, kunne bringe 
ham en ikke ganske almindelig Tak derfor. Ved Gud 
og Mænd, hvis det paa nogen Maade kan lade sig 
gøre, skal jeg vel mage det saa, at jeg med mine Øjne 
kan faa at se ham og den fintdannede Peter Mosel- 
lanus, der nu, som Rygtet gaar, med den største Ros 
lærer ærligt Latin og Græsk i Leipzig, den grund- 
lærde Philip Melancthon, Martin Luther, den ved Ry 
for sin Sandhed i Gudsbeskuelsen fremragende teo- 
logiske Doktor, og især den udmærkede Mand Hr. 

Johannes Raghius Æsticampianus, lavrbærkranset 
Digter og Taler og ypperlig Doktor i den højhellige 
Teologi, og de øvrige saa vel i Wittenberg, der er 
fremmest i tretunget Dannelse, som andensteds vir- 
kende Læremestre og med egne Øren høre dem give 
deres egne Ord Lyd. « 

Indtil da maa den gode Ven ikke rose ham saa over 
al Maade, at de ikke begge to skal gøres til Spot efter 
den fra Horats kendte Fabel: >du, som idelig udraa- 
ber, at Bjergene vil føde noget stort, og jeg, der en- 
delig fremkryber som en lille Muse. Men han maa 
gerne sige, at Peder Lille omfatter alle de ypperlige 
Doktorer, Professorer og Studerende af den guddom- 
melige Talekunst og den gamle Teologi med større 
Kærlighed, end det vel kan tros og siges, og det be- 
standig til det sidste Aandedrag. 

Hertil regner han med Glæde Henrik Smed selv. 
Skønt han ikke, saa lidt som Peder Lille selv, des- 
værre! og mange andre, ellers baade dygtige og ær- 
bare Mænd her i Danmark, har faaet den udsøgte 
Opdragelse fra Barndommen af, som Ungdommen 
nu om Dage og herefter vil kunne glæde sig ved, de- 
ler han dog disse unge Menneskers Glæde over deres 
gyldne Lod og den længst forønskte Lykkes Alder 
lige saa oprigtigt, som om han selv havde lært den 
latinske Tales Sving, umiddelbart efter at have bort- 
lagt den barnlige Rangle. Han er ikke som hine avinds- 
syge Udstemmere, Udpibere, ja Udsmidere af al Stil, 
saa vel prosaisk som poetisk, ja af Modersmaalets 
Sproglære, der med Hænder og Fødder klynger sig 
til deres fra Fædrene nedarvede numpsimus og 
gaar drabeligt i Dyst derfor som for Arne og Alter, 
saa at de ikke er at bevæge til at bytte — som Glau- 
cus med Diomedes — dette skidne Ord med den for 
dem nye, men for alle dannede Mennesker for længe 

siden mundrette, skønne og kostbare Form sump- 
simus. 

Fra denne foragtelige Uvidenhed, der rejser sig af 
en fast Indbildning om, at man kan være lærd, naar 
man er oplært paa en ulærd Maade — saaledes som 
den store lærde Mand, Overanføreren for den litte- 
rære Hær, Genstanden for hele Kristenhedens En- 
thusiasmus : Erasmus {diu desideratas Desiderias Eras- 
mas) fra Rotterdam etsteds skriver — eller, som en 
anden udmærket Mand har sagt, kommer af en sim- 
pel Misundelse hos dem, der ikke lider, at unge Men- 
nesker ager, hvor de selv har maattet gaa til Fods 
— fra dette Udskud af Menneskeslægten eller rettere 
fra disse Uhyrer i Menneskeskikkelse vil de begge 
vende sig med den Foragt, de fortjener. Henrik Smed 
vil ved sit venlige Væsen, sin Flid og Lærdom og sit 
gode Hoved være vel skikket til at gøre de unge Folk 
her i Landet til glade og taknemmelige Dyrkere af 
det menneskelige Studium, med eet Ord: til Men- 
nesker, og, saaledes som han ønsker, gøre Fædre- 
landet Ære. Af dette Ønske har han nu virkeliggjort 
en Klat ved den liden Urtegaard af ligetydige Ord, 
som han egenhændig har plantet af Ymper fra det 
latinske Sprogs Have. 

>0g bliv saa ved, saa smukt som du har begyndt, 
og meddel den danske Ungdom med dine Skrifter 
og din levende Røst, fint og ægte, den fine og ægte 
Videnskab. Ved at gøre dette vil du enten, som Fa- 
bius siger, naa det højeste, eller i det mindste se 
mange neden under dig. 

Lev vel og bliv som hidtil ved at elske mig, som 
elsker dig. 

I Hast. 

København, ustridigen den ypperste af alle Stæ- 
derne i Kongeriget Danmark, den femte December, 

Aaret efter Jomfruens Nedkomst nitten over halvan- 
det Tusinde. « — 

Herefter kommer atter et Vers af den samme Petrus 
Parvus, nemlig et »tilinjet Klagemaal til den litterære 
Dannelses yngste Elskere« : 

Dreng! ifald du ej ved, hvor lunefuldt Lykken kan veksle, 

Plante paa Rosernes Sted Tisler, og Roser igen, 

Se da et sørgeligt Tegn paa os, som, gamle og unge. 

En beklagelig Hob, viser dig Lykkens Forlis. 

Klap i din Haand, lille Dreng! hvis Fædreneland hedder 

Danmark, 
At du har Lyset set i en saa lykkelig Tid. 
Ak, langt bedre end vor er Eders Skæbne: den Hører, 
Som med Ferlen os slog ind det barbariske Skrift, 
Lokker dig alt, til Musers Smil, med det sødeste Mundgodt. 
Lykke! hvor lunefuldt veksler du Menneske-Kaar. 

Maro: 
Alt veksler med Lykken, 

Saa følger en kort Henvendelse fra Henrik Smed selv 
til de smaa Begyndere med Løfte, at der vil komme 
meget efter, »saa at du, naar du har lært dette, kan 
naa frem til at efterligne de herlige Autorer, fornem- 
melig Terents, Cicero og de to Virgiler, nemlig den 
kristelige, Baptista Mantuaneren, og den hedenske 
Maro, saaledes forstaaet, at du af Terents skal lære 
Udtrykkets Rigtighed, af Cicero Talens Fylde, af de 
mantuanske Virgiler Digtets Højhed og Værdighed og 
ikke mindre en hellig Vandel til Guds Ære og Fædre- 
landets kommende Pryd og Støtte«. 

Til sidst er der aftrykt nogle fine og kønne Vers af 
Johannes Murmellius om Opdragelsen og nogle Cita- 
ter af Erasmus' Ordsprog om samme Emne. 

Saa sparsomt flyder Kilderne til den begyndende 
Humanismes Historie foren Undersøgelse, der holder 

sig strengt til Teksterne, at denne Indledning til en 
Glosebog er dens vigtigste Aktstykke. Til Gengæld 
giver den et næsten fuldstændigt Aftryk af dens Type: 
en Blanding af Poesi og Pedanteri, Begejstring og Glo- 
ser. Der er Erasmus' Aand deri, men bag den øjner 
man allerede Montanus'. 

Henrik Smeds lille Fortale har sin Betydning ved, 
at den i al Korthed foregriber Indholdet af det huma- 
nistiske Kursus, som med Kirkeordningen — i Til- 
slutning til Melanchthons og Luthers Skoleplan — 
gennemførtes i de nordiske Skoler. Med Udeladelse 
af Karmeliter-Humanisten Battista Mantovano, Ver- 
gils Bysbarn og Efterligner, hvis kristelige Elegier 
læstes almindelig ogsaa nord for Alperne indtil Refor- 
mationen, var det hele det sekstende Aarhundrede 
igennem godt Latin — og om Græsk blev der næsten 
ikke Tale i Skolen — at man lærte at tale Sproget ved 
Hjælp af Terentses Komedier, at skrive Prosa efter 
Cicero (Epistlerne og De officiis) og Vers efter Vergil. 
Maalet var reelt nok: en moralsk, religiøs og patriotisk 
Optugtelse (»en hellig Vandel til Guds Ære og Fædre- 
landets Hæder«), men Metoden var overvejende for- 
mel sproglig Dannelse igennem Efterligning af de 
bedste Mønstre. Imitatio clarorum autorum, som Hen- 
rik Smed siger, og intet andet blev fra først af Latin- 
skolens Princip. 

Men vigtigere er unægtelig det ganske personlige 
Vidnesbyrd, som Petrus Parvus aflæggerom den Aand, 
der boede i ham. 

Det vilde ikke være vanskeligt at gøre denne Aand 
en Smule til Latter paa en anden Maade, end han selv 
frygter for, over for dens Efterkommere i det tyvende 
Aarhundrede. Den lille Mand, der hele Tiden saa høf- 
ligt bringer sin Lidenhed i Erindring, er ikke bleven 
større siden. Hans Foragt for de »Mørkemænd«, der 

tror, at »vinumme« paa Latin hedder » numpsimus « * 
minder os om den lille Gottinger-Sinke hos Heine (i 
»Harzrejsen«), der vil afbryde al Omgang med Theo- 
dor, fordi han er en saadan Las, at han i Gaar ikke 
engang vidste, hvad mensa hedder i Genitiv. Hans 
morsomme Studenter-Ed: »Saa sandt hjælpe mig Gud 
og forfremme mine Studier! « synes os at kunne sættes 
lige ind i »Erasmus Montanus«. Hans latinske Vel- 
talenhed er for længe siden latterliggjort i Else Skole- 
mesters sirlige Stil. Naar man husker paa de friske 
Blomster i Morten Børups folkelige Latin, er det ingen 
Forfremmelse af Studierne at komme til denne lille 
første Pode, som er sat i Henrik Smeds Urtegaard af 
Gloser. Man mærker vel, at her taler ingen Mester, 
men en umoden Gymnasiast. 

Folk, som har faaet en gammeldags Latinskoledan- 
nelse, maa endnu kunne huske den Tid, da Kundska- 
ben kun havde givet dem meget lidt af sit Indhold og 
Livet slet intet af sin Fylde, men den pirrede Form- 
sans brændte af Begærlighed efter et Indhold, og de 
latinske Fingre kløede efter et Stof at behandle. Her- 
igennem vil man bedre kunne forstaa den aandelige 
Tilstand her i Landet omkring 1520, hvorfor Petrus 
Parvus er det typiske Udtryk. 

Man befinder sig som i en Skole i en afsidesliggende 
Provinsby. I Virkeligheden var flere af de ældste Hu- 
manister blevet opdraget i saadanne, Petrus Parvus 
selv, ligesom tidligere Christian Pedersen, i Roskilde, 
hvor den udmærkede, humanistisk dannede Skotte 
Walter Mortimer vistnok havde været hans Lærer. 
Men det lille København selv med sit halvt barbariske 
Universitet var en saadan Skole. Ligesom Børup i 
Købstadvisen betegner Parvus den som den ypperste 

* Macaronismen er sikkert hørt her i Landet; den findes ikke i 
Epistolæ obscurorum virorum. 

af Stæderne i Landet, hvad der den Gang ikke var saa 
overflødig en Bemærkning som nu, da baade Odense 
og Helsingør, senere desuden Viborg og Malmø kap- 
pedes med den som Læresteder. Han ved dog hel vel, 
at det vil kun lidt sige mod de tretungede Lærdoms- 
sæder i Leipzig og Wittenberg. Fra det sidste Sted 
kom just i samme Aar den første Lærer i det græske 
Sprog, som Parvus endnu ikke kunde skrive rigtigt. 

Hinsides Havet var Lyset. Derover bragte Rygtet 
Navnene paa de store Mænd, der i Frastanden forto- 
nede sig i Skikkelse af vældige Lærefædre. Det er mer 
end tvivlsomt, om nogen Gymnasiast i nogen Krog af 
Landet nu til Dags vil se hen til Universitetets Fædre 
med saadanne Følelser som Parvus til Melanchthon 
og de andre eller blive saa himmelhenrykt over en 
Opmuntringsskrivelse fra en Student af ældre Aargang 
som Parvus over Brevet fra Tulichius. 

Og at det ikke bare var Afstanden, der forstørrede, 
men at den danske Humanisme i disse Aar kun er en 
svag Genklang af fuldere Toner paa den anden Side 
Havet, viser en Sammenligning mellem Petrus Parvus' 
Brev til Henrik Smed og Ulrik von Huttens store Brev 
til Niirnbergerhumanisten Pirckheimer fra Aaret før, 
af 15. Oktober 1518. Den rige Borger, der i god Mag 
dyrkede Muserne, har udtalt den Frygt, at hans rid- 
derlige Ven ved sit omtumlede Hofliv skulde blive 
forstyrret i Studierne. Han kan spare sig Sorgen, Hut- 
ten vil aldrig sige det lange Farvel til de søde Studier, 
»der vil følge mig, saa længe mit Hoved er oppe, ikke 
nu eller da, men altid, uadskilleligen, selv midt i Tum- 
lerne, som du siger. Thi hvis det at elske Studierne er 
at være en Student, da viger jeg i dette Navn ikke no- 
gen i hele Tyskland«. — Han har vist sin Kærlighed i 
Gerningen, hvad Pirckheimer ikke saa lige har gjort, 
ved sin Kamp imod Mørkemændene. >Nu ser vi, hvad 

Gavn det gør, at hine Nelder er oprykkede og denne 
Klinte udryddet med Rode, saa at det retskafne Stu- 
diums ædle Spire, der alt pipper frem, kan komme 
ret for Dagen og faa Rum til at brede sig, saa at, siger 
jeg videre, de, der modsætter sig den gode Dannelses 
opgaaende Sol ligesom utidige Skyer og i selve dens 
Opgang søger at sværte dens rene Glans, kan fordrives 
og adsplittes, de gode Videnskaber leve op, et fast 
Samkvem i begge Sprog forene os med Grækenland 
og Italien, Tyskland smykke sig med Kultur, Bar- 
bariet uddrives med Spe til Ørkenen og Østersøen.« 
Modstand skal ikke forknytte ham: gaar vort Fore- 
tagende langsomt frem, det gaar dog. »Imidlertid vil vi 
efterligne Palmetræets Stamme deri, at jo mere de tryk- 
ker os, des stivere vil vi gøre os og rejse os imod deres 
Masse med en utvingelig Trods. Til det Stykke Ar- 
bejde vil vi ægge vore jævnaldrende, du som en gam- 
mel og forsøgt Karl med et anseligt Stykke af Banen 
bag dig forud for andre, jeg, en ung Knægt i min Al- 
ders Blomst, ivrigt paa Færde ved alt, hvad der falder 
for. — For en Tid I For et Studium ! Mig lyster at leve, 
min Villibald, skønt jeg endnu ikke har Lyst til at 
hvile. Studierne trives, Aanderne blomstrer. Hejda, 
Barbari! Køb dig en Strikke eller brug Benene!« — 

Men der er trods det overstrømmende Gymnasiast- 
Sværmeri et sikkert humanistisk Instinkt i Peder Par- 
vus. Man maa mærke sig den rent faglige Værdsættelse 
af Luther: theosophicæ veritatis nobilitate insignis. Det 
er den samme Stil , som naar Erasmus i sin Parafrase 
af Evangelierne kalder Kristus dodor cælestis Philo- 
sophiæ, eller Melanchthon i et græsk Vers fra 1518 
Luther »Visdommens gudopfyldte Herold og Sand- 
hedens Korfører« . Lige saa akademisk er den Række- 
følge, han giver sine Lærere: Æsticampianus, Huma- 
nismens Vandrelærer, der paa denne Tid var havnet 

Tider og Typer. I. 10 

i Wittenberg og havde sluttet sig til Reformationen (d. 
1520), over Luther og Melanchton og Rotterdamme- 
ren uden for al Sammenligning med andre. Og der er 
en ganske klar Bevidsthed om Hovedsagen i den ung- 
dommeligt kække Forkyndelse, at kun de, der dyrker 
det menneskelige Studium, bør regnes for Mennesker* 
Erasmus kunde umuligt have udtrykt sig tydeligere. 

Maaske der endogsaa er Antydning af en humani- 
stisk Religion i det Træk, at han nævner Aanden før 
baade Faderen og Sønnen. Thi Aanden er Humani- 
sternes Gud mere end baade Faderen og Sønnen. I 
det Brev, Poul Helgesen skrev til Christian II i 1522 
for ved sin Oversættelse af Erasmus' >En kristen Fyr- 
stes Optugtelse«, hedder det, at »enddog denne Bog er 
skreven af Erasmus, der i Lærdom flere over vinder, 
end jeg skrive tør, saa er hun dog uden Tvivl digtet af 
den Hellige Aand, som tal den største Part, som i Bogen 
staar < . Det er i Sandhed at beklage, at denne frimodige 
og ægte videnskabelige Tillid til den hellige Aands 
fortsatte Gerning i de bedste Mænds levende Tale 
maatte vige for Lutherdommens Tro paa det urygge- 
lige Ord. 

Hvad Petrus Parvus angaar, har han dog nok til daglig 
Brug sat Ordet over Aanden : det var i de Tider, da 
Logos blev en Glose og boede iblandt dem. Sjælen i 
hine Tiders Filologi var den faste Overbevisning, at 
»Sprogene« — Hebræisk, Græsk og Latin, de tre Kri- 
sti Korses Sprog, og der var ikke andre — var Guds 
Ords medfødte Klædebon, som Aanden selv havde 
virket. Ligesom den samme Lektor Povl i en Afskrift 
af nogle Vers om Kirkens Forfald i Battista Mantova- 
nos Stil, som han har foretaget til sin Opbyggelse efter 
et gammelt (?) Haandskrift fra Sorø Kloster, ikke for- 
sømmer at udspærre de Steder, hvor der er Fejl i Ryt- 
men, saaledes vidner Petrus Parvus foran en Sam- 

ling religiøse Digte i vekslende Verseformer af Seba- 
stian Brant, som han udgav i samme Aar som Brevet: 

To Ting lærer min Muse: med Stilens Sødme den fylder 
Først din Tunge, derpaa Sjælen med Elskov til Gud. 

Den gode Mand har da formodenlig brugt Rosen- 
kransen til at skandere latinske Vers efter. 

Naar endelig Parvus udtaler det Haab, at Vennens 
Arbejde vil blive baade til hans Fædrelands og hans 
egen Berømmelse, saa at han i al Fald vil se mange 
neden for sig, giver han hermed et ganske troskyldigt 
Udtryk for den særegen humanistiske Æresfølelse. 
Den bestaar dels af en brændende Kærlighed til Fæ- 
drelandet som hos Christian Pedersen eller Anders 
Vedel, der higer efter at gøre dets Navn berømt mel- 
lem kultiverede Nationer, dels af en sviende Dukse- 
Ærgerrighed , der gaar ud paa at mase alle Medbejlere. 
Dersom nogen skulde mene, at det er først i vore Dage, 
de lærde bær saadan Avind til hinanden, som den 
ærlige Jeppe mener i »Erasmus Montanus c, vil det 
være ham en Forfriskelse at gøre sig bekendt med 
Humanismens Historie, fra Florens til København. 
Der er ingensinde og ingen Steder blevet myret saa- 
dan paa for »at se mange neden for sig« som i de litte- 
rære Republikker. — 

Saaledes stod da den danske Humanisme i 1520 som 
en Form, der er fuld færdig til at fungere, utaalmodigt 
biende paa sit Indhold. 

Fra Typens første Fremtræden kan man slutte til 
dens senere Udvikling. Saaledes som denne Form her 
arbejder i Petrus Parvus' Brev og i hans Vers, har den 
siden arbejdet. Det er denne udefra hentede Form, 
der har gjort vort nordiske Bondemaal, et Lovsprog 
og et Sagasprog, til en klassisk Prosa med systema- 
tisk Arkitektur. Det er denne runde Mund, der efter 

10* 

at have øvet sig paa de latinske »Distikac har gjort 
vort Folkevisevers til en akademisk Strofe. Petrus 
Parvus' Vers om Lykkens Omskiftelser var formet 
over etsted hos Vergil : »Sors omnia uersatt; en Folke- 
vise har samme Sætning > Lykken hun vender sig ofte 
om< til sit Omkvæd. Men for at komme fra denne ly- 
riske Stenstil til den moderne Lyriks fulde og rigt af- 
vekslende Udtalelse af et Følelsesindhold, f. Eks. til 
Kingos 

Sorrig og Glæde de vandrer til Hobe, 
Lykke, Ulykke de gange paa Rad, 
Medgang og Modgang hinanden anraabe. 
Solskin og Skyer de følges og ad — 

maa man over Vergil og Petrus Parvus. 

Og i den første Type kender man den bestandige 
Type. En Humanist er et Menneske, i hvem Livet be- 
gynder som en Form , der begærer at fyldes. Huma- 
nismens Højdepunkt er Foreningen af Form og Fylde, 
Goethe. Dersom man ad historisk Vej vil naa til For- 
staaelse af Mesteren, maa man begynde med Gymna- 
siasten. Hans Urtype er her i Landet Petrus Parvus. 



III 

Samme Aar som Latin -Formalismen kom til Udtryk 
i Parvus' Brev, forefaldt et Par Begivenheder, som i 
Lyset af hvad der senere fulgte efter viser sig som de 
første Spirer til den Goethe-Humanisme, som en Gang 
lange Tider efter skulde komme. 1 1520 kom den før- 
ste Lærer i Græsk til København fra Wittenberg. Og 
samme Aar eller Aaret før var Paracelsus i Danmark 
paa et kort Besøg, rimeligvis som Sigbrits Gæst. 

Det var en Trækfugl fra et andet Klima, der strøg 

over Landet. Denne Mand, hvis Navn Philippus Åre- 
olus Paracelsus Theophrastus Bombastus begynder som 
Humanisme og ender som en Bravade, ligesom Re- 
næssancen, var selv et Udtryk for Kontrasten i Renæs- 
sancens Aand, hans filosofiske Medicin var en sælsom 
Blanding af Iagttagelse og Magi. Men i denne Filosofi 
dæmrede den Sans for Naturen og Grækerne, som 
er Erasmus-Humanismen fremmed, men som efter- 
haanden, herhjemme især i det syttende Aarh undredes 
Naturvidenskab, arbejdede sig frem til Klarhed i den 
goetheske Naturalisme. 

Men den stærkeste Kontrast i Renæssancens Aand, 
det farlige Spil af Lys og Mørke, Styrke og Svaghed, 
saa den spinkle Humanisme legemliggjort for sine 
Øjne paa Nordens Trone med Kong Christian den An- 
den. Kong Christian, der under en Samtale med Eras- 
mus i 1521 fik Rotterdammeren til at glemme sin Ironi 
ved at udtale sig for Anvendelsen af de stærke Læge- 
midler, hvorved hele Legemet gennemrystes, havde da 
nylig anvendt et af de stærkeste: det stockholmske 
Blodbad. 

Samme Aar, 1520, kastede Luther Bandbullen paa 
Baalet i Wittenberg. 

Fra disse to Begivenheder udgik den Ufred , der i 
halvhundrede Aar gav den unge Dannelses Dyrkere 
saa ublide Kaar at trives under. De trængte vel til at 
lære Livet at kende, nu fik de det at føle. 

Typisk er Forholdet mellem Christian den II og Poul 
Helgesen. KarmeliterkoUegiet, som Helgesen var For- 
stander for, var oprettet ved Kongens Understøttelse. 
Men da Poul Helgesen i en Prædiken paa Slottet om 
Herodes og Herodias hentydede til Kongens Forhold 
til Sigbrit og Dyveke — for hvis Skyld han maaske 
især var Ordenen saa god, da hun laa begravet i dens 
Kloster — tog Kongen sin Understøttelse tilbage. Poul 

Helgesen forlod Universitetet og Byen, og den huma- 
nistiske Kongsgave blev Københavns Ladegaard. Yder- 
ligere havde Lektor Poul tirret Kongen, da han i Ste- 
det for det Fyrstespejl, som Kongen havde givet ham 
at oversætte, rimeligvis Macchiavellis/Zpr/ncipc, havde 
sendt ham sin Oversættelse af Erasmus' Skrift >En 
kristen Fyrstes Optugtelse 4: med det ovenfor omtalte 
Brev, dateret d. 24. Januar 1522, »den Dag, da vi har 
set Magister Diderik (Slaghøk) ynkelig omkomme paa 
Baalet paa Københavns Gammel Torv, en Straf, der 
bør times alle, som besmitter og fordær\'er Fyrsternes 
Sind med deres falske Raadc . Det var den sindige Hu- 
manisme, der vilde bremse den ubændige Renæssance. 

I det hele var det Kong Christians voldsomme Per- 
sonlighed og ulykkelige Skæbne, som først forstyrrede 
Humanisternes Læsero. Hans Love, hvoriblandt Sko- 
lelovene, der er det første officielle Udtryk for den hu- 
manistiske Aand her i Landet, blev sat ud af Virk- 
somhed ved hans Fald. Flere af de Humanister, som 
han var venligt sindet, fulgte ham i Landflygtigheden, 
saaledes Christian Pedersen og maaske Petrus Parvus. 
I al Fald var ogsaa denne — som han havde ønsket i 
Brevet til Henrik Smed — paa Humanist-Fart i den 
følgende Tid, bl.a. i Paris og Wittenberg, og kom først 
tilbage igen ligesom Christian Pedersen i 1536. 

Men endnu farligere for den nye Dannelses Udvik- 
ling end denne farlige Ven var dens anden Forbunds- 
fælle, den lutherske Reformation, der oprindelig var 
vokset op i dens Skygge, men nu ganske tog Luften 
og Lyset fra den. Heraf faar man et klart Indtryk gen- 
nem det andet typiske Aktstykke til Oplysning af den 
humanistiske Situation omkring 1520, nemlig den 
Tale paa latinske Vers, som under Titelen »Kirkens 
Klagemaah udgaves i Malmø i 1529. 

Siden Christian H.s Bortrejse havde Universitetets 

Kansler Biskop Lage Urne holdt strengt over, at det lu- 
therske og humanistiske Studium ingen Fremgang fik 
ved Universitetet. Af nogle smaa tarvelige Epigram- 
mer af ham ser man, at han har hadet »Lutherister« 
og »Græcister« lige oprigtigt. Tre Uger efter hans Død 
holder da en af disse Græcister, Mester Olaus Chry- 
sostomus^ Ole Gyldenmund, sin Tale ved Universite- 
tets Fest i Frue Kirke 3. Pinsedag 1529 i Anledning 
af Rektorskiftet, hvori den undertrykte Stemning 
skaffede sig Luft. 

Straks i Proemiet, den korte Prosa -Indledning før 
Versene, mærker man, hvorledes Humanismen i de 
ti Aar siden Parvus' Brev er kommen til Kræfter i det 
skjulte. Det er ikke et Par unge Skolarer uden for La- 
vet, der henvender sig til de smaa Begyndere, men en 
Universitetslærer, » beruset af klassisk Dannelse « , som 
taler for en Forsamling af »de i begge Litteraturer 
kyndigste Mænd, som end ikke Cicero vilde kunne 
tiltale uden med bævende Hjerte«. I Stedet for en Pe- 
der Parvus er det nu en Chrysostomus, en Mand, hvis 
Mund Perikles' Gudinde Overtalelsen har salvet med 
Sødme og Vergil og Ovid med Citater. 

Det er, siger Mester Ole, ikke Videnskabernes Pris, 
som i denne Tid, hentede fra Underverdenens Mørke 
op i Dagens Lys, faar Liv paa ny, men Kirkens Klage, 
man vil faa at høre i en Tale, hvis Hensigt er ikke at 
prale med, men at prøve sin Aands Kraft og Evne. 

Hovedindholdet af Deklamationen er virkelig ogsaa 
en Beklagelse over Kirkens Tilstand, som Erasmus 
kunde have skrevet den, hvis han ellers havde haft 
den samme Smag for lyriske Hexametre som Forfat- 
teren, der ligesom sin Mester Ovid tilstaar, at han 
fra Svøbet, som man siger, har haft en Svaghed for 
bunden Tale. Det er vel ogsaa Erasmus' * Fredens 
Klage«, som har givet ham Ideen til hans Tale: 

Freden klager jeg for, det dyrebareste Gode, 
Som ved Gudernes Gunst er givet Jorden fra Himlen. 
Tvinges den ikke at drage af Land, det dejlige Hoved 
Askebedækket og Brysterne flænget af Hændernes Veslag, 
Med sine Søstre i Flok paa fredløs Fod over Jorden? 

» Søstrene € er Dyden og Fromheden: 

Klagende søger Dyden et Hjem: i Verden den vide 
Ser du kun sjælden dens adspredte Spor, snart ser du 

dem ikke. 
Knægtet er Fromheden, op til sin Himmel Astræa er 

.flygtet o. s. V. 

Det er Almensteder, Humanistklager, som er hørt 
mange Gange før og siden, til Dels med de samme Ord 
fra Ovids Metamorfoser til J. L. Heibergs »Nødde- 
knækkerne 



€. 



* 



Men i den videre Udvikling af Kirkens Klagemaal 
over den nærværende og kommende Ufred er der et 
bestemt udtalt Standpunkt inden for Kirken med Øn- 
sket om en Reform paa Grundlag af det bestaaende. 
Ligesom Luther, da han først gik løs, forekom Eras- 
mus som >en Gigantc, der vilde storme Himlen, me- 
ner Chrysostomus sikkert Lutheranerne med sine 
ovidske Fantasier over »de slangefodede Uhyrer c , der 

* Sammenlign: 

Victa Jacet pietas^ et virgo cæde madentes 
ultima caetestam terras Astræa reliquit, 

(Op. Metam, I, 149 f.) 

Victa Jacet pietas, celos Astrea petiuit 

{Lamentatto BeeUtiæ V. 85.) 

Astræa: Du ved, Pomona, dengang alle Guder 

Fra Jorden flygted ved Jernaldrens Komme, 
Var jeg den sidste, som forlod vort Hjem. 
Thi nødig opgav jeg den kære Jord, / 

Og først da Menneskenes Slethed tiltog, 
Drog ogsaa jeg fra Jorden op til Himlen. 

(J. L. Heiberg: Nøddeknækkerne. V. 11 ff.) 

vil styrte »de Himmelske« — Helgener og Martyrer 
— ned af »Olympen« . Yderst karakteristisk for denne 
før- lutherske Humanisme er hans Forargelse over 
Lutheranernes Angreb paa Nonnekyskheden : 

Selv vore Jomfruskarer berøver man Himmelens Hæder, 
Skønt de har bundet og traadt under Fod den forførerske 

Vellyst, 
Skønt Diones (d. e. Afrodites) lønlige Lyst de har flyet og 

er flygtet 
Langt fra det Sted, hvor til Bryllupsfest Begfaklerne flam- 
mer. 
At de kan give for Gud deres Lemmer hen som et Leje, 
Velbehageligt, redet med Kyskhedens snehvide Udstyr, 
At deres sejrrige Sjæle til sidst kan hinsides Døden 
Hvile paa himmelske Hynder og kranse Gudernes Borde, 
Evigt af Nektarsaft og Ambrosia huldt vederkvæget. 

Dette er maaske nok en noget liderlig Fromhed : saa- 
ledes omtrent vilde Ovid have kunnet digte, hvis han 
havde været i Kloster. Men saaledes, med den samme, 
af antik Skønhedskultus besvangrede Fromhed, vilde 
ogsaa en Renæssancemaler have kunnet male. Det 
vilde have givet en artig Række »ovidiske Historier«, 
dersom Lutherdommen havde smykket sine Kirke- 
vægge med humanistiske Billeder. 

I samme kætterQendtlige Stil er ogsaa Klagen over 
Biskoppernes Verdslighed og deres Ligegyldighed for 
den Hjord, de burde værge mod »Ulvene« s Indbrud. 
Maaske man endogsaa, som Udgiveren af »Kirkens 
Klage«, H. F. Rørdam, mener, i den gennemførte Ud- 
vikling af dette Billede (fra Ap. Gern. 20,29) tør se en 
paa Universitetets Vegne afgiven Tilstaaelse for Mod- 
tagelsen af Lage Urnes skrappe Paabud i et Mandat af 
11. Juli 1527, »at holde Ulvene, d. v. s. Kætterne, Kir- 
kens aabenbare Fjender, langt borte fra Menighedens 
Faarefold«. Der er i hele denne Udvikling fuld Over- 

ensstemmelse med den Humanistklage over Kirkens 
Forfald, som Povl Helgesen gav sit Bifald (S. 114), hvori 
Kirken, fordum Verdens Moder, nu siges at være dens 
Stemoder. Det sidste Billede fører lige over i Chryso- 
stomus' første Vers, hvor Kirken afbildes som Guds 
Brud og Menighedens Moder. 

Men med en helt erasmisk Spot over Munkenes Uvi- 
denhed ender Talen. Det er tobenede Æsler, som ikke 
aner, hvad Kasus Orphea er, og som tror, at Fønix er 
en Hest og Parnassus en Poppegøje, som ingen andre 
Bøger har end en Bønnebog og en Postil, hvis Virk- 
ning svarer nøje til dens Navn: tSov i Roe. 

Dog, vi præker for døve. Ved denne Tale bevæges 
Hint arkadiske (d. e. molboagtige) Broderskab ej, med 

langt mere Iver 
Ser de sig selv til Gode og sanker flittig paa Talgen.* 
Højt hyler Ulven paa Rov i de ubevogtede Stier, 
Mens de stalker af Sted, saa Bugen bævrer af Ister. 
Se, hvor Fødderne svingler for Lemmernes vældige Masse! 
Midlertid forsmægter de Lærdoms-Skrin, der forvarer 
Musernes Gave, Phøbus' Skænk og de hulde Chariters, 
Aandens Dresel, som Sangernes gudbeaandede Læber 
Og, lig en Sol, der sprænger med Magt Vankundigheds Skyer, 
Paulus' himmelske Mund har aabenbaret for Verden. 
Klæderne hænger i Laser, og Legemskraften fortærer 
Granskningens evige Møje; de bor i fremmede Reder, 
Hvorfor en uhyre Sum de aarligaars maa betale. 
Dog, de livsalige Studiers Trøst forsøder dem Livet, 
Skæbnens Stød skal med ubrudt Mod de taaligen døje, 
Indtil der kommer en Tid, der kommer en gladere Alder, 
Da det herlige Studium faar sin forrige Hæder, 
Da den fulde Værdi tilmaales de lærde Homerer. — 
O, maatte Pareernes Ten en saadan Alder oprulle 
Snart og de mæskede Midaser ned til Tartaros vælte! 

* Indulgent genio — bene curata cute vivanL 

{Hor. Od, HI, 17, 14. Ep, I, 4, 16.) 

Man kan nu formode, at en Del af denne akademiske 
Klage, f. Eks. Slutningen med den ganske ustiliseréde 
Besværing over Universitetslærernes knappe Lønning 
og Savnet af passende Fribolig, der falder saa troskyl- 
digt helt ud af den mytologiske Stil, først er sat paa 
Papiret i de tre Uger efter den strenge Kanslers Død. 
Man vilde da i Chrysostomus' Deklamation med dens 
kætterQendtlige Indgang og dens munkeQendtlige 
Slutning have et enestaaende Aftryk af Situationen i 
1520'erne, hvori Overgangen i Tidens Tænkemaade 
ligefrem kan høres, ved at Talen gaar over i Midten 
ligesom et af dens egne Hexametre; Lage Urnes Død 
er »Cæsuren«. Som Helhed betragtet og fraregnet det 
poetiske Tryk paa Stilen, er Talerens Dom om Stillin- 
gen dog ikke meget forskellig fra Povl Helgesens i den 
skibyske Krønike, der lader Striden staa mellem en 
gammeldags Fromhed uden Dannelse og en nymo- 
dens Dannelse uden Fromhed. 

Men sikkert er det en Følge af den ved Bispens Død 
forandrede Situation, at Forfatteren af »Kirkens Kla- 
gemaah sendte sin Tale til sin Ven og tidligere Med- 
lærer Frans Vormordsen i Malmø. 

Thi denne Mand hørte netop tilligemed en anden af 
Lektor Povls Disciple, Peder Laurenssen, til de Ulve, 
der angreb Faarefolden. Dette Udtryk bruger Povl 
Helgesen netop om disse Mænd i den skibyske Krø- 
nike. Idet nu Chrysostomus giver Frans Vormordsen 
fri Haand over sit Digt, opgiver han saa at sige sit hu- 
manistiske Bo til den lutherske Teologis Behandling. 
Resultatet er da ogsaa blevet saa riiærkeligt, at intet 
samtidigt Vidnesbyrd taler tydeligere om den aande- 
lige Situation i disse Aar, da Humanismen opsugedes 
af den kirkelige Reformation. 

For det første har Frans Vormordsen forsynet Digtet 
med en Række Randbemærkninger. Heri søger han 



124 HUMANISME 

dels at pille de evangeliske Kerner ud af Talerens 
humanistiske Nødder: naar Chrysostomus med et 
bekendtBilledefraPlatonsSymposionkalderdeverds- 
liggjorte Prælater for »omvendte Silener c (altsaa i 
Modsætning til de Satyrbilleder, der gemte Gudebil- 
lederne: Dæmoner i Gudeskikkelse) siger Anmærk- 
ningen, at Kristus kalder slige forvendte Silener kal- 
kede Grave. Dels indsætter han ganske ligefrem for 
en katolsk Tanke i Digtet en protestantisk i Anmærk- 
ningen med et myndigt: »Dette er saaledes at forstaa« . 
Dernæst har han faaet sin Ven Peder Laurenssen til 
at forsyne Digtet med en Fortale og har selv ledsaget 
det med en Efterskrift. Begge Steder føres ren luthersk 
Tale. Peder Laurenssen opfordrer til, at man vil læse 
Bogen, ikke for Poesiens, men for Sandhedens Skyld ; 
naar ogsaa han taler haarde Ord om »Tidens Ulve«, 
er det Prælaterne, han mener. Og Frans Vormordsens 
Efterskrift virker som en kraftig luthersk Præken efter 
Humanistens akademiske Stiløvelse. Naar Vormord- 
sen klager over Lærdommens Forfald, er det fra kir- 
keligt Synspunkt: at nogle aristoteliske Smaadoktorer 
har fortrængt Kirkefædrene. Man skal læse Paulus og 
omvende sig i Stedet for at tilskrive Bisperne, som 
Chrysostomus har gjort, al Skylden for det Onde, man 
selv kan ophæve. Heri vilde dog ogsaa Erasmus, som 
han paakalder, give ham Medhold. Men hans Angreb 
paa Munkene er i en hel anden Aand end Talerens og 
Erasmus'. I Stedet for Chrysostomus' forelskede Bil- 
lede af de himmelske Vestalinder — et Sted, han i sin 
An mærkning 1 igefrem forvansker — tæn ker han paa d e 
stakkels fattige Smaapiger, der maa miste deres Kysk- 
hed, for at disse kan faa Raad til kunstigt at pleje deres. 
»Saa mange Kerter og Lamper tænder de ved klaren 
Dag, at mangen fattig Kone maa savne en Stikke at 
arbejde ved om Natten.« 

Det var denne Fattigdomsaand og Virkelighedsaand, 
der i Norden tog Glansen af Humanismen og gjorde 
den til et kunstløst Studium. Det er den store lutherske 
Kalkekost, der stryger over dens Billedflade. 

Saaledes som den akademiske Veltaler Olaus Chry- 
sostomus sidder i denne Bog i Klemmen mellem sine 
Venner, de to haarde lutherske Halse, sad Humanis- 
men ganske rigtigt her i Landet ti Aar efter sit Frem- 
brud. Saaledes kom Mester Ole ogsaa til at sidde i det 
ved det evangeliske Gymnasium, der oprettedes sam- 
tidig med Bogens Udgivelse, og hvor han blev deres 
Medlærer som »Malmøprofessor i den renere Littera- 
tur« . Som saadan havde han, efter Peder Laurenssens 
saakaldte »Malmø-Bog«, den Opgave »at gøre unge 
Folk og Klerke bekvemme til at forstaa den hellige 
Skriftes Mening, Grund og Dybhed, fordi at hun haver 
Hjælp Behov af andre, mindre Kunster til at forstaas 
med, ikke i sig selv, thi hun er fuldkommelig, men 
paa Tungemaalets Vegne«. I Overensstemmelse her- 
med fik ogsaa de to Teologer dobbelt saa høj en Løn- 
ning, 200 Mark, som Humanisten. 

Aaret efter, 1530, var det første almindelige Sammen- 
stød mellem Luthers og Pavens Folk paa Herredagen 
i København. Medens Poul Helgesen her optraadte 
imod Lutheranerne, oversatte Chrysostomus deres 
Indlæg paa smukt Latin. Humanismen er sprængt fra 
hinanden ved den lutherske Kile og eksisterer snart 
ikke mere som en selvstændig Sag. Den Reformation 
af Universitetet i humanistisk Retning, som Frederik 
I havde paatænkt, glemtes ganske for den kirkelige 
Reformation ; det er betegnende, at Ordet udelukkende 
er kommet til at gælde den sidste. Da det tre Aar efter 
saa truende ud for denne Reformation, skrev Hans 
Tausen sin danske Vise om Sandhedens Flugt for Løg- 
nen og dens forventede Tilbagekomst og Sejr. Det er 

Humanismens Klagesang, Erasmus' Pacis Querela og 
Chrysostomus Lamentatio ecclesiæ: 

Exilium virtus queritur etc. 

aftøst af den lutherske Stridssang: 

Sandhed fortrykkes til en Tid, 

Det kan hver Mand vel mærke. 

Og Djævelen gør dertil stor Flid, 

At han kan Løgnen bestærke. 

Men kommer Sandhed til Ords igen. 

Da raader jeg, Løgn, du bruger dine Ben, 

Du vedst, hvad det vil koste. 

Hvad vi har set foregaa her hjemme i Tiaaret fra 
Peder Lilles Brev, der er Humanismens første forjæt- 
tende Pip, til den gennemsete Udgave af Ole Gylden- 
munds Tale, hvor den stoppes i Galet af en luthersk 
Næve, er i de samme Tider foregaaet i Tyskland i en 
større Stil og med rigere Dokumenter. Den holbeinske 
Træsnits-Komik i dette Slutnings -Billed kan ikke op- 
veje Savnet af det dyrebareste Dokument, Historien 
kender: et helt Menneske, i hvis Skæbne Tiden ud- 
spiller sit Drama. 

Et Par saadanne Skikkelser har Tysklands Littera- 
tur i Philip Melanchthon og Ulrich von Hutten. Me- 
lanchthons Skæbne er Humanismens Klagesang, Hut- 
tens er dens Heltedigt. I Melanchthons lange Liv og 
Gerning ser man, hvordan Humanismen rinder ud, 
langsomt overvældet af Luthers stærkere Aand; 
hos Hutten ser man, hvordan den slaar sig igennem, 
fra Latinen til Livet. Om Hutten har derfor David 
Strauss kunnet skrive en Bog, der fører dybere ind i 
Tidens Liv, end det er muligt med den danske Litte- 
raturs Dokumenter. 

Men hvad vi ikke ser i det enkelte, kan vi se af det 
hele. Den Overgang fra litterær Humanist til praktisk 

Frihedsmand, der tegner sig saa skarpt i Hattens ra- 
ske Liv, og som han selv har betegnet saaledes: 

Latin jeg fordum skrevet har, 
Det kendtes ej af menig Mand. 
Nu raaber jeg til mit Fædreland, 
Til Tyskland paa dets eget Maal, 
At jævne denne Sag med Staal — 

det er den samme Udvikling, som her hjemme i Ti- 
aaret 1520 — 1530 fører fra Petrus Parvus og Olaus 
Chrysostomus til Hans Tavsen og Peder Palladius 
eller i en anden Retning fra Christian Pedersens Ud- 
gave til Vedels Oversættelse af Saxo. Det er den skjulte 
Impetus i Humanismen, Springet fra Studerekamret 
til Kamppladsen, som Poul Møller har udtrykt det i 
sin Studentervise fra 1823: 

Da skrev han ej Latin med Rlæk, 
Paa Dansk han skrev med røde Træk 
Sit Navn. 

Underligt nok er denne tit omtalte Vise, der er dig- 
tet tre Hundrede Aar efter Humanismens Kamptid, 
medens dens Forfatter var i Færd med at skrive en 
historisk Roman, som skulde have netop denne Tid 
til Genstand, den danske Litteraturs eneste ret le- 
vende Humanistdigt. Humanismens Poesi har her i 
Landet først klaret sig ret i sin Genlyd. 



MDLXX 
ERASMUS LÆTUS 

L 

DA Riget efter de kirkelige og politiske Kampe i 
Begyndelsen af Tiaaret 1530—1540 fik Ro til at 
ordne sine indre Forhold, viste det sig, at den kort- 
varige humanistiske Blomstring i Tyverne havde fuld- 
kommet sin Gerning. Der sad en Frugt tilbage: den 
latinske Skole og det humanistiske Universitet. Da 
Københavns Universitet, der havde været standset 
under Krigen, genindrettedes ved Christian III.s Fun- 
dats, og Kirkeordinansen paabød, at der i hver Køb- 
stad skulde være en latine Skole og ingen andre, be- 
talte Lutherdommen sin Gæld til Humanismen ved 
at paalægge sine Præster den latinske Dannelse. I 
Norden som i Tyskland blev det den lutherske Hu- 
manisme, Luthers og Melanchthons Aand i For- 
ening, der overtog Arven efter Erasmus. 

Det blev dog ikke den ældre Slægt af Humanister, 
der kom til at give den nye Undervisning Præget. 

Dens ypperste Mænd, Christian Pedersen og Poul 
Helgesen, var allerede tidligere traadt ud af Huma- 
nisternes Række og gaaet hver sine Veje og taber sig 
i denne Tid hver paa sin Maade i Mørket: Helgesen 
saaledes, at han overvældes af Tiden, Christian Pe- 
dersen saaledes, at han ligesom udviskes af den. 

Poul Helgesen er den eneste danske Personlighed 
fra denne Tid, der holder Maal med Ulrich von Hat- 
ten. Men en humanistisk Type er han ikke; hans 
Skæbne afspejler ikke som Kuttens Tidens Drama, 
men dens Tragedie eller rettere dens Tragedie, der 
kæmper imod Tiden og ligger under. Hans overorden- 
lige Personlighed skal derfor ogsaa i denne Undersø- 
gelse spares til en større Skæbne end at afgive et Eks- 
empel paa den humanistiske Adelsaands Kapitula- 
tion over for Lutherdommens Præstedannelse. 

Anderledes Christian Pedersen. Ogsaa han hører med 
Rette andetsteds hjemme, da det er i hans jævne og 
milde Bibel -Sprog, at Modersmaalet først bliver sig 
sin nattfrlige Ejedom bevidst. Han er, som tidligere 
antydet, en Hovedskikkelse i den nationale Selvbe- 
vidstheds Historie og skal senere blive fremstillet saa- 
ledes. Men i Humanismens Historie betegner Over- 
gangen fra hans første Periode med den statelige Saxo- 
Udgave til den anden med de populære Oversættelser 
af Karl Magnus' og Holger Danskes Krøniker et iøjne- 
faldende Værdifald. Af den lærde Humanist er der 
blevet en Bogtrykker-Litteratus. Hans Omdømme sy- 
nes at være sunket derefter; i Kongebrevet for ved den 
danske Bibel -Oversættelse af 1550, der dog fra først 
af var hans Værk, nævnes hans Navn ikke, og »de høj- 
lærde«, der har set den igennem, faar al Æren. 

Først paa sine gamle Dage vendte han tilbage til sin 
Ungdoms Sysler ved at oversætte paa Dansk den tyske 
Oversættelse af Humanisten Steinhøwels latinske 
Samling af Fabler efter Æsop og andre, som Luther, 
især paa Grund af de deri optagne Skæmtehistorier 
af Poggio, fandt var en grumme liderlig Bog. Arbejdet, 
der altsaa er paa tredie Haand, røber helt igennem 
den gamle Mands Aandssløvhed og et enkelt Sted den 
udtjente Skribents Fortrydelse over at se sig vraget 

Tider og Typer. I. 11 

ved et — endda ved en Misforstaaelse af Originalen 
fremkaldt — forvirret Udfald mod de højlærde. Under 
disse Forhold gør Gensynet af Danmarksvaabnene fra 
hans Pariserudgaver paa Bogens første Sider i yderlig 
slette Gengivelser et helt sørgeligt Indtryk. Hermed 
stemmer den ynkelige Undskyldning i Efterskriften : 
>0g beder jeg alle gerne, at de vil forlade mig, om jeg 
harskrevet for meget letfærdelige.c Det er Humanis- 
men, der laller og gaar i Barndom. 

Alligevel er det disse to Mænd, den foragtede Mester 
Christian og den forjagede Lektor Povl, som hver fra 
sin Side, Luthers og Kirkens, søger at bevare >de gode 
Studierc i Ungdommens Undervisning. 

I Aarene omkring 1500 havde Klosterskolen paa 
Grund af den sikre Udsigt, den bød til Forsørgelsei Kir- 
kens Tjeneste, og ikke uden Forbindelse med den 
mere levende Undervisning i Børups Aand, været 
overfyldt med Disciple. Ved Reformationen havde 
Forstyrrelsen af den kirkelige Undervisning til Følge, 
at Folk blev uvillige til at anvende Tid og Penge paa 
at sætte deres Børn i Skole. De nyttigste Humanist- 
skrifter var da unægtelig de elementæreste, der be- 
viste Nødvendigheden af at gaa i Skole. Baade Chri- 
stian Pedersen og Poul Helgesen har skrevet saadanne. 

1 1528, da Kirkekampen allerede var i Gang, udgav 
Poul Helgesen, som i sin tidligere Periode havde for- 
fattet i det mindste e n humanistisk Skolebog, nemlig 
en latinsk Danmarkshistorie efter Saxo, et lille Skrift 
om »hvore arme og fattige Mennesker skulle trakte- 
res«. Det er en Anvisning til Sygepleje, paa folkeligt 
Dansk, med mange Bibelsteder, uden Klassikercitater, 
fuldt af ægte Humanitet og praktisk Kristendom: »Vi 
skulle ikke agte dennem, det de ere Syndere, men 
det de ere Mennesker og have med os en almindelig 
Fader. « 

Men, hedder det saa videre, »den, som klæder den 
nøgne, han gør meget vel, men den, som pryder den 
vanvittige med Lærdom, den raadløse med godt Raad 
og den syndige med Ære og Dyd, han gør meget bedre. 
Derfor skal man oprejse Skoler og Studia her i Lan- 
det ligesom i Lowen og Oxford. Det er ikke sandt, 
som det siges, at de ere Skalke, som til Skole gaa, men 
det er en evig Skam og Skade, at vore unge Menne- 
sker fødes op blandt galne Piger og løsagtige Drenge, 
blandt Drankere og Doblere, Pibere og Legere, hvor 
de se Hovmod og Gækkeri og høre megen ubekvemme 
Snak, og at en Skolemester her i Landet er saa ringe 
agtet, at den, som kan skænde og brænde, tæmme en 
Hest eller hidse en Hund, han faar Maaneds Sold, Slot 
og Len, store Skænke og understundom en ærlig For- 
syn i sin Livstid, og den, som optæmmer Menigheds 
Børn, kan næppelig faa sin daglige Føde. Vi lade os 
gøre vise, at der hør ikke anden Visdom til Menigheds 
Bistand end at købe og sælge, hugge og slaa, brygge 
og bage, fiske og rage og andre grove Haandværk, og 
for den Sag findes mange, som intet agte den retsin- 
dige Visdom, som er Sjælen anrørendes, der hør til 
Dyd og Ære, til gode Sæder, Tugt og Ærlighed, til 
Fred og Kærlighed og andre aandelige Vilkaar. Men 
der findes og mange, der det Gavn kunne besinde og 
agte det meget mere end noget Hospital.« 

Tre Aar efter udgav Christian Pedersen sit Skrift 
»Om Bøn at holde til Skole og Studium«. Det er en 
Omarbejdelse af Luthers Brev til Raadsherrerne i de 
tyske Stæder om samme Emne, og det er ikke mindre 
liberalt end Luther. Efter at have vist, at Tungemaa- 
lene, som den gamle Skolar har en hel filologisk Kær- 
lighed til, især den ædelige og dybe Latine, er nød- 
vendige for deres egen Skyld og mest for at forstaa 
Aanden i Kristendommen ret, thi de ere Balger og 

Skeder, i hvilke Guds Aands Sværd bevares, gør han 
med Luther selv det for en IntherskTeolog ualmindelig 
dristige Tankeforsøg, at der var hverken Himmerig 
eller Helvede eller nogen Sjæl til, som skulde frelses, 
og viser saa, at man ogsaa for denne Verdens Skyld 
maa søge Skole og Studium (d. e. Universitetet) for at 
lære Kunst og Visdom og leve og r^ere sig selv og 
andre. Man bør ikke agte, om de Forfattere, man læ- 
ser, er Hedninger eller Kristne, thi man maa endelige 
lære den rette Latine af dem. — Man maa haabe, at det i 
nogen Maade blev Lektor Povls og Mester Christians 
Aand, der besjælede de første lutherske Peblingers 
Skolegang, naar de trippede fra Skolestue til Kirke- 
kor og tilbage igen i det Kursus af Lutherdom og La- 
tin og Kirkesang, der efter Tidens Fordringer gjorde 
frie og ensomme Aanders Studium til et Seminarium 
for Degne og Præster. 

Og hvad Universitetet angaar, lyder det som en fri- 
modig Bekræftelse af denne humanistiske Aand, naar 
det i det Kapitel af Universitetsfundatsen,der handler 
om Disputationeme , altsaa de fornemste Ytringer af 
Tidens akademiske Liv, hedder: »Vi vedligeholde 
alle Videnskaber ved dette Akademi uden at bekymre 
os om, at der læres mange Ting, hvis Nytte den me- 
nige Almue ikke kan indse, for at øve Nemmeme til 
at kende Guds Gerninger og at tjene Næsten ved her- 
lige og besynderlige Guds Gaver.« 

Men i Virkeligheden var det humanistiske Studium 
sat i det lutherske Universitets Sinkelektie. Det var, 
med Christian Pedersens profetiske Ord, endelig godt 
nok til at lære Latin af. 

Ligesom i Wittenberg var der i København et besyn- 
derligt Misforhold mellem den Betydning, man til- 
lagde det humanistiske Fag, og den Ære og Løn, man 
undte dets Dyrkere. »Dyden roses og fryser« har fra 

Begyndelsen af Været alle frie Studiers Sy mbolum« 
Rigtignok hed det udtrykkelig i den wittenbergske 
Fundats, der naturligvis var Forbilledet for den kø- 
benhavnske, at Artisternes Fakultet er Universitetets 
Ophav og Stamme og giver Indgangen til alle andre 
Fakulteter og Kunster. Men dette Humanist- eller Ar- 
tist-Fakultet, der nærmest svarede til en en senere Tids 
Gymnasium, var baade her og i København det slet- 
test aflagte og mindst ansete, hvorfor dets Lærere, der 
var Magistre, medens Professorerne i de højere Fakul- 
teter var Doktorer, ogsaa idelig vekslede. Mere talende 
end mange Ord er et Sted i den københavnske Ordi- 
nans, der er temmelig nøje udskrevet af den witten- 
bergske: > Undertiden skal ogsaa den græske Læseme- 
ster gennemgaa et af Paulus' Breve, for at de unge 
Mennesker kan mærke sig det græske Sprogs Egen- 
heder ogsaa i de hellige Skrifter og se, at Kendskaben 
til det græske Sprog nytter dem, der sysler med Stu^ 
diet af den hellige Skrift. < 

Saaledes var det. Ikke for deres egen Skyld, som de 
første Humanister havde drømt om, dyrkedes de hu- 
manistiske Studier ved det lutherske Universitet. 
»Højskolen bør i Besynderlighed betjene den kristne 
Kirke« hedder det i Fortalen til Melanchthons Loci 
co/n/nunes. Alle de Lærebøger, som Melanchthon selv 
skrev i de filosofiske Fag, Dialektik, Retorik o. s. v., 
har alene Præsteuddannelsen for Øje. iltern hjælper 
og til en Præken«, siger Ordsproget. Latin lærte man 
for at kunne prædike: Dialektik, altsaa Foredragets 
logiske Leddeling, af Quintilian, Retorik, altsaa dets 
stilistiske Udsmykning, af Cicero. Græsk løb med for 
BibellæsningensSkyld.Humanismen,der var begyndt 
som en hedensk Aandsrørelse og derefter var blevet 
kristnet i Nederlandene, var nu Degn i den lutherske 
Kirke. Det forefalder helt symbolsk, naar Bugenha- 

gen, der var Manden for det ny Universitets Indret- 
ning, i Slutningen af November 1537, da Forelæs- 
ningssalene endnu ikke var i Stand, skriver til Chri- 
stian III: »Vi fra Universitetet er igen med vore Fo- 
relæsninger krøbet ind i Kirken ; dertil nøder Storm 
og Blæst os. c Humanismen var næppe sluppen ud af 
Klosteret, før den blæste ind i Kirken. 

I en saadan Fløj af den lutherske Kirke maatte da 
den ældste, førlutherske Humanismes Mænd se til 
at finde sig til Rette med deres Forelæsninger. En af 
dem, en vis Jacob Jespersen fra Aarhus, der i Aarene 
omkring 1530 eventyrede sig rundt i Europa og be- 
stormede Erasmus med sine Breve, afvistes af Meste- 
ren med det Ønske, »at Danskeren sad vel forvaret 
som Biskop i sit Danmark« — hvilket efter Sammen- 
hængen betyder saa meget, som at han sad paa Bloks- 
bjerg. Erasmus kunde ikke vide, at der havde hans 
danske Disciple mere Udsigt til at komme end paa 
Bispestolen. 

Poul Helgesen og Christian Pedersen er omtalt oven- 
for. Om Henrik Smed kunde der slet ikke være Tale; 
han var i Mellemtiden bleven Borger i Malmø og ud- 
gav vel bestandig »Urtegaarde«, dog ikke mere af 
Gloser, men af rigtige Urter og andre Lægemidler, 
samlede i »Henrik Smiths Lægebog« 1577. Kun hans 
sidste Skrift, en beskeden latinsk Ordsamling, viser, 
at han ikke helt har glemt sine kære Klassikere over 
Apoteker-Latinen. 

Derimod kom Olaus Chrysostomus virkelig til Uni- 
versitetet som Professor i Retorik og blev, da han 
ikke kunde forliges med Københavnerne, hæderligen 
forfremmet til Biskop i Vendsyssel, hvor han hørte 
hjemme. Og Petrus Parvus blev den første Professor 
Pædagogicus, oprindelig den øverste, senere, da Em- 
bedet deltes, den laveste Stilling i det artistiske 

Fakultet. Som saadan skulde han vejlede de stude- 
rende til at skrive latinske Breve og Vers. Det har 
han været flink til. 

Ud over sin Lærergerning har han ikke frembragt 
noget af den Betydning, som hans ungdommelige 
Begejstring syntes at love. En kortfattet, udpræget 
stilistisk Beskrivelse af Religionsstriden og Grevens 
Fejde, Seditionum Daniæ liber, er næppe af ham. 
En Udgave af en humanistisk Skolekomedie, Acola- 
stus eller Den fortabte Søn af Willem de Volder, kaldet 
GnaphæuSj og nogle latinske Vers er hans hele hu- 
manistiske Efterladenskab. Men han har desuden 
oversat et Par Opbyggelsesbøger paa Dansk » for de fat- 
tige Sognepræster og Husfædre«. 

Selv synes han ikke at have været alt for glad ved Ti- 
dernes Forandring. Han maatte tilmed paa Grund af 
sin ringe Løn hele sit Liv kæmpe med smaa Kaar, saa 
den Titel afPoeta laureatus med tilhørende Digtervaa- 
ben, Christian den III gav ham, kun var ham en maa- 
delig Pynt, saasom, som Holberg siger, et kronet Ho- 
ved passer sig ilde til en pjaltet Ryg. Da en af hans 
Embedsbrødre ved Universitetet døde i en ung Alder, 
skrev han bl. a. til hans Minde et koriambisk Digt, 
som vist ikke alene har interesseret ham for Versekun- 
stens Skyld: 

Salig han, som forlod hurtig den faldne Tid, 
Tid, som klirrer af oprørerisk Vaabenfærd, 
Tid, som bygger paa sødtsmigrende Herregunst, 
Tid, som kror sig af sit indbildte Hædersværd: 
For at nyde en ny Tids Uforkrænkelighed, 
En guld-straalende Tid, fyldt af den hvide Fred, 
Tid, som smykkes af den evige Lavrbær-Krans, 
Som den gavmilde Gud giver den Troende, 
Der i ham har sit Liv, ene sin Ære i ham. 

Selv døde han 1559, samme Aar som Humanismens 

Konge, Christian II, og Reformationens Konge, Chri- 
stian den III. En taknemmelig Discipel satte ham føl- 
gende Minde : 

Smaat sig arted hans Vækst, hans Navn var ogsaa »den 

Lille c; 

Men i Artistens Krop bode en vel-artet Aand. 

Mere kan man vel heller ikke sige om den Aand, han 
tilhørte. Den var virkelig blevet sat i Væksten. 

Eller var det maaske kun den Humanisme, som Pe- 
der Parvus allerede i sit Ungdomsbrev er Udtryk for, 
den latinske Formalisme, der i sin Udvikling ikke 
drev det til videre end at lære de unge Studenter at 
gøre Latin og for Resten gav sig til at oversætte Po- 
stillen 

At der ogsaa her i Landet var en anden, en »Erasmis- 
me« i Stedet for denne »Montanismet, viser netop den 
Mands Eksempel, hvis tidlige Bortgang Peder Lille be- 
synger, Jens Andersen Sinding {Synningius). Han er 
Typen paa den Slægt, som var opdraget i Aarhundre- 
dets Begyndelse af de ældste Humanister, og hans Hu- 
manisme holdt sig lige saa frisk under den lutherske 
Teologis Dække som Efteraarskløveren paa en Korn- 
mark. 

Han var Jyde, rimeligvis fra Sinding By ved Aarhus, 
blev opdraget i Aarhus Skole, maaske af Børup selv, i 
al Fald af hans Discipel Torkel Abilgaard. Han var en 
af »de dejlige Peblinge«, Peder Palladius taler om, 
som Lærdommen løb i som brædet Smør, og saa frem- 
melig, at det ikke altid morede ham at høre Rektors 
Udlægning af Klassikerne, der var beregnet paa et jy- 
skere Nemme. En Dag var han falden i Søvn under 
Gennemgangen af Persius' Satirer. Sidemanden vilde 
vække ham, men Mester Abildgaard forbød det; han 
vilde fange ham. Da saa Sinding omsider var udsovet, 

bød han ham gentage, hvad de havde haft for. Sinding 
tog fat og blev, uden at mærke Uraad, ved langt ud 
over hvad der var gennemgaaet. Da gjorde Rektoren 
storé Øjne ogudbrød : Videte mirum I Hvilket Vidunder 1 
hvorfor Sinding for Resten af sin Skoletid maatte 
vanke under Navnet »Jens Vidunder« — etÆresnavn 
mere end et Øgenavn, tilføjer Vedel, der har Historien 
fra en af Kammeraterne. 

Hans Studier faldt i den urolige Tid, den danske Hu- 
manismes Vandreaar, da Universitetet i København 
var ophørt. Han studerede i Wittenberg under Me- 
lanchthon. Han var ludfattig og har rimeligvis til sidst 
maattet tigge sig hjem. I al Fald var han, da han om- 
sider var sluppet over Havet til Ystad, ganske blank 
paa Penge og havde næppe Klæder paa Kroppen. Til 
al god Lykke træffer han her den omtalte Kammerat, 
Jens Pedersen Grundet, der havde været hans nær- 
meste Ven i Skolen , fordi han havde lige saa megen 
Lyst til at spørge som den lille Professor til at svare. 
Grundet havde i Mellemtiden ikke gaaet mindre igen- 
nem end Vennen. Han var kommet til Malmø for at 
studere under Chrysostomus; under Belejringen havde 
han været Murerhaandlanger og siden, da Mester jog 
ham bort, fordi han en Dag havde læsket Kalken galt, 
Soldat. Han blev aldrig hel Karl igen efter den Nød, 
han havde lidt, og kunde siden fortælle timevis om 
hvad han havde prøvet. Han var saa efter Krigen gaaet 
til Ystad som Skolemester og var nu saa sjæleglad 
over at kunne høre nyt fra Wittenberg, at han beholdt 
sin Ven hos sig i flere Dage »for at lære«. Og saa be- 
taget var han af hvad han hørte, at han forlod sin Skole 
og tog med til København. Her kunde Sinding til Gen- 
gæld tage ham i Huset hos sig; han blev nemlig straks 
efter sin Hjemkomst til Byen Professor ved Universi- 
tetet. Og da Grundet ikke taalte Luften i København, 

hjalp han ham 1542 til det anselige Rektorat i Ribe, 
hvor han blev en af Tidens ypperste Opdragere og An- 
ders Vedels Lærer. 

Der er humanistisk Foraarslnft i dette Forhold mellem 
de to Venner. Deter trodsdenmildeTiderden lige Fort- 
sættelse af Morten Hørups Renæssance. Som han var 
de begge Bondesønner, der blev sat til Bogen, Grun- 
det endda paa en ikke mindre mærkelig Maade end 
Børup selv. Da hans Moder, mens hun var frugtsom- 
melig med ham, en Dag gik alene i Skoven ved Vejle, 
blev hun overfalden af en Ulv. Hun skyndte sig, saa 
godt hun formaaede, ud paa Engen imellem Køerne 
ograabte paa Hjælp. Men lønligt lovede hun i sin svare 
Angst, at hvis hun blev reddet, og Barnet, hun gik med, 
blev en Søn , skulde der blive en Præst af ham. Imod 
Faderens Vilje, der havde god Brug for Drengen hjem- 
me, men med Bistand af Vedels Bedstefader fik hun 
ham ogsaa sat i Ribe og derefter i Aarhus Skole, hvor 
han blev optaget i Mester Abildgaards Hus, ligesom 
Vedel senere i hans eget. Medens Vedel, naarhan for- 
tæller dette, som han har hørtaf Grundets firsindstyve- 
aarige Moder, længe efter at han selv var død, undrer 
sig over Fosterudviklingens Hemmeligheder og, uden 
at ville indlade sig med Astrologien, mener, at et saa 
sælsomt reddet Barn maa være bestemt til noget 
stort og mærkeligt, tog Grundet det selv religiøst, ikke 
som Horats, naar han takker Musen for sin vidunder- 
lige Frelse, men som David: Dine Øjne har vogtet paa 
mig, da jeg var en uformelig Masse. 

Der kommer ved denne Forhistorie et dybere Blik i 
Grundets spørgende Øjne, naar han sidder ved Jens 
Vidunders Side og med sit tungere Nemme'hører ham 
udvikle, hvad hans hurtige Hoved har tilegnet sig. 
Det er ikke Duksepjank eller Montanus-Vigtighed, 
men noget meget større : Aandens Lys, der tændes paa 

ny efter at være reddet som en Brand af Ilden. Det Ind- 
tryk af et lykkeligt overvintret og paa ny fremspirende 
aandeligt Liv, som man vanskeligt faar ved det offi- 
cielle Udtryk derfor, det genoprettede Universitet 
med dets trevne Tilgang, faar man i fuld Friskhed ved 
dette uformodede Møde mellem de to fattige Svende. 
Det er virkelig Arbejdet, der begynder paa ny: den 
samme Lytten, den samme Fortællen, den uslidelige 
Lærelyst, der har overlevet Tidens Trængsel. Det er 
ikke rimeligt, at Jens Sinding den Dag i 1537, da han 
stod Sundet ind, har kunnet føle, som senere Schack 
Staffeldt ved hans Hjemkomst fra Tyskland, at han 
sejlede i Lysstriben af en ny Tids Morgenrøde, og det 
er ganske sikkert, at Grundet efter sin dagelange Sam- 
tale med Vennen ikke skrevet Digt som »Guldhor- 
nene«. Men som Indledning til den lutherske Huma- 
nisme er dette Møde mellem de to af tilfældige Vinde 
paa ny sammendrevne Barndomsvenner ligesaa be- 
tydeligt, som Mødet mellem Oehlenschlæger og Stef- 
fens blev for den nordiske Romantik. Det var dens 
bedste Mænd: et saadant Par søger man nu forgæves, 
siger Vedel, med Klangen af den humanistiske Klage 
over den gyldne Alders Undergang i sin Stemme og 
dog med Rette. Det var i saadanne Folk, Humanis- 
mens Kerne overvintrede til en fornyet Blomstring. 

Ogsaa som Universitetslærer var Jens Sinding et Vid- 
under. Hans tidlige Død i Efteraaret 1547 beklagedes 
fra alle Sider, som senere Fr. SneedorflFs eller Poul 
Møllers. Mest siger Melanchthons Ord, at Sinding ef- 
ter hans Mening ikke alene overgik nsésten alle sine 
Landsmænd i Kundskaber og Evner, men ved sin Be- 
skedenhed og Retskaffenhed var saa afholdt af alle, 
> at jeg baade med Hensyn til aandelige Fortrin og per- 
sonlig Elskværdighed næppe ved at have truffet noget 
mere fuldendt fra Eders Land« . Paa Bugenhagens An- 

befaling, i et Brev til Kongen af 1542, blev Sinding 
kreeret til Doktor i Teologien og Aaret efter, 1545, 
valgt til Universitetets Rektor, skønt det ikke var Skik, 
at denne Hæder tilfaldt en ugift Mand. For at bøde 
paa denne Mangel giftede han sig et Par Aar efter. Og 
saa vidunderlig, eller for at tale rigtig Dansk: saa sær, 
var han til det sidste, at da det kort efter Brylluppet 
viste sig, at hans Hustru var frugtsommelig ved en 
anden Mand, vilde han dog ikke paa nogen Maade 
skille sig ved hende, før han blev tvungen dertil i Kon- 
gens Navn. Nedbøjet af Sorg døde han kort efter af 
Pesten. 

Som Universitetets Rektor holdt han, altsaa i 1545, 
den Tale om Nødvendigheden af de filosofiske Studier 
for den teologiske Studerende, som Vedel senere ud- 
gav i 1591. Det er det eneste bevarede danske Side- 
stykke til Melanchthons akademiske Lejlighedstaler, 
hvoraf den ældste, fra 1517, De artibus liberalibus, 
delvis handler om samme Emne, men hel selvstændigt 
og den lutherske Humanismes typiske Aktstykke. 

Med de filosofiske Studier mener Sinding de huma- 
nistiske med den Brug af Ordet, som endnu gælder, 
naar vi kalder Universitetets humanistiske Fakultet 
det filosofiske. Men rigtignok med mere Ret end nu, 
da alle Filosofiens Dele — efter den antike Inddeling: 
Logik (hvorunder Grammatik), Dialektik og Retorik, 
Fysik (med Matematik) og Etik (hvorunder Retsviden- 
skab og Historie) — udelukkende dyrkedes paa Grund- 
lag af den græsk- romerske Litteratur. 

Det er da selve denne Humanismes eller — som se- 
nere Meningsfæller af ham, Mynster eller Martensen, 
vilde sige — denne klassiske Dannelses Sag, som den 
forrige Professor i Dialektik og nuværende Professor 
i Teologi har paataget sig at føre. 

To Ting er især at mærke ved dette Forsvar. 

For det første hans Opfattelse af denne Dannelse selv. 
Ligesom alle Vidnesbyrdene om Sindings Personlig- 
hed enes om at fremhæve det harmoniske Indtryk, 
den gjorde, giver dette hans eneste Skrift Udtryk for 
en harmonisk Livsopfattelse. Her er ingen ensidig 
Formalisme, som naar senere Montanus om dette 
filosofiske Kursus erklærer, at den, der har gennem- 
gaaet det, »kan passere for en Polyhistor«, men inden 
for den begrænsede Kres en levende Polyhistori og 
megen Virkelighedssans. For første Gang er i al Be- 
skedenhed, men med stor Bestemthed Foreningen af 
Formens Simpelhed og Indholdets Fylde erkendt som 
klassisk. 

Naturligvis underskatter den forrige Dialedicus saa 
lidt som sin retoriske Kollega, Petrus Parvus, Vær- 
dien af de stilistiske Fag. Han ved, at til det klas- 
siske Foredrag hører ikke blot Ben og Nerver, men 
Kød, Hud og levende Farver. Men han ved ogsaa, at 
ligesom Sandhedens Tale altid er simpel, saaledes er 
den Vej og Maade ganske ligefrem, som Dialektikken 
viser til at tale sandt og ret. Thi i al Filosofi er det 
Sandheden, der skal udforskes og forklares, og ikke 
ens egen Begavelse, der skal nydes og lægges for 
Dagen. Man lægger, især i Modsætning til Vedels Stil 
i Indledningen til hans Udgave af Talen, Mærke til, 
at Sindings Latin er billedløs og fri for Citater. Der 
skulde paa den Tid megen Modenhed og Klarhed til 
at kunne hjælpe sig foruden ; Melanchthon kunde det 
ikke. Hvad Berzelius sagde ved sin Indtrædelsestale 
i det svenske Akademi om Stilen i det videnskabelige 
Foredrag, at Klarheden er Snildet og Sandheden Sma- 
gen deri, synes Sinding at have fattet. 

Men er den stilistiske Uddannelse nødvendig for 
den, der skal kunne prædike ret, saa er Kendskab 
til Menneskelegemet og Naturbetragtning nødvendig 

for at forstaa Gud ret. Paa det sidste Sted genkender 
man især Børups Aand. Hvad Steen Blicher med dig- 
terisk Forstaaelse har betegnet som den egenlige Na- 
turtilskyndelse til Børups Skolegang, nemlig at han 
falder i Tanker over Blomsterne under Leen, er per- 
sonligt Motiv hos fiere af hans Disciple paa første 
eller anden Haand, hos Sinding, men især hos Grun- 
det, hvis ligeledes af Vedel udgivne Værk »Lignelser« 
til Forskel fra deres Forbillede, Erasmus' Similia, er 
gennemtrængt af børupsk Naturbetragtning. De, der 
ved, siger Sinding, at Solen, som vi daglig nyder, er 
større erid hele Jorden, og at der i de ringeste Urter 
er særlige Kræfter og guddommelige Gaver til Men- 
neskeslægtens Brug og Helse, er frommere end de, 
der uden at have nogen dybere Indsigt i disse Ting 
end Kvæget paa Marken beskuer disse kostelige Skab- 
ninger med fæiske Øjne. — Dog er det ikke denne 
fromme Naturbetragtning, der er Hovedsagen. Vig- 
tigere er Forstaaelsen af Menneskelivet. En Gejstlig, 
der er vel oplært i den humanistiske Etik, vil man 
ikke forgæves spørge om Raad i de vigtigste Ting. 
Han vil kunne dømme med Myndighed i alle Sam- 
vittighedssager, ikke alene om Enkeltmands Vandel, 
men om Statens Love og Samfundets Vedtægter. 

Det andet, der udmærker Sindings Omtale af de 
humanistiske Studier, er det Forhold, hvori han stil- 
ler dem til Teologien. 

Filosofien er ønskelig for sin egen Skyld; at han her 
har valgt at paavise dens Nødvendighed for Teologerne 
kommer af, at i dette Rige har de unge Folk, som 
holdes til Bogen, saa godt som altid gjort Teologien 
til deres Studium. 

For det teologiske Studium har det humanistiske 
den afgørende formelle Betydning, at det er fra dette. 
Teologien henter sin Stil og Metode. 

Dernæst er det vel sandt, at i Tilfælde af Tvist mel- 
lem Skriften og Filosofien skal den sidste vige. Ser- 
viat ancilla! den skal neje sig som en Terne. Men 
dette Ord vender han imod den skolastiske Aristote- 
les, hvis Autoritet i Pavekirken var større end Kristi 
egen, og netop ikke imod den ægte Filosofi, som er 
»den Videnskab, der, idet den alene handler om de 
Ting, som er underlagt Fornuftens Afgørelse, skaffer 
sig Tiltro ved sikre Beviser«. 

Og han er meget liberal i sin Benyttelse af den he- 
denske Litteraturs reale Indhold. Ikke aleæ ved han i 
Tilslutning til et Ord af Erasmus, der allerede anførtes 
i Henrik Smeds Urtegaard, og som oftere varieres i 
Grundets Lignelser, at »ligervis som Bien af alskens 
Blomster« kan vi af Hedningernes Skrifter uddrage 
en sund og nærende Saft, nemlig Kendskab til de 
største og bedste Ting, og tilføjer med et Udtryk, der 
vel har kunnet trøste mangen Landsbypræst over 
Barheden af hans Kirkevægge, at man meget vel tør 
smykke Herrens Tempel med Ægypternes Rov. Men, 
hvad der gør hans videnskabelige Sans nok saa me- 
gen Ære: han mener, at Studiet af den hedenske 
Etik altid gavner, ogsaa hvor den strider mod den 
kristelige, thi Sammenligning er altid nyttig. 

Det er da ganske klart, at han med sin Tale har 
haft fuldt saa meget Tanke til sit gamle Fakultet som 
til det ny; Han taler til Teologer for Humanismen. 
Slutningen er en varm Henvendelse til de gode unge 
Mennesker om ikke at slippe de humanistiske Studier. 
»Thi hvilke Ulykker venter der Jer ikke, hvis det 
virkelig ved Eders Skyld og Forsømmelse kom saa 
vidt, at de gode og ærlige Videnskaber gik tabt, og 
det gamle Barbari atter vandt Indgang i Staten, saa 
at der i Stedet for Kirkernes nuværende Styrere kom 
ganske udannede Mennesker, som vil lade den ved 

Guds Naade genoprejste Religion forfalde paa ny. — 
Derfor, retter al Eders Omhu og Eftertanke, alle Eders 
Studier og Arbejder paa at opnaa en fri og grundig 
Dannelse, der kan være baade Eder selv og Staten 
til Nytte. Hvis I med Flid forfølger dette Maal til 
Guds Ære, omendskønt den utaknemmelige Verden 
truer Eder med Vanære, Fattigdom og Sult, vil dog 
Gud uden Tvivl holde sin Haand over Eders Arbej- 
de og velsigne det og til Gengæld herliggøre Eder 
efter sin Forjættelse. Jeg er færdig, c — 

Hvad Sinding her har sagt er ikke meget forskelligt 
fra hvad Mynster eller Martensen senere har kunnet 
sige i en Skoletale, og hvad ogsaa nu til Dags en huma- 
nistisk Biskop, hvis der ellers endnu findes saadanne 
i den danske Kirke, kunde falde paa at sige ved en 
Rektor-Indsættelse. Men der er unægtelig mere Be- 
gyndelsesfriskhed i denne mindelige Bøn til de gode 
Ynglinge om til Trods for de ulærde Folks Klaffer, 
der bespotte og forfølge de gode Videnskaber, ikke at 
slippe de ærlige Studier end i alle senere biskoppelige 
Bandlysninger afTidens nye Tanker. Han stiger, hvor 
de daler. Man mærker vel paa hans Ord, at han er i 
den opgaaende Linie, i Foraarsstrømmen fra den bø- 
rupske Renæssance, da de latinske Bøger aabnede en 
Verden og Paulus et Himmerig for en fattig Kones 
Søn. Medens Chrysostomus i sin Pinse -Tale i Frue 
Kirke er beruset af Oldtiden og taler i Tunger, er Sin- 
dings Tale jævn og praktisk. Han forvirrer ikke, han 
forener. Naar Poul Helgesen i den skibyske Krønike 
bittert klager over Striden mellem dem, der holder 
paa den gammeldags Fromhed, men savner Oplys- 
ning, og dem, der har Oplysning, men savner From- 
hed, og intetsteds finder den pia eruditio eller erudita 
pietas, han søger, opstiller Sinding tillidsfuldt Idealet: 
en fri Oplysning forbunden med Fromhed {liberalis 

eruditio cum pietate conjunda) og sætter, mandig sik- 
ker, sin Personlighed, mores et ingeniunij som Bor- 
gen for sin Lære. Det er denne Forening af Erasmus' 
og Luthers Dannelses-Ideal, en fri Dannelse og et fromt 
Sind, Luthers ein frommes^ fleissiges, gelehrtes Hertz og 
Erasmus' litteræ et pietas, der gør den lille Tale til saa 
trofast et Udtryk for den Tid efter Stridens Ophør, da 
Lutherdommen og Humanismen i Forening skulde 
grunde en menneskelig Dannelse her i Landet. 

Og det er den prøvede Forvisning om denne Dan- 
nelses Værd , der giver Sindings Tale Aaret efter Lu- 
thers Død en frimodigere Tone end den, der raader i 
hans Lærer Melanchthons med Aarene mere og mere 
tungsindige Deklamationer over det samme Emne. 
Sinding havde ikke saaledes som Melanchthon i sin 
aandelige Udvikling følt den humanistiske Aand i sig 
inddrukket af den lutherske; han havde med friske 
Læber øst af begge Kilder. Han virkede i et fredelig- 
gjort Land og ikke i et, der endnu hærjedes af Kultur- 
kampen. Der er et lykkeligt Frisind og et godt Haab i 
hans Tale, som lover godt for den danske Dannelses 
Fremtid. 

n 

Melanchthons nylig nævnte Dom om Sinding findes i 
et Brev fra ham til Frederik H for ved en Samling latin- 
ske Digte af den danske Humanist Erasmus Lætus eller 
Rasmus Glad, der udgaves i Wittenberg 1560. Han 
udtaler heri bl. a. sin Glæde over, at Lærdommen og 
Muserne, som andensteds sønderrives af det rædsom- 
ste Raseri', dog i Danmark har fundet baade Gæstfri- 
hed og maadeligVinterstille.* Vanskelig vil noget an- 

* Originalen har Halcyonia mediocria. (H)alcgonea eller alcedonia 
scL tempora, engelsk halcgon days, »Isfugledagene c, er de fjorten 
Dage før og efter den korteste Dag, da der troedes at være Vind- 
Tider og Typer. I. 12 

det Rige for nærværende Tid kunne opvise et større 
Antal lærde Mænd. 

Melanchthon tænker vel især paa den forholdsvis 
blomstrende Tilstand i den danske Teologi i disse Aar, 
da Palladius' folkelige lutherske Forfattervirksomhed 
afløstes af Niels Hemmingsens, der var mere i Stil 
med hans egen. Desuden blev han ved stadig fortsatte 
Besøg af danske Studerende i Wittenberg idelig min- 
det om Livet i de tyske Musers Vinterkvarter hinsides 
Havet. 

Virkelig viste der sig ogsaa en Opgang i Videnskabe- 
ligheden ved Københavns Universitet i de sidste Aar 
af Christian den Tredjes Regering. Den aandelige 
Ufrihed, som er Baggrunden for Sindings frimodige 
Tale 1545, og som var en Følge af den strengt rettro- 
ende og teologisk interesserede Konges Bestræbelse 
for at opretholde Freden og Enheden i sin betroede 
Hjord, bl. a. ved Hjælp af den teologiske Bogcensur, 
var vel ikke blevet mindre. Det teologiske Fakultet 
ved Københavns Universitet havde den særlige Grund 
til at vogte sig for nye Profeter, at man saa, hvad Føl- 
ger de teologiske Stridigheder samtidig fik i Tyskland. 
Men man havde Læsero og glædede sig derover. I 
1552 skrev en tysk Lærd, Dr. Georg Major, til Kongen 
fra Eisleben: »Vorherre har af sin synderlige Naade 
velsignet Eders Majestæt saaledes, at under Eders 
Majestæts Vinger ses og spores skøn Enighed i Læren 
baade i Kirken og Skolen og skyldig Lydighed, Fred 
og Ro i den verdslige Regiment, da vi derimod med 
stor Smerte og Bedrøvelse maa erfare det modsatte. « 

Derfor gaar den faderlige Henvendelse, Melanchthon 

stille paa Havet, saa at Isfuglen, alcgon el. alcedo, kunde faa Fred 
til at ruge. — Melanchthons geografiske Kundskab har næppe været 
større, end at han har troet, at Københavns Universitet flød paa 
Vandet. Da der var Tale om at faa ham herop, undslog han sig af 
overtroisk Frygt for Sørejsen. 

som den danske Kirkes og Københavns Universitets 
Præceptor retter til den nye Konge, Frederik II, alene 
ud paa , at han skal bevare den livsalige Fred , dulcis- 
sima Pax, som det er hans Faders største Ære at have 
tilkæmpet sig. Han tilføjer, at dette ogsaa er Hoved- 
indholdet af Lætus' Digte. 

Det er Bucolica^ syv Ekloger i Lighed med Vergils, 
hvor Hyrdestilen efter Renæssancens almindelige 
Skik er benyttet til politisk Allegori. I den sjette for- 
herliges den afdøde Konge under Navnet Daphnis; 
i den syvende og sidste hyldes Frederik den Anden 
som Faustus, den Lykkelige. 

Den begynder med i Tilslutning til Udtrykket i Me- 
lanchthons Brev at byde de græske Muser Velkommen 
paa Valby Bakke: 

I, Pierider! hvis Guddoms-Borg er Helikons Høje, 
Men som tog Hjem overalt, saa vide som Grækere bygged, 
Dengang Pallas' Have for første Gang sprang i Blomster, 
Aandens herligste Flor, hvor Athen beherskede Verden, 
Synger Jert langthentonende Kvad paa den valbyske 

Græstørv, 
Synger og frygter kun ej for Nordvindens iskolde Aande 
Eller, Gudinder! den strømmende Regn og den bragende 

Strandbred. 
I, som Sikuliens Vang, Syrakusas blomstrende Slette, 
Gennemvandrede, hvor den hvirvelvante Alfeus 
Sender i langsomt glidende Fald sit Vand under Havet; 
I, som har Ceres hørt, da det moderbekymrede Hjerte 
Skaflfed sig Luft i Graad, i Suk, i lydelig Klage; 
I, som har derfra styret Jer Kurs mod Italiens Kyster — 
Hvor er et Vers saa rigt, at det rummer de favre Violer, 
Ranke Cjrpresser og krydrede Urter og brogede Frugter, 
Latiums Marker i Tusindtal har flettet i Krans Jer, 
Dengang det jernhaarde Roma bag frie Mure gav Skjalden 
Frihed til frygtløs Sang og Fred, af intet forstyrret: 
Nu har I vendt Eders Blik mod disse nordiske Lande. 

12* 

Dristigt har Phøbus fattet det Raad at stikke i Søen 
Og paa det nordiske Hav indskibe de sarte Kamener. 
Vistnok vaskes vor Kyst bestandig af sortladne Sunde, 
Vistnok viger vor Mark for det rundtopskyllede Strand- 
sand, 
Dog for de farende Muser sig breder den rolige Flade. — 
Herligt knejser i Nord den dunkle Elm under Lide 
Med den haardføre Ask og Egens gud -lige Styrke, 
Medens Kløveren kranser vor Jord og den ydmyge Gyvel, 
Og blandt krigerske Tislers Flok og de truende Tjørne 
Valmuen skyder sin Purpurtop til Glæde for Øjet. 
Lad med sit Marmors Goldhed Paros bryste sig: her er 
Bølgende Korn og bugede Hornkvsegs frodige Yngel, 
Her bærer Bjerg, bærer Dal sin Frugt, her spanker de 

vilde 
Dyr uskyldigt og fromt i hegnede Haver, her leger 
Fisken mildt og slaar med sin trinde Krop over Vandet. 
Phøbus, vor Fader, du himmelske Høje, saa hør, hvad 

vi beder! 
Før os din Guddom i Hus, mens Børen bærer mod 

Norden. 
Mildelig vifter fra Søndenkrog de vaarlige Vinde, 
Alle Stjernerne pege herop, saa hør vore Bønner! 
Fordum kunde du frygtløst drømme i Gryniums Lunde — 
Da de pelasgiske Høje alene bar dine Templer, 
Kekropses Stad dit hellige Navn og Hellas din Hæder: 
Nu, da den kunstrige Pallas' gyldne Templer er givet 
Barbariet til Pris og Tyrannens blodige Hænder, 
Nu kan du bryde de Volde, den grumme Fjende bevogter, 
Uden at bryde den Pagt, der fordum bandt til dit Hjem 

dig. 
Red fra saa svart et Fængsel og Skibbrud dine Kamener! 
Før dem, fredsæl i Aand, i Behold til de nordiske Stæder! 

Saaledes ser altsaa et humanistisk »Guldhorns c -Digt 
ud fra Anno 1560. Saa fint kunde Jens Sinding ikke 
have udtrykt sig femogtjrve Aar tidligere, da han, selv 
skibbruden, vendte hjem fra Wittenberg. Han var in- 

gen Poet. Men saa sød en Mund havde heller ikke Pe- 
trus Parvus, da han i 1520 plantede sine Blomster fra 
Ciceros Have i Henrik Smeds Urtegaard, som Eras- 
mus Lætus, der nu ved sin Hjemkomst fra Wittenberg 
fører det hele søsyge Parnas med sig over Østersøen 
og landsætter det paa Valby Bakke. Den humanistiske 
Poesi er unægtelig bleven skaaret for Tungebaandet i 
de fyrretyve Aar. 

Indholdet af Digtet selv, der helt er farvet efter Vergil, 
er, at Hyrderne, der er rædde for de raa Soldaters Hær- 
værk, fatter nyt Mod ved Udsigten til Freden under Fau- 
stus efter de lykkelig tilendebragte Krige under deres 
nyligdøde ForsvarerDaphnis.Detendermeden Veksel- 
sang, hvori først Af e//6øii5, derefter Phædrus priser 
den tilstundende Guldalder. Dog er de enige om at 
beklage, at ikke den gamle Mgrmix lever endnu, efter 
hvis Død det er gaaet stærkt tilbage med Sangen paa 
Hyrdernes Høje. Hermed tænkes der, som det kan 
sluttes af en af de foregaaende Ekloger, den femte, paa 
Morten Børup, som Erasmus Lætus andetsteds kalder 
den største digteriske Begavelse i Danmark. Han har 
dog nok følt, at den var ved at rejse sig paa ny i en 
anden Tone, naar Phædrus paa sin Vis priser For- 
aaret og Freden og Frederik den Anden : 

Trindtom grønnes alting af ny i Foraarets Grøde. — 
Stille det er overalt. Se hist, hvor fredeligt Skaane 
Hæver sin Agerryg og svulmer med yppige Kyster, 
Medens i Syd Arkonas Borg højt rejser sin Tinde 
Og over Søen den ragende Klint sig løfter mod Himlen. 
Se, hvor Lundene løves og vinker med grønlige Kroner. 
Se, hvor Sæden paa Agrene staar med svulmende Aks, som 
Synes at bie paa Mejerens Haand og længes mod Leen. 
Hør, hvor den jQedrede Flok opfylder Luften med Kvidren. — 
Slig en Kraft er der givet af Gud den usleste Lærke: 
Skønt den stikker i Sky og fylder Ætren med Dirren, 



150 HUMANISME 

Mærker den d<^ paa siii Varselflngt, hvad der gærer i Dybet 
Og, o Under! alt fylder din Sang, Philomele! med Sødme, 
Tiden c^ jager paa Flogt enhver forfængelig Kammer. 

Til sidst forherliges Faustus som en anden Augustus, 
der vil holde sin Hjord forenet i Folden, skaffe dens 
Vogtere Fred og beskærme Gudernes Altre mod An- 
fald af Giganten Dette Ord, der af Erasmus og Chry- 
sostomus brugtes om Luther og hans Folk, betegner 
nu naturligvis — Mytologien er taalmodig — i god 
wittenbergsk Stil Lutherdommens Fjender. 

Dog — Danmark havde andre Fjender bag det frede- 
1 ige Skaane, og det varede endnu en Stund, før Faustus 
som en anden Augustus kunde »styre den fredlyste 
Verden med evigt varende Love«. 

Men sytten Aar senere, syv Aar efter den nordiske 
Syvaarskrigs Ophør, sidder den samme Erasmus Læ- 
tus atter paa sin »valbyske Græstørv« eller, som han 
nu udtrykker det, inprædio Ourensi^ d. e. paa sin Gaard 
i Rødovre og skriver: »Imidlertid saas Vinteren at for- 
lide, og hulde Foraarsvinde gaar som et længe savnet 
Smil overjordens Aasyn,* og det begav sig, at det Aar 
skred frem, som er i Tallet det syvoghalvQerdsinds- 
tjrvende Aar ud over det fulde femtende Hundred ef- 
ter Kristi Fødsel, da Dronningen af sit Skøds Svul- 
men skønner, at Tiden ikke var Qern, da hun skulde 
føde« . Med disse Ord begynder Lætus efter en længere 
Indledning om Historieskrivningens Opgave og Hav- 
fruens Spaadom og den politiske Tilstand i Europa 
sin Beretningom Christian den Fjerdes Fødsel ogDaab, 
der er det typiske Aktstykke for Humanismen i Dan- 
mark under Frederik den Andens Regering. 

Den er det ikke saa meget ved hvad den meddeler, 

* Originalen har: ceu novam optatamque dia faciem infandi mundo, 
med karakteristisk Sammenblanding af en horatsisk og en børupsk 
Reminiscens. 

som ved den Tone, hvori den gør det. Man træffer her 
i Modsætning til de tidligere Aktstykker et meget fint 
og levende Aftryk 'af den ved Humanismen frigjorte 
æstetiske Personlighed. Medens man af Parvus og Chry- 
sostomus næppe fik Indtryk af andet end en rund Mund 
og en nidkær Pen, og af Grundet eller Sinding kun saa 
deres faste Miner og alvorlige Øjne, ser man i denne 
hastige og oprømte Prosa en hel Personlighed, den 
fuldt udsprungne Humanist. Skønt det er Latin, faar 
man lige saa tydeligt et Indtryk af Manden igennem 
hans Stil som f. Eks. af hans Aandsfrænde Jens Bagge- 
sen igennem » Labyrinten « . 

Man mærker ganske levende hans Velbehag ved det 
landlige Otium, han nyder. Han optegner omhygge- 
ligt, hvad Dag og Time han har begyndt paa de for- 
skellige Afsnit af sit Værk, anden Bog f. Eks. »paa 
Villa Ovre mellem 3 og 4 om Morgenen den 12. Juli 
1577« ; det har aabenbart været ham en Glæde at min- 
des disse muntre Morgener, da han skrev om Kap 
med Solen. Allerede Haandskriftens Bravur og Rutine 
viser, hvor det har moret ham at skrive; man kan 
efter en vel drejet Periode i Tacitus-Stilen med histo- 
riske Infinitiver og sirligt sammensvejsede Konstruk- 
tioner, f. Eks. den kælneKontur af Dronningens Svan- 
gerskab, ordenlig se ham slikke Pennen af Velbehag. 
Han skriver ikke Krønike, men Kronik. Hvad Eras- 
mus Lætus her har gemt for Mus og Møl under Om- 
slag af en gammel Messebog, vilde i vore Dage straks 
være gaaet i Sværten i et Dagblads Føljeton. Alle hans 
Værker — Danmarkshistorien, Nyrnbergs Historie, 
Søfartens Historie o. s. v. — staar paa det Spring fra 
Humanisme til Journalistik, som det ellers er forbe- 
holdt vor Tid at nyde godt af. 

Man forstaar ogsaa nok, at det ikke er hans Sag at 
sidde alt for længe ved Skrivebordet. Til Pinsen bry- 

der han op »efter Landsens Vane.c for at skaffe sig 
nogen Morskab til Højtiden hos sin Ven Ivar Bertel- 
sen i Sorø. 

»Klosterets Beliggenhed er' over enhver Beskrivelse 
yndig og lystige, siger han og er i den følgende 
Oversigt over dets Historie saa indtaget i Kloster- 
skjulet som nogen moderne Poet, der har faaet Lede 
ved Brostenene, i sit »Refugium c »Dertil er der rig 
Lejlighed til at fiske og Ivar selv en baade lystig og 
lærd Mand og mig i et langt Samliv saare kær. Her 
plejer vi da stundom at gæste, baade fordi ingen of- 
fenlige Hverv længer lægger Beslag paa vore Kræfter 
— thi Kongen har naadigt fritaget mig for akademisk 
Arbejde og Pligter — og fordi man undertiden maa 
bevæge sig lidt for sit Velbefindendes Skyld for ikke 
ved at blive paa samme Sted at overvældes af de sam- 
me Omgivelser og saaledes give Næring til et Onde, 
som man kan ryste af sig ved en lempelig Forandring 
af Opholdssted. € Nu er han atter Humanist. For en 
Humanist er ingen Klosterbroder eller Bænkevarmer, 
men en rejsende Filosof ligesom Odysseus. Om sit 
kære Øresund skriver han senere, at mange fremmede 
kommer hertil af filosofisk og historisk Interesse for 
at bestyrke Udbyttet af deres Læsning ved Iagttagelse 
og Selvsyn. Han ser helst paa den lokale Idyl med 
europæiske Øjne, han er den danske Litteraturs før- 
ste Europæer. Han var som Forfatter en Turist, der 
rejste Europa rundt og efterlod sine Manuskripter i 
dets Officiner; hans Hovedværker er trvkt i Witten- 
berg, Basel og Frankfurt am Main. Som rejsende Lærd 
er han prototypisk for Holberg, Baggesen og Georg 
Brandes. 

Alt dette fri og flygtige Væsen, Turisten og Jour- 
nalisten, har vi ikke truffet før i den danske Erasmus- 
Humanisme. Det er Renæssanceaanden, som efter 



ERASMUS LÆTUS 153 

den lutherske Faste er ved at komme til Kræfter paa 
ny i Lætus' Æstetik. 

Man ser det videre paa hans Pragtlyst og Farveglæde. 
Hans Beskrivelse af Daabshøj tideligheden i Frue 
Kirke kan efter fattig Lejlighed gøre Fyldest for et Ma- 
leri af en Renæssancemester. At se Adelen om Morge- 
nen paa Sletten hilse Kongen, ikke med barbarisk 
Brag, men med en stilfuld Ærbødighed, er behageligt 
og besynderlig kært for gode Mennesker. (Han tager 
aabenbart ikke Ordet i stræng luthersk Forstand.) 
Det er smukt, at der før Festoptogets Komme spredes 
Blomsterover hele Kirken, »det fyldte med et alt med 
den huldeste Vellugt og paavirkede Sanserne, som om 
man mærkede en frisk Luftning aande paa sig«. Der 
er kunstnerisk Farvesans og velberegnet Stigning i 
hans Beskrivelse af Processionen : de prægtigt klædte 
Junkere, for hvem Venus endnu ikke havde løst sit 
Bælte (d. e. som var ugifte); Jomfruerne i Sølvmor, 
med Undtagelse af en, der er i Karmoisin, fordi hun 
er trolovet; Rigens Raad, smykkede alene ved Klog- 
skab og Dyder. Det er vel uforvarende, men det virker 
næsten, som man saa en Skygge af van Dyck i et Bil- 
lede afPaoloVeronese. Lætus mener i al Fald ligesom 
en Maler, at den hele Stås netop er et passeligt Udtryk 
for »Folkets Glæde«. Han kan rigtignok være glad, at 
han ikke som Chrysostomus havde nogen Frans Vor- 
mordsen til at læse luthersk Korrektur paa sin huma- 
nistiske Veltalenhed. 

Derefter virker Skildringen af de sceniske Lege: den 
anden Dag Skuespillet »Susanna« og Morten Børups 
Daaredans, den tredie Skuespillet »David og Goliat« 
og den klassiske Ballet »Pygmæernes Kamp med 
Tranerne«, som et hollandsk Maleri. Der er lunefuld 
Iagttagelse i det Træk, at den gamle Peder Skram 
under Opførelsen af »David og Goliat«, da Filistrene 

slaas paa Flugt, er ved at springe op af Stolen for at 
tage Del i Israels Triumf. Og det er en ganske fin 
akademisk Vittighed, hvormed Lætus trøster Slots- 
prædikanten Anders Vedel og de andre Herrer, der 
ser paa Legen sammen med ham, staaende paa en 
Bænk i Slotsgaarden, da en af de opvartende Smaa- 
djævle tømmer deres Kande med den bedste Vin fra 
Kongens Kælder i et Drag: at det var et Fandens 
Stykke og følgeligt i Stilen. Det er da ogsaa paa god 
humanistisk Vis, at han som officiel Historiker sam- 
vittighedsfuldt noterer, at begge Stykker er blevet 
modtaget »med fortjent Bifald«, men som Mand af 
Faget tilføjer, at ikke alle mente det oprigtigt, hvor- 
paa han slutter som en god Kristen og prøvet Skri- 
bent: >Thi i alle menneskelige Foretagender gaber 
der altid en Sprække, hvorigennem Avinds Brod eller 
Klafferens Tand kan trænge ind og fordærve selv det 
retskafneste Arbejde.« 

Mest betegnende er dog Omtalen af hans Optræden 
ved Festen i Kirken. Strængt taget har han ikke Ret 
til at være med blandt Universitetslærerne, da han 
ikke mere er i Embede. Han borer sig da frem igen- 
nem Menneskemængden, hvilket er ham meget ube- 
hageligt, thi »Mængden er en flygtig og uvittig Ting, 
som bryder sig fint om paa hvad Maade den kom- 
mer frem, naar den bare kan være andre i Vejen 
og bete sin Galenskab«. Drabanten, der staar ved 
Døren, stiller han tilfreds ved at sige, han er af 
»de højlærde«. »Hvilket jeg ogsaa var, da det for 
fem Aar siden traf sig saaledes, at jeg med kongelig 
Tilladelse var rejst udenlands saa vel for min Hel- 
breds Skyld som for at øge min Anseelse og mit Fæ- 
drelands Ære (eller: mit Navns Berømmelse, dig- 
nitatis honorisque patrii)^. Og da han saa vendte til- 
bage, vilde man ikke indsætte ham paa ny. Højst be- 

synderligt! »Da man dog ellers altid priser Moden- 
hed og Erfaring, er det underligt at forholde Ungdom- 
men at nyde godt deraf, t 

Det er Sagen. At Erasmus Lætus stod paa en usik- 
ker Fod med Københavns Universitet, kom ikke alene 
af, at han selv ikke kunde staa rolig paa Katedret. 
Ligesom alle de nordeuropæiske Universiteter fra 
først af havde været paa deres Post mod »Poeterne«, 
havde man ved Københavns Universitet længe haft 
et godt Øje til denne Professor i Teologi, der ikke 
gjorde andre Bøger end Vers, og som var kommen 
til sit Embede ved Herregunst og Kongens Naade. 

Som ung skulde Erasmus have været juridisk Pro- 
fessor, men blev det ikke. Derimod opnaaede han 
efter en klækkelig Ventetid det pædagogiske Profes- 
sorat, altsaa den laveste Universitetsstilling, hvorfra 
han først flere Aar efter rykkede op til det næstlave- 
ste i Dialektik. Men saa holdt han ved Christian III.s 
Død Sørge -Talen i St. Knuds Kirke, og Frederik den 
Anden sendte ham øjeblikkelig en Understøttelse til 
at rejse til Wittenberg for at faa Uddannelse til teo- 
logisk Professor. Ved Doktor-Promotionen lykønskede 
Melanchthon ham paa Grund af hans flydende Latin 
til at blive en anden Erasmus og gav ham iøvrigt i 
Brevet til Frederik II foran hans Bucolica et Skuds- 
maal for Rettroenhed. Saa blev han ganske rigtig 
teologisk Professor i København, fik Landbolig og 
Præstekaldets Indtægter i Rødovre, holdt Køretøj, 
var vel anskreven paa høje og højeste Steder, men 
ilde lidt paa Universitetet, saa han nødtes til at ned- 
lægge Rektoratet midt i Funktionstiden ; blev til Gen- 
gæld adlet, med tre røde Nelliker og tre hvide Sva- 
nehalse i Vaabenet, som han lod sætte paa sine Bø- 
ger, saa man straks kunde se, han ikke var nogen al- 
mindelig Valbygaas; rejste saa udenlands 1572 og lod 

sine versificerede Skrifter, bl. a. om Danmarks Histo- 
rie i ældre og nyere Tid, trykke i Udlandet og fik ved 
sin Hjemkomst at vide, at selv en Profet for Fædre- 
landets Sag er mindst agtet i Fædrelandet selv, da 
den Profession, som han, efter Kongebrevets Lyden- 
de, for nogen Lejligheds Skyld ikke længer kunde 
forestaa, blev givet til en anden. 

Herved blev det for første Gang klart, at en Huma- 
nist, selv naar han skriver Latin, ikke uden videre 
er det samme som en Professor. Fra Begyndelsen af 
en lærd Poet staar den typiske Renæssance-Humanist, 
som er forskellig fra den lutherske og filosofiske, 
stadig, og tydeligere og tydeligere, eftersom Begrebet 
klares under Udviklingen, paa Grænsen mellem Kunst 
og Videnskab og har ingen eller en usikker Stilling 
inden for det lærde Lav. Holberg, J. L. Heiberg og 
Georg Brandes bekræfter Reglen. 

Af stor psykologisk Interesse er det nu at se denne 
udstødte Humanist og velbyrdige Doctor ved Festen 
tage Stilling til Kirkens og Universitetets Mænd. Sine 
tidligere Kolleger gør han ikke meget Væsen af; han 
nævner nogle faa. At han ikke nævner flere, kan de 
takke sig selv for, da de havde gemt sig paa de lave 
Skolestader og saaledes frivillig unddraget sig hans 
Pens Hæder, som han ikke har nødig at paatvinge 
nogen Mand mod hans Vilje. Derimod optegner han 
omhyggeligt, hvem af de fornemme der gaar ham 
forbi, og hvem der hilser paa ham. Da selve Sjællands 
Biskop Poul Madsen rækker ham Haanden, hopper 
Hjertet i Livet paa ham. Han spørger til Reveren- 
sens Befindende og morer sig meget over, at Bispen 
minder ham om, at han selv ved hans Embedstil- 
trædelse har raadet ham til altid at svare paa saa- 
danne Spørgsmaal med et Maadelig nok! eller Hjer- 
telig ilde ! »Thi den, der stiller sig svag og ussel og 

krum an, var sikrere paa Mængdens Deltagelse end 
den, der viser en rank Ryg« . (Hvilket unægtelig viser, 
at Lætus har kendt Menneskene og ikke mindst sine 
Landsmænd.) 

At det netop er Bispen, hvis venlige Tiltale glæder 
ham saa meget, er Hagen af Historien. Den forrige 
teologiske Professor forsømmer heller ikke i dette 
Skrift nogen Lejlighed til at bekende sin Rettroenhed. 
I Anledning af det store Tilløb til Fadderstasen glæ- 
der han sig over den overordenlige Lyst til at høre 
Guds Ord (1), der udmærker København frem for 
alle Byer, han har set. (Nu skulde man tro, at han 
ikke kendte Københavnerne mere.) Og i fjerde og 
sidste Bog, der giver en Skildring af den religiøse og 
politiske Tilstand i Riget, er han saa god Lutheran, 
at det fryder ham, at »den Chimære om Nadveren« er 
bleven kvalt i Fødselen ved Kongens Myndighed. 
Det har slet ikke gjort hans Glæde mindre, at det 
netop var Niels Hemmingsen, hans Banemand ved 
Universitetet, som var Fader til Uhyret. 

Det var virkelig ikke altid saa let at være Humanist i 
hine Tider. Var det allerede en vanskelig Sag at skulle 
vippe sin frie Aand paa Grænsen mellem Videnskaben 
og Kunsten, var det ikke mindre nødvendigt at dølle 
sit medfødte Hedenskab med den augsburgske Kon- 
fession. Erasmus er ikke den sidste Humanist, der 
har sat Pris paa et venligt Ord fra Sjællands Biskop. 



HI 

Men ogsaa for Stoffets Skyld har Lætus' Skrift ty- 
pisk Betydning. Festlighederne ved Christian den 4des 
Daab var den første Renæssancefest, der fejredes her 
i Landet. Lætus fremhæver da ogsaa udtrykkeligt 
Betydningen af disse akademiske Lege. 

For det første er de et Udtryk for en almindelig 
Forandring i Tiden. I gamle Dage, da Mandsmodet 
havde sin fulde Pris, kunde det være passende at 
holde Fest med ridderlige Lege, men nu, da alt ud- 
rettes med Finanseri eller med Fyrværk (han skriver 
Krudt paa Græsk: organa pgraulika)^ da den dyg- 
tigste Karl i et Øjeblik kan pilles væk af en ren Dreng 
eller en skiden Knægt, nu er der ingen Plads mere til 
at øve sin Tapperhed, da Tapperhedens Vaaben er 
udartede til Redskaber for Forbrydelsen. 

For det andet er den litterære Fest et nyt Bevis paa 
Kongens Velvilje imod Litteraturen og den frie Dan- 
nelse, som han fra Barndommen af har sat saa me- 
gen Pris paa. 

Det første Bevis herpaa var Stiftelsen af Kommuni- 
tetet, som Lætus ikke nævner her, men et andet Sted 
i sine Skrifter, Res Danicæ p. 498, hvor han heller ikke 
fortier sin egen Medvirkning i denne Sag, som han 
ventelig kan takke for sit Adelsskab. Allerede før Syv- 
aarskrigen var endt, blev der tænkt paa denne Ind- 
retning, som gjorde det muligt for et langt større An- 
tal studerende at besøge Københavns Universitet. 
Det var Kongens Underskrift paa Sindings Henven- 
delse til Studenterne om ikke at slippe de gode Stu- 
dier. Fra alle Sider opfattedes da ogsaa denne kon- 
gelige Velgerning, for hvis Gennemførelse Peder Oxe 
har Æren, som det ypperste Middel til at bringe Ri- 
get paa Fode efter Krigen. Den omtales af denne 
Grund med særlig Berømmelse af Anders Vedel i 
hans Ligprædiken over Frederik II. 

Et Par Aar efter, 1571, udstedtes et nyt Kongebrev, 
hvorved Professorernes Lønning blev betydelig for- 
bedret. Begivenheden blev besunget i et fredeligt 
Epos af Johannes Sascerides, som meget malerisk 
skildrer det Møde af Rigsraadet, hvor Beslutningen 

herom tages efter en Tale af Peder Oxe om at takke 
Gud for Freden ved at holde hans Ord og Tjenere 
ved Magt. Kongebrevet udvikler vidtløftigt den sam- 
me Tanke. 

Ogsaa for Skolerne blev der samtidig sørget. De 
allerede bestaaende forbedredes, og af nye stiftedes 
Herlufsholm i 1565, efter dens Mønster Frederiks- 
borg 1568, og ved Frederiksborgskolens Nedlæggelse 
Sorø 1586. 

Saaledes kan man med et rundt Tal sætte Aaret 
1570, da Freden i Norden sluttedes i Stettin, som 
den danske Humanismes andet Mærkeaar i det seks- 
tende Aarhundrede. Hvad 1520 havde lovet, opfyld- 
tes nu endelig i 1570. Foraaret, som Børup havde 
indvarslet, kom, som det plejer at komme her til 
Lands: en pludselig Varme, saa en lang Kuldetid, 
»det kolde Foraar«, og saa først den blivende Varme. 
Nu først slaar Humanismen igennem i Livet som 
Renæssance. Et i al sin Ubetydelighed talende 
Udtrykfordennehjemstedte Humanisme kan man fin- 
de, hvor man ikke saa lige ventede det, paa et gammelt 
Bogbind, nemlig paa Læderbindet af det kgl. Biblio- 
teks Eksemplar af Udgaven 1561 af Chr. Pedersens 
Vocabularium fra 1514, hvor der i Rammen findes 
afstemplet afvekslende Danmarks Vaaben, Køben- 
havns Vaaben og Erasmus fra Rotterdams Portræt. 
Det er den ny Tids Segl under Chr. Pedersens Bog- 
Mærke. 

Paa et begrænset Omraade har jeg ved et Studium 
af Tidens Tekster søgt at følge denne Udvikling: fra 
den børupske Renæssance igennem Krisen i Bor- 
ger- og Kirkekrigene over »Rekonvalescensen« hos 
Sinding og Grundet til Frederik II. s kronede Huma- 
nisme. Sammenhængen fremgaar tydeligt af at Læ- 
tus og Anders Vedel begge var af Børups Skole, den 

første gennem Torkil Abildgaard, den sidste gennem 
Grundet. Det er mærkeligt at se, med hvilken Var- 
me Lætus netop i dette Skrift vender tilbage til Er- 
indringen om Morten Børup og hans Foraarsvise. 
En af hans Venner, Petrus Paulinus i Roskilde, var 
ganske fortryllet af den, og Erasmus havde maattet 
love ham offenlig at forklare den skjulte Finhed i 
disse Rim, altsaa det første Tegn paa en national Fi- 
lologi, der unægtelig har faaet mere Stof at arbejde 
med siden. 

Men det er en meget mere omfattende Følelse af 
Livs-Fornyelse, der paa Frederik II.s Tid samtidig 
slaar ud i Kunst, særlig Byggekunst, Videnskab og i 
det daglige Livs Forhold, i Madlyst, Drikkelyst, Smyk- 
kelyst og, ikke mindst. Snakkelyst, da ikke blot Stu- 
denterne ved Klostergrøden diskuterer om Englenes 
Skabelse og Sol og Maanes Afstand fra Jorden, men 
Rigens høje Adel taler dansk Historie over en Kande 
Rinsk paa Københavns Slot. Det er Danmarks Lykke- 
tid. Felix et florens kalder Lætus sit Fædreland. 

For denne Lykkefølelse har han i Daabsskriftet et 
naivt Udtryk i den Tale, han lader Kong Frederik 
holde for sin Skriftefader Morgenen efter Sønnens 
Fødsel : 

Hvad skal han nu mere kræve Himlen for? Hvorom 
mere bede Vorherres Søn? Han har givet ham hans 
Faders og Forfædres Rige, hans Undersaatters Kærlig- 
hed, saa at han tør lægge sit Hoved til Hvile i Hver- 
mands Skød, og ved Sejren over den kortsynede Nabo 
en ærefuld Fred efter en ikke nødvendig Krig. Han 
har givet ham en Hustru, som han baade har kunnet 
vælge og elske, og til en Forfriskelse i Samlivet to 
Døtre. Og alt dette over al Maade. Og for at han ret 
skulde kende Hans Naade har Gud aabenbaret ham 
og hans Folk den evangeliske Lære, der er den eneste 

sande Vej til Frelse og Dør til det evige Liv. — Og nu 
har han tilmed ud over alt Haab en Søn og Arving til 
sit Rige, for hvis Liv han beder til Gud, hvis han vil 
leve det til Jesu Kristi Ære og disse Rigers Forfrem- 
melse. » Efter at have sagt dette bortvendte Kongen sit 
Aasyn og aftørrede sine Taarer. « 

For denne Lykketid er Erasmus Lætus selv et Ud- 
tryk. Det er morsomt, at han ogsaa er det ved sit Navn, 
Lætus-Navnet. Han har optaget det efter sin mødrene 
Slægt, især efter sin lærde Morbroder, Andreas Lætus 
eller Anders Glad, og har sikkert sat en Ære i at bære 
det. Han har vel ogsaa kendt den berømteste Bærer 
af Navnet, Pomponius Lætus, som var Lærer ved Uni- 
versitetet i Rom og ligesom sin danske Navner en El- 
sker af Landliv og humanistiske Fester. I al Fald staar 
nu dette Navn i den danske Humanismes Historie fra 
den første Erasmus — fra Rotterdam — til den anden 
Erasmus — Montanus — som et tilfældigt Tegn paa en 
historisk Kendsgerning: at Humanismen engang har 
været en munter Videnskab i Danmark. Denne farende 
Skolar og fine og forsøgte Karl, denne Doktor i den 
højhellige Teologi med hans ovidiske Vers, denne 
Ridder af den røde Nellike og de hvide Svanehalse er 
sikkert nok trods sit »møjsommelige og ulykkelige 
Vandreliv« (Fortalen til Res Danicæ) den sorgløseste 
Humanist i Danmark og det friskeste Udtryk for Aan- 
den fra 1570. 

Den betydeligste var han ikke, og det dybeste Ud- 
tryk for Aanden i denne Tid, da man følte, at Valde- 
marernes Tid levede op igen, gav han ikke — saa til- 
lidsfuldt han ogsaa, f. Eks. i Indledningen til Daabs- 
kroniken, udtalte sig som dens Saxo. Men det hu- 
manistiske Element, som er hele hans Væsen, var Gæ- 
ringsemnet i den litterære Udvikling i Frederik den 
Andens Tidsalder, den danske Litteraturs første Guld- 

Tider og Typer. I. 13 

alder. Ved Universitetet, hvor der nu kun ansattes 
danske Lærere, mens paa Christian III.s Tid Halv- 
delen af dets Professorer havde været fremmede, var 
det humanistiske Kursus ved Siden af Bibellæsningen 
Sjælen i Undervisningen. Ved denne Præsteskole fik 
mange Studenter, selv paa Hemmingsens Tid, ingen 
systematisk Uddannelse i Teologi, men blev Præster 
uden Embedseksamen, alene paa den latinske Dialek- 
tik. Og i alle de Mænd, der den Gang bar Danmarks 
Storhed, er der et Stykke af en Humanist, i Peder Oxe 
og Henrik Rantzau som i Tycho Brahe, Anders Vedel 
og Niels Hemmingsen. 

Tydeligst naturligvis hos Anders Vedel, Grundets 
Discipel, Forfatter af hans Levned og Udgiver af Sin- 
dings Tale om de humanistiske Studier. Det betyder 
mindre, at der blandt Vedels Arbejder findes et enkelt, 
som er rent humanistisk. Hans »Sjrv Vise af Græken- 
land« fra 1572 er en meget folkelig Gengivelse af nogle 
græske Tankesprog, i hvis Fortale han gør sig megen 
Flid for uden Skade paa sin Kristendom at forklare, 
at der ved Siden af Guds Aabenbaring i Bibelen er en 
anden i Naturen og Mennesket, og at selv de Kristne 
kan lære om denne af Hedningerne. Men meget vig- 
tigere er det, at Vedels historiske Virksomhed som 
Oversætter af Saxo og Forfatter af den kæmpemæssige 
Plan om en fuldstændig Danmarkshistorie er afgjort 
humanistisk. Ved Siden af det patriotiske Synspunkt 
at gøre Fædrelandet Ære, som hos Saxo og Christian 
Pedersen er det overvejende, fremhæver han i sine 
Fortaler det humanistiske, hvorefter Historien er det 
ypperste Middel til Kundskab om Mennesket og en 
Vejledning til et ægte menneskeligt Liv. 

Ogsaa Tycho tilhører denne Humanisme, skønt, kan 
man sige, mod sin Vilje. Han skrev trods nogen latin- 
ske Vers. Uranieborgs Vægge og sine astronomiske 

Instrumenter fyldte han med humanistiske Indskrif- 
ter. Paa det første, han lod lave efter sin Ankomst til 
Hven, en lille Kvadrant, satte han under en allegorisk 
Tegning det ofte — f. Eks. under Durers Billede af 
Villibald Pirckheimer, — brugte humanistiske Slag- 
ord : Vivitur ingenio, cetera mortis erunty » Livet er ene 
i Aand, uden for Aanden er Død«, som er det direkte 
Modstykke til det kristelige Ord, at i Hjertet forvares 
Livet. 

Men en anden af disse Indskrifter, som han satte un- 
der et Billede af en Hund, der gøede ad Maanen : Nit 
moror nugaSy viser tydeligt nok, at Tycho i al Fald 
ikke har følt sig af Petrus Parvus' Skole. Den betyder 
nemlig ikke, som man almindelig oversætter: >Jeg 
agter ej Sladder c, men: :»Jeg agter ej Skvalder«, og at 
han hermed især tænker paa det humanistiske Ord- 
kram i Tidens Skoledannelse, ser man af den Brug, 
han gør af det latinske Udtryk i et af sine Breve. 

Tycho hører da i den danske Humanismes Historie 
under et andet Kapitel end Erasmus. I ham bliver Re- 
næssancens Verdensaand sig bevidst i Modsætning til 
den litterære Humanisme. I den Tale om de matema- 
tiske Studier, hvormed han i Efteraaretl574 aabnede 
sine astronomiske Forelæsninger ved Universitetet, 
beklager han, at Ungdommen nu til Dags ikke som 
hos de gamle straks kan føres ind i eksakte Studier, 
men maa ynkelig spilde de fleste og det de bedste af 
deres Læreaar paa Studiet af Grammatik og Sprogene, 
som hine uden Møje nemmede ved deres Moders 
Bryst. Og Uranieborg var intet latinsk Akademi, men 
en fri Skole for Iagttagelsen, den første i Norden. 

Der er Renæssance i Tychos Verdensopfattelse. Hvad 
Børup maaske har anit i sin Foraarsvise, har han 
klart udtrykt i sin Tale : » Derfor, næst efter den sande 
og rette Erkendelse af Gud, som er os aabenbaret i 

13^ 

Guddomsordet, finder jeg intet mere stemmende med 
Menneskets Natur og det Maal, hvorfor han er hensat 
paa Jorden, Verdens Midje, end at han fra dette Mid- 
delpunkt skal skue de Ting, der straaler i hele Ver- 
densbygningen, men i Særdeleshed hin himmelske, 
med saa mange Stjerner blinkende Borg, og saaledes 
med Sødhed tilbringe sit Liv i denne nydelsesfulde og 
aanderige Beskuelse og, erkendende Gud som Værk- 
mestéren i disse hans viseste og mangfoldige Værker, 
dyrke ham med skyldig Ærefrygt og Taksigelse. Thi 
enddog der i denne lavere Natur er vidunderlige Vid- 
nesbyrd om hans guddommelige Forsyn, skinner 
hans Visdom og Vælde ingensteds mere frem end paa 
denne evige, uendelige Himmelens og alle Stjerners 
Skueplads. Derfor sagde Eobanus ikke nied Urette: 

Qui negat esse Deum, cælos et sidera spectet : 
Sidera qui spectatj jurat is esse Deum, 

eller paa Dansk: 

Siger man: Gud er ej til! da se paa Himmelens Stjerner: 
Den, der paa Stjernerne ser, sværge vel maa: Han er til. c 

Men det mest storladne Udtryk for denne Verdens- 
anskuelses Overlegenhed over den latinske Forma- 
lisme, Aandens over Ordet, findes i en Brevveksling 
mellem Tycho og hans Ven Johannes Pratensis fra 
Foraaret 1572. 1 sit Brev trøster Pratensis, der var af 
fremmed Afstamning og ligesom Tycho nylig hjem- 
kommen fra vidtløftige Rejser i Udlandet, Vennen og 
sig selv over den trange Kres, hvori de nu maa virke : 

» Det er dog ikke alene denne nordiske Luft, hvori vi 
aander, der nærer det afskyelige Barbari. Thi ogsaa i 
det yderste Østen og i Syden lider Sjælene stundom 
under Boreas' gennemtrængende Frost, og omvendt 
er der ingen Tvivl om, at denne Kant af Verden, som 

»ligger under Taagen og Jupiters Vrede«, ogsaa kan 
gennemstrømmes af en Milding, ene mærkbar for 
dem, der ser Lyset over Tidens og Stedernes Horisont. 
Derfor vil det altid være Synd imod det hellige at 
stænge sin Glædes Have inden for Tidens og Stedets 
Fængselsvægge. « 

Hertil svarer Tycho — med Hensyn til den ilde- 
sete Paracelsus -Filosofi, som Pratensis ligesom hans 
Ven Peder Sørensen nærmede sig til, saa at han endog, 
før han kunde blive Professor i Medicin ved Univer- 
sitetet, havde maattet love at lære i Overensstemmelse 
med de gamle — at denne Retning, saa mystisk {abdi- 
tiof) den kan synes, i Virkeligheden er fuld af Verdens- 
erkendelse og har i sig mere af den gamle Visdom, 
end det desværre nu er Skik, at der læres i Skolerne. 
»Dog vil, haaber jeg, ingen misunde disse Folk Bar- 
bariet og det tomme Skvalder, som de nu har paa- 
tvunget de søde Muser, eller vise dem Vejen, der af 
egen Drift foretrækker at vige af fra den sande Vej. 
Nu beder jeg dig, min lærde Pratensis, at du ikke ag- 
ter disse Folk (hvad du ej heller gør), men stiger til de 
højere Steder, hvor du i et lyksaligt Studium efterfor- 
sker hine højtliggende Baner, der paa en Gang giver 
Adgang til Himmelen og Jorden, og unddrager dig 
Hoben og skyr Forgængeligheden. Kan du betænke 
dig? Den himmelbaarne Tanke {mens prognata polo) 
lader sig ikke standse , men stiger paa sin Flugt imod 
Ophavet til Gudernes Borg og mætter sig med Am- 
brosia og den søde Nektar, som Jupiter selv blander 
for Guderne og samtidig, hvis saadanne findes, ræk- 
ker de Mennesker, der er blevet Gudernes Lige. « 

Denne Betragtning sprænger ikke alene den latinske 
Formalisme, for hvem Jorden er en Glose, der dekli- 
neres som ala, men den »græske c Humanisme, hvor- 
efter Mennesket er alle Tings Maal. Det er antiqua 

Sophia, Menneskeaandens oprindelige Beskuelse i 
Modsætning til den litterære Verdensopfattelse gen- 
nem et Medium af Bøger. Denne Aand, der første Gang 
havde strejfet Norden med Paracelsus' Besøg i 1520, 
var det, som nu kom igen med Tycho Brahes Stjerne og 
paa et andet Omraade i hans Ven, Lægen Peder Søren- 
sens Idea medicinæ philosophicæ, >Aanden i Medici- 
nen € , 1 570. Det er denne Udvidelse af Erasmus-Huma- 
nismen, der fortsættes i den følgende Tids Naturviden- 
skab og naar sit Højdepunkt i Goethe og H. C. Ørsted. 
Med Niels Hemmingsen er det anderledes. Rent 
humanistiskopdragetafdenførsteHumanismes bedste 
Mænd, Niels Black i Roskilde ogBent Arvidsen i Lund, 
var han i Wittenberg bleven Melanchthons Discipel for 
hele Livet. Men i Teologens Kappe skjulte sig ogsaa 
paa den Tid, da han var det københavnske Universi- 
tets og det hele protestantiske Nordevropas summus 
theologus og Danmarks almindelige Lærer, en gammel 
og overbevist Humanist. Niels Hemmingsen har vist 
i det hele skjult adskilligt i sin Kappe. Han havde, saa 
vidt man kan se, en sanselig Natur at kæmpe med. 
Man har et Epigram af ham : 

Bede og faste du skal, læs kysk, sky ledige Timer, 
Hvis du dit Legeme vil renligen holde for Gud, 

som i Forbindelse med nogle ubevislige Beskyldnin- 
ger mod hans Privatliv gør det sandsynligt, at han 
har haft stærke personlige Grunde til at fare varlig 
med Humanismen og holde godt fast paa sin Bibel. 
Og det er temmelig sikkert, at den stygge Mandsling, 
der efter en Avindsmands Skildring havde en Krop 
som Thersites, ogsaa til Tider har kunnet bruge en 
Mund som Thersites, saa at han ogsaa i den Henseende 
har slægtet Humanisterne, disse Mestere i stiliseret 
Grovhed, paa , mere end han ønskede. Men det aller- 

visseste er, at han, der skrev de gennemhumanistiske 
Love for Herlufsholms Skole, selv har søgt at huma- 
nisere sig, at adle sin menneskelige Natur ved Studiet 
af græske og latinske Skrifter. 

En tydelig Forestilling om denne skjulte Humanis- 
me i hans Teologi — man kunde kalde den hans 
Krypto -Humanisme og anse den Kryptokalvinisme, 
der voldte hans Fald, som en naturlig Følge deraf — 
giver baade hans mindre Afhandlinger, der er ud- 
præget etiske, hans Enchiridion, en erasmisk Titel paa 
en kristelig Etik i Erasmus' Aand, og især et værdi- 
fuldt Skrift af ham fra 1562: Om Naturens Lov {De 
legenaturæ). 

Han forklarer selv i Tilegnelsesbrevet til den rets- 
lærde Erik Krabbe dets Tilblivelse. Under Gennem- 
gangen af Paulus' Brev til Romerne standsede han 
ved det Sted i andet Kapitel, hvor Apostelen taler om, 
at Hedningerne, endskønt de ikke have Loven, vise 
Lovens Gerning skreven i deres Hjerter, idet deres 
Samvittighed vidner med dem. For ikke at afbryde 
den teologiske Forelæsning satte han sig da for at be- 
handle dette Spørgsmaal i en særlig Undersøgelse, 
skønt han forudser, at man vil lade ham høre, at han 
bruger sin Segl paa en fremmed Ager. Som en saadan 
Anmærkning i det teologiske Kursus er da, betegnen- 
de nok, Aarhundredets mest principielt humanistiske 
Skrift fremkommet. 

Hemmingsen opstiller nemlig ikke som sine For- 
gængere, Melanchthon og Oldendorp, Moseloven som 
Rettens og den naturlige Morals Kilde. Tværtimod er 
det efter hans egne Ord de naturlige Begreber om 
Godt og Ondt, der som Funker {igniculi) tilhører Men- 
neskeaanden oprindelig, der er alle gode Loves Kilde. 
Altsaa opstiller han først Begrebet den naturlige Dyd, 
opløser det derefter i dets enkelte Dele, viser kortelig 

disse Deles Lighed eller Ulighed med de ti Buds Lov 
og gennemgaar derpaa paa Grundlag af den antike 
Inddeling af Dyderne i Klogskab, Ret&erdighed, Mod 
og Selvbeherskelse de enkelte Dyder, der har Værd i 
det praktiske Liv. Og dette gør han med en Rigdom 
af Forfattersteder, hvorimellem der ikke er et eneste 
Bibelsted , men som alle er hentede fra den latinske 
og — hvad der betyder mere — den græske Littera- 
tur, ikke alene Platon, men Homer og Tragikerne. 

Ved den strengt videnskabelige Fremstilling i denne 
i Løbet af femten Aar fem Gange oplagte Bog lægges 
Grunden til den antike Moral , som for mange af den 
samtidige Slægt blev det Tempel, hvorigennem de 
traadte ind i den kristne Kirke. 

For Hemmingsen er der ingen Strid mellem disse to 
Magter. De Funker, hvorpaa han har grundet sin hu- 
mane Etik, skal Kristus samle til en Flanime (Epilo- 
gen). Som man ser, er det selve Humanismens Grund- 
problem, Troen paa den menneskelige Natur og dens 
Udviklingsmuligheder, som Hemmingsen her har 
rejst. Dette Problem, som var stødt sammen med den 
lutherske Opfattelse af Menneskenaturens Ufrihed i 
Erasmus' Strid med Luther om Viljens Frihed, ud- 
lignes her i den liberale Teologis Forsoningslære. Vi 
vil faa at se, hvorledes det under forandrede Former 
kommer igen paa næsten alle Humanismens Vende- 
punkter, i 1720 med Holberg, i 1820 med J. L. Hei- 
berg og i 1870 med Georg Brandes. 

Man kan nu se, hvor meget den danske Humanisme 
er vokset det sekstende Aarhundrede igennem i Sin- 
dings Åand fra sin børupske Begyndelse. 

Fra Peder Parvus' gymnasiastagtige Forgabelse i den 
latinske Stil til Anders Vedels Sprogkunst, der har 
drukket saa dybt af Latinens og Modersmaalets Kilder, 
at man paa denne ene Mand kan tillempe et gammelt 

tysk Vers, der gælder for det sekstende Aarhundredes 
Humanisme i det hele: 

Ærlig Dansk og fin Latin, 
Friske Væld og stærke Vin. 

Fra Morten Børups Anelse om en Verdensudfoldelse 
under Guds Aasyn til Tychos paa en bestemt Iagtta- 
gelse hvilende Fremstilling af en kosmisk Verdensan- 
skuelse, der hvælver Stjernehimlen som en antik 
Kuppel over Humanismens flade Jord. 

Fra Olaus Chrysostomus' i mytologisk Ordpragt 
indsvøbte Skælden paa et barbarisk Munkevæsen til 
Niels Hemmingsens myndige Paavisning af den na- 
turlige Overensstemmelse mellem Kristendommens 
Lys og Hedningenes gode naturlige Øjne. 

Man vil da forstaa, at denne Tid havde en dybere 
Grund til sin Glæde, end man kunde vide alene af den 
glade Erasmus' gode Turisthumør og forfløjne Latin. 

Dette var virkelig Humanismens Guldalder, ætas 
humanissima. 

Man skulde synes, at der ved denne Forening af 
det nationale og det humane, af Naturopfattelsens Uen- 
delighed og Fordybelsen i det menneskelige, af An- 
tiken og Kristendommen, med den Begrænsning, som 
Tiden og Stedet medførte, kunde være virkeliggjort 
det 1 tredje Riget, som det er al Renæssances Drøm 
at fremstille. 

Det skete ikke. Ved Aarhundredets Udgang var 
denne Renæssances tre største Lys slukket. Vedel 
havde maattet opgive sit store Historieværk, Tycho 
havde forladt Fædrelandet, og Niels Hemmingsen 
havde maattet krybe til Korset for en snæverhjertet 
Konfession. At disse tre Mænd blev standset i deres 
Arbejde, er et Tegn, der lover ilde for Fremtiden. 



MDCXX 
VENUSIN - RESEN 

I. 

DA Tycho Brahe forlod sit Fædreland, forladt af 
sit Fædreland, som han siger {desertus deserui), 
citerede han bittert med en lille Forandring et bekendt 
Vers af Vergil : 

Treere var vi, Troja var og Danernes store 
Ære. 

Med Uranieborg sank virkelig en Del af Danmarks 
Ære. 

I Slutningen af det sekstende Aarhundrede, da Ty- 
cho, Niels Hemmingsen og Anders Vedel endnu le- 
vede og i al Fald de to første Navne kastede Glans 
over Danmark i hele det nordlige Europa, da den 
danske Adel gik i Spidsen for en national Renæssan- 
cekultur og Riget udadtil i en Række lykkelige Freds- 
aar var en Magt af Betydning, da var Forholdet fra 
Aarhundredets Begyndelse vendt saaledes om, at det 
nu var Tyskland, som saa op til Danmark som Kul- 
turlandet i Nordeuropa. Musernes Vintersæde, som 
Melanchthon sagde, var bleven Humanismens Som- 
merhave. 

Et Udtryk herfor, altsaa et Modstykke til Peder Par- 
vus' Brev fra 1519, er en Tilegnelse til en dansk Adels- 

mand, Iver Friis, foran et humanistisk Skrift fra 1598, 
en Parafrase af Horats af Professor Eilert Lubin i 
Rostok. Det hedder heri : 

»Dit Fædreland er til visse lykkeligt, som tilforn 
holdtes for mindre kultiveret, men nu til Nabolandet, 
vort Tysklands, ja selv til de Qernere Landes, Itali- 
ens, Frankrigs og Spaniens Misundelse ved Mæng- 
den af sine i Handel og Vandel, i Strid og Flid {in 
arte et Marte) udmærkede Mænd ikke viger for noget 
Land, maaler sig med alle, overgaar mange. Mon der 
overhoved findes nogen Del af disse Krigens og Fre- 
dens Kunster i noget Land eller Rige, som jo Eders 
Danmark med fuld Føje kan tilegne sig? I Særdeles- 
hed den klassiske Dannelse, som i sin Tid trængte 
over Alperne ind i Tyskland og for længe siden gik 
over Østersøen til Eder, synes nu at skulle faa et 
varigt Fodfæste under Nordens Stjerne, c 

Kort efter at denne Lovtale var skreven, sluktes de 
to største Lys i denne Stjerne. Niels Hemmingsen 
døde i sit ufrivillige Otium 1600 og Tycho Brahe i 
Landflygtighed Aaret efter. Anders Vedel, der først 
døde 1616, var for længe siden forstummet. 

Nogle faa Aar ind i det ny Aarhundrede foretog den 
unge Konge, Christian IV, en Rejse til England for 
at besøge sin Svoger Kong Jacob I. Tredje Pinsedag, 
10. Juni 1606, forlod han København med en Flaade 
paa syv Skibe, >hvis Udstyr var overordenlig pragt- 
fuldt og i Sandhed kongeligt, og Kongeskibet i Be- 
synderlighed, som var bygget af nyt og af Kongen 
selv havde faaet Navnet »Trekroner«, over al Maade 
ødselt udsmykket og saa overlæsset med Guld, Sølv, 
dyre Stene, Silke og andre Kostbarheder, at dette ene 
Skib med dets Udstyr af mange blev anslaaet til en 
svimlende Værdi«. I Kongens Følge var ikke blot Ade- 
len, men efter hans udtrykkelige Ønske Videnskaben 

og den lærde Dannelse reprsesenteret, Universitetet 
ved den teologiske Dr. Hans Poulsen Resen og den 
kongelige Historiografi Professor i Retorik, Mester 
Jon Jacobsen Venusin, der var Kongens Orator eller 
»Talen paa Toget. 

Kong Christian kunde ikke paa denne Rejse, der 
skulde godtgøre hans Riges Rlomstring i^tam in arte 
quam in Marter ^ have valgt nogen, der egnede sig 
bedre ikke blot, som det hedder i Slanges Christian 
IV.s Historie, til at vise Englænderne, >at han og 
havde lærde Mænd i sit Rige c, men til at forestille 
Brydningen i den danske Kultur paa Grænsen mel- 
lem de to Aarhundreder end disse to Mænd: Venu- 
sin og Resen, den sidste Type paa det sekstende Aar- 
hundredes Humanisme og Mærkemanden for den 
lutherske Teologi, der fulgte efter. 

Venusin er baade af Navn og Gavn den sidste Hu- 
manist fra Frederik II.s gyldne Dage. Haneraf Lætus- 
Typen. I selve hans Navn ligger Blomsten af den danske 
Renæssance. Han har dannet det efter Hven, hvor han 
var født, men først antaget det, efter at Øen ved Tycho 
var bleven berømt. Endnu i 1590 kaldte han sig Co- 
ronensis efter Landskrone, hvor Faderen efter hans 
Fødsel var bleven Præst. Men han har naturligvis 
tillige betænkt, at han ved at give Navnet denne 
usædvanlige Form og ikke Hvenensis eller lignende 
fik Tilnavn sammen med Horats fra Venusia, ligesom 
den italienske Humanist Battista Mantovano glædede 
sig ved at have Hjemstavns-Navn tilfælles med Ver- 
gil fra Mantua. Endelig har det ikke været ham imod, 
at Navnet Venusin lød ualmindelig lækkert for hu- 
manistiske Øren, fordi det ledede Tanken hen paa 
Venus og oenustus. 1 Breve kaldes han undertiden 
saaledes: venustissime Venusine, »den vennesæle Ve- 
nusinus« . Han har da ogsaa vidst at gøre Fyldest for 

sit Navn ; hans Breve er skrevet i en let og elskvær- 
dig Tone, og efter samtidige Vidnesbyrd har han haft 
en meget vindende Personlighed. Manden med det for- 
tryllende Navn var selv en stor Fortryller. 

Lige saa typisk for den glade Humanisme fra Fre- 
derik den II.s Tid havde ogsaa hans Opdragelse væ- 
ret. Han havde gaaet i Skole i Frederiksborg, Kon- 
gens egen udvalgte Skole, hvor Disciplene havde al- 
ting frit, havde derpaa studeret hos den danske Hu- 
manismes gode Ven, Chytræus i Rostok, var bleven 
Magister i Wittenberg, fik efter sin Hjemkomst det 
store Præstekald i Herfølge, giftede sig i 1585 med 
en Professordatter med et lige saa fint humanistisk 
Navn som hans eget, Agathe (eller, som han nok har 
sagt, Agathe)^ en Datter af Latindigteren Johannes 
Sascerides, og forflyttedes snart efter med kongelig 
Bevilling til København som Sognepræst ved Hellig- 
aandskirken. Og da det paa flere Maader viste sig, at 
han var mindre egnet til Præstegerningen, fik han ikke 
som andre Kættere sin Afsked, men gik i Aaret 1600 
efter Kongens Ønske over til Universitetet som Profes- 
sor i Fysik med Bolig i den kønne nye Professorresi- 
dens med den tilhørende botaniske Urtegaard, som 
Universitetets Rektor meget havde ønsket for sig selv ; 
blev to Aar efter beskikket til kongelig Historieskriver, 
næste Aar Professor i Retorik, deltog i 1606 i Kongens 
Englandsfærd, hvor Kong Jacob rimeligvis ophøjede 
ham ligesom den forrige danske Historiograf Niels 
Krag i den skotske Adel. I al Fald blev han efter sin 
Hjemkomst gjort til Forstander for Sorø Skole med 
en adeligere Titel end nogen af sine Forgængere, idet 
han blev »forlenet med Sorø Kloster c. Aaret efter, 
1608, døde han. 

Bag ved dette, som man ser, ikke helt sædvanlige 
Forløb af en Præsts og Universitetslærers Liv om- 

kring Aaret 1600 udspilles den sidste Akt af den æl- 
dre Humanismes Tragedie med et raskere Sving end 
i Hemmingsens og Vedels Skæbne. 

Dersom man kan tro, hvad Venusins Efterfølger som 
Præst i Herfølge, Digteren og Historikeren Klavs Kri- 
stoffersen Lyskander, har skrevet om ham i sin Bog om 
danske Skribenter, har han været saa nærved at virke- 
liggøre Idealet: den fuldkomne Humanist, som det er 
muligt. Hans Kundskaber var efter Lyskander saa 
omfattende, at han var en hel levende Encyklopædi, 
men han var tillige en overordenlig skarpsindig For- 
sker og en ganske uforlignelig Samtaler. 

Og man tør sikkert tro Lyskander. Dersom nogen 
vilde sammenfatte hans lange Tale i en kort Mening 
og slutte, at den store Teolog, Filosof, Digter, Matema- 
tiker o. s. V. altsaa var en stor Dilettant eller Humbugs- 
karl, vilde han dog tage fejl. Hvad Venusin har efter- 
ladt sig i Litteraturen er saa lidt, at deraf ikke kan 
sluttes noget sikkert. Hans Begavelse har netop været 
af den mundtlige Art, der ikke sætter noget Blækspor 
efter sig i Litteraturen, men i levende Samkvem tager 
Glansen fra tolv Studerekammerpraase. 

Saa meget kan man dog se, at Lyskander sikkert har 
Ret i at tillægge ham en ualmindelig Dømmekraft og 
en sjælden Skarpsindighed i at efterspore de skjulte 
Ting i Filosofien og Naturvidenskaben, altsaa en Sans 
for den kritiske Enkelt-Undersøgelse, der ikke netop 
plejer at udmærke Dilettanten. I en Forelæsningsan- 
meldelse bemærker han udtrykkelig, at det ikke er 
hans Sag at sammenskrive vidtløftige Kommentarer, 
men at oplyse tvivlsomme Steder og paavise Metode. 
Venusin var en Kritiker. Den kritiske Aare i Humanis- 
men, som siden Erasmus* Tid nær var gaaet i Glemme, 
ikke mindst i de frugtbare Aar under Frederik den 
Anden, er hele hans Begavelse. Da han vel var kom- 

men til Ro i sin Præstegaard paa Landet, sendte hans 
Ven og Velynder Arild Hvitfeldt ham en Kodeks af Sal- 
lust, hvori han under den venskabelige Tilskrift, med 
Hentydning til Hr. Jonas' Navner i det gamle Testa- 
mente, skrev den Linie: >Værer troende, at det ikke 
skal gaa Eder som Jonas c. Men Venusin blev aldrig 
en Troende. 
Han var det ikke i sin Videnskab. Vi befinder os paa 
den Tid omkring 1600, da det sekstende Aarhundre- 
des Humanisme er ved at gaa over i det syttendes Po- 
lyhistori. Fra det humanistiske Midtpunkt, det for- 
trolige Kendskab til den gamle Litteratur, søger man 
at trænge saa langt udiOmkresen til forskellige Sider^ 
som Linien — eller Linen — fra Oldtiden kunde række. 
Saaledes blev den Gang ved Forlængelse af alle de i 
Oldtidsvidenskaben betraadte Veje en Humanist til 
en Polyhistor. Ved denne Udvidelse mister Typen i 
Inderlighed, hvad den vinder i Omfang: en Polyhistor 
fra det syttende Aarhundrede er derfor mere lærd, 
men har mindre Dannelse end en Humanist fra det 
sekstende. Og han er ikke mere kritisk, da han over- 
alt tager Oldtiden paa Ordet. Men med Venusin var 
det anderledes. De Retninger, hvori hans livlige Aand 
arbejdede, synes alle at løbe sammen i en ualminde- 
lig vel sammenstemt Personligheds Harmoni. Og i 
dem alle søger han som den kritiske Forskerat sende 
skarpe Lysstriber ud i Mørket. Han er med andre Ord 
paa Overgangen fra Humanismen til Polyhistorien en 
Foregribelse af dennes seneste Type, det attende Aar- 
hundredes Encyklopædist. Det er baade med Hensyn 
til hans Lærdom og dens Udtryk i hans Personlighed 
rigtigt, at Lyskander siger, at hele > Cyklopædien « 
havde taget Bolig paa hans Tunge. Saaledes arbejdede 
han f. Eks. baade i den moderne Naturvidenskab og 
de danske Folkeminder eller, som man den Gang 



176 HUMANISME 

sagde, Antikviteter, og paa begge Veje gik han ikke 
som en Credulus, men som en Kritiker. Hans Kritik 
af dansk Sagnhistorie vakte Forargelse ; Holger Dan- 
ske-Sagnet, som Chr. Pedersen havde taget paa Tro 
og Love, afviser han som en krønikeagtig Beretning, 
som en eller anden Norman af dansk Fædrelandskær- 
lighed har taget af Turpins Krønike. Imod Saxo øvede 
han en Kritik, der i sin Strenghed ligesom udskam- 
mer Anders Vedels Troskyldighed. Og naar han selv 
i dette Fag indlod sig paa Vidtløftigheder og ingen- 
lunde er saa nøgtern en Criticus som den samtidige 
Biskop Anders Foss i Bergen i hans Afhandling over 
»Saxo Grammaticus og hans Eftersnakkere«, var det 
ikke godtroende Fejltagelser, men saadanne Kon- 
struktioner og Kombinationer, hvormed den kritiske 
Begavelse holder sig skadesløs for Mangelen af kunst- 
nerisk Skaberkraft og personlig Tro. 
Ikke mindre kritisk er han i sin Naturopfattelse. 
Da han i 1602 var Dekan ved det filosofiske Fakul- 
tet og skulde holde Magisterpromotion, var han 
utrættelig i at indbyde Rektorer og Købstedpræster 
af sit Bekendtskab til at indstille sig til Graden til 
deres. Universitetets og hans egen Ære. Og da det 
saaledes virkelig var lykkedes ham at faa en hel Fest 
ud deraf hied hele tretten Promovender, Disputats 
om Menneskets Lyksalighed, Studenterkomedie med 
komiske Bondescener o. s. v., holdt han for Forsam- 
lingen en Tale over den Tekst, der tillagdes Plato, 
at Guddommen overalt gaar matematisk til Værks. 
Heri forsvarer han ikke blot Kopernikus' Verdens- 
opfattelse, vistnok for første Gang ved Københavns 
Universitet, men gør det i en Tone som Montanus 
senere over for Jeronimus og Per Degn. »Men vi 
spilder vor Møjec, siger han, >naar ikke engang de 
Lærde kan overbevises om, at den Ordning af Klo- 

derne, som Kopernikus har opstillet, er den rette, 
skønt Urimeligheden i de gamle Forklaringer og de 
formente Bevægelser er saa uhyre, at man maa 
skamme sig derover, og paa den anden Side Rime- 
ligheden i de nye og den saglige Sandsynlighed saa 
stor, at den kan stilles ganske tydeligt for Øje. Der 
var en Gang for længe siden en Ven af mig, som spot- 
tede over dem, der antog en Omdrejning af Jord- 
kloden: at de nok selv led af Omdrejning i Hovedet. 
Og det var en Mand, som ingenlunde var ukyndig i 
Matematikken og dertil et skarpt Hoved, som den 
Gang fandt det passende at skæmte saaledes. Men 
hvad dem angaar, der mener, at denne indbildte 
yderste Fiksstjerne-Himmel bevæges ved en Omdrej- 
ning, da er det unægtelig utroligt, hvor troende de 
er. Og dette drager mig paa ny Lactantius til Minde. 
Han kunde ikke paa nogen Maade bevæges til at tro 
andet, end at Jorden var flak, og at Himlen hvilede 
paa Havet, hvorpaa Jorden ligesom svømmede, og 
andet mere af saadan uvittig Snak, som han havde 
inddrukket af Folkemunde og af Poeterne. Og dog 
var denne Mands Dannelse, Kundskab og Smag 
utvivlsom. Men det, som nu er kendt af Sudere og 
Skindere, og som Hyrebasser og gamle Kællinger 
kan bevise, det kunde Lactantius' Hjerne ikke rum- 
me. — Saaledes vil ogsaa den Tid komme, da Sand- 
heden af disse Ting vil være indlysende, ikke alene 
for Matematikerne, men for Mængden, saa meget de 
ogsaa nu bespottes af de fleste.« 

Saaledes vilde Erasmus fra Rotterdam kunne have 
talt om disse Ting. Selv om Sognepræsterne i Lands- 
krone og Slangerup eller Rektoren i Sorø har kunnet 
høre denne Tale med mindre Forargelse, end Jero- 
nimus og Ridefogden hører paa Montanus, har de 
dog nok ment om Tonen deri, at den var lovlig fri for 

Tider og Typer. I. 14 

en Akademiker. Med disse Ord — libetior Academicus 
— har en af Venusins liberale Samtidige træffende 
betegnet hans Metode. 

Men med den samme Frimodighed optraadte Venu- 
sin faa Aar efter i en Sag, der paa en endnu dybere 
Maade berørte selve Kernen i den humanistiske Livs- 
anskuelse. Det samme Brev fra Professor Johannes 
Stephanius til Provst Niels Mule paå Samsø af 29. Juni 
1606, der indeholder Beretningen om Kongens Eng- 
landsfærd, fortæller om et teologisk Stridsspørgsmaal, 
hvis Udfald i Sommeren 1606 ventedes med megen 
Spænding Landet over. Paa en Herredag i Marts Maa- 
ned i dette Aar havde Kong Christian ved en Frokost 
paa Slottet, hvori Rigsraadets Medlemmer deltog, ud- 
talt sig for at afskaffe den da brugelige Exorcisme, 
Djævlebesværgelsen ved Daaben. Denne Skik havde i 
Frederik den Andens Tid vætet den liberale Teologi 
til Forargelse ved det trolddomsagtige Ritual, hvor- 
efter Præsten formelig uddriver den onde Aand af 
Barnet med de Ord: Far ud, du urene Aand I og ved 
den til Grund liggende, for Hesten ikke særlig papisti- 
ske, men almindelig udbfedte umenneskelige Opfat- 
telse, at Barnet ved sin Ffiidsel er urent og Mennesket 
følgelig fordærvet af Naturen. Som man ser, er det et 
nyt Udtryk for det humanistiske Problem, som vi har 
set tone frem hos Erasmus og Niels Hemmingsen, 
som Kongen forelægger Rigsraaderne til Besvarelse 
inter pocula. Efter adskillig Drøftelse for og imod be- 
sluttedes det at forelægge Universitetet og Biskopperne 
Sagen. 

Om Kongens egen Opfattelse kunde der ikke længe 
være nogen Tvivl. Den 11. Maj lod han sin Datter, 
Prinsesse Elisabeth, døbe af Sjællands Biskop i Frue 
Kirke uden Exorcisme. Og allerede i Brevet til Bisperne 
og Professorerne havde han med Henvisning til nogle 

lærde Mænds idelige Forestillinger betegnet Skikken 
som en ganske unødig Levning af Pavedømmet. 

Uden Tvivl var Venusin en af Kongens Raadgivere i 
denne Sag. Han stod i disse Aar højt i Kongens Naade 
og fik endog Besøg af ham i sin Professorbolig. Og 
hvad han maatte mene om denne Sag, var kendt nok. 
Hvad Iver Bertelsen, Erasmus Lætus' lærde og lystige 
Ven, i Frederik den H.s Dage havde forbrudt sit Em- 
bede paa: paa egen Haand at udelade Djævlebesvær- 
gelsen ved Daaben, havde den lidet troende Mester 
Jonas atter vovet umiddelbart efter Kongens Død. 
Svaret havde den Gang været en skrap Irettesættelse 
fra Formynderregeringen og et Paabud om foreløbig 
ikke at bestige Prædikestolen. Rigtignok toges det 
snart tilbage igen, og Mester Jonas kom atter paa Sto- 
len og døbte salua conscientia de smaa Københavnere 
med fuld Djævlebes værgeise, men det var dog denne 
Sag i Forbindelse med Venusins hele frie Opfattelse, 
der snart efter gjorde hans Overgang fra Kirken til 
Universitetet lige ønskelig for ham selv og hans Me- 
nighed. Han var kommen i Udraab for sine Prædike- 
ner, som han opfyldte med verdslig Filosofi, skriver 
en rettroende Samtidig, og han havde udgivet en 
Oversættelse af Thomas a Kempis' Bog om Kristi Ef- 
terfølgelse, der var meget ilde set af de strenge Luther- 
anere. Paa Grund af den Vægt, der i denne Bog læg- 
ges paa gode Gerninger og Fuldkommenheden, ymte- 
des der endog om jesuitisk Tankegang hos Oversætte- 
ren ; Venusin havde paa sin Udenlandsrejse omgaaedes 
Jesuiter i Østrig. »Min Ven«, siger han sagtmodigt i 
Fortalen til Bogen 1599, »var den skønt skreven af 
en Jesuit og var gudfrygtig og retsindig, overensstem- 
mende med vor kristelige Fundament, da maatte du 
læse den ligevel med Frugt. « 

Hvad Venusin i disse Aar maatte døje af den teolo- 

giske Censur, viser et Brev fra ham af 14. Maj 1595 
til hans Ven, den lærde Islænding Arngrim Jonsen: 
»Jeg har færdig til Udgivelse en liden Forsmag af mine 
filologiske, filosofiske og teologiske Studier og Over- 
vejelser. Men Misundelse og Snobberi staar alle ær- 
lige Forsøg i Vejen. Saa vidt er det allerede kommet, 
at de, der blærer sig af deres Autoritet, intet kender 
for godt, uden hvad der er øst af Postillerne eller Ari- 
stoteles. Hvis nogen vil offenliggøre noget af et andet 
Slag, raaber de øjeblikkelig, at denne eller hin Mening 
ikke er »akademisk«. Se her, min Arngrim, hvad den 
lærde Kulsviertro endnu har for Magt. Jeg sværger 
dig helligt, at der ikke er nogen, der vil modsige mig, 
fordi der ikke er nogen, der kan modsige mig. Saa- 
ledes er det, at, medens de nages over, at de ikke selv 
ved, kan, har, gør alt, formener de andre at gøre no- 
get. Ha, jeg — men det er bedre at dybt i Mørket be- 
grave. Hvad det saa ellers er værd, dit Værk end tuske 
det Livet, Til paa vor Himmel en ny Dags Lys oprej- 
ses af Phøbus.c Maaske det var saadanne af Indigna- 
tionen improviserede Vers som disse, der var Menig- 
hedens Andagt til Besvær ved en humanistisk Paaske- 
prædiken i Helligaandskirken. 

Imidlertid var der af den mistænkte københavnske 
Sognepræst bleven en radikal Universitetsprofessor 

— han var saa radikal, at han skrev Hjerte uden h 

— der imod alle Anciennitets- og Dignitets -Regler 
paa Trods af de Højlærde sad som en Magthaver paa 
Lærdommens Højborg og gjorde sit Dekanat til et 
Mærkeaar i Universitetets Historie, og hvad mere var: 
en kongelig Orator, der havde Gang og Sæde blandt 
de Store og Kongens Fortrolighed. 

Om den Sikkerhed og det Overmod, som denne Stil- 
ling havde givet ham, vidner da ogsaa den mildest 
talt noget oprømte Erklæring paa Dansk, hvormed 

han for sit Vedkommende svarer paa den kongelige 
Rundskrivelse om Exorcismen. Han fører her ikke 
alene, som den hemmingsenske Liberalisme har for 
Skik, en humanistisk Sag med teologiske Argumen- 
ter, idet han ud af Bibelen selv godtgør Urimelighe- 
den i at antage, at Børnene er enten legemlig eller 
aandelig besatte, og nægter^ at der kan tilkomme Lu- 
thers Lære derom mere Værd end anden menneskelig 
Lærdom; men han spotter ganske erasmisk med Ri- 
tualets Munkefagter og behandler Luther ikke meget 
anderledes, end han i Promotionstalen behandlede 
Lactantius, der troede, at Jorden var flak. Den brave 
Klokker, Ole Bang, der har afskrevet Betænkningen i 
en af sine Samlinger, kalder den »en grinebideragtig, 
skønt ikke helt ubegrundet Satyre«. 

Venusin havde dog næppe vovet en saadan Tone, 
hvis han ikke havde været sikker paa Kongens Bifald. 
Han tænkte vel endog at more ham med sine drastiske 
Fremstillinger af Præstens og Djævlens Slagsmaal om 
den lille Adams Sjæl. Det var nok saadan folkelig 
Skæmt, der forlystede Christian IV ved et Bæger Vin 
en Sommereftermiddag i Urtegaarden. Men Udfaldet 
af Sagen blev ganske anderledes, end man havde ven- 
tet. Aaret efter maatte Biskop Peder Vinstrup paa- 
lægge Præsterne paa Landemodet i Roskilde, at de 
ikke maatte foretage nogen Forandring i Kirkeskik- 
ken; i den norske Kirke- Ordinans, hvor Bestemmel- 
sen om Exorcismen var udeladt med alle Professorers 
Stemme imod e n , blev den atter indført og holdt sig 
der som i Danmark indtil 1783. 

Den ene Stemme, som, en Gang overdøvet, fik saa 
megen Magt, at den gjorde hele Udslaget, var den 
teologiske Professor Hans Resens. Han Svar paa Kon- 
gens Spørgsmaal om Exorcismens Afskaffelse, et af- 
gjort og ubetinget Nej, har imponeret Christian IV, 



182 HUMANISME 

paa to Maader. For det første vidnede det om et man- 
digt Mod at gaa saa bestemt imod Kongens Ønske og 
de højlærdes og Bispernes Mening, og for modige 
Mænd var Kongen lige saa nem at faa i Tale som for 
folkelige Vittigheder. For det andet maa Resens Er- 
klæring i streng luthersk Aand paa tungt Latin have 
mindet Kongen paa en eftertrykkelig Maade om den 
Børnelærdom, han havde været saa nær ved at lade sig 
frasnakke. Lutherdom og Latin havde han lært i sin 
Barndom af Hans Mikkelsen, og paa disse Piller burde 
han at bygge sit Rige. Lutherdommen og Latinen var 
det, som nu i sidste Øjeblik tog Magten fra Humanis- 
men, der i sit Overmod slog sig løs paa Modersmaalet. 

En Følge af denne Besindelse var det da, naar han 
paa sin Englandsrejse medtog ikke alene Venusin som 
Orator og Historiens, men Resen som den lutherske 
Rettroenheds Garant overfor det kætterske England. 
Hvis Shakespeare havde set dem sammen: den ele- 
gante og indtagende Øresundsdansker og den store, 
tunge Vestjyde, vilde han have haft et Par ægte histo- 
riske Typer til at sætte ind i sin »Hamlet«. 

Ved Hjemkomsten blev saa Venusin sendt til Sorø. 
Det vil sige han blev forfremmet, men uskadeliggjort 
tillige. Kongen var nu unddraget hans Indflydelse. 

Da han var død, fortaltes der et Sagn om ham, som 
gengives saaledes af Peter Resen i hans haandskrevne 
Atlas Danicas: 

»Det fortælles, at Venusin i sin Ungdom havde faaet 
en Ring, hvori var en lykkebringende eller, som man 
heller skulde sige, ulykkebringende Aand, hvis Ind- 
givelser han skyldte det Ry for Kløgt og Dannelse, 
der hjalp ham saa vidt, at han blev baadp Professor 
i København og Forstander i Sorø, men med en an- 
den Udgang, end han havde ønsket. Thi den Ulyk- 

kesaand | Ringen, han uformodenlig var kommen 
over, bl^v ham en saa vedhængende Ledsager, at han 
aldrig blev den kvit mere. Skønt han kastede den paa 
Ilden, i Vandhuset, ja paa Havets Bund, kom den 
bestandig tilbage, saa at den ulykkelige følte den 
klemme sig om Fingeren, naar han mindst ventede 
det. Enden paa alt dette var, at Venusin en skønne 
Dag fandtes ynkelig omkommen i en Brønd i Sorø, 
enten det nu skyldtes et Anslag af Djævelen, som er 
det menneskelige Køns Fjende, eller hans egen For- 
tvivlelse. « 

Sagnet er sindrigt. En saadan Ring halvt som Alad- 
dins hos Oehlenschlæger, der giver Personligheden 
den indre Dannelses Harmoni, halvt som Dværgens 
hos Hofmann (eller Skræddersvendens i Komedien), 
der giver den det ydre Skin, havde det sekstende 
Aarhundredes Humanisme været for sin sidste, rigt 
udstyrede Yndling, den harmoniske og charmante 
Venusin. Men med denne Ring fulgte fra Udspringet, 
Erasmus Rotterdammers Filosofi, en farlig Aand, 
nemlig Tvivlens, som en Gang vakt ikke kunde be- 
sværges, før den omkom med sin Herre. Dette skete 
i de første Aar af det syttende Aarh undrede, om Bord 
paa »Trekroner«, da Resen fortrængte Venusin af 
Kongens Gunst. — 

Samtidig med den italienske Høj -Renæssance og 
den germanske Humanisme levede i Tyskland Trold- 
manden Faust, der var en paa sin Vis ikke mindre 
mangekyndig Mand end Venusin, med hvem det tog 
en ikke mindre ynkelig Ende. 

Samme Aar som Venusin blev Præst i København, 
1587, udkom Folkebogen om Dr. Faust, »som tog sig 
Ørnens Vinger paa og vilde udgrunde Himmelens og 
Jordens Dybheder« og derfor blev Fandens Bytte. 

Det er den lutherske Almues Dom om Renæssancens 
Prometheus-Aand, som i Danmark klinger igen i 
Folkesagnet om Mester Venusinus. 



II 

Det gør ikke Venusins Historie mindre lærerig, at 
det er Resens Sønnesøn, der fortæller den. Der vides 
ikke noget om, at Resen og Venusin personligt har 
været Uvenner før Striden om Exorcismen ; i en haand- 
skreven Samling af Smaastykker af Venusin paa det 
kongelige Bibliotek findes endogsaa et Vers fra Venu- 
sin til Resen i Anledning af, at Humanisten har staaet 
Fadder til Teologens Søn. Heller ikke mod Humanis- 
men har Resen, i al Fald fra først af, været Qendsk ; 
han havde i sin Ungdom rejst i Italien, som han altid 
havde megen Kærlighed til, ogomgaaedes Kalvinister. 
I et særligt Skrift har han forsvaret Hemmingsens 
Teologi. 

Alligevel er det denne lutherske Goliat, som Erasmus 
vilde sige, der her i Landet blev Humanismens og den 
friere Videnskabeligheds Banemand. 

Da han i Aaret 1617 som Sjællands Biskop og for 
tredje Gang Universitetets Rektor fejrede Hundred- 
aaret for Kirkens Reformation bl. a. ved Udgivelsen 
af Festskrifterne »Den triumferende Luther c og »Det 
kristelige Jubelaar«, satte han et tydeligt Skel i sit Fæ- 
drelands Kulturhistorie. Reformationens Jubelfest er 
Humanismens Ligbegængelse. 

De to Smaaskrifter er i sig selv uden større Betyd- 
ning. Det første, en Afhandling om en latinsk Over- 
sættelse af Luthers store Postil, indledes med en Hyr- 
deskrivelse til »Vor Herre Jesus Christi Evangeliums 
rene Læres oprigtige Elskere og trofaste Forkyndere i 
Danmark og Norge, mine kære Brødre«. Det andet er 



RESEN 185 

en Reformationshistorie. Begge Afhandlinger er skre- 
vet i et tungt Latin. 

De har mere symbolsk Betydning for Forfatteren og 
for Tidspunktet. Af Kristendommens Jubelsang er 
der lidet eller intet i Resens teologiske Forfatterskab, 
som der var det i Peder Palladius', hvem han elskede, 
og i hvis Grav i Frue Kirke han lod sig begrave. Men 
Resen var selv ved sit Væsen og sine Gerninger, uden 
nogen Slags Lyrik, den triumferende Lutherdom. 

Han var ingen Luther, men han var Lutherdommens 
Drabant. Man kunde se det paa ham. Hans »tunge 
Haand« var intet poetisk Billede, men fuld Virkelig- 
hed. Han var en Stridsmand, en »Rejsen er c, som man 
kaldte ham, meget høj og svær, et Hoved højere end 
de fleste, ærlig og tung i sit Væsen, ganske uden det 
vindende over sig, som udmærkede Venusin, frygtet 
af alle, men næppe elsket af nogen, viljestærk og jern- 
flittig. Der forlyder ikke noget om , at Kong Jacob og- 
saa har ønsket at gøre ham til en Adelsmand; med sit 
lange Skæg saa han mere ud som en Livkusk. Men 
det er rimeligt, at den Magt, som Resen fik over alle 
sine samtidige, Kongen og Kansleren, Præsterne og 
Professorerne, har været understøttet af det rent fy- 
siske Indtryk af hans Personlighed. 

Han var et Viljesmenneske som Luther, men, som 
man tror at kunne se det paa hans Ansigt i Sammen- 
ligning med Luthers, et indskrænket eller indsnævret 
Viljesmenneske. Som Teolog havde han selv en Tid 
følt sig fristet af en dunklere, men dristigere Spekula- 
tion, men havde trukket sig tilbage til det rent luther- 
ske Standpunkt, hvorfor han paa Kongens Bud gjorde 
Regnskab over for den danske Kirke i et særligt Skrift 
»Om den hellige Tro«. Hans tørre Fanatisme kom af, 
at han var standset i sin Udvikling. Han var af dem, 
der skrumper ind, naar de modnes. Det var denne 

Indskrumpning, der gjorde ham til en ufri Mand, saa 
glædeløs i sig selv og saa hjerteløs over for andre, og fik 
ham til at anse det for Livets Maal at slippe med sine 
Fædres Tro i sine Fædres Grave. Foringen er mere rede 
til at dømme dem, der er ude paa det vilde, end de, dér 
har bragt deres paa det tørre. Ligesom man fremstiller 
Luther med Bibelen i Haanden, maatte man fremstille 
Resen med Hænderne pressede om Luthers Katekis- 
mus. En Del af hans Skrifter handler om Katekismus- 
undervisningen. Paa sine gamle Dage plejede han at 
sige: »Glemmer jeg dig, min kære Luther, og din lille 
Katekismus, da blive min højre Haand forglemt I« 

Det er denne Næve, som var stærk nok^til at dreje 
hele Udviklingen efter sig tilbage til den lille Katekis- 
mus. I Kirken er det Resen, der uddriver alle Spor af 
Kalvinismen, den store babylonske Skøge, som han 
virkelig vovede at sige, af den danske Kirke. Man kan 
udtrykke Forandringen fyndigt saaledes, at paa Niels 
Hemmingsens Tid var den danske Kirke i det mind- 
ste halvvejs kalvinistisk, og ved Universitetet var der 
næppe en eneste rettroende Lærer. Ved Resens Død 
var der hverken i Kirken eller ved Universitetet no- 
gen, som vovede at afvige fra hans Lære. 

Han behøver derfor i sit Festskrift til Luthers Triumf 
ingen grove Ord imod anderledes tænkende, for der 
var ingen, men kun en mindelig Henstilling til de kære 
Brødre om at fejre Festen >paa Standhaftighedens og 
Endrægtighedens Dag« med den samme Tro og gen- 
sidige Bønner, endrægteligen i Vor Herre Jesus, for 
Bevarelsen af den sande og Evangeliske Kirke i Nor- 
den nu og til alle Tider. Men naar han paa Bogens Ti- 
telblad satte dette Ord (af Esajas 40, 8 og 1 . Peter 1, 25) : 
Verbum domini manet in æternum, »Herrens Ord bli- 
ver evindeligen« , er der al den Triumfklang deri, som 
behøves. Han havde genindsat Ordet i dets Rettig- 

heder. Det er Genlyden af Luthers »Det Ord de vel 
skal lade staa og Raad dermod ej bære«. 

Et slaaende Udtryk for Ordets Magt i Resens Haand 
er hans Indflydelse paa Kongen og Kansleren. Den 
sidste, Chr. Friis til Borreby, var humanistisk dannet, 
ikke blot en stiv Latiner, men en Elsker af Poesi og en 
Dyrker af Renæssancens Videnskaber: Matematik, 
Geografi og Astronomi. Før Exorcismestriden havde 
han omgaaedes meget med Venusin og ligesindede, ef- 
ter den havde han sluttet sig til Resen. Paa en Rejse 
til Norge med Kongen blev han syg. Paa sit Dødsleje 
om Bord i Skibet Fides ( »Troen « ) talte han efter Tidens 
Sædvane Latin med Præsten om teologiske Emner og 
udtalte sig gentagne Gange imod Kalvinismen og dem, 
der vilde sætte Menneskeforstanden over Ordet. Paa 
det yderste, en Søndag Morgen, tabte han Mælet. Da 
saa Præsten Mads Jensen Medelfar fluks var ved Haan- 
den med et Citat efter Gregorius : » De sande Bønner 
dømmes ikke efter Mundens Vejr, men efter Hjertets 
Trang og Forlængsel«, saa han længe paa ham og 
sagde derpaa langsomt og besværligt: ^Numquamfui 
sollicitus de verbis. Aldrig har jeg været forlegen med 
Ordene«. Det er Ordets tragisk -komiske Triumf. En 
moderne Forfatter, Karl Larsen, har med Rette udtalt 
sin Forundring over, hvilke »Ordkasser« vi Menne- 
sker har til Hjerne. Aldrig nogen Sinde og noget Sted 
har Menneskeslægten været saa bekymret for at have 
Ordkassen i Orden som i det syttende Aarhund redes 
lutherske Ortodoksi. 

Det tydeligste Udtryk derfor giver Resens Efter- 
mand, Jesper Brochmands store latinske Dogma- 
tik, to svære Protokoller i Kvart, fra 1633. Det er den 
store Sten paa Humanismens Grav. Trods den mo- 
ralske Kerne i Læren og den nationale Jævnhed i Sti- 
len, der er meget lettere at læse end Resens, er »Den 

hele Teologis System«, Antihumanismen selv sat 
i System. Det er paa dette Værks første Side, Broch- 
mand skriver i sin Fortale til Christian den Fjerde: 
»Religionen har altid været Dig mest Magt paaliggende. 
Thi lige fra Dit Herredømmes første Begyndelse har 
Du arbejdet paa, at Dine Undersaatter skulde tænke 
og tale ens om GUD og de guddommelige Ting. Den 
Fremgang har Du da ogsaa heri nydt, at afvigende 
Meninger om Religionen er landflygtige fra de Riger 
og Lande, der er underlagte Din Majestæt. Denne Lyk- 
ke kan kun de bedømme ret, som af Erfaring har 
lært, hvilken virksom Pest og Fordærvelse for Riget 
en blandet Religion er, der væbner og hidser Foræl- 
dre mod Børn og Undersaatter imod Øvrigheden « . 

I dette Trosenhedens System finder den humane 
Etik end ikke Plads i en Anmærkning. Af en saadan 
Anmærkning havde Hemmingsen i De lege naturæ 
gjort en hel Lærebog i naturlig Moral, hvori de Fun- 
ker af Dyd og Ære, der oprindelig fandtes i Menne- 
skenaturen, til sidst samles i Kristendommens Flam- 
me. Men i Brochmands Teologi behandles Naturlo- 
ven, efter hans egen Bemærkning, meget kortfattet: 
Der er et naturligt Lys, men hvor forfærdelig for- 
mørket det ved Syndefaldet er blevet, lærer Skriften, 
saa ofte det omtaler enten vor Sjæls Mørkhed og For- 
fængelighed (Ephes. 4, 17, 18; 5,8) eller det menneske- 
lige Hjertes medfødte Haardhed og Bedragelighed 
(Genesis 6, 5; 8, 21. Jerem. 13, 23; 17, 9). At det na- 
turlige Lys dog ikke er udslukket ved Syndefaldet 
godtgør mere end tydeligt, hvad vi have citeret i før- 
ste Afsnit (nemlig Stederne af Romerbrevet 1, 18, 19; 
2, 14, 15, som Hemmingsen gik ud fra). Hemming- 
sens Navn nævnes ikke hverken her eller i Forordet 
til det hele Værk, hvor Forfatteren opregner sine For- 
gængere. 

Det var denne Naturfornægtelse, der andetsteds førte 
til den forfærdeligste Menneskebespottelse: »fra Issen 
til Saalen, fra Fornuftens højeste Tinde til den lave- 
ste Sansning er ikke en Krumme, ikke en Gnist af 
Godt, som kan være Gud vor Skaber kært og tække- 
ligt«. Det er Aanden fra den i Frederik II.s og Hem- 
mingsens Tid lykkeligt afviste nedersachsiske Kon- 
kordieformel méd dens Lære om Menneskets »aan- 
delige Spedalskhed« (et luthersk Udtryk), der nu er 
trængt ind i den danske Kirke. Man kan af den hele 
poetiske Stil paa disse Steder se, at ikke Humanis- 
men, men dens Modsætning er Kilden til Tidsalde- 
rens Poesi. Antihumanismens Poesi er Kingos Sal- 
mer, Brochmands System er dens Prosa. 

Heller ikke i Spørgsmaalet om Viljens Frihed, det 
gamle Mellemværende mellem Erasmus og Luther, 
er Brochmands Liberalitet mer end tilsyneladende. 
Han lader den til en vis Grad gælde i naturlige, bor- 
gerlige og moralske Sager, saaledes at den er ikke i 
Bund og Grund ophævet, men brudt og sløvet. Men 
i alle aandelige Spørgsmaal altsaa i alt, hvad der an- 
gaar Gud og Sjælens Frelse, er dens Kræfter ikke 
blot svækkede eller »forknuste«, men er slet ikke, 
i den Grad at Sjælen er blind. Sanserne vildede {per- 
versi)^ Hjertet vrangt og falsk, hele Mennesket ganske 
begravet i Synden. For Hemmingsen var den natur- 
lige Dyd en uskreven Lov, ogsaa for Brochmand er 
den »uskreven«, for saa vidt som den er »uskriftlig«, 
d. V. s. en Glose, der ikke forekommer i Skriften. 
Dermed er Sagen afgjort. 

Man ser tydeligt Slægtskabet mellem Bibelteologien, 
Livsopfattelsen gennem Bogen, der afgør alle per- 
sonlige Livsspørgsmaal ved et Skriftsted, og den lit- 
terære Humanisme, Livsopfattelsen gennem Bøger, 
der ikke mindre bogstaveligt lever paa Citater. Især 

ser man Forbindelsen mellem Brochmands Dogma- 
tik og den samtidige Filologi. Brochmand var, som 
saa mange andre videnskabeligt interesserede Stude- 
rende den Gang, oprindelig Filolog. Han havde væ- 
ret Discipel, senere Rektor paa Herlufsholm, havde 
studeret i Leiden under de berømte hollandske Fi- 
lologer Lipsius, Scaliger ogHeinsius og udgivet rent 
filologiske Skrifter. Men medens Hemmingsen brugte 
sin Kendskab til Klassikerne til at exemplificere en 
human Etik, udnytter Brochmand i Dogmatikken 
sin filologiske Skole til en rent sproglig Definition af 
det dogmatiske Begreb. En Sammenligning mellem 
de to Bøger giver et fuldkomment Begreb om For- 
skellen mellem det sekstende Aarhundredes Huma- 
nisme og den Latin-Formalisme, som i det syttende 
Aarhundrede blev dens Arving. Naar man husker, 
at det var denne latinske Dogmatik, eller vel snarest 
Udtoget deraf fra 1649, der, som Rasmus Nyerup si- 
ger, var det kgl. autoriserede Forraadskammer for 
Klosterdisputatserne, kan man i lige Linie følge Ud- 
viklingen fra Erasmus til Montanus: fra Real-Hu- 
manismen til Krypto-Humanismen, derfra til Katekis- 
muslæren og den latinske Dogmatik og videre til Stu- 
denter-Formalismen. Resultatet kan man kortelig ud- 
trykke saaledes, at Kernen af den humanistiske Kul- 
tur var forsvundet, mens man sloges med Skallerne. 

HI 

Ligesom i Kirken spores Resens Haand i Skolen og 
ved Universitetet. Man genkender den bag ved de 
Forandringer ved Læreplanerne, som foretoges i Chri- 
stian IV.s Tid, ved hvis Udførelse man, som i alt hvad 
der har været under Resens Hænder, mærker den 
standsede Fremgang. Baade i Skoleforordn ingen af 

1604 og Universitetsforordningen af 1621 raader der 
en frierere Aand, som kan komme af, at Kongen og 
den gamle Kansler i 1604 endnu var under Indfly- 
delse af Venusin og ligesindede, og at den nye Kans- 
ler, Chr. Friis til Kragerup, under hvem Universitetet 
faar sin nye Lov, var en frisindet Mand. I begge For- 
ordninger er det dog Latinen, der indskærpes : i Sko- 
lerne Katekismus og Latin, ved Universitetet Teologi 
og Latin. Bestemmelserne om Læsningen af Græsk 
og Matematik i Skolens øverste Klasse er i Venusins 
Aand, men Oprettelsen af et nyt Professorat i Meta- 
fysik 1619, Indførelsen af den teologiske Attestats 1629 
og Oprettelsen af to nye Professorater Aaret efter, et 
i Teologi og et i latinsk Sprog, betegner Retningen mod 
Resen. Et morsomt Udtryk for Tilstanden giver det, 
naar i Lektionskatalogen for 1618 — 1619 M. Peder 
Nielsen Gelstrup opgiver, at han de første fire Ugedage 
»vil gaa paa Jagt efter Finheden i den plautinske 
Muse« {elegantiam Musæ Plautinæ venabituf) og de 
to sidste »kortelig forklare Luthers Katekismus«. Af 
Universitets-Statuterne er de mest resenske den an- 
den Post, der paalægger Rektorerne at sørge for bed- 
re Latin i Skolerne, den femte, som helt i Jeronimus- 
Stilen forbyder dem, der studerer udenlands med 
teologisk Stipendium, at opholde sig ved noget af de 
Universiteter, som for Religionen suspekt ere, og den 
sjette, der gør Nydelsen af Stipendier afhængig af, 
om vedkommende har disputeret publice. Rigtignok 
tilføjes der, at saadant for mange Aarsagers Skyld 
ikke altid er en vis Proba paa Dygtighed. Det er al- 
ligevel Indledningen til »Erasmus Montanus«. 

Ved disse Midler uddrives trods alle Fremskridt paa 
Papiret den humanistiske Aand af Skolen og Univer- 
sitetet, som dens Forbundsfælle Kalvinismen var ble- 
ven det af Kirken. Ikke blot Resens Bibeloversættelse, 

som er nøje efter lOrdetc, men alt hans Værk er Re- 
vision. Christian IV.s Undervisningslove er den dan- 
ske Humanismes reviderede Grundlov. Det er kun i 
sin Orden, at den nye Skolelov, naturligvis i latinsk 
Oversættelse, findes trykt i en af Resen foretagen ny 
Udgave af Melanchthons og Luthers sachsiske Visitats- 
bog fra 1528. Det betegner Tilbagetoget. Det var den- 
ne Skoleplan, som i sin Tid var bleven lagt til Grund 
for den danske Skoles Indretning i Kirkeordningen 
1537, ligesom Universitetet samtidig var blevet ind- 
rettet efter det wittenbergske Mønster. I hundrede 
Aar havde Dannelsen i Danmark været behersket 
af Melanchthons Aand og lidt under dens Usikker- 
hed. 

Efter sit aandelige Anlæg var Melanchthon en Hu- 
manist uden Spor af Luthers revolutionære Liden- 
skab, en Mand, som ingen uryggelige Grundsætnin- 
ger havde, kun omtvistelige Anskuelser. I hans Kær- 
lighed til Aristoteles ligger hans Aands Nerve. Man 
kunde mene, som Erasmus ogsaa har skrevet til ham 
i 1524, at der under andre Forhold vilde være tilfal- 
det ham en ren humanistisk Opgave som Erasmus. 
Han kunde have lært Europa den rette Aristoteles at 
kende. Men, som herhjemme Resen overmandede 
Venusin, var han bleven overvældet af Luther. I Re- 
formationens Kampaar kunde han gaa saa vidt at 
betegne Filosofien som en gammel Kærling, der stin- 
ker af Grækenland [Græciæ hircissantem anum). Men 
han fik snart Øjnene op. I en Tale fra 1521 om det 
teologiske Studium hedder det, at uden Teologi bli- 
ver Menneskeligheden dyrisk, i alle følgende Taler 
derimod, at kun Teologi fører til Barbari. Ved Wit- 
tenberg-Universitetet, hvor Melanchthon tilhørte 
begge Fakulteter, det humanistiske og det teologiske, 
er det hans stadige Opgave at bevise det sidste Nød- 

vendigheden af det første. Hertil tjener det hele Appa- 
rat af Lærebøger, han skrev, hvis Princip er: Sprogene 
som Indledning til Bibellæsningen, Aristoteles som 
Fører til Paulus. Men han forvandt dog aldrig Pinen 
af at have bundet sig og sin Videnskab til en Aand, 
der var ham fremmed. I sin Ungdom skrev han bit- 
tert, at han mellem de nye Teologer følte sig uden Vir- 
kekraft ligesom en lam Skomager, og paa sine gamle 
Dage, da han maatte drikke Tidens Bærme, saa han 
meget mørkt paa Fremtiden og ventede med de gode 
Studiers Undergang Verdens Ende. Det var i denne 
Tid, han saa efter Lyset fra Norden. 

Naar ogsaa Resen — ligesom senere Grundtvig — i 
sin »Triumferende Luther« taler om dette Lys, mener 
han det, som Luther havde ventet i den nordiske Kirke, 
og som han mente at have tændt eller pudset. Men da 
dette Lys gik op, gik Melanchthons og Humanismens 
ud. Den Lammelse af Humanismen, som Melanchthon 
et halvt Aarhundrede før eller mere havde oplevet i 
Tyskland, fuldbyrdedes nu i Danmark. Til Trods for 
at Humanismen i Danmark som i Tyskland havde 
boet til Leje hos den lutherske Teologi, havde den dog 
haft en selvstændigere Vækst her end der. Der er vir- 
kelig, som vi har set, en opadstigende Lyslinje i den 
danske Humanismes Udvikling fra Børup til Venusin. 
Lyset var ikke her som i Tyskland blevet slukket i Kir- 
kekampene, de indre og ydre, men var blevet tændt 
paa ny som Stjernerne efter et Uvejr. Aanden havde 
bevaret sin Kraft, fordi den havde bevaret Evnen til 
Genvækst og Fornyelse. 

En saadan Fornyelse af Erasmismen er den Bevæ- 
gelse inden for Skolen og Universitetet, som efter sin 
Ophavsmand, den i Bartholomæusnatten myrdede 
Huguenot Pierre Ramée, kaldes Ramismen. Ramus, 

Tider og Typer. I. 15 

der forholdsvis virkede langt mere i Danmark end i 
Tyskland, fortsætter Erasmus ved at fremhæve Græsk- 
studiet og sætte Platon over Aristoteles, ved at optage 
ogsaa Modersmaalet til filologisk Behandling og inden 
for Latinlæsningen ved en Metode, der lægger lige 
megen Vægt paa den formale og reale Forstaaelse og 
optager Fagvidenskaberne i det humanistiske Cyklo- 
pædi som Hjælpemidler til Fortolkningen. 

Ved Universitetet raadede i Slutningen af det seks- 
tende Aarhundrede den ramistiske Retning med An- 
ders Krag, der skrev Forsvarsskrifter for Ramus, Jakob 
Madsen Aarhus og Venusin. Dog var det ikke her, 
men i Skolerne, at Slaget skulde staa, der til sidst gav 
Resen Sejr i Gramatikken som i Katekismen. Her var 
det Strassburger-Rektoren Sturms Ideer, der var 
trængt igennem, og hans Skoleplan , der f. Eks. gen- 
nemførtes paa Herlufsholm, og som Christian IV var 
bleven opdraget efter af Hans Mikkelsen, Sturms Di- 
scipel, var udpræget formalistisk. Af »den med For- 
stand og Veltalenhed forenede Fromhedc, sapiens at- 
que eloquens pietas, der ogsaa for Sturm ligesom for 
Erasmus var Undervisningens Maal, tilfaldt væsen- 
lig kun Veltalenheden, d. v. s. den latinske Stil, Sko- 
lerne. 

Men inden for selve denne latinske Skoleundervis- 
ning begyndte der nu i Begyndelsen af det syttende 
Aarhundrede en friere Bevægelse i Tilslutning til Ra- 
mus' pædagogiske Principer. Forholdet kan dateres. 
I 1613 holdt Ole Worm Forelæsninger over Ciceros 
»Om Alderdommen« paa erasmisk eller ramistisk 
Maade, ikke alene saaledes at han bestandig af Teks- 
ten tog Anledning til selvstændige Fremstillinger af 
moralske og naturvidenskabelige Spørgsmaal, men 
saaledes at han med skarp Betoning af selve det 
humanistiske Princip betragter Filologien, >en Del 

af den guddommelige Visdom, som har overlevet Syn- 
defaldet«, som Teologiens Jævnbyrdige. 

Herimod vides der ikke at være gjort nogen Ind- 
sigelse, Forelæsningerne blev ikke trykt. Men da Worm 
efter Juleferien 1614 begyndte sine Forelæsninger paa 
ny og uanfægtet fortsatte sin Gennemgang af De senec- 
tute, aflyste han en anden Forelæsning, som han havde 
anmeldt, » over Melanchthons latinske Grammatik med 
særligt Hensyn til de nyere ramistiske Forsøg paa at 
lette den grammatiske Metode« . Som Grund dertil op- 
giver han i Programmet en Meningsforskel. Det var 
Stødet til Slaget om den latinske Grammatik, hvortil 
i disse Aar Kampen om det humanistiske Problem 
havde indsnævret sig. 

Begyndelsen var lovende nok. Baade Kongen og 
Kansleren var fra først afstemte for at lette Peblingerne 
Arbejdet med den latinske Grammatik ved at anvende 
Modersmaalet til Hjælp ved den første Undervisning. 
I Logikken havde Resen selv i 1610 skrevet en dansk 
Lærebog, der rigtignok, som det var at vente, ikke vilde 
kunne forstaas af dem, der ikke kendte Latinen i For- 
vejen. Den senere Biskop Jens Dinesen Jersin, der 
havde studeret Ramus' og den af ham paavirkede Ra- 
tichs Metode ved Universitetet i Giessen, udarbejdede 
under Kongens levende Deltagelse en mindre og større 
latinsk Grammatik, hvori Modersmaalet var benyttet. 
Den blev i Efteraaret 1622 givet Professorerne til Be- 
tænkning. Saa gik det galt. Der udbrød, efter Ole 
Worms Sigende i et Brev fra denne Tid, en grammati- 
kalsk Fejde, der næppe har været mindre hidsig end 
de dogmatiske, da Worm bogstavelig ikke tør betro 
Enkelthederne til Papiret. Da Professorerne nølede 
med Anbefalingen og Kansleren Christian Friis havde 
ytret for Rektor, at hvis nogen af Herrerne mente, at 
han kunde skrive en bedre Grammatik, kunde han jo 

15* 

forsøge, mødte Resen i næste Konsistoriumsmøde med 
en Plan til en ny Udgave af Melanchthons Gramma- 
tik, som indgaves til Kansleren. Denne lod meget vise- 
lig Jersin afgive en Betænkning derover. Jersin skrev 
en sønderlemmende Kritik, og i de to næste Aar ud- 
kom saa hans lille og store latinske Grammatik Prcp- 
cepta minora et majora^ > lille og store Practica c (altsaa 
>Bonde-Grammatik<), som de spotvis kaldtes af Pro- 
fessorerne, der endog havde maattet forsyne den sid- 
ste med en smigrende Anbefaling. 

Situationen er nu som paa det Punkt i Exorcismestri- 
den, da Kongen lader den lille Prinsesse døbe uden 
Djævlebesværgelse. Saa vendes der, rigtignok ikke 
saa akavet som i Exorcismestriden, men som der staar 
i »Aurora«: Omnia conando o.s.v. Jersins Grammatik 
anbefales endnu i Udkastet til en Skoleordning af 
1632. Men da den efter Forfatterens Død i 1634 ud- 
kom paa ny, var den af en anden, Thomas Bang, sam- 
menarbejdet med Melanchthons Grammatik og Mo- 
dersmaalet ganske forsvundet.* 

Saaledes sejrede dog Resen til sidst. Det blev hans, 
Caspar Bartholins og Thomas Bangs Lærebøger i 
Grammatik og Philosophia instrumentatis, {Logica, 
Rhetorica og Metaphysicd), som blev lagt til Grund for 
Per Degns og Erasmus Montanus' Opdragelse i det 
Kursus af Gloser, Fraser og Syllogismer, altsaa af For- 
malisme, som blev Humanismens døde Efterladen- 
skab. Over Indgangen til dette Kursus lyser Thomas 
Bangs Aurora Latinitatis, hin » Latinskhedens Morgen- 
røde«, der gik op, da Humanismens Stjerne var sluk- 

* Det er derfor ikke rigtigt, naar Holberg lader Per Degn huske 
dens Begyndelsesord i den første Udgave: »Alle de Ord, som næv- 
nes kan, de føres (mærk Barnesproget) i otte Ordener, som er No- 
men, Pronomen o.s.v.« Han har vist aldrig set den. Den har i al 
Fald ikke været brugt i Slagelse Skole, da Per gik der, og næppe 
heller i Bergen i Holbergs egen Skoletid. 

ket. I dens i alle Drenge- og Degne-Hjerner indhaspede 
Motto : 

Omnia conando docilis solertia vindt 

forkyndes Resens Sejr og Remsens Triumftog. 

Den latinske Grammatik er virkelig en overmaade 
symbolsk Bog. Hvad man den Gang stredes om, var 
ikke alene en gammel og ny Metode ved Sprogunder- 
visningen. Grammatikstriden o. 1620 er en af de 
mange Former, hvorunder Kampen mellem Stilstands- 
og Bevægelsespartiet i Tidernes Løb har formummet 
sig. Som aandshistorisk Dokument betegner den fore- 
løbig Afslutningen paa den Kamp mellem Aand og 
Bogstav, Erasmisme og Montanisme, hvortil Huma- 
nismen havde givet Løsenet i nordiske Sind. Uden 
Tvivl havde Kong Christian god Grund til trods alt til 
sidst at lade det blive ved det gamle i Skolen som i 
Kirken. Jersins »danske« Grammatik-Reform blev 
— som senere Grundtvigs første Højskoleplan — brat 
afbrudt af Krigsbegivenheder. 1625 begyndte Kong 
Christian den IV.s Deltagelse i Trediveaarskrigen, og 
efter Freden forstod Kongen ligesaa saa godt som sine 
Forfædre, at det var Ro, som hans Rige trængte til. 
Regna firmat pietas: Fromhed (og Latin) styrker Ri- 
get. Rokkede man ved Bogstaven paa det ene Sted, 
kunde man ogsaa rokke ved den paa det andet. Ud- 
gangen paa Grammatikstriden bliver derfor som Ud- 
gangen paa Exorcismestriden en Tilbagegang til det 
gamle. 

Det er da kun i sin Orden, at en af de Grammatikker, 
derved kongelig Skrivelse af 11. Oktober 1633 paa- 
bydes indført i Skolerne i Stedet for Jersins, nemlig 
Præsten Thomas Lunds af Resen anbefalede Gram- 
matica metrica, er tilegnet Gud Fader, Søn og den Hel- 
ligaand samt Christian den Fjerdes saa vel ægte som 

uægte Sønner. Den er lige saa betegnende for Tidens 
Tankegang som Brochmands Lovtale til Kongen for 
ved den latinske Dogmatik, at han har haft den Lyk- 
ke, at hans Undersaatter tænker ens om de guddom- 
melige Ting. I al Troskyldighed røber den Tidens hu- 
mane, religiøse og politiske Bevidsthed : den Treenig- 
hed af Latin og Lutherdom og Lojalitet, hvori den 
frie Aands Bevægelser blev muret sammen paa Run- 
detaarns Tid. Naar Hans Naade holdt fast ved Trini- 
teten og den latinske Grammatik, vilde ogsaa Kødets 
Skrøbeligheder blive ham tilgivet. Ren Lære og rent 
Latin giver i alle Forhold et rent Liv og er ingen Dan- 
nemand til Fortrydelse. 



MDCLXX 
OLE BORCH 

i 

MAN kunde med en Vignet betegne den aandshi- 
storiske Situation omkring 1620 saaledes, at det 
var fra den ene Side den lutherske Dogmatik, fra den 
anden den latinske Grammatik, der ligesom afgnave- 
de Humanisten, saa kun den nøgne Rad, Formalisten, 
blev tilbage. Eller man kunde afgøre Sagen med de i 
det foregaaende tit anvendte Paragrafudtryk og mene, 
at nu var det sekstende Aarhundredes ^»Erasmisme« 
helt overvundet af det syttendes »Montanisme«. Og 
man vilde da have sagt en Sandhed i Forkortning 
eller et Epigram. 

Men hvem uden Skoledrenge tror paa en historisk 
Udvikling, hvor den ene Tid følger den anden, den 
ene »Isme« afløser den anden med samme Tydelig- 
hed som de sorte og hvide Taster paa Klaveret. En hi- 
storisk Udvikling er aldrig retlinjet eller rytmisk^ men 
kresende eller midtpunktsøgende. Livet er i den en- 
kelte og i det hele en Bevægelse, der udgaar fra flere 
spredte Punkter paa en Gang og stræber mod Dan- 
nelse af et nyt Midtpunkt. Det bevægelige Midtpunkt 
er i Kulturhistorien, hvad Tyngdepunktet er i Fysik- 
ken. Aandshistorien er ikke andet end Læren om de 
skiftende Midtpunkter. 

Den historiske Sandhed er da den, at der i selve 
Mærkeaaret 1620 inden for Kresen af den lutherske 
Humanisme fra spredte Punkter begynder eller fort- 
sættes en Række Udviklinger, dels i Flugt med, dels 
med Front mod denne Aandsretning, der stiler mod 
Dannelsen af et nyt Midtpunkt. 

Imod det rent menneskelige Princip i Humanismen 
virker ikke blot den lutherske Dogmatik, den »Jø- 
diskhed«, som Erasmus havde frygtet for, med dens 
Billedhad og Bogstavdyrkelse, men Mysticismen, alt- 
saa den religiøse Inderlighed inden for Lutherdom- 
men, som senere blev til Pietismen. Ganske i Resens 
Aand virker Christian IV.s Forbud mod at bruge de 
hedenske Afguders Navne »i mange Bøger, der ellers 
endnu ere i Brug, i Særdeleshed udi Poesi og andet 
sligt«. Men selve hans humanistiske Modstander Jer- 
sin, der som et levende Billede paa Tidens Gæring 
havde modtaget den imod Ramismen oprettede Pro- 
fessur i Metafysik, samtidig med at han skrev sine 
ramistiske Grammatikker, kom paa en dybere Maade i 
Strid med sine humanistiske Forudsætninger. Eller 
rettere, det var den samme Sans for det levende, som 
nu brød frem paa et andet Omraade. Aaret efter at 
Grammatikkerne var udkommet, gik han fra Universi- 
tetet og blev Præst ved Frue Kirke, senere Biskop i 
Ribe. Der fortælles , at der skal være foregaaet et for- 
meligt Gennembrud i ham, en Aften han gik og fan- 
taserede med sin Lut i Sorø Kirke. Han skulde have 
haft et Syn, hvorved Lutten faldt ham af Hænderne. 
Det er vel et Sagn, nedskrevet, ligesom Beretningen 
om Venusins Ring, et Hundred Aar efter Begivenheden, 
men dog et Udtryk for hvad Tanke fromme eller nid- 
kære lutherske Slægter har gjort sig om »Poesi og an- 
det sligt«, som vi nu kalder Humanisme. Ikke alene 
Børups Ris og Ferle, men Venusins fortrollede Ring 

og Jersins sønderslagne Lut hører til Humanismens 
Emblemer. 

Ligesom Humanismen angribes i Hjertet af den lu- 
thei-ske Dogmatik og den kristeligt- religiøse Følelse, 
tilsætter den i Løbet af det syttende Aarhundrede sto- 
re Stykker af sit Virksomhedsomraade. De tre Qendt- 
lige Retninger, som den hidtil har holdt i Ave, nemlig 
Nationalismen, Modernismen og Naturalismen, be- 
gynder alle i denne Tid at gøre sig fri af dens Myn- 
dighed. Kundskabskresen, » Cyklopædien «, løsner sig 
ud fra sit humanistiske Midtpunkt. 

Mindst farlig er tilsyneladende den første Fjende. 
Om envirkeligNat ionali sme i Modsætning til Huma- 
nismen, altsaa en Modstand imod den latinske Dan- 
nelse i den danske Aands og Modersmaalets Navn er 
der i det syttende Aarhundrede ikke Tale. I Skolerne 
gør Brugen af Modersmaalet kun smaa og ubetydelige 
Fremskridt, ved Universitetet slet ingen. Og Frem- 
komsten af en poetisk Litteratur paa Modersmaalet 
med Arrebo, Bording, Kingo skyldes ingenlunde 
Trangen til at modarbejde den latinske Poesi, men 
tværtimod Ønsket om at overføre den paa et andet Om- 
raade. Man ser det bedst af de mange danske Over- 
sættelser af Klassikerne, der nu begynder at træde i 
Stedet for den ældre Tids Digtning paa Latin. Det 
sekstende Aarhundredes Danskdigtning, hvis sidste 
Mand, Lyskander, dør samtidig med Arrebos Frem- 
træden omkring Mærkeaaret 1620, var national i Fol- 
kevisens og Rimkrønikens Stil. > Vi skrive de Bøger, 
som Bonden saarKorn«, siger Lyskander. Det sytten- 
des er humanistisk: :»Man maa forstaa at hente sine 
Grif fra de gamle Autores« , siger Peder Syv. Den dan- 
ske Lyrik antager i denne Tid først det latinske Sving, 
som den har været Aarhund reder om at forvinde. Det 
er Imitations-Poesi. Prosodien er det fornemmeste. 

Bevægelsen hænger sammen med den almindelig vi- 
den skabelige Interesse for Modersmaalet, der er en 
Følge af, at Humanismen, berøvet sit Livsindhold, var 
bleven eller var ved at blive Filologi. Overgangen ses 
tydeligst i Holland, hvor Sprogstudiet i Slutningen 
af det sekstende Aarhundrede flyttes fra Løwen, der 
var humanistisk, til Leyden, der er filologisk. Hol- 
landske og tyske Filologer fra Scaliger til Opitz blev 
de Danskes første Lærere i Æstetikken. Den Bog, 
hvorfra Bevægelsen udgaar, er Martin Opitzes An- 
starchus sive de contemptu linguæ teutonicæ, altsaa 
den græsk -latinske Kritikers Klage over Folkespro- 
gets humanistiske Umulighed. Derefter fulgte 1624 
Prosodia oder Buch der deutschen Poetereif, den prin- 
cipfaste Overførelse af den antike Poesis Teori paa 
de germanske Modersmaal. Hundrede Aar før fulgte 
efter Erasmus' græske Testamente Luthers tyske Bi- 
bel. Man ser, hvorledes Humanismen med Aarene 
har trukket sig tilbage til Studerekammeret og Sta- 
velsetællingen. 

I Danmark fulgte med de samme Klager, f. Eks. 
Rasmus Bartholins latinske Universitetstale fra 1657 
om Studiet af det danske Sprog, et rent filologisk 
Arbejde for at opdyrke Sproget i praktisk Brug, ikke 
til Forskel fra, men i Lighed med det latinske — et 
digterisk Princip, som alle Poeter fra Arrebo til Kingo 
vedkender sig — og et videnskabeligt Studium af 
Modersmaalet og »Antikviteterne«, der fra Ole Worm 
til Peder Syv tager sin Form og Farve efter latinsk 
Arkæologi og Filologi. Peder Syv f. Eks. behandler 
den danske Litteraturs »Aldere« som Ole Borch 
den latinske Poesis ætates. Ligesom der er mere af 
det danske Sprogs Natur i Lyskander end i Arrebo, 
er der mere dansk Aand i Vedel end i Syv. Typisk 
for den hele Retning er Præsten Hans Olufsen Ny- 

steds morsomme lille Bog Rhetorica laica, d. e. Læg- 
mands Talekunst fra 1708. Han vil heri vise, at Al- 
muen ubevidst i sin Udti'yksmaade følger de samme 
Regler, som gælder i den klassiske Talekunst, lige- 
som Manden i Komedien taler Prosa uden at vide 
af det. En halv Snes Aar efter skrev Holberg Jeppe. 
Medens den begyndende Nationallitteratur taler Dansk 
med Bevidsthed, er Humanismen endt med at kon- 
statere, at vi alle taler Latin, skønt forblommet. 

Endnu mindre selvbevidst træder Modernismen, 
altsaa Tanken om at kunne grundlægge en human 
Kultur uden Oldtiden, i Modsætning til Humanismen. 

I selve Mærkeaaret 1620 udgav Francis Bacon i 
England sit Novum Organon, der er Modernismens 
og Naturalismens forenede Udgangspunkt. Fortalen 
til dette Værk er et af Menneskeaandens Monumen- 
ter: Naturvidenskabens Lov paa Latinens Bronce- 
tavle. Den byder — da Videnskabens Blonistring 
ikke er tiltaget med den litterære Humanisme — at 
der maa brydes helt nye Veje og skaffes andre Hjæl- 
pemidler, for at Tanken kan gøre Brug af sin Ret til 
Naturen. Det er et Navnebedrag, hvis man kalder 
Oldtidens Forfattere »de gamle«; det er Nutiden, der 
er gammel og har den modne Mands Erfaring; i 
Sammenligning med den er Oldtiden for et Barn at 
regne og dens Videnskab en Barneleg, mere dygtig 
til at snakke end at skabe. Paa samme Maade dømte 
ogsaa Cartesius, den anden af Modernismens Grund- 
læggere. Da han Aaret før sin Død i 1650 var kom- 
men til Sverrig som Medlem af Dronning Christinas 
lærde Hofstat og en Dag kom til at overvære Dron- 
ningens Undervisning i Græsk af den hollandske Fi- 
lolog Isaac Vossius, bemærkede han, at det forekom 
ham en Barnagtighed at give sig af med saadanne 
Sager, og at han selv heldigvis i sin fornuftige Alder 

havde glemt alt saadant, som man havde stoppet 
hans Hoved med i Skolen. Paa dette Standpunkt var 
de klassiske Forfattere, autores classici. Skolebøger, 
hvad Navnet ogsaa den Gang betød. Pogelæsning. Saa- 
danne Udtalelser kendes næppe fra Danmark. Og 
hverken her eller i noget andet Land angribes Lati- 
nens Eneherredømme i Skolerne og ved Universitetet 
af saadanne Kætterier. Skolebestemmelseme i Chri- 
stian den V.s danske Lov, anden Bog attende Kapitel, 
indeholder uden væsenlig nyt Summen af den tidli- 
gere Skolelovgivning fra »Gudsfrygt og anden Lær- 
dom c indtil Ferlen, hvis Brug tillades imod »store 
Rebellere. Om Læsning af nyere Sprog er der ikke 
Tale. Sorø Akademi, der oprettedes 1623 som en mo- 
derne Dannelsesanstalt for unge Adelsmænd med Hi- 
storie, Statsvidenskab og nyere Sprog, Fransk, Ita- 
liensk og Tysk, som til Dels var Undervisningssprog, 
gik ind 1665 uden at have gjort nogen Virkning. 

Uden for Skolen , men mere i Livet end i Litteratu- 
ren trængte Fransk sig frem. Paa Ludvig XIV.s Tid 
afløste det Latinen som mellemfolkeligt Organ, og den 
franske Litteratur begyndte at kappes med den latin- 
ske, som den hidtil havde anset det som en tilstrække- 
lig Ære at efterligne. 

I Løbet af Aarhundredet danner sig da, samtidig med 
at den almindelige Smagsudvikling gaar fra den latin- 
ske Højrenæssance til den romanske Klassicisme, 
uden for Skole og Universitet paa Rejser i Europa 
imellem Adelen og Statsmændene en ny Kulturtype, 
Verdensmanden, den galante Mand, i Modsætning 
til den erudite Præstemand. 

I det sekstende Aarhundrede var Præsten og Herre- 
manden gaaet sammen i den lutherske Humanisme; 
da den resenske Revision havde uddrevet den urene 

Aand af den rene Lære, melder Herremanden sig ud 
af Fællesskabet og lader Hr. Jesper om at klare Boet. 
I Aaret 1614 indskreves otte unge danske Adelsmænd 
ved det udpræget reformerte Pædagogium i Marburg. 
Faa Aar efter klager Caspar Bartholin over, at Adelen 
ikke længer giver sig af med lærde Sysler. 

Skarpest iagttager man Udviklingen ved at følge Stats- 
mandstypens Forandringer. Paa hundrede Aars Af- 
stand bliver Forskellen iøjnefaldende. Peder Oxes Dan- 
nelse varden ældre Humanismes: dansk Historie, La- 
tin og Teologi. Griffenfelds Uddannelse var polyhi- 
storisk: Teologi, Medicin og Anatomi, Filologi, ogsaa 
østerlandsk, moderne Sprog, dansk Poesi , Rets- og 
Statsvidenskab. Det er det humanistiske Dannelses- 
ideal, der udvides, til det sprænges, en næsten midt- 
punktflyende Udvikling. Af denne forvirrede Huma- 
nist, » Polyglotten « , som Thomas Bartholin kalder den 
unge Schumacher i Forfatterfortegnelsen til første 
Bind af de »Lærde Breve«, fremgaar saa allerede un- 
der Opholdet i Frankrig i 1660 en Verdensmand, en 
sleben Tunge og en fin Pen, for hvem det hele polyhi- 
storiske Kursus er et Forraadskammer til at forsyne 
hans Stil med Billed-Stof. Eruditionen dunster af som 
Esprit. Det er Montanus -Princippet: »at passere for en 
Polyhistor« overført paa et andet Omraade. Man aner 
en Lighed mellem Peter Schumacher og Rasmus Berg : 
de har formalistisk Fantasi; de tror, at Formen kan 
skabe. I al Fald genkender man i GriflFenfelds over- 
modige Politik Dukseoverlegenheden fra Universitets- 
aarene og i hans Skæbne det tragiske Sidestykke til 
Montanus' Katastrofe. Og det er betegnende for For- 
malismen i hans Dannelse, at han til Forskel fra den 
reelt sindede Leonora Christina intet Stof havde at ud- 
fylde sin Fængselstid med. 

Brydningen mellem ny Verdensmandsdannelse og 
gammelt Latin i Frederik III. s København og i Rigs- 
kanslerens Kres kan oplyses ved to Træk. 

Man har et Brev fra Leibniz, den moderne Dannel- 
ses Fuldender i det syttende Aarhundrede, skrevet i Pa- 
ris 1673 til en i dansk Tjeneste stedet Udlænding. Leib- 
niz erklærer sig heri villig til efter GriflFenfelds Ven Ul- 
rik Frederik Gyldenløves Indbydelse at komme til Kø- 
benhavn og bo i hans Hus med 400 Rbd. i Aarpenge 
ogGehejmeraads-Titel. Han venter, at han i denne Stil- 
ling vil kunne virke for Udbredelsen af den ny Dan- 
nelse og tilbyder Gyldenløve at medbringe et moderne 
Bibliotek. Herved forstaar han især tekniske og poli- 
tiske, d.e. ny-historiske og geografiske, Bøger; >thi de 
fleste Biblioteker, der gaar for smukke og kuriøse, be- 
staar mesten kun af lidet brugelige Bøger«. Men Sagen 
blev til intet, ventelig paa Grund af Gyldenløves For- 
flyttelse til Norge. 

To Aar efter, i 1675, udsteder Griifenfeld en Forord- 
ning, hvorved Baccalaureatet i Filosofien, Montanus' 
Videnskab, gøres tvangfast for dem, der vil have Sko- 
leembeder ellertage den teologiske Embedseksamen. 
Det er da tvivlsomt, om Griifenfeld, i Fald han havde 
kendt Holbergs Komedie, vilde have taget Parti for 
Løjtnanten som en galant Mand eller for Montanus 
som gammel Akademiker. 

Paa samme Tid hjemkaldte han Niels Stensen som 
kongelig Anatom (1672). I denne ene Mands Person- 
lighed og Virksomhed ser man tydeligt Forholdet 
mellem Humanismen og Naturalismen, den tredje 
af de Magter, der fra 1620 af med Bacons Novum 
Organon udvider eller sprænger den klassiske Hu- 
manisme. Den udvider den, fordi der virkelig hos 
det syttende Aarhundredes Anatomer er en dybere 
filosofisk Humanisme, altsaa Respekt for og Kærlig- 

hed til det menneskelige, end hos dets Filologer. Ef- 
terhaanden som Homo-Idealet dør bort i den litterære 
Humanisme, opstaar det paa ny i Anatomernes æste- 
tisk-religiøse Følelse for det afsjælede Menneskele- 
geme som Studieobjekt. Der er mere humanistisk 
Poesi i Pico della Mirandolas Stil i hvad Stensen 
har skrevet om Menneskeskikkelsens Værdighed i 
Kadaveret end i alle saintidige latinske og danske 
Vers. Hvad der for ham var en Kilde til Andagt, var 
for hans eneste jævnbyrdige Samtidige, Thomas Kin- 
go, en Genstand for Væmmelse. 

Men for den rent litterære Humanisme er den Na- 
turalisme, hvis Princip er at se i Stedet for at læse, 
mere ødelæggende end Nationalismen og Modernis- 
men. Paa Vejen fra Erasmus til Goethe er det sytten- 
de Aarhundredes Anatomi, Fortsættelsen af Paracel- 
sus -Medicinen og Tychos Astronomi, et Overgangs- 
led af den allerstørste Betydning. 

Endelig maa man over disse kraftige Nydannelser 
i Humanismens Udenværker ikke overse Fortsættelsen 
af den ligelinede Bevægelse ud fra dens Kerne. Den- 
ne lige Linie er stadig hen ikke Troen paa Menne- 
skenaturen i Almindelighed, men paa dens Udtryk i 
den klassiske Litteratur. Paa en Tid, da det naturligt 
menneskelige, som det fra luthersk Side er tilstaaet 
om Brochmands Teologi, undertryktes utilbørligt, saa 
der kun er nogen Plads for Familie- og Fædrelands- 
følelserne, liden eller slet ingen for den naturlige 
Sandhedstrang eller for Skønhedsglæden i nogen af 
dens Skikkelser, havde al den forsømte Menneskelig- 
hed sit Tilhold i Skolernes Klassikerlæsning, hvor 
man bestandig formede Livet i de smaa Sjæle efter 
de Gamles Maade. Mangen ivrig Mesterlektie-Lærer 
har endnu som Erasmus ment, at der hos de kære 
Klassikere var Regler og Forbilleder for alt moderne 

Liv. Han har, som Nicodemos Frischlin i Tyskland, 
i Vergils Æneide set en verdslig Bibel, hvor Æneas 
er Typen paa en Fyrste, Achates paa en Hovmester 
og selv Natva^eren i al Beskedenhed har sit klassi- 
ske Forbillede i Misenus. 

Hvor lidet Liv c^ Aand der alligevel var i Skolerne, 
ses af Slagelserektoren Hans Mikkelsen Ravns Af- 
handling om Skolevæsenet fra 1640, der klager bittert 
over de daarlige Lærebøger, især over Tabet af Jersins 
Grammatikker, de hundsede og sløvede Lærere og de 
dorske Disciple. Det er betegnende, at denne Mand, 
der var en Elsker af dansk Poesi og Musik og gjorde de 
Slagelse Degne bekendte for deres Sangkunst længe 
efter Per Degns Dage, dog ikke kom til at staa for 
Samtiden eller Eftertiden som en børupsk Skikkelse, 
men som » en af sin ugemene Strænghed sær navn- 
kundig Skolekarl <. Som man kan se af hans metriske 
og musikalske Værker, var ogsaa for ham Prosodien 
det fornemmeste. 

I Litteraturen fortsættes Tilslutningen til den antike 
Moral i hel populær Form hos Folkeskribenten Hans 
Skonning i ^CoUegium Philosophorum^ Hedensk Fi- 
losofi eller Visdom« fra 1636, der tydeligt tegner Vejen 
fra Vedel (»Syv Vise«) til det attende Aarhundredes 
Populærfilosoffer, Holberg og Rahbek. Vel at mærke 
med et Forbehold: efter at Forfatteren paa mere end 
900 Sider har vist den naturlige Morals Ypperlighed, 
ender han med »et filosofisk Klagemaal over Menne- 
skens Elendighed«, der med et Strøg tager Livet af 
den hele foregaaende Betragtning og blotter Tidens 
Jammer. 

Et »Jammersminde« er da ogsaa Aarhundredetsmest 
eller eneste personlige Bog, Leonora Christinas Op- 
tegnelser fra Fangenskabet. Humanisme findes der 
slet intet af i denne Bog, saa lidt som i dens Modsæt- 

ning, den selvglade og fornøjelige Etatsraad Johan 
Monrads Selvbiografi fra denne Tid; der er i begge 
Bøgerne ikke et eneste klassisk Citat. Derimod er Leo- 
nora Christinas litterære Hovedværk, nemlig »Helt- 
inders Pryd«, afgjort humanistisk. Det er en Samling 
litterære Portrætter af »tapre, kyske og taalmodige 
Kvinder«, delt i tre Afdelinger, hvoraf nu kun den 
første »om fornuftige, stridbare, regerende Heltinder« 
er bevaret (i Haandskrift i Karen Brahes Bibliotek). 
Her optræder ved Siden af Dronning Margrete og Tyre 
Danebod saavel Tomyris og Semiramis som Amazo- 
nerne, altsaa den hele Suite af Heltinder, som Mester 
Mons Wingaard i Dedikationen foran Justinus lader 
bære Slæbet for Charlotte Amalies Dronningedyder. 
Intet viser tydeligere Forskellen mellem en praktisk 
og levende og en humanistisk Stil i det syttende Aar- 
hundredes Litteratur end en Sammenligning mellem 
den fangne Grevindes Jammersminde, det stærke Af- 
tryk af en tapper, kysk og taalmodig Sjæl i et person- 
ligt Sprog, og »Heltinders Pryd«, hvor Forfatterinden 
Leonora Christina bedækker sig med Citater fra 
de bedste Kilder, fra Plutarks Skrift om Kvinde- 
dyder til det franske Gallerie des femmes fortes. Det er 
betegnende, at hun selv ikke regnede Jammersmindet 
under Litteraturen — ligesom Petrarca ønskede sit 
Navn knyttet til sine latinske Stiløvelser i Stedet for 
til sine Digte paa Modersmaalet. 

Men det syttende Aarhundredes humanistiske Ho- 
vedværk i Danmarkerikke Frøken Eleonores utrykte 
»Heltinder«, men Birgitte Thotts Oversættelse af Sc- 
neca^ en fornem Foliant paa op imod de tusend Sider. 
Bogen, der tryktes i Sorø 1658 under det ridderlige 
Akademis Varetægt med et Forord af dets Forstander, 
er selv ligesom dette et Udtryk for en fornem og 
mere moderne Smag, der læser Klassikerne som en 

Tider og Typer. I. 16 

Verdensmand i Stedet for at kommentere over dem 
som en Skolefuks. 

Midt imellem sin Samtids Teologer og Filologer har 
Birgitte Thott bevaret det sekstende Aarhundredes 
praktiske Humanisme. Hun læser for at lære og lærer 
for at leve. Hun har som Leonora en sund Sans og 
et godt Mod. Hun er ikke mere Filolog, end at hun 
ikke skøtter om at vente med sit Arbejde, »indtil de 
Lærde bliver forligt om ethvert Ords Mening, thi da 
vilde de gyldne Lærdomme næppe nogentid blive 
ført til Brug«, og ikke mere Teolog, end at hun tror, 
at »det af Gud i Begyndelsen indplantede Lys er stærkt 
nok, til at nogle Hedninger vel kan opstaa paa Dom- 
mens Dag og fordømme de Mund-Kristne, som vide 
Guds Villie og gøre den ikke«. Det er da endelig et 
mandigt Ord. Naar Mændene lader sig gøre til Drenge 
og kyse af en Remse, er der endnu den Udvej tilbage, 
at Kvinderne tager sig det Mod at tænke som Mænd. 
Birgitte Thotts humanistiske Seneca og Leonora Chri- 
stinas Jammersminde er Aarhundredets menneske- 
ligste Bøger. 

n 

Hvorledes alle disse Retninger i Tidens Aand endnu 
kan sammenholdes og mødes i det fælles Midtpunkt, 
Aarhundredets Dobbeltstjerne: Latinen og Luther- 
dommen, viser Ole Borch, Typen paa »den store 
Lærde« fra »det store syttende Aarhundrede«. I denne 
Mand synes virkelig alle Tidsalderens spredte Ten- 
denser at have fundet et sikkert Hvilepunkt. Ogsaa 
hans Personlighed gjorde et sjælden helt Indtryk paa 
Samtiden som tidligere Sindings. Hanrhavde, hedder 
det med et afgørende Udtryk i Poul Vindings Minde- 
tale om ham paa Universitetet, niveum pectus, altsaa: 
et lyst Hoved og et rent Hjerte, i hvert Fald et Udtryk, 

der skal betegne paa en Gang Klarheden i hans Aand 
og Ærligheden i hans Karakter. 

Borch nød i sin Alderdom ved sit Verdensry og sit 
jævne Væsen den samme Hæder som den danske Vi- 
denskabs Patriark som senere Madvig. Det Navn, 
hvormed han en Gang i sin Ungdom kaldte sig som 
Forfatter af et Forsvarsskrift for den danske Anatomi, 
Blottesandæus, der ved sin hjemlige Lyd (af: at blotte 
Sandheden) i en lang latinsk Titel virker helt humo- 
ristisk som et a i en Præken, synes at vise, at han ikke 
alene følte sig som en Ridder for Sandheden, men 
som en dansk Sandemand — omtrent som naar Hol- 
berg senere i samme Tilfælde, som Forfatter af det 
krigerske Brev til Burman, kalder sig »Holger Dan- 
ske« . Hvis det var muligt at tale om en særegen dansk 
Selvfølelse hos en af Latinertidens Lærde, kunde man 
tro, at Borch havde haft den. Dersom han ikke netop 
bar Paryk, kunde man mene, at der i Poul Vindings 
Omtale af hans niveum pedus laa noget af den skjulte 
Poesi, hvormed Poul Møller synger om sine > blonde« 
Fædre. 

Af de to nu kendte Billeder af Borch faar man Ind- 
tryk af en ret kraftig, noget mavesvær Skikkelse med 
haltende Gang. Ansigtet med de store, faste Øjne, de 
dybe Galfelrynker mellem Brynene, den lange, lige 
Næse, den vældige Paryk og den kække Officersmu- 
stache gør et meget mandhaftigt Indtryk. Man kom- 
mer til at tænke paa, at det Ord mandig — eller 
mandlig, masculus — er Borchs Yndlingsord, som 
han bruger næsten overalt, hvor en tidligere Tid vilde 
have sagt humanus (f. Eks. Dissertationes academicæ 
II, 146, 153, 325, 351). Man husker ogsaa, at det var 
denne Mand, som til Forskel fra sine akademiske Kol- 
leger, der gerne var saa frugtbare som Landsbypræ- 
ster, ikke skøttede om Kvinder, men blev ugift hele 

16» 



212 HUMANISME 

sit Liv og svarede dem, der spurgte ham om Grunden, 
paa Græsk : at det endnu ikke var Tiden, eller paa La- 
tin: at han ikke ønskede at belemres i sine Studerin- 
ger. Det er morsomt at sammenligne dette Ansigt med 
Erasmus', som vilde blive ganske borte under disse 
barbariske Hankønsprydelser og denne strenge Ær- 
barhed. Det er et Ansigt, som ikke er til at skæmte 
med. 

Det var som hele hans Samtid den vennesæle Dr. 
Olaus Borrichius ikke heller, i to Kapitler i al Fald: 
Lutherdommen og Latinen. 

Der findes i vor poetiske Litteratur et meget lækkert 
udført Genrebillede af Ole Borch i hans Arbejdsvæ- 
relse, i Indledningen til Chr. Winthers »En Aften- 
scene c Man ser her den Lærde, rigt klædt, sidde ved 
Arbejdsbordet i et pragtfuldt udsmykket Værelse med 
Byster af Oldtidens berømte Mænd oven paa Bogska- 
bene, kostbare Stik efter italienske Mestere paa Væg- 
gene, i en Krog en Afstøbning af den mediceiske Ve- 
nus og ved Siden deraf et kvindeligt Skelet i samme 
Stilling som Gudinden. 

Der er den Sandhed i dette »historiske« Interiør, at 
det CoUegium Mediceum, der har bevaret Borchs Navn 
til Nutiden, men først blev indviet et halvt Aar efter 
hans Død 29. Maj 1691, virkelig var usædvanlig pragt- 
fuldt indrettet, og at der ganske rigtigt stod Gipsbyster 
af — Universitetets Professorer over Bogskabene og 
en Herkules i Haven. I Sammenligning med Valken- 
dorfs Kollegium, »Hofmesters Boder«, der havde be- 
varet det klosterlige Præg fra Forliden som Minde om 
de beskedne Kaar, hvorunder den danske Humanis- 
me oprindelig havde levet, kunde det ret give en tyde- 
lig Forestilling om Storheden og Glansen i Frederik 
III. s og Christian V.s lærde Renæssance. Men Borch 
selv boede meget tarveligt i sin Professorresidens paa 

den anden Side Gaden, og der var, efter Poul Vin- 
dings Opgivelse i Mindetalen, ingen andre Billeder 
end det store Sølvkrucifiks, som Borch ærede » med 
en ægte luthersk Fromhed, lige langt fra Billeddyr- 
kernes Overtro og Billedstormernes Ugudelighed«, 
hvorunder han havde sat det Vers: 

A og O 

Skaber, Forløser, Forlader af al min Skyld og Beskærmer, 
Hvor kan nogentid min Kærlighed gengælde din! 

og som han efter sin Død testamenterede til Kolle- 
giet. 

Borch var født paa en Langfredag — den 7. April i 
Aaret 1636 i Præstegaarden i Nørre- (ikke Sønder-) 
Bork i Ribe Amt. »Efter at han havde faaet dette at 
vide, havde han idelig Korsets Billede for Øje og tog 
sin Fødsel under Korset som et Tegn paa, at det ogsaa 
burde ham at leve og dø under Korset.« 

Paa dette Punkt var han en Billeddyrker. 

Midtvejs mellem København og Roskilde ved den 
gamle Landevej stod et stort Stenkors. Det var kendt 
af alle Vejfarende under Navnet »Snubbekorset«, og 
Roskilde Kro blev paa Christian den Andens Tid lagt 
derved. Det var først rejst paa Valdemar Sejrs Tid af 
Eskild Snubbe til Minde om, at hans Hustru paa dette 
Sted var bleven forløst. Det var siden blevet fornyet, 
men forfaldt igen. Da Borch havde set det ligge hen, 
og Domkapitlet i Roskilde, der som Tiendenyder af 
det Bøndergods, Eskild Snubbe havde udlagt til Kor- 
sets Varetægt, skyldte at holde det ved lige, intet vilde 
foretage, lod han lave et nyt, simpelt, men smagfuldt, 
og besørgede det selv personlig opsat en Nat »uden 
andre Medvidere end Himlen alene«, thi med saadant 
Papisteri kunde man den Gang ikke være varsom nok. 

Borchs Kors, der vel var af Træ som det forrige, stod 
indtil 1715, da det, ligeledes i al Stilhed og uden Dom- 
kirkens Medvirkning, afløstes af et nyt, der holdt ud i 
hundrede Aar. Saa var der ikke mere Tale om det 
gamle Kors, før i vore Dage Arkivar Thiset har faaet 
rejst et nyt ved private Midler efter Tegning af Arki- 
tekt Martin Borch, en Qern Slægtning af Dr. Ole. 

Men det var saa ogsaa den eneste Billeddyrkelse, 
som Borch tillod sig. Hans strenge Lutherdom lærer 
man at kende af den Tale, han holdt ved Universite- 
tets Fest for Reformationen i 1667, og som ikke er 
mindre luthersk end Resens »triumferende Lutherc 
fra 1617, om end i en anden Stil. Det er dels som hos 
Resen en Reformationshistorie, dels en meget levende 
Polemik imod Romerkirken, hvortil Tidsbegiven- 
hederne efter Trediveaarskrigen gav rigelig Grund: 
samtidig med at Borch holdt denne Tale i København, 
gik Niels Stensen over til Katolikkerne i Florens. 

Der er en tør Protestantisme og et sikkert naturvi- 
denskabeligt Skøn, men ogsaa en tydelig Fortsættelse 
af Erasmus' Munkesatire i den Maade, hvorpaa Tale- 
ren inderlig gotter sig ved at fortælle sit fromme Audi- 
torium, hvordan han i sin Tid i Italien opdagede Papi- 
sternes Koglerier: at disse røde Sten i den hellige Jom- 
frus Hus i Loreto ingenlunde var fløjet gennem Luf- 
ten fra Palæstina, men ganske naturligt skaarne ud af 
de nærliggende Bjerge; item: at den Stenhugger, der 
havde hugget Frelserens Fodspor i Stenen ved Quo- 
vadis 'Kapellet, maa have været en stor Klodrian, da 
han har gengivet Naglegabene ved Fordybninger i 
Stedet for ved Forhøjninger i Stenen ; item : at de to 
kønne unge Piger, som Munken læste over i Fauntemp- 
let, ikke var besatte af den onde Aand, men hysteriske 
og følgelig snarere burde helbredes af en ung og ly- 
stig Knøs end af en stakkels gammel Præst o. s. v. 

Forfatteren af den bekendte Reformationssatire »Pe- 
der Smed« og Holberg har gjort lignende Iagttagel- 
ser. Det er igennem et saadant Professor- Lune, at 
Folkeviddet gaar over i den klassiske Komedie. 

Men der er mere end denne kritiske Protestantisme 
i Borchs Tale: et ærligt Hjerte og et ægte religiøst 
Sindelag, som søger Lys i Tidens Mørke og Varme i 
dens Kulde. Efter at han paa god protestantisk Vis 
har jubileret over, at Indbyggerne i disse Lande ikke 
mere er som Stolper eller Støtter, der bliver snart 
sorte og snart hvide, efter som Hovedet staar paa Pa- 
ven i Rom — eller som døve og blinde Kroppe, hvis 
Aand er i Vatikanets Hænder — eller som Svampe til 
at presse af en Arcembold, en Tetzel eller et andet 
Rovdyr og saa fremdeles, fortsætter han saaledes: 
»Udbred da. Du, som er Kilden til det evige Lys, Dit 
Lys i denne Krog af Norden, som ellers vilde ligge i 
Mørke, og opglød vore kolde Hjerter med Dit Ord. — 
Haarde Tegn truer os paa Din Vrede. Havene oprøres 
imod os. Jorden stritter imod Ploven, Kometernes 
Svøbe er udspændt over vore Hoveder, i vore Øren 
lyder den Sørgesang, at dette Dit Lys skal gives en ly- 
digere Slægt i Hænde, og vi selv nedtrædes i Støvet 
under Dine Fødder. Men lad ikke Din Retfærdighed 
flytte Dit Frelsens Lys andetsteds hen, mildeste Skaber 
og Opholder! lad Din utømmelige Godhed forbarme 
sig overos, og Din Salvede, vor Frelser, være vor Bor- 
gen, hvem vi derfor ville tage ømmere i Favn og klynge 
os tættere til og aldrig lade udrives af vore Arme, ind- 
til vi ved Hans Førelse og Frelse gennem Livets Fri- 
stelse og Dødens Fare naar til det Troens Maal, der er 
sat for vor Møje, vor Afmagt og vore Plager og lovet 
os af Din Naade, det er den evige Salighed « {Diss. acad. 
II 382 ff.) 

I saadanne Ord skyder den mørke Baggrund for 

Tidens Liv sig frem for Øjet, som naar Lyset om Af- 
tenen slukkes paa den Lærdes Bord, og Natten væl- 
ter ind igennem hans Rude. Havde den lutherske 
Humanisme i det sekstende Aarhundrede været en 
Paaske, forstaar man, at i det Guds Vredes Seculum, 
det syttende Aarhundrede, saa fuldt af Krig og Ild og 
Pest og aandelig Jammer, blev den som hos Borch 
en haard Langfredag. Under den stridbare Rettro- 
enhed mærker man det bange Hjerte. Fra Resens 
Billedhad til Brorsons sværmerske Billeddyrkelse, 
naar han trykker den genfundne Rose til sit blødende 
Bryst, gaar Vejen gennem Ole Borchs sønderknuste 
Humanisme, der intet andet Billed vil vide af at sige 
end Korset alene. Der er en dybere Sørgmodighed over 
denne Mand end den jævnmodige Resignation, som 
Winther har tillagt ham i sin Novelle. 

Det kom paa en betegnende Maade frem ved hans 
Død. 

Hans officielle Eftermæle er af en sælsom, men, 
som det var at vente, udpræget mandhaftig Art. Han 
døde den 13. Oktober 1690 som Følge af en mislyk- 
ket Blæreoperation. Den ved Operationen udtagne 
usædvanlig store Sten opbevaredes — ligesom Griffen- 
felds paa Kunstkammeret — i Kollegiets i^ Museum 
Rariorumt i en Sølvæske, afbildedes i Ligprædike- 
nen i Størrelse som et Barnehoved og blev gentagne 
Gange besungen. Paa selve Relikvieskrinet tolkede 
et Vers af Kingo den lærde Verdens Sorg: 

Her er den Morder- Sten, som stak med Dødens Fork 

Og jog til Graven vor udødelige Bork. 

Den lærde Verden fik derved et Hjerte -Men, 

Gak, Læser, gak og græd, om du ej selv est Sten. 

Det er tørre Taarer. Kirkens Klage er en Ligpræ- 
diken paa o. 400 Sider af Sognepræsten ved Frue 

Kirke Johan Adolph Bornemann, hvis Tekst med 
Hentydning til Borchs Dyrkelse af Korset lyder: 
»Guds Børns Kaarse- Skole, aabnet og beskuet udi 
en retsindig og taalmodig Kaarsediscipels haarde, 
men dog kristelige Skolegang. < 

Men i denne lyder uformodet en kvindelig Stemme. 
Imellem de i Kaarse- Skolen aftrykte Mindevers over 
Borch findes et med Overskrift: »Sørgelig Amindel- 
ses og Æres Digt, klageligen stilet af den, som Sør- 
ger Meget Wemodelig«, det vil sige: af Professor Vil- 
helm Worms Datter Susanne Magdalene. 

Nu fortælles der, at Borch paa sine gamle Dage 
havde forlovet sig med en ung Jomfru, men hævet 
Forbindelsen med hende, fordi han en Dag i et Spejl 
havde set hende efterabe hans haltende Gang. Det 
opgives, at den unge Pige var »af den W.ske Slægt«. 
Det var utvivlsomt Susanne Malene, hvem Borch i 
sit Testamente har betænkt med 600 Rd. 

Historien med Spejlet, der nok lugter lidt af Bar- 
selstuens Skørteromantik, behøver ikke at være rig- 
tig. Begivenheden er rørende nok. Den gamle Mand 
har ved Synet af sin Kollegas unge Datter besluttet 
sig til at bryde med sin Pebersvende- Filosofi og den 
vise Thaies' Mundheld og tænkt, at nu maatte det 
være Tiden, men den unge Pige har trods skyldig 
Reverens ment, at for hende var det mere end tids- 
nok at blive en gammel Mands Kone. Da han døde, 
blev hun oprigtig bedrøvet, vel ikke mindre, da hun 
hørte, hvor kønt han havde tænkt paa hende, og 
skrev nogle ganske rørende og hel jomfruelige Alex- 
drinervers »sin søde, kæreste Ven til Æres og Tak- 
nemmeligheds Minde«: 

For (d. c. før) Tiden blev jeg elskt, for Tiden jeg bedrøvet 
Maa sørge, thi min Ven er mig saa slet {d. e. helt) berøvet. 

Jeg ved ej Kærlighed, hvor vidt den strække kan, 
Men Venskab bandt mig dog til en fuldkommen Mand. 
Du søde Bork! jeg ved, du elskte mig saa saare, 
Jeg favner døde Krop derfor med tusind Taare. 
Imedens du var til, da holdt du nok af mig; 
Thi (d. e. derfor), nu du borte er, jeg holde skal af dig. 

De Ord, som er ægte nok, var, saa vidt man ved af, 
alt hvad den mandige Ole Borch har faaet af Pige- 
Læber. 

Denne Mand kunde da aldrig være faldet paa den 
Studenterspas at stille Venus og Døden sammen i 
Positur, som Winther tillægger ham, og som vel en 
forfløjen humanistisk Poet kunde have tilladt sig i 
et Epigram, men Borch aldrig i noget af sine. Paa 
det anatomiske Teater i København havde hans Læ- 
rer, Simon Paulli, opstillet et mandligt og kvindeligt 
Skelet som Adam og Eva og imellem dem en Efter- 
ligning af Kundskabstræet med Slangen. Det var det 
humanistiske Epigram, som Kingos Samtid forstod. 

Alligevel er der saa megen poetisk Sandhed i W^in- 
thers Billede, at saadan som der efter hans Mening 
saa ud i Borchs Stue, saa der ikke bare paa det nær- 
meste ud i hans Kollegium, men i den samme mo- 
derne-humanistiske Stil, det syttende Aarhundredes 
italiensk- hollandske Renæssance, var hans Dannel- 
se. Ikke alene lod han i Kollegiets pragtfulde Have, 
der var i Slotsstil med Springvand og Buksbom- 
hække, opsætte Statuer, f. Eks. af Apollo og Hermes, 
Filologiens og Kemiens Guder, og den svære Herku- 
lesstøtte af Bly, efter den farnesiske Orginal, der 
endnu findes som et morsomt Udtryk for hans Mand- 
folkesmag og Paryktidens Sans for det fedes Maje- 
stæt. Men man mærker i hans litterære Stil den For- 
kærlighed for den mytologiske Sindrighed, som f. Eks. 
gør en Hoffest paa Frederik III.s og Christian V.s, 

ja allerede paa Christian IV.s Tid, ganske forskellig 
fra den troskyldige bibelsk- humanistiske Stil i Fre- 
derik II. s Fester, f. Eks. den, hvorom Erasmus Læ- 
tus har berettet. Hans Sprog kan være meget smukt, 
men er ikke simpelt som Erasmus' jævne Prosa. Det 
er ligesom hans Samtidige Simon Paullis, Thomas 
Bartholins og Niels Stensens Latin fuldt af Billeder, 
ikke saa sjælfuldt som Stenos, ikke saa dristigt som 
Bartholins, ikke saa skruet som Paullis. 

Hans Billeder kan undertiden være helt moderne, 
som naar han kalder Eksperimentet til Forskel fra 
det litterære Naturstudium for »den rette Kongevej til 
Sandhedens Erkendelse« og tænker paa de nye lige 
Landeveje i Modsætning til den ældre Tids bugtede 
Agespor (»Om botaniske Eksperimenter«). Eller han 
begynder en lærd filologisk Polemik saaledes: »Cas- 
par Scioppius, der uden Modsigelse er en stor Filolog, 
vilde være endnu større, hvis han havde sparet no- 
get mere paa den bitre Skælden og den skarpe Lud, 
hvormed han ofte til Læserens Væmmelse har skrub- 
bet lærde Mænd. Han har behandlet andre Kritikeres 
ømme Steder og som oftest med et ypperligt Skøn læget 
Saaret, men forunderligt nok mange Gange ikke uden 
at efterlade sine Negle deri. Nu vel, vi ville taale disse 
Torne, da der uden dem ingen Roser vokser for Hr. 
Scioppius« (»Betænkninger over det latinske Sprogs 
Aldre« S. 268). Saaledes skriver J. L. Heiberg. 

Men Borchs Billeder er oftest mytologiske. Kemien, 
hans Yndlingsvidenskab, er snarten Penelope, til hvem 
ikke blot kloge, men ogsaa daarlige Bejlere optræder, 
snart en kysk og unærmelig Diana (»Om Kemikernes 
Opløsninger«). Uden Eksperimenter er Naturkendel- 
sen » svævende som Semiram is' Haver « ( » Om botaniske 
Eksperimenter«), med Erfaringsfilosofien »vaagner 
Europa op af Endymions Søvn« (»Om Blodet«). 

Undertiden kan han i sine Billeder nærme sig Pla- 
stikken, som naar han i >0m den digteriske Henryk- 
kelse« afslutter sin Skildring af den henrykte eller, 
som han nok egenlig mener, forrykte gamle italienske 
Improvisator, han har set ved Karnevalet i Rom, med 
den Vending, at hele Manden med de dybtliggende 
Øjne, den mørke Mine og rynkede Pande, den brede 
Hat og det filosofiske Skæg var en mælende Skygge og 
værd at opstilles i de Lærdes Lararium som et tanke- 
vækkende Billede paa Melankolien. Snart atter trues 
han af Parykken, som naar han i et Ærevers for ved 
»Om Digterne « 1 683 sammenfatter Hermes, Odysseus, 
Richelieu og Storkansleren Grev Frederik Ahlefeld i 
samme Klasse af politiske Heroer. 

Men netop denne Sammenstilling er det, som tyde- 
ligst viser hans og Tidens Smag. Efter den ældre Hu- 
manismes troskyldige Overførelse af Nutidslivet til 
Oldtidslivets Former er fulgt den kunstnerisk be- 
regnede Forklædning fra Ludvig den XIV.s Tid, der 
overalt i Poesi, Billedkunst og Teater lader Nutiden 
optræde i Oldtidens Kostyme. Naar Ludvig den XIV. 
og Christian den V. af samtidige Kunstnere fremstilles 
med Paryk og an like Attributter, og Borch paa det om- 
talte Sted anbringer en togaklædt Richelieu eller, paa 
sin Homerisk, »den richelieuske Toga« (jR/c/ie//- 
ana toga) midt imellem den homeriske Ithacenser og 
den blomstrende Grev Ahlefeld til Langeland, eller 
naar Rektoren ved Københavns Universitet ved høj- 
tidelige Lejligheder iførte sig det guldbaldyrede Pur- 
pur, Christian V.s Gave, er det overalt den samme 
Glæde ved Forklædningen. Det er den, som udmær- 
ker den franske Klassicisme og tydeligst lægger sig 
for Dagen i dens Drama, altsaa netop ingen Maske- 
rade, men en historisk Travesti , der giver det moderne 
Liv, dets Institutioner og dets Passioner, en forhøjet 

»Dignitet«, et Aldershævd ved at føre det tilbage til 
Udspringet og aabne dets Perspektiver. 

For Ole Borch og hans Samtid ligger Nutiden lige i 
Oldtidens Fortsættelse. Middelalderen er alene til 
som den barbariske Tid, »hvis fede og fremmede 
Maade at tale paa har paaklæbet det latinske Purpur 
en uafvaskelig Plet« (Fortale til »Betænkninger«). 

Da Borch er baade Aandsforsker og Naturforsker, kan 
man studere hans Anskuelser paa begge Omraader. 



III 

Paa begge Omraader er Ole Borch en Type paa hvad 
Grundtvig i Fortalen til sin Oversættelse af Saxo har 
kaldt »den hollandske Romertid i det syttende Aar- 
hundrede«. 

Efter den hollandske Humanisme med Erasmus var 
i det syttende Aarhundrede fulgt den hollandske Fi- 
lologi med Scaligers Skole. Erasmus havde i sine mo- 
ralske Værker skrevet adskilligt om Tidens Forbed- 
ring; naar Scaliger skriver »Om Tidernes Forbed- 
ring«, mener han hermed en videnskabelig Kritik af 
Tidsregningen i Oldtidens Historie. Det gør en væsen- 
lig Forskel. 

Borch er ikke Humanist, men Filolog, d. v. s. han be- 
handler i sine Skrifter Latinen ikke som en Sag, men 
som et Fag. Han er den første danske klassiske Filo- 
log, de andre havde været Humanister eller Pædago- 
ger. Han indlader sig paa Filologers Vis gerne i helt 
ubetydelige Enkeltundersøgelser, f. Eks. om Stavelse- 
længden i et Par substantiviske Afledningsendelser, 
og har derom den fortræffelige Bemærkning, at man 
i Raadet ikke altid forhandler om Stadens Frelse, men 
undertiden ogsaa om Tagdryp. Han havde en overor- 
denlig Sans for Tagdryp. Den Bog af ham, der hed- 



} 



222 HUMANISME 

der Parnassus in nuce (1654), er ikke slet saa poetisk, 
som dens Navn tyder paa. Det er en Hjælpebog i Kun- 
sten at skrive latinske Vers, saaledes forfattet, at han 
for en Række Ord, hvis Stavelsesforhold er usikkert, 
afhjemler Kvantiteten ved Eksempler af latinske Digte, 
hvor den er utvivlsom. Som Titelvignet staar meget 
betegnende en Hermesfigur med et Æg i den ene 
Haand og en Ring i den anden og en Paaskrift, der 
siger, at hvor snever Ringen er, kommer Ægget dog 
igennem ved Kunst. Paa denne Kunst er hans egen 
vidtløftige latinske Lejlighedsdigtning en Prøve. Pro- 
sodien er det fornemste. 

Men i hans lærde og aandfulde Hovedværker, det 
sproghistoriske: »Betænkninger over det latinske 
Sprogs forskellige Aldere« 1675, tilegnet Griflfenfeld, 
hvis væsenlige Indhold dog er rent leksikalsk, og det 
litteraturhistoriske: > Syv Forelæsninger omDigteme« , 
udgivet 1683 og tilegnet Ahlefeld, handles der virke- 
lig om Stadens Frelse. 

I Tilslutning til I. C. Scaliger ogG. J. Voss fremstiller 
Borch heri det latinske Sprog og den latinske Littera- 
tur, den antike og moderne, som en Helhed »et le- 
vende og aandende Billede af Menneskelivet«, der ef- 
ter at have gennemløbet sine naturlige Aldere fra Barn- 
dom til Alderdom igennem Døden er begyndt at leve 
op paa ny ved Renæssancen og nu atter nærmer sig sin 
Fuldendelse i en ny Augustus -Alder. Lige saa lidt som 
han paa sine Rejser i Holland lod sig bringe ud af sin 
latinske Fatning ved Gerard DawsSmaamalerier, som 
morer ham meget,* eller Rembrandts Billeder, som 

• Borchs Dagbog i Ny kgl. Samling Nr. 373 b, S. 122: Den 9. No- 
vember 1662. Vi besøgte den udmærkede Leidenermaler Daw, som 
i Miniaturmaleriet ikke har sin Lige i Nederlandene og næppe i 
noget andet Land i Verden. Vi saa hans Selvportræt, nydeligt ud- 
rørt ved Hjælp af et Spejl; item en ung Pige i en mørkeblaa Sil- 
kekjole, som ser ud af Vinduet, med Druer i Nærheden; 



OLE BORCH 223 

han lige nævner, lige saa lidt kan det forringe hans Be- 
undring for den engelske Latindigter Buchananus, at 
der ogsaa har levet en Digter in uernacula lingua, som 
hedder Shakspeare. Han nævner ham end ikke mellem 
dem, der har skrevet »paaHjemmesproget«. Corneille 
og Scarron behandler han uden at antyde nogen For- 
skel ligesom Vergil og O vid. 

Paa samme Maade mener Borch i sin Naturforsk- 
ning som Kemiker og Botaniker at fortsætte Oldtidens 
afbrudte Arbejde ved at efterforske Naturen i Natu- 
ren, naturam in natura investigare. Borch var i sin Vi- 
denskab ikke mindre Iagttager end Tycho, en øvet 
Eksperimentator og en ivrig Botaniker i Marken, men 
det laa langt fra ham at gøre denne sin Naturalisme 
gældende imod sin humanistiske Dannelse eller som 
Tycho at beklage, at der til Studiet af de gamle Sprog 
medgaar en Tid, som kunde være bedre anvendt. 
Det er Paracelcus', Tychos, Peder Sørensens og — 
Burros Aand, der rører sig i hans naturvidenskabe- 
lige Skrifter, men Haanden, der skriver, er strengt 
latinsk. 

Uden at gaa saa vidt som den hollandske Filologi, 
for hvem selv Ordet Renhed er et »urent« Ord, — 
puritas non est puri sermonis, siger Vossius — kæm- 
per han overalt for en ren Latin og vilde næppe ha- 
ve undgaaet Erasmus' Spot for Ciceronianisme. Han 

item Billedet af den syge Dame, der sidder i en Lænestol^ og som 
Pigen rækker en Lægedrik, medens hendes lille Datter sidder ved 
Moderens Fødder og græder, og Lægen staar ved Hovedenden af 
Stolen og mønstrer hendes Vand«, et Billede, der var saa levende 
udført, at man kunde tælle Traadene i Sengeforhænget. »I Am- 
sterdam er der ogsaa to udmærkede Malere, Rembrant, der for Ti- 
den er optaget af at male store Lærreder, og Jan Lievens. Af Rem- 
brant er det Billede i Raadsherrernes Rum(conclave) paa Raadhuset i 
Amsterdam, som forestiller Curius og Fabricius, der tilfredse med 
deres Roer afviser Pyrrhus' Gaver. Naar Daw maler, plejer han at 
tage tre Par Briller paa for at se skarpere. 

har i særlige Skrifter gjort det upraktiske Arbejde at 
rense den botaniske Terminologi for Apotekerlati- 
nen, saa at selv Gaaseurten og Fandens Mælkebøtte 
ikke skal savne deres klassiske Titler. Overalt, hvor 
det er ham muligt, knytter han Traaden mellem Nu- 
tidens og Oldtidens Forskning helt tilbage til de my- 
tiske Overleveringer. Myten er med et Tankespring, 
der laa Borchs Bibeltid nær ved Haanden, en Profeti 
paa Eksperimentet. Den er ingen Fabel , men ligesom 
Gudebillederne i Alkibiades' Silener et Hylster om 
Naturens Hemmeligheder (»Om Kemiens Ophav« S. 
34). I Afhandlingen om Blodet kalder han Transfu- 
sionen, altsaa Blodoverførelsen ved Indsprøjtning fra 
den sunde til den syge, for :>den medeanske Kur«, 
fordi det var den samme Fremgangsmaade, som Me- 
dea, »maaske efter ægyptisk Forbillede«, brugte, da 
hun gød Blod i den gamle Æson, og som Leonora 
Christina efter Sagnet forsøgte med Ulfelt. Aandshi- 
storisk er denne cura Medeana af samme Betydning 
som hin toga Richeliana: ved begge Udtryk aabnes 
Perspektivet tilbage i Tiden, og over Nutidens Sysler 
falder paa en højtidelig Maade Oldtidens Efterskær. 

I begge sine kemiske Hovedværker, »Om Kemiens 
Ophav og Fremgang« fra 1668 og »Hermes, Ægyp- 
ternes og Kemikernes Visdom« fra 1674, fører Borch 
da paa samme Maade som i Sprog- og Litteraturhi- 
storien Kemien tilbage til Oldtiden. Og her bliver 
han ikke staaende ved Grækenland, men gaar helt 
tilbage til Ægypten. 

Det sidste Skrift har det bibelske Motto: Foragter ikke 
Ægypteren. Borchs kemiske Hovedskrifter er med 
al deres drabelige Lærdom det tydeligste Udtryk for 
den okkulte Side af Renæssancens Naturerkendelse. 
Den Følelse for Enheden af alt, som Tycho fandt i 
Menneskeaandens oprindelige Beskuelse, vil Borch 

naa igennem sin Tids Polyhistori. Dens mystiske 
Tegn er atter her Korset, cmx Isiaca, der betyder 
»Ægteskabet mellem Himmel og Jord« (»Om Kemi- 
ens Ophav« S. 321), eller som i Borchs Vaaben Dra- 
gen, der snapper efter Solen, men dens første viden- 
skabelige Udtryk er »den hermetiske Litteratur«. 
I Tilslutning til de bevarede Skrifter af denne Litte- 
ratur (fra den alexandrinske Tid) og Diodorus Siculus 
gør Borch den græske Hermes til den samme som 
den ægyptiske Thoth og opfatter denne Gud for 
Kunster og Videnskaber som en historisk Person, der 
senere er bleven guddommeliggjort, lige udmærket 
som Politiker, endog Minister, Økonom, Opfinder af 
Maal og Vægt og Handel, og Videnskabsmand, Teolog 
og Jurist, Astronom og Kemiker, Grammatiker og Ma- 
tematiker, Musiker. Med andre Ord, han ser i denne 
Hermes rr/s/negfw/osPolyhistoriens Apoteose. Ligesom 
man i vore Dage efter Nietzsche taler om en apol- 
linsk og en dionysisk Retning i den antike Aand, 
maatte man den Gang tale om en apollinsk og 
en hermetisk. Borch, der i Eksperimentet er saa 
nøgtern, er i sin Helhedsopfattelse i disse Bøger en 
Sværmer. I sin polyhistoriske Stiftelse, Kollegiet, lod 
han opstille baade Hermes' og Apollos Statuer. I Bo- 
gen om Hermes gennemhaaner han med et sandt zoo- 
logisk Raseri Aristoteles, ogsaa for hans Privatliv, ikke 
anderledes end om det var en svaghovedet Universi- 
tetsprofessor, som det galdt at faa Hul paa. Han påa- 
viser paa tre Eksempler af Aristoteles' Naturhistorie: 
en Løve, en Ørn og en Krokodille, det barnagtige i 
den ideforladte Naturvidenskab og forsvarer varmt 
Paracelsus. I »Om Kemiens Ophav og Fremgang« fø- 
rer han sin Videnskab i ubrudt Række fra Hermes, 
Osiris'- Raadgiver, over Roger Bacon til Peder Søren- 
sen fra Ribe, »mit Bysbarn, hvis Geni den ellers noget 

Tider og Typer. I. 17 

tomme Paracelsisme skylder en stor Del af sin Glans« , 
og maner til sidst med en Patos, der har sin Klang fra 
selve Troens Artikler, sine Landsmænd, at de ikke for- 
sømmer Kemien, »den ædle Videnskab, Naturens og 
alle høje Sjæles reneste Lyst, af Tubal Kain nedarvet i 
Kams Hus,af Kamiterne overført tilÆgypten,fraÆgyp- 
ten til Grækenland og derfra til Latium, herfra til Ara- 
berne, Kineserne, endelig til Spanien og begge Gallier, 
omslyngende hele Europa lige op til vort Norden«. — 
Saa vidt spreder sig altsaa her den lærde Togas Fol- 
der. Under denne Kaabe følte uden Tvivl Assessor og 
Professor Olaus Borrichius sig paa sin Vej mellem 
Højesteret og Universitetet som en Slags viet Præst 
for Thoth- Hermes i det yderste Thule. Ingen rigtig 
Præst, Bisp eller Pave har nogensinde været salvet 
med en saa sælsom og Qernhentet Salve. 

IV 

Men Ligevægten i Borchs Aand og Dannelse ér stadig 
Latinen. Det var i Rom, at Synet af Obelisken først 
havde givet hans Fantasi Svinget imod Ægypten. Og 
at han ikke blot i Kemien, men i anden Videnskab, 
ja selv i Kunst mener at maatte give Ægypterne For- 
trinnet for Grækerne, kommer ikke Ciceros Latin til 
Forringelse. Hans » Kongevej « til Sandhedens Erken- 
delse førte, som den Gang alle Veje, til Rom. 

Af de Taler, han holdt ved Baccålaureus- Promo- 
tionen i 1686, ser man, hvorledes endnu paa den Tid 
en nordisk Aand, imellem Bacon og Cartesius paa 
den ene Side og den begyndende Rokoko paa den an- 
den, Jinder sit Leje i Latinen. Den gamle Mand taler 
om det elskede Sprog, som Digteren synger om Mo- 
dersmaalet, som om det var en Kvinde, »fordum kysk, 
men nu afblomstret ved alle Folkeslags flygtige El- 
skov«, hvem det nu er Opgaven at give den tabte Ren- 

hed tilbage. »Lad det være os en Hjertesag at bevare 
dette Dronninge- Sprog, der forundtes Europa som en 
Guds Gave og endnu er ved Magt, som i saa mange 
Aarhundreder har været Vogterske for al Kundskab 
og vor Erkendelses trofasteste Tjenerinde, ved hvis 
Hjælp vi kunne aabenbare vor Hjertens Mening paa 
den tydeligste Maade for saa mange vidt adspredte 
Folk, hvorved vi overføre vore Følelser til andre, hvor- 
ved vi ene udskille os fra Barbarerne, hvori vi myn- 
digt byde, ydmygt lyde, veltalende trøste og, for at 
sammenfatte alt i et: hvorved vi alene med Rette for- 
tjene Navn af Lærde« {Diss. acad. II, 180). 

I disse Ord, og især i det sidste, samler det syttende 
Aarhundredes Dannelse sig i sit Midtpunkt. Centrali- 
sationen, som den paa denne Tid fuldbyrdedes i Lov- 
givningen og Landsstyrelsen , er det, som Ole Borch 
ønsker i Videnskabens Rige. Ikke et polyhistorisk 
Anarki, hvor de enkelte Videnskaber strider imod 
hinanden som egenraadige Stænder, men et Monarki, 
hvor de alle mødes i Magtens Kilde, Latinens Ene- 
voldsmagt af Guds Naade. Det sekstende Aarhundre- 
des vir humanissimus havde været en Privatmand, der 
som Erasmus skyede Magtens Insignier, det syttende 
Aarhundredes vir doctissimus er Rex, en Konge i sit 
Rige. Man kan dog mærke paa Udtrykkene, at det la- 
tinske Eneherredømme paa Christian V.s Tid er min- 
dre velgrundet end det politiske. Der er ikke blot hu- 
manistisk Sværmeri, men holbergsk Jeronimiade i 
Borchs Lovtale over Latinen. Medens han ophøjer 
det latinske Sprog, der før har været et kritisk Instru- 
ment, til Autoritetens Regeringssprog, sermo Latialis, 
som han kalder det med Kurial -Værdighed ligesom 
Saxo, afsættes det uden Naade fra denne Stilling af 
Verdenshistorien . 

Ole Borch skyede paa ingen Maade at optræde med 

Videnskabens højeste Myndighed. De Taler, han i en 
Række af Aar som det filosofiske Fakultets Dekan 
holdt ved Baccalaureus- Promotionen, hvis egenlige 
Indhold er populær- videnskabelige Undersøgelser i en 
meget elegant Form, har Udtryk baade for hans stille 
Lærdom og rene Humanisme og, især i den person- 
lige Henvendelse til Kandidaterne i Ind- og Udgangen, 
for den akademiske Solennitet. 

Hvilken Respekt for Menneskelegemets naturlige 
Herlighed der kan rummes i det syttende Aarhundre- 
des Anatomi, viser Borchs Tale »om Blodet«. Den er 
helt gennemaandet af Glæden over Harveys Opdagel- 
se af Blodomløbet: »Saa længe som denne rene Pur- 
purvædske, denne rødmende Bølge rinder i vore 
Aarer, sund, uforblandet, usmittet af nogen fremmede 
Safter, saa længe er dit Liv en Atlets, Sygdom en 
ukendt Ting, Sorgen jaget i Landflygtighed, Legemet 
et bestandigt Foraar. Hvad trænger du da til Chirons 
eller Machaons Kunst? Naturen selv øser af denne le- 
vende, stedse rindende Strøm, hvad der er den nok; 
glad ved sin Nødtørft trænger den ikke til vælske Va- 
rer eller Qernt hentede Krydderier. I Sandhed: var 
ikke den uforskammede Mave, den umilde Luft og 
det ubestandige Vejrlig, den kælne Gane, som idelig 
ophitternyt Kiiler, da vilde BlodetbevaresitPurpur og 
ikke som nu besudles paa tusinde Maader, med tu- 
sinde urene Tilsætninger, saa at Mennesket, det Væ- 
sen, der er skabt til at leve for Beskuelsen af Gud og 
de himmelske Ting, føler sine Lemmer knugede af 
Dvaskhed, sine Sanser af Sløvhed, sit Legeme af en 
usynlig Byrde, medens Sjælen drages med i Faldet 
og avler Angst for Glæde, Klage i den forrige Mun- 
terhads Sted og en sur Tavshed for den naturlige 
Rundtalenhed« {Diss. acad. I, 72 f). 

Og hvilken stille Studerekammerglæde denne Mand 

kendte, viser Indledningen til hans Tale »Om Gifte«: 
»Den der ikke som ung har givet sig noget synderligt 
af med gode Studier, vil gerne som gammel slide Ti- 
den hen i en langsommelig Kede, en Byrde for sig 
selv og andre. Falder det en Dag ind med regnfuldt 
Vejr, med Frost og Sne eller Storm, der udelukker 
ham fra Jagtens Glæder, Samtaler med Venner eller 
selskabelig Tidsfordriv, vil man se ham gnaven, klyn- 
kende, utaalmodig. De derimod, der søger deres Til- 
flugt i Studierne, er Herrer over alle Timer,* gør aldrig 
mere Gavn, end naar de er ganske alene, har aldrig 
saa glad en Dag som den, de kan anvende til Betragt- 
ning af Livet og Naturen. Lad saa være, at Venners 
Samfund bortjager Kede, ophæver Enlighed, løser op 
for Latter og Skæmt, hvormed Tiden gækkes : det er 
dog en sikker Erfaring, at efter Gilder kommer gerne 
Galde, men efter Studier aldrig. Hvor tit har ikke et 
vel frit Ord gjort din Ven til din bitreste Fjende 1 Hvor 
ofte er fortrolige Samtaler brugt til at fortale ærlige 
Folk! Hvor ofte udarter Selskaber til Spil og Ternin- 
ger, tiL Venus' Flammer, til Bacchi Skum, til Røg og 
Kvalm, indført fra en fremmed Verden.** Men Muser- 
nes Samfund er altid rene og klare, altid ærbare og 
fri for de Stød, alt andet Samkvem giver« {Diss. acad. 
I, 201 if). 

I Aaret 1675, da Borch var Universitetets Rektor, 
holdt han to Festtaler. 

Den ene holdt han i Maj Maaned ved Magister-Pro- 
motionen. Den handler om Forsøgets Anvendelse i 
Botanikken og er i en ægte videnskabelig Stil. Det er 

* Omnium horarum homines eller amid, d. e. altid lige vel op- 
lagte, »hvad Horats saa dejligen kalder: alle Timers Vennen (Rah- 
bek Erindringer III, 95). 

** Naturligvis Tobakken, som Borch ligesom sin Lærer Simon 
Paulli især hadede. 

i den, han priser Iagttagelsen og Forsøget som Kong 
vejen til Erkendelsen og maner til at bryde med de 
Gamle, saa tit de strider mod Erfaringen, saa at mao 
ikke altid hænger i det gamle Hellas' Skøder. Det er 
her, han af den lukkede Bog, der forevises Kandida- 
terne ved Indvielses-Ceremonien, tager Anledning til 
at indskærpe, at vi alene ved de Ting, som vi kan 
uden Bøger. Thi, fortsætter han imod Montanus-For- 
malismen, »hvem vil rose den Kløgt, der har travlt 
med at opstille Syllogismer og knække hule filosofiske 
Nødder, og som vindskibeligt fortplanter de Gamles 
Vildfarelser, men er for kælen og kejtet til at kunne 
tage paa en Byldc {Diss. acad. I, 9). 

Den anden er i en anden Stil. Det er den Tale, hvor- 
med han en Maaned senere i Frue Kirke indledede 
den højtidelige Promotion af elleve teologiske Dok- 
torer, hvorimellem fem Biskopper. Han har selv for- 
fattet en meget omhyggelig Beskrivelse af Festen. Det 
var den største Solennitet, Universitetet endnu havde 
fejret. Den var efter Kanslerens, Griffenfelds, Ønske 
et Udtryk for, at Universitetet saa at sige fik Investi- 
turen tilbage, som det havde frygtet at miste under 
Enevælden, da Frederik III. egenhændig havde kreeret 
teologiske Doktorer. 

Skuepladsen er Frue Kirke. Koret er draget med 
rødt Damask og Fløjl og over Kongens og Dronnin- 
gens Sæder en rød Fløjls Himmel. Byens Vagt for alle 
Døre fra Morgenens Frembrud, Ringning med Kir- 
kens store Klokke, »Stormklokken«, Kl. 8. Riddere, 
Adelsmænd, Københavns Præsident og Borgmestre, 
Professorerne og Promovenderne forsamles i Rektors 
Hus. Rigskansleren med Gehejmeraaderne modtages 
i Døren af Rektor i Purpur og »med Scepter for sig« 
(Pedellerne). Dronningen kører til Kirken. Proces- 
sion: Promovenderne med fakkelbærende Børn for 

ved sig, Ole Borch mellem Rigens Kansler og Marskalk, 
Følget, Studenterne med Kommunitetsprovsten i Ha- 
len. Musik og Sang af seks Kor paa Orgelværket og 
Pulpiturerne. Akten : Tale af Promotor. Deklamation 
af den afdøde Biskop Vandals tiaarige Søn, :^om Pro- 
feterne selv havde forstaaet, hvad de spaaede«. Svar 
af den ældste af Promo venderne, Biskop Rosing fra 
Kristiania »i en hel docta oratione^. Musik. Promo- 
tion: Rektors Tale. Edsaflæggelse paa Scepteret. Dok- 
torerne proklanjeres i den treenige Guds Navn, mod- 
tager Værdighedstegnene: Bogen, Guldringen, den 
røde Fløjls Hætte, Kysset. Taksigelse af den yngste af 
dem. A f s 1 u t n i n g : Der uddeles efter gammel middelal- 
derlig Skik af Kirkens Klokker Handsker til de tilste- 
deværende Dignitarer fra Hans højgrevelige Ekscel- 
lence Hr. Rigens Kansler og nedefter. Slagsmaal om 
de tiloversblevne imellem den i Skibet forsamlede 
Vulgus. Musik. Procession tilbage til Rektors Hus. 
Gratulationer. 

Ved en saadan Lejlighed maaogsaa Borchs Veltalen- 
hed iføre sig Purpuret. Hans Petitio er et Encomium, 
en Lovtale, først over Griffenfeld, hvis ^^ altomfattende 
Aand, uefterlignelig for smaa Sjæle og snevre Hjerter« , 
han uden Skrømt berømmer; dernæst over Kandida- 
terne, hvis ærværdige Hoveder han overgyder med 
sin Tales Sødme : de ti Pibekraver — den ellevte, Bi- 
skoppen af Trondhjem, havde ikke kunnet naa at 
komme til Stede — der dukker for ham paa Skam- 
lerne, overgaar de græske Muser, ikke alene i Tallet. 
»Lad Grækenland beholde sin Perikles, sin Demos- 
thenes, naar vi har vor Roscius og vor Tullius, d. e. 
— man mærker Ordspillet i det første Navn — Biskop 
Rosing og Professor Schletter, for hvis Ords dragne 
Sværde Hades Porte skælve . . . « 

Dette er ikke Kristendom. Fra Barnet, der lærer i 

Templet, er der en lang Vej til den lille Hans Vandal, 
der perorerer i Frue Kirke » meget sirligen med smuk- 
ke Gebærder« . 

Det er heller ikke Humanisme. I den københavnske 
Rektors Purpur vilde Erasmus ved en saadan Lejlig- 
hed ikke mindre end i Kardinalskaaben have følt sig 
>som en Kat i Skørter c. 

Det er Latinens og Lutherdommens forenede Triumf 
i den lærde Stat, som netop paa hine tempora Griffen- 
feldiana, som Borch siger i Tilegnelsen for ved > Be- 
tænkningerne c fra samme Aar, naaede sin højeste 
Glans og maalte sig med Augusts Tider. 

Et Udtryk for Aanden i denne Griffenfeld-Tid og i 
det hele for den Følelse for idet store Aarhundredec, 
der her i Landet, hvor Kunsten og Poesien endnu ikke 
havde lært at tale rent, alene kom til Orde i Lærdom- 
mens Selvfølelse, er Borchs Ord om Griffenfeld som 
Universitetets Styrer. 

Det var Alma Maters eget Hjertebarn, Thomas Bar- 
tholins »Polyglotte« , der nu kom tilbage med Ri- 
gets højeste Myndighed. Som niaars Dreng havde Pe- 
ter Joakim Schumacher haft samme Opgave som 
Hans Vandal nu: at tale i Kirken ved en Doktorpro- 
motion, og seks Aar efter havde han som en femten- 
aarig Yngling med fire og tyve Kammerater modtaget 
Baccalaureusgraden af selve »Auroras« Forfatter, 
Thomas Bang. Til den Lejlighed havde Ole Borch 
selv, den Gang Hører ved Frue Skole, skrevet et la- 
tinsk Carmen, hvori han, ligesom Lætus i sit Indled- 
ningsdigt til Elegierne hundred Aar før, byder Apollo 
og Muserne paa deres Vandring imod Nord, »trætte 
af Tysklands Svimmel«, Velkommen til Danmark og 
med en sindrig Vending lover den klassiske Laure 
en rigelig Frugt »paa Asparsernes Jord«. I Tilegnel- 
sesdigtet til Griffenfeld i »Betænkningerne« fra 1675 

fremstiller han Universitetets bortkomne Søn som en 
Alexander, der har fundet sin Faders Rige for lille. 
Nu kan han uden Ubeskedenhed minde ham om, at 
de akademiske Kranse er grønnedes om Kap med og 
som Følge af hans egne Triumfer. 

»Under denne ophøjede Mæcenas' Ledelse udstrække 
nu daglig vore Sceptre (d. e. Pedelstavene) deres Herre- 
dømme, begynder Fædrenes halv visnede Laurer (Bac- 
calaureusernes) at grønnes paa ny, flettes Kranse (for 
Magistrene), flokkes Hætter (de teologiske Doktorers 
mitræ\ som aldrig er fremspiret i rigere Grøde under 
Nordens Stjerne end paa denne Apollos Bud og Op- 
muntring«. 

Dersom det akademiske Billedsprog og Thomas Bar- 
tholins Eksempel, der Aaret før ved Griffenfelds Ind- 
førelse i Kanslerværdigheden havde hilset ham som 
en Apollo og Griffen i hans Vaaben som den genfødte 
Pegasus, havde tilladt ham at følge sit Hjertes Til- 
skyndelse, skulde han have sagt: paa denne Hermes' 
Bud. Thi der er vel ingen Tvivl om, at Borch i Grif- 
fenfelds Person i den dobbelte Værdighed som Rigets 
og Universitetets Kansler har set den fuldkomneste 
Genfødelse af denThoth-Hermes, der paa enGangvar 
Videnskabens Fyrste og Kongens Vejleder, og følt 
Dragen i sit Vaaben som Griff'ens Tjener. 

Men et Symbol er en usikker Sandhed. »De lærde er 
ikke enige om, hvorvidt Griffen findes i Naturen«, 
sagde allerede Thomas Bartholin i sin Tale. Aaret ef- 
ter sad Griffenfeld i Kastellet, og Borch maatte i Til- 
egnelsen til sin næste Bog med en beskednere Myto- 
logi lade hans Efterfølger, Frederik Ahlefeld, arve 
Hermes' Visdom og Richelieus Kappe. 

Heller ikke Borchs Spaadom om den stærke Tilvækst 
af de akademiske Lavrbærkranse og andre Pandepry- 
delser er gaaet i Opfyldelse. Det svækker meget Troen 

paa en kommende Guldalder, naar man hører, at sam- 
tidig med at Rektor qiaaede om Højskolens Blom- 
string, meldte Studenterne sig ganske rigtigt i Flokke- 
vis til den teologiske Attestats, men for en vis Aarsags 
Skyld. De ønskede nemlig at slippe for at tage den 

Man vil dog ikke glemme, at denne Tid, der for den 
almindelige Bevidsthed løber ud i Erasmos Monta- 
nus' Studentervigtighed og Drengevidenskabelighed, 
c^saa har rummet Ole Borchs mandige Selvfølelse og 
videnskabelige Patos. 

I denne Videnskab, som han er ikke det betydelig- 
ste, men vel det alsidigste Udtryk for, ligger Tidens 
Storhed og dens Skranke. 

Det var begyndt i Renæssancetiden med at Verden 
aabnede sig, og det endte i Lærdomstiden med at den 
lukkede sig paa ny, 

VedAar 1500 var Verden en Kosmos. Uendeligheden 
gik derigennem, men den begrænsedes af Menneske- 
tanken. Man saa langt, ligesom Søfarere, paa den ene 
Side til Grækenland, paa den anden til Amerika. 
Men overalt saa man Sammenhæng, et endnu 
større Skridt fremad mod Menneskeaandens Mod- 
ning end Opdagelsen af det ny. Man saa ikke 
alene, hvad Middelalderen næppe havde anet, For- 
bindelsen mellem de to antike Kulturer, den græske 
og romerske, og videre imellem Oldtid og Nutid, 
men man saa Sammenhængen mellem den ny og 
den gamle Jord og mellem den indre og ydre Ver- 
den. Eventyret forsvandt, og Loven kom i Stedet. Til- 
værelsen rundede sig jævne med den menneskelige 
Tanke. 

Ved Aar 1700 var der dem, der saa saaledes endnu; 
den humanistiske Gennemsnitsdannelse var endnu en 

rund Livsanskuelse. Men det flydende er blevet fast, 
det aabne lukket. Renæssancens Uendelighedsfølelse 
er stivnet i et fladt Perspektiv, der lader alle Tilvæ- 
relsens Sammenhængslinjer løbe ud i den evige 
Landevej til Rom. Dens Kundskabsfeber er slaaet ind 
i en hidsig og travl Polyhistori, der protokollerer Uni- 
verset. Dens Kosmos er bleven en Globus. 

Imod denne Lukkelse af Livshorisonten arbejdes 
der i Tiden selv, men uden for Humanismen, af de 
livsfornyende Kræfter: personlig Religiøsitet og le- 
vende Naturiagttagelse, af Modernismen og Nationa- 
lismen. 

Inden for den litterære Humanisme selv, som alene 
er Genstand for denne Undersøgelse, spores en gen- 
nemgribende Forandring først i det Aar, da de to sid- 
ste Kræfter, Driften mod Tiden og Folket, i Forening 
foretager det Fremstød, der gør Aaret 1720, det Aar, 
da Holberg med »Peder Paars« grundede en moderne 
dansk Litteratur, til Erasmus- Humanismens store 
Vendepunkt her i Landet. Med det Aar forsvinder Ro- 
mertallene af den danske Dannelses Historie, og en ny 
Tidsregning begynder. 

